
Sz mint születésnap

A klubban elhallgatott a zene, és felkapcsoltak egy reflektort. Egy pillanatra elvakított, időbe telt, mire a szemem megszokta a váratlan fényt. Nem lepett meg, hogy a világ legnagyobb tortájával találtam szembe magam, de azért úgy tettem, mint aki nem számított erre. Adrianna sok energiát fektetett bele, hogy megszervezze nekem ezt a bulit, és azt akartam, hogy tudja, értékelem az erőfeszítését.

– Boldog szülinapot! Boldog szülinapot! Boldog szülinapot, drága Kyle, boldog szülinapot!

Egész életemben a fellépéseimből éltem, és jólesett, hogy most az egyszer mások énekelnek nekem.

– Mert egy igazi jó fej! Mert igazi jó fej! Mert egy igazi jó fej, ez nem is vitás!

Adrianna átkarolta a derekamat, és puha csókot nyomott az arcomra.

– Kívánj valamit, te szülinapos!

– Minek kívánnék? – kérdeztem. – Már mindenem megvan, amire valaha is vágytam. Hírnév, pénz, egy gyönyörű nő, aki van olyan őrült, hogy hozzám jön feleségül...

Beleborzongtam Adrianna pillantásába.

– Ha nem kívánsz, akkor hogyan váltsam valóra ma éjjel a kívánságodat?

A körülöttünk állók nevettek és gúnyolódtak. Rájuk vigyorogtam.

– Ezennel végtelenné vált a születésnapi kívánságaim listája.

A karomba zártam Adriannát, és kissé hátradöntöttem. A csókom pontosan elárulta neki, mit kérek tőle a születésnapomra. Aztán végre elfújtam a gyertyákat, mind a huszonötöt egyetlen levegővétellel, és meghajoltam az ünneplő tömeg előtt.

– Beszédet! Beszédet! Beszédet!

– Mit is mondhatnék? – vigyorogtam önelégülten a barátaimra. – Kyle-nak lenni jó!

Ez volt az igazság.

Sok híresség panaszkodik, hogy a hírnév sok kényelmetlenséggel jár: búcsút mondhatnak a magánéletüknek, az emberek csak a pénzükért és a kapcsolataikért szeretik őket, és állandóan a sarkukban lihegnek a rajongók meg a paparazzók. Nem állíthatom, hogy egyetértek velük. Ha létezik olyan, akit a celebek életére teremtettek, az én vagyok.

Tizennyolc évesen kóstoltam bele először a hírnévbe, amikor a bandámmal, a Tralse-szal befutottunk. A Megtört szenvedély című számunk a slágerlisták élére került, és a debütáló albumunk platinalemez lett. A második albumunk, az Sz mint szex tripla platinát ért, hat Grammy-díjat nyert, és nemzetközi szupersztárt csinált belőlem.

Az elmúlt három évben a lábam előtt hevert a világ, de még mindig nem untam meg az engem övező figyelmet. Sosincs hiány barátokban és tennivalóban, mindent megkapok, amit csak akarok, és bárhol járok, királyi bánásmódban részesülök. Nem szégyellem bevallani, hogy imádom ezt.

Valaki felvágta a tortát, és a vendégek újból skandálni kezdtek.

– Dalt! Dalt! Dalt! Dalt!

A pénzhez és a figyelemhez hasonlóan azt sem tudom megunni, hogy folyton azt kérik, énekeljek. Imádom a színpadot, de mióta a banda feloszlott, sajnos nincs elég alkalmam szerepelni.

A Tralse Reid barátom garázsában indult, amikor a srác dobfelszerelést kapott a szülinapjára, és meghívta a négy legjobb barátját egy kis őrültködésre. Tizenkét évesek voltunk. Shane és Dustin akkor már gitározott, nekem meg volt hangom. Az első esténk után rávettük Jeremyt, hogy tanuljon meg basszusgitáron játszani, mert így lett teljes a csapat. A többi már történelem.

Nagyjából egy éve Reid drogtúladagolásban meghalt. Mi öten olyanok voltunk, mint a testvérek, és Reid elvesztése mindnyájunkat letaglózott. A banda nem is élte túl. Többé nem írtam számokat, és azóta nem sokszor léptem fel közönség előtt. De most a születésnapomat ünnepeltük, és eddig nagyon jól alakult, úgyhogy boldogan léptem színpadra.

Adrianna a bulira zenekart szerződtetett, és az énekesük lelkesen nyújtotta át a mikrofont.

– Ez király, haver! – ujjongott. – A Tralse inspirált minket! Sok banda számait énekeljük, és az összes dalotokat tudjuk.

A gondolat, hogy a srácok nélkül énekeljem el a Tralse valamelyik számát, olyan volt, mintha valaki le akart volna tépni egy sebtapaszt, amely egy év alatt a bőrömhöz nőtt, de láttam, milyen izgatott a menyasszonyom, és nem utasíthattam vissza a kérést.

Adrianna kétségkívül a Tralse legnagyobb rajongója. Az Sz mint szex lemezbemutató turnéjának egyik európai állomásán ismertem meg. A barátnőivel végigkísértek minket a kontinensen, és minden buli után behízelegték magukat a színfalak mögé. Egy este végül megadtam magam, és meghívtam őt a turnébuszomba. Mindenki jól meglepődött, hogy azután mindig őt választottam. Fél évébe került, mire rávett, hogy csak vele járjak, de azóta is együtt vagyunk. Érte megtehettem, hogy eléneklem valamelyik régi dalomat.

– Azt állítja a banda, hogy ismeri a számaimat – közöltem a várakozó közönséggel. – Mit akartok hallani, srácok?

Az emberek dalcímeket kiabáltak be, de Adrianna elvette tőlem a mikrofont.

– Nem, nem – szólt hozzájuk. – Ő az én vőlegényem, úgyhogy én választok.

Nevettem.

– A te kedvedért bármit, kicsim.

Adrianna kihívóan nézett rám.

– A Pokoli kárt akarom hallani.

A meglepetésbuli ugyan nem volt meglepetés számomra, de most rendesen megdöbbentem. Olyan volt, mint egy tökön rúgás. Ő is tudta, hogy ez övön aluli. Hogy kérhet ilyet tőlem? Ráadásul a barátaink előtt!

Haboztam, és azonnal tudtam, hogy most megbuktam valamiféle teszten.

– Kicsim – suttogtam, és összeszorult a gyomrom. – Tudod, hogy azt már nem éneklem.

Ezt mindenki tudta. Azt a számot egy lánynak írtam, és egy szó, mint száz: már nem énekeltem. Utoljára az Sz mint szex turné első koncertjén adtam elő.

Sokakat kiakasztott, és sok rajongónak csalódást okozott, hogy levettem a listáról a legnépszerűbb dalomat, de nem érdekelt. Megfogadtam, hogy soha többé nem éneklem el, és szándékomban állt megtartani az ígéretemet. Mielőtt megismertem Adriannát, egyedül a srácok támogattak ebben a döntésemben, de aztán ő is mindig mellettem állt. Nem is értettem, miért csinálja most ezt.

Nagyon meggyőzően biggyesztette az ajkát a közönség kedvéért.

– Légyszi, szívem! Az a kedvencem. Ez volt az első szám, amit hallottam tőled, és ezért szerettem beléd. Nem énekled el a kedvemért most az egyszer?

Nem tehettem, és ezt ő is tudta.

– Ezt miért csinálod? – súgtam.

Belesajdult a szívem, amikor a szemébe néztem: érthetetlen dühöt láttam benne. Fogalmam sem volt, mivel érdemeltem ki.

– Szeretsz, ugye? – kérdezte.

Nem tudtam pontosan, miért, de pánikba estem.

– Persze hogy szeretlek.

Adrianna felhorkant.

– De őt jobban szeretted, igaz? Azért nem énekelheted el nekem ezt a dalt, mert sosem tetted túl magad rajta. Én csak második lehetek.

Életemben először kívántam, bárcsak ne szegeződne rám száz kíváncsi tekintet. Alig bírtam gondolkodni, annyira váratlanul ért Adrianna támadása és az, hogy ennyire sérti ez a múltbéli dolog.

Amikor ránéztem, alig láthatóan elmosolyodott. Áradt belőle a keserűség, de igazán az önelégült arckifejezése dühített fel. Élvezte a helyzetet.

Ez nagyon feldühített.

– Én mindig hűséges voltam hozzád – sziszegtem olyan halkan, hogy joggal remélhettem, nem hallja mindenki. – Mindent megkaptál, még a szívemet is. Nem ezt érdemlem. Ha bajod van, megbeszélhettük volna.

A tömeg felé fordultam, és minden erőmmel azon voltam, ne tűnjön komornak a tekintetem.

– Kösz a bulit, srácok! Mindenki a vendégem a ma esti összes italára.

Lepattantam a színpadról, és a bárpulthoz igyekeztem, mielőtt felfogták volna, mit is mondtam, és megrohamozták volna a piákat. Ezek után csak egyetlen vendég volt elég bátor ahhoz, hogy a közelembe jöjjön: Shane Leopard.

Shane is a Tralse-ban játszott, és a legjobb barátom volt. Shane, Reid és én általános iskola óta voltunk legjobb barátok, és Reid halála kettőnket jobban megrázott, mint a többieket. A történtek óta megváltoztak köztünk a dolgok. Már alig találkoztunk. A barátság megmaradt – végül is életünk végéig tesók leszünk de nehéz volt már együtt lógni, amióta a harmadik muskétás eltűnt.

– Ez kemény volt, haver – szólt Shane, majd leült mellém, és belekortyolt a sörébe.

– Nem mondod.

Kellemes csend szállt ránk. Shane tizenöt percig hagyott békében inni, mielőtt újra kinyitotta a száját.

– Na... szerintem énekeld el a dalt. Majd játszom neked, ha az segít.

A felajánlás legalább akkora dolog volt, mint maga a kérés. Én még csak felléptem egyszer-kétszer az elmúlt évben, de azt hiszem, Shane a barátunk temetése óta nem játszott közönség előtt.

– Szerinted csak úgy teljesítsem a kívánságát azok után, ahogy viselkedett?

Shane lenyelt egy kortyot.

– Szereted, nem?

– Ja, de...

– Akkor hajrá!

Amikor ránéztem, vállat vont.

– Ez így nincs rendjén. Semmi oka féltékenykedni.

Shane elnevette magát.

– A nőknek nem is kell ok a féltékenykedéshez. Basszus, nekem Carán kívül csak egy komoly barátnőm volt, Rebecca Carlisle még a gimiben. Csak kábé három hónapig voltunk együtt, de vele veszítettem el a szüzességemet, ezért Cara a világon minden Rebecca nevű nőt gyűlöl. A saját unokahúga is Becca, erre az egész családját rávette, hogy a második keresztnevén szólítsák.

Ezen elmosolyodtam. Shane menyasszonya, Cara lobbanékony egy csaj volt. El sem tudtam képzelni, mi történne, ha Shane akár csak rá merne nézni egy másik nőre. Persze sosem tett ilyet – ő volt a bolygó legszánalmasabb papucsa.

– A nőket mindig elbizonytalanítják a pasijuk régi kapcsolatai – folytatta Shane. – A te ügyed azzal a csajjal ráadásul messze földön hírhedt. Hát, nem hibáztatom Adriannát, amiért kicsit beleőrült. Ha nem akarod elveszíteni, kénytelen leszel megadni neki, amit kér. Akkor is, ha ezt a számot kell elénekelned ahhoz, hogy bebizonyítsd, túl vagy rajta.

Minden elvemmel ellenkezett, hogy elénekeljem, de Shane-nek igaza volt.

– Ez csak egy dal, haver. Menni fog.

Felsóhajtottam, és felhajtottam a maradék italomat. Nem csak egy dal volt, és ezt Shane mindenkinél jobban tudta, de azért jólesett ez a mellébeszélős lelki fröccs.

– Oké.

– Jó srác vagy. – Shane vállon veregetett, majd felállt. – Gyere, essünk túl rajta!

– Te, haver, ez az én problémám, megoldom. Nem kell, hogy játssz nekem.

– Ne izgulj! Tudod, hogy mindig melletted állok.

Bólintottam. Képtelen lettem volna szavakba önteni, mennyire hálás vagyok neki, de nem is akarta hallani. Tudta.

Megvártuk, míg a zenekar az éppen játszott szám végére ér, aztán felmentünk a színpadra. Elég király banda volt.

– Hé, srácok, óriásiak vagytok! – Mindegyikükkel kezet ráztam, aztán szívességet kértem tőlük.

– Te vagy a legnagyobb – bólogatott Shane is, és a gitároshoz fordult. – Eszméletlen, amit csinálsz. Hogy is hívnak?

A srác szeme felragyogott a dicsérettől.

– Kösz! Embry Jacobs – felelte, és talán túlságosan is lelkesen rázogatta a kezünket. – Nagy rajongótok vagyok.

– Kiváló ízlésed van a hangszerek terén. Nem baj, ha egy percre kölcsönkérem a gitárodat?

Embrynek majd kiguvadt a szeme.

– Játszani fogsz?

Shane nálam jobban titkolta, mennyire kellemetlenül érzi magát. Abból a fülig érő vigyorból rajtam kívül senki nem is sejthette, milyen nehéz ez neki.

– Kyle énekelni akar. Nem hagyhatom, hogy egyedül vágjon bele.

Embry boldogan adta át a hangszerét.

Mély levegőt vettem, miközben Shane átvetette a vállán a gitártartó pántot, és végighúzta ujjait a húrokon. Összenéztünk, és egyforma arcot vágtunk: Tényleg bevállaljuk.

A banda minden tagja tátott szájjal meredt ránk.

– Tényleg elénekled a Pokoli kárt? – kérdezte Embry.

Végignéztem rajtuk.

– Ismeritek?

Csak bólogattak, mert a döbbenettől szóhoz sem jutottak.

– Akkor igen, eléneklem. Egy nőnek meg kell adni, amit akar.

Hányingerem volt, de izgatottság lett úrrá rajtam, amikor a mikrofonhoz léptem – majdnem olyan erős volt ez az érzés, mint az idegességem. Legalább annyira szerettem ezt a számot, mint amennyire utáltam.

– Helló, srácok! – kiáltottam, és ezzel az egész klub közönségének figyelmét magamra vontam. Megköszörültem a torkomat, noha erre nem volt szükség. – A hölgy dalt kért. Már évek óta nem adtam elő ezt a nótát, úgyhogy, hát, ne vessétek a szememre, ha kicsit berozsdásodott.

Vártam, hogy Adrianna a színpadhoz jöjjön, de sehol sem láttam.

– Adrianna, gyere ide! Ha már eléneklem neked, szeretném, ha az első sor közepéről hallgatnád végig.

Amikor nem kaptam választ, a tömeg elcsendesedett.

– Adrianna! Kicsim! – Idegesen nevettem. – Látta valaki a menyasszonyomat? Nélküle nem fog menni.

Mindenki a fejét forgatta, Adriannát kereste, nekem meg rossz előérzetem támadt. Shane is azt érezhette, amit én, mert mellém lépett.

Ekkor felmorajlott a tömeg, és úgy vált ketté, mint a Vörös-tenger, a színpadtól egészen a helyiség túlsó végéig, ahol egy bokszban két ember ölelkezett. Olyan sötét volt, hogy csak a körvonalaikat láttam, de az emberek döbbenete éppen elég sokatmondó volt.

A két sötét sziluett szétvált, és bár az arcát nem láttam, a tekintete égetett. Tudtam, hogy később majd belém hasít az árulás okozta fájdalom, de akkor és ott semmit sem éreztem. Lebénultam.

– Na erről ennyit – szóltam a mikrofonba. – Örülök, hogy nem csináltam magamból hülyét, vagy ilyesmi.

Shane a vállamra tette a kezét.

– Haver, húzzunk innen! – súgta.

Leráztam magamról a karját.

– Csak egy perc. Előbb még jövök a nőnek egy dallal. – Megpördültem, és a kissé ideges bandára néztem. – Ismeritek azt a számomat, hogy Kapd be?

Embry reagált először. Elmosolyodott, és visszavette a gitárját Shane-től.

– Még jó, haver!

Cs mint csaló

Amint felébredtem, rögtön tudtam, hogy a saját ágyamban vagyok. A puha egyiptomi pamutlepedő nem hazudik. Csak azt nem tudtam, ki az a barna bombázó, aki a karomban fekszik.

Durván másnapos voltam. Jártam már ennél rosszabbul is, de nem sokkal, és nem sokszor. Megpróbáltam végiggondolni az előző este eseményeit, de kissé homályosak voltak az emlékeim. Mintha láttam volna egy Lakers-meccset, és rémlett némi tequila is.

Elképzelni sem tudtam, minek hoztam haza ezt a nőt. Ne értsetek félre, azt persze tudtam, miért feküdtem le vele – most, hogy végiggondolom, szinte biztos, hogy a Lakers pomponlánya volt, és hát, hahó, még jó, hogy jöhet –, de minek hoztam ide? A fő szabályom az volt, hogy mindig a csaj lakására megyünk. Onnan könnyebb lelépni, és nagyban csökkenti annak az esélyét, hogy pszichopaták törjenek be hozzám.

Hát oké, ami történt, megtörtént. Most már csak azt kellett kitalálnom, hogyan rúgjam ki úgy, hogy közben ne tűnjek igazi seggfejnek. Esetleg felajánlhatnám, hogy elviszem reggelizni, aztán haza. De mindent csak szép sorjában – kávé, aszpirin, majd egy jó forró zuhany.

Óvatosan, nehogy felébresszem, levettem a mellkasomról a kezét, és arrébb csúsztam. A hátam valami melegbe és puhába ütközött. Egy halk nyögés után valaki átkarolta a derekamat. Nem egyedül feküdtem az ágyamban, mármint a barnán kívül volt ott még valaki.

Hátrapillantottam a vállam fölött, és egy fülledt mosoly fogadott. A jelek szerint egy szexi szőkét is beújítottam a barna mellé. Nem először fordult elő, hogy egyszerre két nővel csináltam, de azért nem volt gyakori.

– Jó reggelt, drága – szólt a szöszi, és hozzám bújt.

A barna is megmozdult a hangra, ő is hozzám simult, majd puha csókokkal borította meztelen vállamat. Egy nő is épp elég gondot okozott volna. Mégis hogy a fenébe szabaduljak meg kettőtől?

– Vad éjszakánk volt, mi?

– Ühüm – hagytam rá. Az lehetett, legalábbis az emlékezetkiesésemből kiindulva. Lehet, hogy az utolsó egy-két piát már nem kellett volna meginnom este. – A két hölgy aztán tudja, hogyan szórakoztasson el egy pasit.

– Csak ők ketten? – kérdezte egy álmos hang.

Három? Ez komoly?

Felült egy dögös vörös, és csábítóan csücsörített.

Basszus! Ez még nekem is új volt.

– Úgy érzem magam, mint valami viccben. Egy szőke, egy barna és egy vörös ébred az ágyadban...

A nők vihogtak, aztán a szőke megpróbálta előadni, mi is történt az éjjel, de nekem nem volt kedvem hozzá. Fájt a fejem, rossz volt a kedvem, és nagyon haragudtam magamra, amiért hazahoztam őket – és hiába voltak hárman is, még így sem tudtam túltenni magam azon, milyen fájdalmat okozott nekem Adrianna. Csak arra vágytam, hogy ezek hárman elhúzzanak.

Imáim a lehető legironikusabb módon hallgattattak meg, amikor a volt menyasszonyom berontott a szobába.

– Lejárt a játékidő, ribik. Fél percetek van kiszállni a pasim ágyából, mielőtt kihajítalak benneteket.

A vendégeim nem nagyon rettentek meg a fenyegetéstől, nekem meg semmi kedvem nem volt adni Adrianna alá a lovat, de legalább a problémámat megoldotta.

– Bocs, hölgyek, úgy néz ki, akadt némi megbeszélnivalónk az exemmel.

Kimásztam az ágyból, és köntösbe bújtam. Szorosan megkötöttem, és unott tekintettel viszonoztam Adrianna izzó pillantását.

Úgy látom, valakinek el kell magyaráznia neki, mik is a rendes szakítás szabályai. Például nem ronthat be hívatlanul a házamba, és tilos bezavarni az én játékidőmbe. – Újból a nőkre mosolyogtam, és a fürdőszobára mutattam. – Ott lehet lezuhanyozni. Nem kell sietni. Addig felteszem a kávét.

Követtem Adriannát a konyhába, és bekapcsoltam a kávéfőzőt. Adrianna megvárta, míg lenyelek egy maroknyi fájdalomcsillapítót, aztán nekem esett.

– Egyszerre három nővel, Kyle?

Nehéz volt uralkodni magamon. Ott sem kellett volna lennie, ahhoz meg végképp nem volt joga, hogy eljátssza a faképnél hagyott szeretőt.

– Nem akármilyen nők – javítottam ki, és kinyitottam a hűtőt. – Profi pomponlányok. Tornászok.

Hmm... maradék kínai kaja. A hideg sült tészta egyelőre megteszi.

– Hány nővel feküdtél le a héten?

Betömtem a számba egy adag tésztát, és vállat vontam.

– Nem nagyon számoltam. Miért? Te hány pasival dugtál? Már persze azt leszámítva, amelyikért faképnél hagytál a születésnapomon. Róla már tudok. Az egyik pletykalap csodás képet lőtt rólatok, amikor felmentetek hozzá, miután összetörted a szívemet, és fél Los Angeles előtt porig aláztál.

Rámutattam a magazin címlapjára, amelyen azt hirdették, hogy a menyasszonyom megcsalt. Mágnesekkel erősítettem a hűtőmre. Nem tudnám megmondani, minek raktam ki, mint valami karácsonyi lapot.

Adrianna megnézte a képet, és leesett az álla. Nagy, barna szeme elfelhősödött, megremegett az ajka.

Nem bírtam nézni. Gyűlöltem, ugyanakkor őszintén szerelmes voltam belé. Nagyon igyekeztem eltemetni magamban ezeket az érzéseket. Tudtam, ha elsírja magát, azzal megnehezíti a helyzetemet.

Elkészült a kávé, úgyhogy töltöttem magamnak egy csészével, tettem bele cukrot, majd kivittem a reggelimet a hátsó teraszra. Levegőre volt szükségem.

Gyönyörű dél-kaliforniai napra virradtunk. Malibui házam sziklák tetején épült, és a Csendes-óceánra nézett. Mélyet lélegeztem, és hagytam, hogy a tengervíz illata, a hűvös, óceáni szellő és a hullámok hangja csillapítsa a fejfájásomat, és megnyugtassa az idegeimet.

Adrianna csatlakozott hozzám, megborzongott, miközben körülnézett. Nyilvánvaló volt, hogy neki is fáj. Múlt héten még a reggeli rutin része volt, hogy ezen a teraszon üldögélünk együtt. Kávézunk, beszámolok neki a Lakers legutóbbi meccséről vagy valamiről, amit a SPIN magazinban olvastam, ő meg halálra untat az esküvő részleteivel. Rémesen hangzik, de nem zavart. Boldogok voltunk.

Adrianna törte meg a csendet.

– Hibáztam.

Remegett a hangja, miközben az érzelmeivel küszködött. Nekem is nagy harc volt uralkodni magamon.

– Bosszúból kitépni a szívemet az összes barátunk előtt, és eldobni egy két és fél éves kapcsolatot, mindezt egy dal miatt? Azt mondod, hibáztál?

– Nem a dal miatt volt, Kyle! – Kicsordult a könnye. – Azért volt, mert nem akartad elénekelni. Már több mint három év telt el, és még mindig nem tetted túl magad azon, ami történt.

– De hát semmi sem történt! Egy olyan lányra vagy féltékeny, akivel még csak nem is jártam.

Adrianna keményen nézett rám.

– Nem kell ahhoz járni valakivel, hogy szerelmes legyél belé.

– Szerelmes? – Nem hiszem el, hogy erről kell beszélgetnünk! A kérdéses lány emlékét olyan mélyre ástam el magamban, amennyire csak lehetett. – Kicsim, hogyan gondolhatod, hogy szerelmes vagyok belé? Már akkor sem voltam! Igen, utálom azt a dalt, de hát évek óta eszembe sem jutott a csaj!

– De nem engedted el, igaz?

Az óceánt bámultam, és csendben ittam a kávémat. Mit mondhattam volna? Talán erős kifejezés volt szerelemnek nevezni a Val iránt táplált érzéseimet, de lányok nagyon hosszú sorában ő volt az egyetlen, akit nem szereztem meg. Azért, mert hülye fejjel elengedtem.

Szűz Val Jensen hónapokig kísértett a gondolataimban éjjel-nappal, így végül kénytelen voltam teljesen száműzni a fejemből. Amikor végre képes voltam lecsukni Pandora szelencéjét, jól lelakatoltam, és elhajítottam a kulcsot. De Vallel sohasem zártuk le a dolgot.

Eltereltem róla a gondolataimat, és a jelenlegi problémámra összpontosítottam.

– Téged szerettelek, Adrianna. Mindegy, milyen állapotban volt a szívem, a tiéd volt.

– Tudom – suttogta, és egy zsebkendővel törölgette a szemét. – Már látom. Már értem, mennyire megbántottalak, és sajnálom.

Sajnálja? Felhorkantam. Ezzel nem volt egyedül.

– Hibáztam, Kyle – fogta könyörgőre. – Amikor nem akartad elénekelni a dalt, az nagyon rosszulesett. Brian az adott pillanatban segített, hogy jobban érezzem magam, de semmit sem jelentett nekem. Dühös voltam, kiakadtam, és megijedtem, hogy örökké egy emlékkel kell majd versengenem. De rögtön rájöttem, hogy tévedtem, amikor felfogtam, mire készülsz a színpadon.

– Ennek ellenére vele mentél haza aznap este.

Adrianna bosszúsan tárta szét a karját.

– Hát mert egy szó nélkül elrohantál! Elénekelted azt a borzalmas számot, majd sok boldogságot kívántál a további életemhez!

– Ja. Ez általában azt jelenti, hogy az illető soha többé nem akarja látni azt, akinek mondja. Akkor most mit is keresel itt? Minek rontottál be a hálószobámba, és rúgtad ki a vendégeimet, mintha ez jogodban állna?

Átnyúlt az asztalkán, és megfogta a kezemet.

– Mert szeretlek. Túlléphetünk ezen, Kyle. Mindketten követtünk el hibákat a héten, de egyezzünk meg abban, hogy...

– Te követtél el hibákat a héten – javítottam ki, és elhúztam a kezem. – Én nem csináltam semmi rosszat. Én senkivel sem feküdtem le addig, amíg az a kép ki nem került a hűtőmre. Megcsalt a menyasszonyom, és ezt úgy dolgozom fel, ahogy akarom. – Felálltam, és kihajoltam a teraszról. Mély levegőt vettem, majd Adriannához fordultam. – A csókot még megbocsáthattam volna, de felmentél hozzá. És ne mondd nekem, hogy csak azért, mert elhúztam! Egész éjjel be volt kapcsolva a mobilom, vártam, hogy hívj. A lelkemet eladtam volna egy béna SMS-ért, annyira kétségbeesetten akartam, hogy visszagyere.

Mellém lépett, és rémülten nézett rám.

– Megsértődtem! – kiáltotta. – Az a dal...

Addig a pillanatig nagyon igyekeztem uralkodni magamon, de többé már nem akartam. Még van képe!

– Te sértődtél meg? – üvöltöttem. – Szerinted én mit éreztem? Az elmúlt két és fél évben bármikor kérdezhettél volna Valerie-ről! Ehelyett úgy döntöttél, hogy az összes barátunk szeme láttára vérig sértesz és megalázol. Az egészben az a legrosszabb, hogy még élvezted is. Láttam, hogyan néztél rám, amikor felfogtad, hogy összeomlok.

Elhallgattam, megadtam neki az esélyt, hogy védekezzen, de a bűntudattól nem tudott megszólalni.

Újra az óceánt néztem.

– Ha feleannyira érdekeltelek volna, mint te engem, sosem lettél volna képes így bánni velem. Sokkal kisebb diadalt jelentett volna a győzelmed.

– Kyle...

Felzokogott, de nem voltam hajlandó ránézni. Nem érdemelte meg sem az együttérzésemet, sem a bocsánatomat.

– Végeztünk, Adrianna. Kifelé menet hagyd a pulton a kulcsodat és a gyűrűmet.

Egy percig habozott, de aztán egyetlen szó nélkül elindult. Megvártam, míg bevágódott a bejárati ajtó, csak akkor mentem be. Megkönnyebbültem, amikor az üres kávéskanna mellett megláttam a Lakers-trió üzenetét, és egyenesen hálát éreztem, amikor észrevettem, hogy Shane a hűtőnél áll, és annak tartalmát dézsmálja. Egy megmaradt doboz gyorskajára csapott le.

– Egy szőke, egy barna és egy vörös besétál egy bárba – kezdte, miután megfordult, és a pultra támaszkodott. – Melyiket viszed haza?

– Minek választanék egyet, amikor mindhármat megkaphatom? – humorizáltam.

Shane megrázta a fejét, és hozzálátott az édes-savanyú húshoz.

– Amúgy sem egy bárban szedtem fel őket. – Kitéptem a kezéből a dobozt és a villát. Jó nagy falatot vettem a számba, és tettetett vidámsággal vigyorogtam rá. – Pomponlányok. Egész konkrétan a Lakers csajai. A meccsen ismertem meg őket.

Shane felvonta a szemöldökét. Igyekezett komoly maradni, de végül nevetésben tört ki.

– Ez még tőled is szép teljesítmény!

– Jó tudni, hogy még nem rozsdásodtam be.

Felsóhajtottam, és lerogytam a konyhaasztal mellé a hideg kínaival. Shane fogott egy banánt és egy pohár tejet, majd csatlakozott hozzám. Kijózanító hangon kérdezte:

– Hogy fogadta Adrianna?

– Ahogy várható volt. – Két kezemmel megdörzsöltem az arcomat, hátha elmúlik a fejfájásom. Biztosra vettem, hogy a lüktetésnek több köze van Adriannához, mint az előző esti tequilákhoz. – Mondanám, hogy sajnáltam, de...

– Ja, hallottam. Brutális. Jól vagy?

Ránéztem.

– Nem akarok sírni a válladon, ha ez a kérdés, seggfej.

Felhorkantott.

– Jó, de lehetne, hogy legalább a menyasszonyomnak azt mondod, pont ezt akarod? Azért küldött ide, hogy megkérdezzem, még mindig tervezel-e eljönni a hétvégén az esküvőre, és csak húsz perc maradásra kaptam engedélyt. Ma reggel beütött valami asztaldísz-katasztrófa, és teljesen odavan. Semmi kedvem az asztaldísz-katasztrófával foglalkozni. – Shane megfogta a hölgykoszorú üzenetét, és nevetett. A papír tele volt rúzsos ajakfoltokkal és telefonszámokkal. – Hacsak nem akarsz lepasszolni egy jobb ajánlatért.

Felnyögtem.

– Őszintén szólva egy időre elegem van a nőkből. Ígérd meg, hogy egész nap idióta akciófilmeket nézünk, játszunk a gépen, hamburgerrel tömjük a majmot, betolunk egy láda sört, és cserébe igazi könnyeket fogok sírni a pszichopata menyasszonyod kedvéért.

Shane megragadta a vállamat, és olyan komoly tekintettel meredt rám, hogy elröhögtem magam.

– Én hősöm – mondta.







3.

E mint esküvő

Csak egyvalami lehet rosszabb az esküvőnél, mégpedig az alkoholmentes esküvő. Cara apja régen alkoholista volt, de már nyolc éve egy kortyot sem ivott, így hát minden alkoholt kitiltottak a fogadásról. Tiszteletben tartottam a döntést, de ettől még nagyon rám fért volna egy ital.

Legalább a DJ elég jó volt. Persze Cara esküvőjén nem is vártam mást. Mindig kiváló zenei ízlése volt, és nem kételkedtem benne, hogy a lista összeállításakor is előtört belőle a menyasszörny.

Ha őszinte akarok lenni, esküvőhöz képest remek buli volt – még az alkoholtilalom dacára is. Király volt a kaja, a zene elsőrangú, kevés vendéget hívtak, és Cara gyönyörű menyasszony volt – és hát, helló, Hawaiin voltunk! Bárcsak hozott volna valaki egy üveg nyomorult whiskyt, hogy segítsen feledni, két héttel korábban még a magam menyasszörnyével mentünk tortakóstolóra.

– Minek jöttem ide?

Költői kérdés volt, de a banda régi tagja, Dustin mégis válaszolt rá.

– Mert Shane-ről van szó.

Belekortyolt az üdítőbe, és elfintorodott. Szerencsétlen legalább annyira nem akart józan maradni, mint én. Persze ő sosem akart józan lenni. Böfögött egyet, és hozzátette:

– Tudod, mekkora hisztit vágott volna le Cara, ha lemondod a bulit.

Ez igaz volt. Cara óriási ügyet csinált belőle, hogy mind ott legyünk. Reid temetése óta most először jöttünk össze mindannyian. Senkitől sem kért egyéb nászajándékot, csak azt, hogy együtt legyen a banda. Rém fura volt, de el kellett ismernem, Carának igaza volt: Shane kedvéért ott kell lennünk. Magunk közt szólva ráadásul féltem attól a nőszemélytől. Ha ő kért valamit...

– Hé, haver, te legalább jól jársz – lökte meg a vállamat Dustin, és fejével a helyiség túlsó vége felé biccentett. – A menyasszony tanúja gondolatban egész este veled szexel.

Követtem a pillantását a táncparkettre, ahol a szóban forgó hölgy éppen a kötelező táncot járta a vőlegény tanújával. Shane öccse a csaj mellét bámulta, a csaj meg engem. Amikor találkozott a tekintetünk, arcát felhevítette a vágy. Jól ismertem ezt a pillantást. Még csak beszélgetnem sem kellett volna vele. Csak egy biccentés a kijárat felé, és simán feljött volna velem a hotelszobámba.

Szexi volt, ez nem kérdés. Együtt játszott Carával abban a szappanoperában. Szerintem két okból kifolyólag kapta meg a szerepet – ez a két ok pedig az volt, amiről a táncpartnere képtelen volt levenni a szemét.

– Talán meg kellene menteni attól a szerencsétlen hülyétől – szóltam.

Dustin kíváncsian sandított rám, de nem mondta ki, mire gondol. Inkább csak vállat vont.

– Ha te nem, majd én.

Ránéztem, és olyasmit láttam, ami kiakasztott. Szánalmat. A srác azért akart könnyű préda karjába lökni, mert sajnált. Hirtelen elszántam magam, hogy bebizonyítsam a világnak – és leginkább neki hogy Kyle Hamilton nem sajnálatra méltó. Megindultam a táncparkett felé. Kit izgat, hogy ez az első tánc? Na és? Simán közbeléptem.

– Bocs, mit szólnál, ha...

– Imádnám!

A nő már az előtt a karomba vetette magát, hogy szegény Ben észrevett volna. Tudomást sem vettem a srác ellenséges pillantásáról, és magamhoz vontam a gyönyörű nőt. Jó illata volt, és a ruhája szinte semmit sem bízott a képzeletre.

Nagy, barna szemmel bámult rám, telt, nagyon szexi alsó ajkát rágcsálta.

– Reméltem, hogy felkérsz egy táncra – kezdte.

Olyan sokszor csináltam már ilyet, hogy reflexszerűen jött a válasz.

– Hogy is állhattam volna ellen a leggyönyörűbb hölgynek a teremben?

– Vigyázz, meg ne hallja Cara, hogy ezt mondtad!

– A mi titkunk marad.

Rákacsintottam, mire ő egy fülledt mosollyal a vállamra hajtotta a fejét. Nem véletlenül simult hozzám olyan szorosan. Ő éppolyan jól ismerte ezt a játékot, mint én – profi volt. De azért úgy döntöttem, udvariasságból csevegek vele egy kicsit, mielőtt felviszem a szobámba.

– Cara kolléganője vagy?

– Aha. – A nő körülnézett, majd újabb csábos mosolyt villantott rám. – Mit szólnál, ha valami csendesebb helyen folytatnánk a táncot? Odafönt van a szobám.

Negédesen mosolyogtam. Ennyit az udvariasságról.

– Tanúként nincsenek kötelezettségeid?

Vállat vont.

– Legalább háromnegyed óra van a tortavágásig és a csokordobásig.

A mellére pillantottam. Tudom, így pont ugyanarra a szintre jutottam, mint Ben, de nem tehettem róla. Nagyon szép melle volt – semmi kétség –, és a teste többi része is tökéletes volt. Megpróbáltam elképzelni, mi mindent tehetnék egy ilyen testtel, igyekeztem lelkesedni a gondolatért.

Lejjebb csúsztattam a kezem, és élveztem a közeljövő eseményeinek tizenkettes karikával ellátott előzetesét. A nő beleborzongott az örömbe. Felemelte az állát, és kissé szétnyílt az ajka. Egyértelmű felhívás volt keringőre, ezért megcsókoltam.

Elég forró csók volt, mindent beleadott. Mindent. De én nem. Én nem leltem benne örömömet – se tűz, se szikra. Csak a jól ismert mozdulatsort ismételtem. Tudtam, oldaná a feszültségemet, ha felmennék vele a szobájába, de valamiért úgy éreztem, nem éri meg az erőfeszítést.

Félbehagytam a csókot, mert magam is meglepődtem a gondolataimon. A kötelezettségek nélküli szex egy gyönyörű nővel nem éri meg az erőfeszítést? Hogy mi van?

– Gond van? – suttogta, miközben ajkát gyengéden végighúzta a nyakamon.

Hogy volt-e gond? Fogalmam sem volt. Elképzelni sem tudtam, mi történik, ilyesmit még sosem tapasztaltam azelőtt.

Azonnal levette a száját a nyakamról, amikor valaki megköszörülte a torkát. A menyasszony és a vőlegény állt előttünk, mosolyogva néztek minket.

– Látom, már ismered Aphroditét – ugratott Cara.

A menyasszony tanúját Aphroditénak hívják? Milyen név már ez? Művésznév, mivel színész. Mint az a szemét, amelyik megdöntötte a menyasszonyomat. Utálom a színészeket.

– Még nem mutatkoztunk be egymásnak – vihogott Aphrodité. – Lehetne szó arról, hogy egy kicsit később legyen tortavágás és csokordobás? Ígérem, nem leszünk sokáig távol.

Azt hittem, Cara mindjárt felrobban a dühtől, de nem lepte meg a barátnője kérése. Csak a szemét forgatta, és azt mondta:

– Fél óra, aztán nélküled dobom el a csokrot.

Aphrodité arca felragyogott, és csókokat dobott Cara felé.

– Imádlak, drága! Szuper vagy!

Kézen fogott, de én elhúzódtam tőle, még mielőtt kivonszolhatott volna a teremből. Amikor azt kérdezte, miért, nem tudtam mit válaszolni. Nem tudtam megfogalmazni, mi a probléma. Végül az csúszott ki a számon:

– Azt hiszem, inkább maradok.

Úgy megdöbbentettem Shane-t, Carát, de főleg Aphroditét, hogy szóhoz sem jutottak. A nő úgy bámult rám óriási barna szemével, mintha nem egészen értené, mi történik.

– Bocs. Gyönyörű vagy, de ez most elmarad. Legalábbis velem. – Magányos barátomra mutattam. – Dustin viszont szerintem adna neked egy esélyt.

Aphrodité szeme még jobban elkerekedett, és tudtam, mi következik. Meg sem próbáltam kitérni a pofon elől, amikor felemelte a kezét. Megérdemeltem. Elképesztő mennyiségű szitokszót zúdított rám, majd kivonult a mosdóba.

Két döbbent barátomhoz fordultam, és a lehető legszégyenlősebb mosolyomat vettem elő.

– Legalább nem öntött le pezsgővel. Azt hallottam, nagyon csíp, ha az ember szemébe megy.

Mindketten tátott szájjal bámultak rám, és magyarázatot vártak, de nem volt.

– Ez meg mi a fene volt? – kérdezte Cara.

Összerezzentem, amikor rájöttem, nyilván alaposan kiborítottam a menyasszonyt élete nagy napján.

– Ne haragudj, ha tönkretettem az esküvődet, vagy ilyesmi. Nem akartam megsérteni a barátnődet, csak nem volt hozzá kedvem.

Olyasmi kitörésre számítottam, mint amilyet Cara helyében Adrianna adott volna elő, de ő csak elnevette magát.

– Soha, de soha nem hittem volna, hogy megérem ezt a napot! – kiáltotta, és közben alig kapott levegőt a nevetéstől. – Kyle Hamiltont azért pofozzák fel, mert visszautasít egy ajánlatot, és nem azért, mert ajánlatot tesz!

– Gyorsan, hívjuk a Guinnesst! – csatlakozott Shane is. Annyira rázkódott a nevetéstől, hogy a vállamba kellett kapaszkodnia. – Ez tuti valami rekord.

Nem akartak rosszat, de akkor is felbosszantottak. Éreztem a helyzet iróniáját, de egyszerűen nem tudott átragadni rám a jókedvük. Számomra nem vicces volt, inkább nyugtalanító. Mégis mi bajom lehet?

Sóhajtottam, mosolyt erőltettem az arcomra, de tudtam, hogy senkit sem verek át vele.

– Gratulálok, srácok. Ha kellenék, a hotel bárjában teszek.

* * *

Éppen a whiskymet szorongattam, amikor Cara odaült mellém.

– Leléptél a saját esküvői bulidról? – kérdeztem.

– Csak szusszanok egyet. – A pultra csapott. – Kaphatnék egy italt? Valami jó erőset.

– Egy anyóskoktélt? – kockáztatta meg a pultos, és Cara elé tolt egy rövides poharat, majd megtöltötte vodkával.

Cara úgy hajtotta fel az italt, mint egy igazi profi. Fintorgott, mert égette a torkát az alkohol, majd felnyögött.

– Őrületbe kerget az a nő.

Ezúttal én is nevettem.

Cara átkarolta a vállamat.

– Köszi, hogy eljöttél. Tudom, nem lehetett könnyű ilyen kevéssel az után, hogy...

Örültem, hogy nem fejezte be a mondatot.

– Minden oké. Túl vagyok rajta.

Felvont szemöldökkel nézett rám, egy pillanatra sem téveszthettem meg.

– De tényleg – bizonygattam.

– Akkor mi volt ez az előbbi?

Vállat vontam, megittam az italomat, majd intettem a pultosnak, hogy töltsön újra.

– Akármi legyek, ha értem – mondtam.

– Voltál valakivel Adrianna óta?

Hirtelen nagyon szorosnak éreztem a galléromat. Hiába lazítottam meg, nem segített, úgyhogy levettem a nyakkendőmet, és kinyitottam az ing legfelső gombját.

– Az első héten többel is, mint amennyiről tudni akarnál – feleltem, amikor végre levegőhöz jutottam. – De mivel nem lettem jobban tőle... már nem érdekel az egész.

– Nem érdekel?

Megint megvontam a vállam.

– Ami köztem meg Adrianna közt volt, különleges volt, legalábbis én azt hittem. Talán csak... értelmetlennek érzem az alkalmi szexet. Nem éri meg a befektetett energiát.

– Azta! – Cara döbbenten pislogott. Őszinte volt a reakciója.

Amikor rájöttem, mi csúszott ki a számon, káromkodtam egyet.

– Tönkretett, mi? Végem van.

Cara beleivott az italomba, és kuncogott.

– Lehet – értett egyet. – Attól függ, honnan nézed. Ha Valt kérdeznéd, lefogadom, ő azt mondaná, Adrianna hozott rendbe.

Val. Mármint Cara egykori legjobb barátnője, Valerie Jensen. Mármint az egyedüli és utánozhatatlan Szűz Val. Akibe a menyasszonyom szerint még mindig szerelmes vagyok, és aki miatt megcsalt. Miért jön mindenki ezzel az utóbbi időben?

– A jó, öreg Szűz Val – sóhajtottam hosszan. Némi hallgatás után megráztam a fejem, és folytattam az ivást. – Hogy van? – kérdeztem lassan, óvatosan, kelletlenül. Amióta szakítottam Adriannával, nemegyszer kalandoztak felé a gondolataim. – Még mindig szűz, vagy már megtalálta a neki való szentet?

Cara nagyot nyelt. Beletelt egy percbe, mire megszólalt.

– Nem tudom – suttogta.

Ekkor döbbentem rá, Val nincs is itt.

Tudtam róla, hogy a gimi után a lányok útjai elváltak, de nehezemre esett elhinni, hogy Val képes volt kihagyni Cara esküvőjét.

– Sajnálom.

Cara megvonta a vállát.

– Nem hívtam meg.

Meglepett pillantásomat látva ismét lenyúlta a piámat.

– Szerettem volna, de aztán képtelen voltam rászánni magam. Az óta a Tralse-koncert óta nem is beszéltünk. Nem küldtem el a meghívót, mert féltem, hogy nem jönne el. Szomorú vagyok, hogy nincs itt, de így legalább fel tudom dolgozni. Ha meghívom, és nem jön el, megszakad a szívem.

Egy szempillantás alatt eltűnt a hotel bárja, és azon a színpadon találtam magam, három évvel korábban. Azt a közös pillanatot Vallel azóta is életem egyik legjobbjának érzem. Az volt a Tralse első telt házas stadionkoncertje, és életünk legjobb buliját sikerült tető alá hozni. A tömeg őrjöngött, amikor arra kértem Valt, jöjjön fel hozzám a színpadra. Végre egyszer eljátszotta, amit szerettem volna, és őszintén jól érezte magát.

Aznap este fegyverszünetet kötöttünk. Úgy meglepett, mint még soha senki, amikor elém állt abban az őrjítően szexi szoknyában, és arra kényszerített, hogy térden állva könyörögjek a bocsánatáért. Sosem fogom elfelejteni azt az arckifejezést, miközben nagyon igyekezett nem elmosolyodni. Azzal a vigyorral kimondatlanul is elismerte, hogy barátok vagyunk, pedig ezt szavakkal mindig tagadta.

– Kyle?

– Hmm?

Elhessegettem az emléket, és megpróbáltam Carára figyelni. Elfelhősödött a szeme, úgyhogy adtam neki egy koktélszalvétát. Elöntött a bűntudat, miközben a szemét törölgette. Cara és Val barátsága miattam ment tönkre. Én álltam kettőjük közé.

– Sajnálom, Cara.

Megszorította a kezemet, és megrázta a fejét.

– Nem te tehettél róla. Mindannyian hibáztunk.

– De a legtöbbet én – motyogtam.

Hallgattunk, mindketten a gondolatainkba merültünk, valószínűleg mindketten arra az őrült sztorira gondoltunk, és azon tűnődtünk, mit csinálhattunk volna másképp. Nekem még az az öröm is kijutott, hogy összehasonlíthattam a lányt, akit nem kaptam meg, azzal, akit hagynom kellett volna a francba.

– Hé, Cara, te mit bánsz legjobban az életben?

– Azt, hogy elveszítettem Valt – vágta rá.

Elmosolyogtam magam. Ő is.

Ha azt hinné valaki, hogy a kútba esett eljegyzésem volt az én legnagyobb fájdalmam, téved. A szakítás óta eltelt két hetet azzal töltöttem, hogy a kapcsolatunkat elemezgettem, és arra jutottam, jobb nekem Adrianna nélkül. Azért jöttem össze vele, hogy elfeledtessen velem valaki mást, és azért maradtam vele, mert így könnyebb volt.

Persze idővel megszerettem, de a mi románcunk nem volt a filmekből ismert, egész életet megváltoztató, világrengető. Három év múlva már nem lesz olyan dal, amit képtelen leszek elénekelni, mert nem tudom elviselni, hogy rá gondoljak. Nem is írtam neki dalt. Val más volt. Bár sosem volt köztünk igazi kapcsolat, az a csaj beférkőzött a gondolataimba, és úgy összezavarta a fejemet, mint még soha senki.

Éreztem, hogy Cara engem néz, de én kitartóan bámultam a poharamat.

Sosem beszéltem arról az estéről, amikor utoljára láttam Valt – amikor elbúcsúztunk. Egyedül Shane-nek meséltem el, hogy akkor este csókolóztunk. Csak ő tudta, hogy Val felkínálta nekem a szívét, és csak egy feltételt szabott – de én túlságosan megrémültem, túl makacs és pökhendi voltam ahhoz, hogy elfogadjam.

Mivel nem tudtam, mi mást tehetnék, egy slukkra felhajtottam a piámat.

– Gratulálok a házasságkötésetekhez, Cara. Király esküvő volt.

Szorosan átölelt.

– Köszönöm, hogy eljöttél – ismételte meg. – Tudom, hogy nem volt könnyű.

– Dehogyis – hazudtam. – Meg aztán ez a te napod. Nem rólam szól.

– Most az egyszer – bökött oldalba. – Na gyere, te rocksztár! Ideje visszamennünk, mielőtt Shane azt hinné, végül csak elcsavarta a fejemet a nagy pomponlányhódító.

Elnevettem magam, és igyekeztem nem túl büszkének tűnni.

– Shane elmesélte, mi?

Cara bemutatta azt a sóhajt, amellyel akkora hírnevet szerzett magának a szappanoperájában, majd visszavonszolt a fogadásra.

– Édes, drága Kyle-om! Shane nekem mindent elmond.

E mint emlékek

Cara mindig meg tud lepni. Még csak két hete fejezték be az új házukat, valahogy mégis legalább olyan menő házavatót rittyentett, mint amilyen az esküvője volt. A három és fél millió dolláros Laurel Canyon-i vityilló majdnem annyira szuper lett, mint az én malibui kecóm. Akkor este telepakolták friss virággal és annyi csillogó fénnyel, hogy mérföldekről látszott, és az illata is legalább olyan messzire elért. Így elég nevetségesnek éreztem a kezemben tartott cserepes orchideát.

– Kyle! – Két másodpercet sem álltam a bejárati ajtónál, Cara máris átkarolt, és arcon csókolt. – Hát eljöttél!

– Gratulálok az új házhoz. – Átnyújtottam a virágot. – A virágos szerint ez a gazdagság, a szépség, a szerelem és az elegancia szimbóluma.

– Nekem való növény.

Elvigyorodott. Csak úgy ragyogott a boldogságtól a lágy fényben. Az sem lett volna meglepetés, ha a sok sminktől csillog úgy a bőre, de ez egyértelműen a boldogságtól volt.

– És Shane-nek... – mutattam fel egy hatos csomag Coronát.

Cara felhúzta a szemöldökét.

– Sör?

– Hé, ez jó minőség – védekeztem. – Meg aztán attól tartottam, kinyírsz, ha beállítok azzal a retró flippergéppel, amit kinéztem neki.

Nevetett.

– Igazad volt. Köszönöm. Shane-t mintha odakint láttam volna. – A kezemben tartott sörre mutatott. – Ne merjetek ezzel az ürüggyel eltűnni egész estére! Mint már többször felhívtam rá a figyelmét, ma este ő a házigazda. Szórakoztatnia kell a vendégeket. Neked meg úgyis be akarok mutatni valakit.

Vajon már túl késő visszakérni a slusszkulcsomat a parkolófiútól? Sarkon fordultam, és megpróbáltam kimenekülni az ajtón.

Cara elkapta a bőrdzsekim gallérját.

– Nem, nem, nem! – Összevont szemöldököm láttán hozzátette: – Gyerünk már, Kyle! Elképesztően jól néz ki, és szuper társaság is. Tetszeni fog, ígérem.

– Mint a múltkori?

Az égnek emelte a tekintetét. Legutóbb egy olyan nővel akart összehozni, akit jógaóráról ismert. A végén távoltartási végzést kellett kérnem a csaj ellen.

– Nem, ő nem olyan. Candy egy barátnőm – győzködött. – Előre lecsekkoltam, és bizonyítottan nem pszichopata.

– Candy?

Cara legyintett.

– Ez itt L. A. Tudod, hogy megy ez.

Bizony, nagyon is jól tudtam.

– Azt hiszem, itt az ideje, hogy eláruljam neked, meggondoltam magam. Átléptem a túloldalra. Beálltam a másik csapatba. Nevezd, aminek akarod. Már nem érdekelnek a nők, úgyhogy felesleges a világon minden egyes nőnek bemutatnod.

Cara összefonta a karját, és felvonta a szemöldökét.

– Meleg vagy? Most ezzel a kifogással jössz?

– Aha. Újra felfedeztem a szexualitásomat. – Megveregettem a vállát. – Sajnálom, hogy csalódást kellett okoznom. A nevemben is kérj elnézést a barátnődtől.

– Semmi baj. – Ragyogó mosolyt villantott rám. – Ha most már a pasik érdekelnek, két embernek is be akarlak mutatni ma este. Edwin odalesz, óriási rajongód.

Megfordultam, és a falba vertem a fejem.

– Cara, kérlek! Eljöttem a hülye partidra. Ennyi nem elég?

– Aggódom érted, Kyle.

Abbahagytam az önpusztítást, és felé fordultam.

– Jól vagyok, csak elegem van a randizásból. Az összes nő, akit Adrianna óta megpróbáltatok rám tukmálni, tök egyforma. Én valami igazira vágyom. Olyasmire, ami közted és Shane közt van, és ezt nem Muffinban vagy Lollypopban fogom megtalálni, vagy mit tudom én, mi a neve.

– Candy – sóhajtott Cara.

Ravasz pillantással méregetett, amit nagyon nyugtalanítónak találtam. Imádtam a csajt, de mindenbe beleütötte az orrát, és a cselszövései általában katasztrófába torkolltak.

– Most már megkereshetem Shane-t?

– Megígéred, hogy nem tűntök el?

– Cserkész becsületszavamra.

Cara szeme összeszűkült.

– Ha hagyod, hogy a férjem lelépjen a buliról, azt is megbánod, hogy megszülettél. Úgy megkínozlak, hogy könyörögni fogsz az életedért.

– Értettem.

Egy újabb figyelmeztető pillantás után ellépett előlem.

– A medencénél keresd!

A hátsó kert még a háznál is látványosabbra sikerült. Bárki szabadult is el a fényfüzérekkel odabent, nem feledkezett meg a pázsitot szegélyező fákról és bokrokról sem. A teraszon a tűzrakó helyen tűz égett, és a medencét is kivilágították. Gyertyák fényében ragyogtak a vízen úszó liliomok, és árnyékok táncoltak a kertben. És akkor a kilátásról még nem is beszéltem. A ház a domboldalban épült, alatta terült el egész Los Angeles.

Shane a pavilon közelében álldogált, és nagyon sajnálatra méltónak tűnt, ahogy bólogatott a beszélgetőpartnerének, akire egyáltalán nem figyelt. Amikor intettem neki, és felmutattam a sört, a megkönnyebbüléstől felcsillant a szeme, és gyakorlatilag futva érkezett hozzám.

– Egy szent vagy! Biztosra vettem, hogy megszabadítasz!

Felnevettem.

– Kérlek, mondd, hogy van itt valahol egy titkos barlang pasiknak.

Shane elvett egy sört, és a korlátot használta sörnyitónak. Miután felhajtott fél üveggel, a ház felé vette az irányt.

– Erre.

– Csak a feleségeddel ne akadjunk össze! Megesküdött, hogy megkínoz, ha hagyom, hogy lelépj.

Shane nevetett, de irányt váltott, és a nappali helyett a ház túloldalára épített lépcső felé indult.

– Tudja, hogy utálom ezt az egész marhaságot. De amelyik kutya ugat, az nem harap, ígérem.

– Mondja ezt az a férfi, aki alaposan körülnéz, tiszta-e a levegő.

Feltartotta a középső ujját, aztán feltaszigált a lépcsőn.

– Siess! Annyian vannak itt, hogy fel sem fog tűnni neki a hiányunk, de ha meglát, végünk.

Biztonságban elértük Shane odúját. Volt benne biliárdasztal, minibár és egy brutális videojáték-konzol. Vigyorogva néztem körül. Mégis a flippergépet kellett volna megvennem.

– Ez már valami – huppantam le a bőrkanapéra.

Kinyitott egy újabb sört, és a kezembe nyomta.

– Te, zárható ez az ajtó? – kérdeztem. – Muszáj elrejtőznöm, mert a feleséged már megint össze akar boronálni valakivel. Bountyval vagy Snickersszel, vagy tudom is én, hogy hívják a csajt.

– Candy. – Shane-t kirázta a hideg. – Fuss, amíg lehet, haver. Őrült az a nő.

Kellemes csend telepedett ránk, békésen iszogattuk a sörünket.

– És milyen a házasélet? – érdeklődtem.

Shane mélyet sóhajtott, majd bólintott.

– Jó. Nem sokban különbözik az elmúlt három évtől, amióta együtt élünk, de Cara boldogabb.

Ezzel egyetértettem.

– Csak úgy ragyog ma este.

Elmosolyodott.

– Imádja a szórakoztatást.

Alaposan szemügyre vettem a barlangot, és feltűnt, hogy a helyiség egyik sarkát teljes egészében Shane zenei karrierjének szentelték. Bekeretezett fotók lógtak a falon, mellettük a banda néhány díja, és a hangszerek ott álltak az állványukon, polírozva, kifényesítve.

Kiittam a sörömet, aztán odasomfordáltam, és felvettem a basszusgitárt. Az én hangszerem elsősorban a hangom volt, de valamennyire tudtam zongorázni, és elboldogultam a basszus-, az elektronikus és az akusztikus gitárral is.

Ujjaimat a gitár nyakára fontam. Hónapok óta nem volt hangszer a kezemben, de ösztönösen csaptam a húrok közé.

– Te, erre emlékszel? – kérdeztem nevetve. Bedugtam az erősítőbe a gitárt, és elnyomtam a Metallica Orionjának basszusszólamát.

Shane is nevetett. Ő is bedugta a gitárját, és biccentett. Észre sem vettük, és már úgy toltuk, mint a gimiben. Egy számból kettő lett, kettőből három. Metallica, Pink Floyd, Beatles. Még egy kis Chili Peppers is belefért!

Aztán váratlanul, minden ok nélkül belecsaptam a Pokoli kár intrójába. Shane nem kérdezett semmit, csak követett, engem meg beszippantott a dal. Amikor énekelni kezdtem, szenvedélyesen áradtak belőlem a szavak – tele voltak zavarodottsággal, dühvel, kétségbeeséssel. A szívemet is beleadtam, úgy, ahogy már évek óta nem.

Szíveket gyújt, mindet megperzseli, 

vadság van benne, nevét nem ismeri.

Ha feldühödik, az vérciki.

Jeee! Jeee! Jeee! Odavagyok.

Jeee! Jeee! Jeee! Megkattanok.

Fejedbe vetted, hogy mit akarsz: 

nem bújsz ágyba, ha nincs egy kis harc.

Okos vagy, azt gondolod, látszik is, 

gyere, legyél okos ruha nélkül is!

Játssza a keményet, nem új dolog, 

rövid szoknya – a többit láthatod.

Még egy ilyen hidegvérű sanyargatót!

Jeee! Jeee! Jeee! Odavagyok.

Jeee! Jeee! Jeee! Megkattanok.

Fejedbe vetted, hogy mit akarsz: 

nem bújsz ágyba, ha nincs egy kis harc.

Okos vagy, azt gondolod, látszik is, 

gyere, legyél okos ruha nélkül is!

Gyere, Virgács, kárba ne vessz, 

megváltalak, ha rám nevetsz.

Hagyd az erkölcsöket a búsba, 

gyorsan tanulsz majd, valami azt súgja.

Amikor a végére értünk, csak álltam ott. Lihegtem, kalapált a szívem, remegett a kezem. Nem értettem, honnan jött, és miért éppen abban a pillanatban tört ki belőlem, de nagy szükségem volt már rá, hogy megkönnyebbüljek.

– Most jobb?

Shane kíváncsian méregetett.

Mély levegőt vettem, és igyekeztem összeszedni magam.

– Egy kicsit – ismertem be, és visszatettem a helyére a gitárt. – Nem értem, miért kísért még mindig ez a nóta.

– Nem a nóta kísért – szólalt meg váratlanul egy gyengéd hang, megdöbbentve mindkettőnket.

Megpördültünk. Cara állt az ajtóban, és valami könyvet szorított a mellkasához. Könnybe lábadt a szeme.

Shane pánikba esett.

– Kicsim! Helló! Csak körbevezettem Kyle-t. Esküszöm, éppen le akartunk menni.

– Biztos vagyok benne – mosolygott mindentudó arckifejezéssel Cara, és a fejét csóválta. – Semmi baj. Most utoljára.

Bejött, és becsukta maga után az ajtót. Shane odarohant hozzá, és suttogva esedezett a bocsánatáért, meg hálálkodott, meg mást is mondott még, amit nem az én fülemnek szánt. Cara vihogott, aztán ledugta a nyelvét a torkán. Mindig is gyomorforgatóak voltak.

Krákogtam, mire Cara rám mosolygott.

– Jól nyomtátok – mondta.

Kínosan éreztem magam, így csak vállat vontam, mert nem tudtam, mit felelhetnék.

Felém nyújtotta az óriási, gyűrűs mappát.

– Van számodra valamim.

– Mi ez?

Letette a biliárdasztalra, és kinyitotta az első oldalon.

– Emlékkönyv az Sz mint szex turnéról.

– Te csináltál egy albumot?

Odaálltam mellé, és néztem, ahogy lassan lapozgat benne. Tele volt képekkel, magazinkivágásokkal, belépőkkel... Minden oldal emlékek egész aknamezejét hozta vissza.

– Téged nem a dal kísért, Kyle – ismételte meg. – Erre emlékszel?

Az utolsó oldalhoz ért, ahol a gyűrűkre egy kicsi, átlátszó tokot fűzött fel.

Megmozdult bennem valami, amikor megláttam a régi aszkétakarkötőmet. Kihúztam a bőrpántot, és megsimogattam az ezüst A-t.

– Azt hittem, elhagytam.

– Majdnem – bólintott Cara. – A színpad mögött voltam Adriannával, amikor egy este megtalálta. Alig tudtam megakadályozni, hogy kidobja. A turné vége felé történt. A karkötő a farzsebedben volt, abban a nadrágban, ami a koncerten volt rajtad. Adrianna elsápadt, amikor rájött, hogy végig magadnál tartottad, akkor is, amikor felléptél, mint valami szerencsehozó talizmánt.

Kirázott a hideg, és megpróbáltam elhátrálni, de Cara megragadta a kezemet.

– Semmi baj – mondta, amitől csak még inkább zavarba jöttem. – Nekem is megvan a láncom. Nem csak te érezted a hiányát.

– Nem tudom, minek tartottam meg. – Csak elsuttogni voltam képes a beismerést.

– Azért, mert szeretted.

Eddig a karkötőt bámultam, de most felkaptam a fejemet. Cara komoly elszántsággal nézett velem farkasszemet. Esélyem sem volt letagadni.

Elejtettem az ékszert, és ellöktem magam a biliárdasztaltól.

– Miért hajtogatja ezt mindenki? – kérdeztem, és a hajamba túrtam, mintha az megoldhatná a rejtélyt. – Adrianna ugyanezzel vádolt. Basszus, ezért szakítottunk! De én nem szerettem!

Cara szkeptikusan nézett rám.

Tiszta őrült ez a nő, gondoltam. Bírtam Valt, persze. Hogy kívántam-e? De még mennyire! Mindenkinél jobban. Még azt is bevallom, hogy nem hagyott hidegen. De hogy szerelmes lettem volna belé? Hogy lehet beleszeretni valakibe, akivel az ember még csak nem is járt?

– Talán egy kicsit beleestem, de...

– Az ilyen fellángolásokon az ember túl szokott esni. Nem veszi ki a koncertprogramból a legnagyobb slágerét annak ellenére, hogy a menedzsere perrel fenyegetőzik.

Ha innen nézzük...

De hát ez őrültség! Lehetetlen. Vagy mégsem?

– Lehet, hogy nem tudtál róla – vélte Cara, és ezzel kizökkentett a gondolataimból. – De szeretted.

Megmagyarázhatatlan okból elöntött a pulykaméreg.

– És ha igen? – csattantam fel. – Mi a fenét számít most már? Évekkel ezelőtt történt! Már vége!

– Igen?

Szóval most már ő is azzal vádol, hogy még mindig nem léptem túl Valen? Ő is olyan, mint Adrianna. Mi a franc van? Az egész világ összeesküdött ellenem? Miért nem tudnak leszállni erről a témáról? Ha még mindig odalennék is Valért, azzal nem segítenek, ha ezt lépten-nyomon az arcomba vágják.

Elvettem még egy sört. Shane készenlétben állt a sörnyitóval, és bocsánatkérőn nézett rám.

Ismét lerogytam a kanapéra, és igyekeztem ivásba fojtani a frusztrációt. Cara mellém ült, a térdemre tette a kezét.

– Nem tartom a kapcsolatot Vallel, de a jelek szerint a Google elég jól ismeri.

Abbahagytam az ivást, és rámeredtem. Nem értettem, mire akar kilyukadni, de éreztem, hogy ennek nem lesz jó vége.

– Állítólag szingli.

Most már felfogtam. A kezembe temettem az arcomat, bár legszívesebben a hajamat téptem volna.

– Azt mondtad, valami igazira vágysz – szólt Cara. – Szerintem mindketten tudjuk, hol találod meg.

Már az ötlet felvetéséért is elátkoztam, de sikeresen bogarat ültetett a fülembe. Elöntött a remény. Hiába mondtam magamnak, hogy esélyem sincs.

– Cara! – nyögtem. Kedvem lett volna megfojtani a legjobb barátom feleségét.

– Mikor voltál utoljára nővel? – kérdezte.

Rábámultam, ő meg kihívóan nézett vissza rám.

– A pomponlányok... – sóhajtottam legyőzötten.

– Az két hónapja volt, Kyle.

Rávillantottam a szemem.

– Nem kell emlékeztetned rá.

Cara mosolya rosszat sejtetett. Felragyogott az arca, és megragadta a kezemet. A szívem megállt, amikor felcsatolta a csuklómra az aszkétakarkötőt.

– Akár értelmet is adhatnál az önmegtartóztatásnak – közölte.

Nehéznek tűnt a karkötő, szinte húzta a karomat. Hónapokig hordtam magamnál, minden fellépésen velem volt, de soha nem vettem fel. Képtelen voltam megtenni, mert tudtam, mit jelképez.

Cara arcon csókolt, majd szó nélkül kivonult a szobából. Én még mindig a csuklómat bámultam, és csak úgy kavarogtak bennem a gondolatok és az érzések. Ez a karkötő nem csupán azt szimbolizálta, hogy tudatosan megtartóztatom magam a szextől. Az egyetlen dolgot testesítette meg, amely Val és közém állt. Ez a karkötő és az, amit jelképezett, a köztünk tátongó szakadék áthidalásának megoldása volt.

Lehetséges lenne? Képes lennék rá? Van még esélyünk Vallel? Akarom egyáltalán tudni?

Egy pillanat volt csak megtalálni a választ. Még jó, hogy tudni akarom! Ha csak egy fikarcnyi esélyem van a Vallel közös jövőre, akárki mérget vehet rá, hogy akarom.

– Ó-ó!

Shane nevetése zökkentett ki.

– Mi van?

– Ismerem ezt a nézést.

– Milyen nézést?

Vigyorgott.

– Kapja be az egész világ, mindjárt írok egy listavezető számot!

Ismét megdöbbentem. Nem dalszövegen töprengtem, igaz? Reid halála és a banda feloszlása óta egyetlen dalt sem írtam. De most, hogy szóba hozta, máris felismertem azt a bizonyos bizsergést az agyamban.

Egy hosszú pillanatig csak néztük egymást, aztán elnevette magát.

– Hát, kutya legyek! Szűz Val újra lecsap.

Felálltam, és a karjába öklöztem.

– Kussolj, seggfej!

Visszaütött.

– Ajánlom, hogy azonnal megmutasd, ahogy elkészült. Kétlem, hogy a srácok Reid nélkül össze akarnának állni, de ha szólóban nyomod, kelleni fog egy vezető gitáros a háttérzenekarba, és seggbe rúglak, ha az nem én leszek.

Hat hónappal később

Amikor legutóbb dalt írtam Valnek, teljesen kiakadt. Cara megnyugtatott, hogy ezúttal minden másként lesz, de azért én képtelen voltam szabadulni az érzéstől, hogy ez az egész nagyon vissza fog ütni.

– Cara! – ordította Shane. – Mozogj már! El fogsz késni!

A csaj pillanatokkal később lerohant a lépcsőn, és már nem az a szerelés volt rajta, mint tíz perccel korábban.

– Mit gondoltok? Elég konzervatív?

Remegő kézzel igazgatta farmerszoknyája alját. Ilyen idegroncsnak még sosem láttam.

– Kicsim! – Shane a karjába zárta, és homlokon csókolta. – Minden rendben lesz.

Cara áttúrta óriási táskáját, az ajakfényét kereste. Van, aki cigizik, más a körmét rágja – Cam a száját kenegette.

– Nem tudom elhinni, hogy felhívott – mondta, és idegesen suhintgatott a varázspálcával az ajka körül. – Négy éve nem beszéltünk! Biztosra vettem, hogy ki nem állhat.

– Legjobb barátnők voltatok – nyugtatgatta Shane. – Tudod, hogy sosem utált igazán.

Nem ismertem volna be, de én talán még Caránál is idegesebb voltam.

– Csak nyugi, oké? – öleltem át. – Ne feledd, a mai nap totális meglepetés, szóval nem kotyoghatod el, mit tudsz.

Egy kicsit megnyugodott, és öntelt mosolyt villantott.

– Bízzál már a képességeimben! Díjnyertes színésznő vagyok.

– Egy délutáni sorozatban – viccelődtem, mintha az kisebbítené az érdemeit. Amióta elnyerte a legjobb mellékszereplőnek járó díjat a szappanoperájával, kegyetlenül ugrattam. Imádta. Tudta, mennyire büszke vagyok rá.

– Legyél kedves, különben kitálalok – fenyegetett.

Még egy utolsó csókot nyomott Shane ajkára, aztán beszállt a kocsijába. Leengedte a tetőt, kendőt kötött a fejére, nehogy tönkremenjen a frizurája, és mindkettőnknek dobott egy-egy csókot.

– Találkozunk Vallel! – visította, miközben elhajtott.

Néztük, ahogy eltűnik a kanyarban, majd Shane hozzám fordult.

– Készen állsz?

Elvigyorodtam. Semmire sem álltam még annyira készen, mint erre. Fél év kemény munka után végre eljött a fizetésnap. Legalábbis nagyon reméltem.

Shane-nel beültünk a kocsimba. Cara Vallel ebédelt, de nekünk Shane-nel korábban oda kellett érnünk a stúdióba a hangpróbára. Eljött az idő, hogy végre újra láthatom Valt.

Shane nem tett megjegyzést arra, hogy a stúdió felé vezető úton végig remegett a térdem, mint a kocsonya. Akkor sem szólt, amikor fel és alá járkáltam a különleges vendégeknek fenntartott szobában, miközben arra vártunk, hogy végre meglepjük Valt. Azért felvonta a szemöldökét, amikor kihagytam a büféasztalt – pedig igazán kitettek magukért –, de hagyta, hogy úgy tegyek, mintha jól lennék. Végül Embry szólt be.

Miután írtam néhány számot, Shane-nel keresnünk kellett egy bandát, hogy felvehessük a demólemezt. Felvettük a kapcsolatot a srácokkal, akik a szülinapi bulimon játszottak, és annyira bejöttek, hogy felkértük őket, legyenek a hivatalos zenekarom a szólóalbumomon. Majd kiugrottak a bőrükből, és óriásit alakítottunk a stúdióban. Nem akarom magamat fényezni, de tudtam, hogy az új lemez teljesen beteg, és több Grammy is vár rám.

– Nyugi, haver – szólt rám Embry, és azon vigyorgott, hogy a körmömet rágom. Odaült mellém az egyik kanapéra.

Igyekeztem nyugton maradni, de a velem szemközti falra szerelt óriási tévé hirtelen bekapcsolt, és élőben közvetítette mindazt, ami a stúdióban történt, amitől még izgatottabbá váltam. Basszus! – gondoltam, és tovább rágtam a körmömet, egészen tövig. Inkább ez, mint hogy egész testemben remegjek, és lássák a srácok, mennyire kivagyok.

– Aha, nyugodt vagyok.

Embry horkantva felnevetett.

– Nem, szánalmas vagy. Ennyit melózni, csak hogy levegyél a lábáról egy csajt, aki még csak le sem fog feküdni veled? Ráadásul egyenesen félsz tőle!

Az égnek emeltem a tekintetemet, de azért elmosolyodtam. Embry jó srác volt.

– Ezzel nem segítesz, seggfej.

A képernyő felé biccentett, ahol a délutáni női talkshow-k királynőjéből éppen dőlt a hülyeség valami béna bloggal kapcsolatban, amit nemrég fedezett fel.

– És mi lesz, ha már foglalt a nőd? – érdeklődött Embry.

Kifújtam a levegőt. Legalább ennyi reményem volt.

– Nincs férjnél. Ezt a Google mondta.

A srác gyanakodva méregetett.

– Ez nem jelenti azt, hogy nem foglalt. Mi van, ha őrülten szerelmes a pasijába?

Emiatt magam is aggódtam, de eszem ágában sem volt ezt Embry orrára kötni.

– Ez már négy éve sem volt akadály számomra – közöltem sokkal magabiztosabban, mint amilyennek éreztem magam. – Ha együtt van valakivel, majd megmutatom neki, hogy én jobb vagyok, és kivárom, míg lelép az a nyomi, mint a múltkor. Nem fog sokáig tartani.

A srác felvonta a szemöldökét. Mivel nem visszakoztam, elnevette magát, majd a fejét csóválta.

– Mondták már neked, hogy egy beképzelt köcsög vagy?

A sértéstől büszkén elvigyorodtam.

– Ma még nem.

Mást is akartam mondani, de ekkor Val jelent meg előttem a képernyőn, és úgy kiszáradt a szám, hogy meg sem tudtam mukkanni.

Már nem az a lány volt, akire emlékeztem, hanem igazi nő. Térdig érő, lefelé szűkülő, halványlila szoknyát, hozzá illő blézert és fehér blúzt viselt. Magas sarkú cipőjétől hosszú, izmos lába gyönyörűbb volt, mint valaha – nyilvánvaló volt, hogy még mindig sokat röplabdázik. A haját feltűzte, csak egy-két tincset hagyott szabadon, és még mindig ott lógott a nyakában az a nyomorult, V alakú medál.

Csodásan nézett ki, szexi volt, elegáns, mint valami üzletasszony, és magabiztosan lépkedett, ami nem volt rá jellemző akkoriban, amikor ismertük egymást. Mindig határozott volt, de ez több volt annál. Mintha pontosan tudta volna, ki ő, és mit akar. Megállíthatatlannak tűnt. Gyönyörű volt, sugárzott. Lélegzetelállító volt, sokkal inkább, mint amikor utoljára láttam.

Embry halkan káromkodott. Kinevettem, miközben elkerekedett szemmel, döbbenten bámulta a tévét.

– Nem ilyennek képzelted?

A fejét rázta, és le sem vette a tekintetét Valről.

– Ne már! – suttogta. – Ez a nő kicsit sem hasonlít egyik régi barátnődre sem. Egy kicsit sem.

Elmosolyodtam. Éppen ez volt a lényeg.

Val egyenes háttal ült a kanapén, és úgy mosolygott, mint akinek a világon semmi gondja, miközben Connie Parker elmesélte a történetét. Olyan... elégedettnek tűnt.

Megint rám tört a félelem, hátha a közönség soraiban ül a pasija, aki elrabolta a szívét. Nem tudtam, mit csinálok, ha így van. Azt akartam, hogy boldog legyen, de arra is vágytam, hogy kapjak egy második esélyt, és az elmúlt hat hónapban végig azzal áltattam magam, hogy meg is fogom kapni.

Az új bandám minden tagja jól ismerte Szűz Val történetét. Még a filmet is látták. Ettől még hisztérikusan röhögtek, amikor Connie bejátszotta a videót – azt, amelyiken Val az ebédlőben, az asztal tetején állva vallja be, hogy szűz. Nem nevettem, de szélesen elvigyorodtam. Imádtam azt a hülye videót.

Miután a végére értek, Val elmesélte a történetét. Teljesen rabul ejtett. Az interjú minden másodpercével egyre idegesebb lettem, és egyre kétségbeesettebben akartam látni. Beszélni akartam vele, hozzáérni, azt akartam, újra az életem része legyen.

Majd belepusztultam a várakozásba.

Amikor Connie bejelentette, hogy megtalálta Val vér szerinti anyját, a döbbenettől összeugrott a gyomrom.

– Azta! – motyogta Shane, és lerogyott mellém a kanapéra.

Csak bólogatni tudtam. Ha én sokkot kaptam, mit érezhetett vajon Val?

– Nézzétek meg! Úgy elsápadt, mint aki szellemet látott.

– Te tudtad, hogy idehozzák az anyját? – kérdezte Embry.

A fejemet ráztam.

– És szerinted azt megmondták neki, hogy te itt vagy?

Az interjú kezdete óta először vettem le a tekintetemet a képernyőről, és Embry felé fordultam.

– Biztosan tudom, hogy nem szóltak neki. Meg akarták lepni, ezért engem is arra kértek, senkinek se mondjak semmit. Cara kénytelen volt hazudni neki, amikor együtt ebédeltek, úgy tenni, mintha már nem tartanánk a kapcsolatot, nehogy Val megsejtsen valamit.

Embry nevetve csóválta a fejét.

– Mit akarnak ezek, kinyírni a csajt? Szerencsétlen. Jól csapdába esett.

Erre nem is gondoltam. Jó mókának tűnt meglepetést okozni, de mi van, ha túl sok lesz neki? Mi lesz, ha nem tudja majd kezelni, hogy engem is viszontlát, miután teljesen sokkolták a szülőanyjával? A köztünk lévő kapcsolatot nagy jóindulattal is csak törékenynek nevezhettem – már ha egyáltalán kapcsolatnak lehetett mondani. Mi van, ha ez a hülye Connie Parker eljátszotta az esélyemet?

– Basszus, de szexi az anyja!

Nem tudtam, melyik srác szólalt meg, de igaza volt. Az eredeti Valerie nagyon hasonlított az én Valemre, csak az én Valem mindenben sokkal jobb volt: az anyja új és továbbfejlesztett változata. Ha az anyja egy szép, sportos Audi, Val az új Aston Martin Vanquish.

– Eh! – nyögte az egyik srác, és undorodva fintorgott a heves érzelmek láttán, miközben Val és az anyja egymás karjában zokogott. – De utálom az ilyen talkshow-kat. Jerry Springernél legalább nem bőgnek, hanem verekszenek.

Ezzel mindenki egyetértett. Én is, de nekem megérte kibírni a sírás-rívást azért cserébe, hogy megint találkozhassak Vallel.

Végül befejezték a zokogást, és Connie Parker így szólt:

– Val, nemrég szereztél diplomát a Stanfordon. Közgazdaságtan-politikatudomány szakpáron végeztél, jól tudom?

Val büszkén mosolygott. Ragyogott a boldogságtól, úgy bólintott.

– Igen.

– Gratulálok! Ez már önmagában is szép eredmény.

– Köszönöm. De most pihenek egy kicsit, ősszel kezdem a mesterképzést.

Újra elmosolyodtam. Az én kis okoskám még mindig tanul. Shane-nel nem lepődtünk meg, de a többiek igen. Mindenki nevetett, és Embry oldalba könyökölt.

– Stanford? – kérdezte. – Két szak meg egy mesterképzés? Politika? Mégis mi a fenét látott benned?

– Kapd be, öcsi!

– Még azt is el tudom képzelni rólad, Szűz Val, hogy te leszel az USA első női elnöke – mondta Connie a képernyőn.

– Jól hangzik, nem? – viccelődött Val.

– Értem, mi vonz benne – jegyezte meg Embry, miközben Valt méregette. – De nem csoda, hogy ilyen anyámasszony katonája vagy ma. Ez a csaj túl nagy falat lenne akárkinek. Még a nagy Kyle Hamiltonnak is. Sok szerencsét, tesó! Szükséged lesz rá.

Ezen mindenki nevetett, de én ezúttal nem csatlakoztam hozzájuk. Embry gúnyolódása, hogy nem vagyok elég jó Valnek, jobban fájt, mint hajlandó lettem volna beismerni.

Én is sok mindent elértem már az életben, de egészen más utat jártam be, mint Val. Annyira mások voltunk! Más célokért küzdöttünk, más világokból is jöttünk. Már tudtam, hogy nem érdemlem meg őt. Jól becsaptam magam azzal, hogy azt gondoltam, kellhet neki olyasvalaki, mint én.

Connie végül más irányba terelte a beszélgetést. Majd belepusztultam, annyira vártam már ezt!

– Jól van, Val. Borzasztó, hogy meg kell kérdeznem, de tudod, hogy muszáj... Még mindig szűz vagy?

Val persze igennel felelt. Nem volt férjnél, és tudtam, hogy hű maradt az elveihez. Inkább a következő kérdés miatt akadt el a lélegzetem.

– Van valakid?

– Most épp nincs.

Nagyot sóhajtottam, mire a srácok kinevettek. Ügyet sem vetettem rájuk, csak Valt néztem.

– Az utóbbi időben nagyon lefoglalt az egyetem és a „Cs mint család" beindítása, úgyhogy nem volt időm randizni.

Szingli. Nemcsak hogy hajadon, de egyenesen szingli. És érzésem szerint nem is nagyon randizgatott. Nem volt soha semmi komoly. Hogy lehet ez? Még nekem is sikerült egyszer megállapodnom!

Mindegy. Nem számított, hogyan lehetséges. Valnek nem volt senkije, és ez azt jelentette, hogy van esélyem.

– Kár – mondta Connie.

– Mondhatni, pokoli kár – viccelődött Shane, mire mindenki ordított a röhögéstől. Egy alapos oldalba könyökléssel jutalmaztam az erőfeszítését.

Connie mosolyából tudtam, mi következik. Felpattantam, és fel-alá járkáltam a szobában.

– És mi lett azzal a sráccal? – kérdezte. – Hogy is hívták? Valami Kyle?

Földbe gyökerezett a lábam, és visszatartott lélegzettel vártam Val reakcióját.

Meglepett a tapsvihar, ami a stúdióban a nevemet fogadta. Nem mintha nem szoktak volna üdvrivalgásban kitörni a rajongóim, ha meghallják a nevemet, de amit most a közönség csinált, más volt. Nem nekem szólt a taps, hanem mindkettőnknek, Valnek és nekem. Négy év telt el, és a világ még mindig pont olyan szerelmes volt a gondolatba, hogy mi ketten együtt lehetünk, mint akkoriban.

Ez az üdvrivalgás adta az első löket önbizalmat – nagy szükségem volt már rá. A következőt Val arckifejezése: egy rövid pillanatra felragyogott az arca, mielőtt úrrá lett volna az érzésein. Milyen érzelmet is láttam rajta? Félelmet? Meglepetést? Izgalmat? Nem tudtam megállapítani.

– Sejtettem, hogy nem telhet el úgy egy Szűz Val-interjú, hogy ne kerüljön elő Kyle Hamilton neve – felelte Val. Könnyedén beszélt, de közel sem volt olyan összeszedett, mint amikor besétált a stúdióba.

Ideges, de ez nekem vajon jó vagy rossz?

– Attól tartok, így van – bólintott Connie. – Kösz, hogy megérted, Val. Szóval tartjátok a kapcsolatot?

A fejét ingatta.

– Ő belevágott az Sz mint szex turnéba, én meg már rég a Stanfordon voltam, mire visszajött. Többet nem beszéltünk. – Vajon sajnálkozást éreztem ki a hangjából? Vagy csak képzeltem? – Biztos már nem is emlékszik rám.

Ez újabb ugratásra ösztönözte a banda tagjait, és ezúttal még én is nevettem. Valt nem lehetett elfelejteni. Persze, néhány évre eltemettem az emlékét, de sosem tudtam teljesen elfelejteni.

– Úgy hallottam, egy darabig elég komolyan randizgatott valakivel, még el is jegyezte.

Kösz, Connie! Felhozta ezt a kínos témát, hogy nekem már ne kelljen, és láthattam Val reakcióját. Soha egy rossz szót nem szólok többet a csajos talkshow-król meg az ott elhangzó pletykákról.

Val nagyot nyelt. Miért? Mire gondolhatott?

– Igen, erről én is hallottam.

Nem volt elég egyértelmű a válasza. Többet akartam, és Connie, áldja meg az ég, meg is adta.

– Akkor azt is tudod talán, hogy csúnya szakításon van túl? Összetörte a szívét a lány.

Val arcáról leolvadt a mosoly.

– Igen, hallottam – ismerte be –, de tapasztalatból tudom, hogy ezekben a bulvársztorikban nincs sok igazság, szóval ki tudja?

Fogalmam sem volt, mi járhat a fejében. Vállat vont, de egyértelmű volt, hogy küzd az érzelmeivel. Éreztem, ha nem beszélhetek vele nagyon hamar, abba beleőrülök.

– Köztudottan nem jöttünk ki egymással – tette hozzá –, de azért bízom benne, hogy nem volt olyan durva a szakítás, mint ahogy írták. Remélem, bárhol is van, minden rendben van vele.

Szélesen elvigyorodtam. Érdekeltem, ezt le tudtam olvasni az arcáról. Szűz Val nem felejtett el engem, ahogy én sem őt.

Végre megjött az önbizalmam. Úgy hasított belém, mint a villám, szinte elektromos töltést adott az izgalom. Lehet, hogy eltelt négy év, de Val azért csak Val maradt. És Szűz Valnek mindig is gyengéje volt Kyle Hamilton.

Hát felköthette a gatyáját, mert én már nem az a Kyle Hamilton voltam, akit valaha ismert. Hozzá hasonlóan én is felnőttem egy kicsit. Sokat tapasztaltam, tanultam ezt-azt. Ezúttal készen álltam rá.

Kezdődik a tánc, Val! – gondoltam. Ekkor Connie azt kiáltotta:

– Gyere ki, Kyle!







6.

V mint Valerie

Majd szétvetett az energia, amikor beléptem a stúdióba. A rajongók kiáltásai segítettek koncentrálni, magamhoz tértem. Színpadon álltam, közönség előtt. Hazaértem. Rámosolyogtam az ujjongó nőkre, csókokat dobáltam nekik, és igyekeztem időt nyerni, mielőtt Val szemébe néztem volna.

Büszkén lépkedtem Connie felé, és igyekeztem annyi önbizalmat árasztani, amennyit csak lehetett. Tudtam, hogy önelégültnek tűnök, de nem voltam hajlandó félelmet mutatni. Még mindig Kyle Hamilton voltam, aki bármelyik nővel elbánik, még ha a hírhedt Szűz Val is az.

Miután Connie kezet fogott velem, és üdvözölt a műsorában, felhúztam Valt a kanapéról, és átöleltem, mielőtt bármit is tehetett vagy mondhatott volna. Olyan erősen szorítottam, hogy biztosra vettem, érzi, ahogy összevissza kalimpál a szívem.

Kissé remegve, gyengéden és bizonytalanul viszonozta az ölelést. Megsimogattam a hátát, reméltem, ez megnyugtatja, és azonnal elolvad. A vállamra hajtotta a fejét, és halkan felsóhajtott – szerintem észre sem vette.

Végem volt. Minden, amit valaha éreztem Val iránt – márpedig, elhihetitek, elég sokféle érzelmet tápláltam iránta –, a felszínre tört. Úgy éreztem, végre megint élek, mint régen. Val lángra lobbantott bennem valamit, ami fölött nem volt hatalmam. Ez mindig is így volt.

Amikor szétváltunk, minden erőmre szükségem volt, hogy összpontosítsak. Nem volt könnyű, Val teljesen megzavarta a fejemet.

Össze kellett szednem magam.

Val édesanyja felállt, és láttam rajta, mekkora hatással van rá, hogy igazi sztárral találkozik.

– Megtisztelő, hogy megismerhetem – mondtam, és kezet nyújtottam neki. – Meg kell köszönnöm, hogy a világra hozta a kedvenc szüzemet.

A nő könnyekben tört ki, de úgy sejtettem, ezek örömkönnyek, mert félig sírt, félig nevetett.

– Én meg nem is tudom, megköszönjem-e, amiért szerepe volt abban, hogy visszahozta az életembe a lányomat, vagy jól pofon vágjam azért, ahogy viselkedett vele – mondta.

Igyekeztem mosolyogni, és nem az égre emelni a tekintetemet. Régen gyakran ért az a vád, hogy szemét módon viselkedtem Vallel, de őszintén szólva továbbra sem éreztem úgy, hogy bármi rosszat tettem volna. Val mindig tudta, hogy csak szívatom. Azt hiszem. De így is, úgy is belém szeretett, szóval annyira szörnyű azért nem lehettem.

– Hát, ha lehet választani, én a köszönetre szavazok. Már pofoztak fel országos tévében, és nem volt akkora poén – nevettem erőltetetten.

Oké, néha előfordult, hogy kicsit szemét voltam.

Mindegy. Akkor is bírt a csaj.

Val és az anyja arrébb csúszott a kanapén, hogy én ülhessek a legközelebb Connie-hoz. Val kicsit távolabb ült tőlem, mint szerettem volna, úgyhogy odahúztam magamhoz, ne legyen már olyan messze. Zavartan nézett rám, és ezzel elárulta, mekkora hatással vagyok rá.

Elvigyorodtam, és szorosan magamhoz öleltem. Val megmerevedett, mintha ideges lenne, de nem foglalkoztam vele. Nekem jó érzés volt. Évek teltek el, de még mindig vonzódtunk egymáshoz, szikrázott köztünk a levegő.

Halántékon csókoltam, és odasúgtam neki:

– Túl régóta nem láttalak, Val.

Magam sem tudtam, ezzel most megnyugtatni akarom, vagy felbosszantani.

Ekkor Connie megköszörülte a torkát.

– Szóval, Kyle, Val épp az előbb mondta, hogy szerinte már biztosan nem is emlékszel rá. Igaz ez?

Olyan szélesen mosolygott, hogy egész biztosan fájt az arca. Ragyogó arccal nézett rólam Valre, majd vissza. Nyilvánvalóan büszke volt rá, hogy újra összehozott minket.

Nevettem.

– Tudod, Connie, van, akit sosem lehet elfelejteni.

– Egyetértek – felelte Connie. – Mesélj, mi van veled mostanában!

– Nos, hamarosan kijön a szólóalbumom, de ezenkívül lazítok. – Jelentőségteljesen magamhoz szorítottam Valt. – Várom, hogy jöjjön az igazi, és tisztességes embert faragjon belőlem.

Connie örömében majd elolvadt a székében. A közönség is elájult tőlem. Próbáltam felmérni, mit szólhat Val, és észrevettem a rózsaszín kis foltokat az arcán. Elpirult. Ezt jó jelnek véltem.

– Akkor szeretnél megállapodni? – kérdezte Connie. A kezem alá játszott.

– Valahogy úgy.

Magamban mosolyogtam. A megállapodásról beszéltünk, de én közben egyre jobban felkavarodtam.

Ismét Valre tévedt a pillantásom. Finom parfümillata volt, de nem erős, éppen csak annyi, hogy kedvem legyen odahajolni hozzá, a nyakába fúrni az orromat, megízlelni a bőrét. Őrjítő volt.

Milyen puha volt az ajka! Éreztem, hogy ha nem történik valami nagyon gyorsan, meg fogom csókolni. Erről szó sem lehetett. Legutóbb nagyon megharagudott, amikor kamerák előtt tettem meg.

Így csak megfogtam a kezét. El kellett terelnem a figyelmemet. Elakadt a lélegzete, de nem a gesztustól, hanem a csuklómon hordott karkötőtől.

Úgy bizony, Szűz Val!

– Ez meg mi? – kérdezte, és a fekete bőrről lógó A betűt babrálta.

Fülig ért a szám, imádtam a reakcióját.

– Nem ismered fel? Ezt még tőled kaptam egyszer, nagyon régen.

– De, megismerem.

Elrévedt a tekintete, mintha egy emléket idézne fel. Biztosra vettem, hogy arra a napra gondol, amikor a Huntington gimi szüreti bálján odadobta nekem a karkötőt. Így próbált meg távolabb kerülni tőlem. Szerintem fogalma sem volt róla, hogy megtartottam.

Aznap este elküldött, és kihagyta a fellépésemet is. Nagyon kiakadtam rá. Fájt, hogy lerázott. Akkor határoztam el, hogy megszerzem, kerül, amibe kerül. Úgy döntöttem, elcsábítom, elveszem a szüzességét, és bosszúból, amiért a büszkeségembe gázolt, az orra alá dörgölöm a győzelmemet.

De közben a bosszúvágy helyét valódi érzések vették át, és a karkötőnek felbecsülhetetlen értéke lett. Magammal vittem az Sz mint szex turnéra, és minden egyes fellépésen a zsebemben volt, csak aztán a turné vége felé elhagytam.

Gúnyosan elmosolyodtam, miközben mindketten az ékszert néztük. Azok után, amin együtt keresztülmentünk – hogy ellöktem magamtól, és elveszítettem, mert nem voltam hajlandó az ő szabályai szerint játszani –, végül csak megkapta, amit akart.

A sors iróniája.

– Már nyolc hónapja.

Először nem értette.

– Mi van nyolc hónapja?

El se tudta képzelni, hogy nyolc hónapig lemondjak a szexről, ezért nem fogta fel, mit mondok. Úgy kellett a szájába rágni.

– Nem hallottál róla? A mint aszkéta.

Csak néztem rá, vártam, hogy megértse, és pontosan láttam, mikor esett le neki a tantusz.

– Te? – ámult el.

Kinevettem. Ez az arckifejezés megérte a nyolc hónap cölibátust.

Hamar elmúlt a jókedvem, mert csak ült ott, és várta a magyarázatot. Már egyáltalán nem éreztem viccesnek a helyzetet. Nem akartam megmagyarázni, de tudtam, hogy kénytelen leszek, ha meg akarom győzni az őszinteségemről.

Összeszorítottam a fogam, és úgy rántottam vállat, mintha az egész nem számítana.

– Tudod, szerelmes voltam Adriannába, és amikor szakítottunk, ráébredtem, hogy amióta őt megismertem, nem voltam mással, és nem is akartam mással lenni. Az a nő teljesen tönkretett, mert most már senki olyannal nem akarok lefeküdni, akibe nem vagyok szerelmes. Elhiheted, próbáltam. Amikor megcsalt, szerettem volna legalább egymillió csajjal lefeküdni, hogy visszavágjak neki, de képtelen voltam rá.

El se hiszem, hogy ezt az egész nyomorult világ előtt vallottam be. Nyilván Adrianna is látni fogja az interjút, és élete végéig azon fog röhögni, hogy így összetörte a szívemet.

De nem akartam gondolni rá. Már nem érdekelt. Nem számított a véleménye.

– Úgy voltam vele, ha már úgysem csinálom, akár hordhatom is a karkötőt.

Val szemébe néztem. Már várta. Amikor találkozott a tekintetünk, úgy láttam, mintha valami fontosat akarna mondani. Mintha az életem múlna azon a titkos üzeneten, amelyet megpróbál átadni.

– Gratulálok, Kyle – suttogta.

Könnybe lábadt a szeme, és megértettem, mit akart üzenni. Azt, hogy büszke rám. Megleptem, jó benyomást tettem rá, és büszke volt rám.

Éveket vártam erre. Akkoriban annyira igyekeztem elnyerni az elismerését, de sosem kaptam meg. Igen, érzett valamit irántam, de sosem érdemeltem ki a tiszteletét. Egészen mostanáig.

Újra átöleltem, és a fülébe súgtam:

– Már tudom, Val.

Mielőtt tisztázhattam volna, mit tudok, Connie közbeszólt.

– Készültél nekünk valami dallal?

Még szép, hogy készültem!

Elöntött az adrenalin. Még soha egyetlen dalt sem akartam ennyire elénekelni. Még akkor sem izgultam ennyire, amikor először adtam elő a Pokoli kárt.

– Hát persze – feleltem.

Nem bírtam tovább nyugton ülni, felugrottam, és a stúdió túlsó végében felállított színpadhoz siettem, ahol már várt az együttes.

Ezúttal minden más volt. Tudtam, hogy Val nem fog kiakadni ettől a számtól. Imádni fogja. Az egész világ odalesz érte. Shane-nek igaza volt, amikor azt mondta, újabb slágerlistás dalt írtam. Ebben biztos voltam.

Ez is pont olyan lesz, mint annak idején a Pokoli kár. A csontjaimban éreztem. Ez a pillanat valami egészen óriási dolognak a kezdete volt. Kyle és Val: a folytatás.

Alig vártam.

Beállítottam a mikrofont, és a várakozó közönségre néztem. Éppen annyira éreztem az ő izgalmukat, mint a magamét.

– Az új albumom első számát adom elő – jelentettem be széles vigyorral az arcomon –, amelyet a Kyle Hamilton-i nagyszerű hagyományhoz híven egy bizonyos személynek írtam, akit nem tudtam kiverni a fejemből.

A közönség magánkívül volt a vallomástól, és miután rájuk mosolyogtam, megkerestem Val tekintetét. Hatalmas volt az arckifejezése – őszinte rémület tükröződött rajta. Nevetve kacsintottam rá, aztán így szóltam:

– A címe: Megéri várni rá.

Tudom, ez igazi klisé, de nekem a zene az életem. Nem túlzok, amikor azt mondom, azokért a pillanatokért élek, amikor kezembe foghatom a mikrofont, és dalban oszthatom meg a világgal a legbelső gondolataimat és érzéseimet. Az éneklés számomra nemcsak tevékenység, hanem a lényem része. Imádom.

Amint felhangzott az első akkord, minden elhalványult, és a világon minden rendben volt. Egy csapásra elmúlt minden idegességem, amit addig hiába próbáltam lerázni. A világ tetején éreztem magam.

 

A fejemben rólad száguld a gondolat, 

Szívem kalapál, nyugton nem marad,

A test üvölt, hogy megkapjalak,

Kellesz, kívánlak, az enyém leszel,

Kislány, mennyi időt vesztegessek el?

Várjak, azt kéred. És ha nem tudok? 

Félek veszíteni: férfi vagyok.

De nem hagyhatlak, az ajtóm nyitva hát, 

A szívem azt mondja, megéri várni rád.

A szád forró, bőrömön leheleted,

Érints, érintlek, ha bűn is, élvezet, 

Próbáljuk meg, csak nyernünk lehet. 

Kellesz, kívánlak, az enyém leszel,

Kislány, mennyi időt vesztegessek el?

Várjak, azt kéred. És ha nem tudok? 

Félek veszíteni: férfi vagyok.

De nem hagyhatlak, az ajtóm nyitva hát, 

A szívem azt mondja, megéri várni rád.

Örökké várok, bár kikészülök,

Még nem is emlék, és beleőrülök.

Te meg én: ez az ígéret éltet,

A remény magasba szárnyal érted.

Várjak, azt kéred. És ha nem tudok?

Félek veszíteni: férfi vagyok.

De nem hagyhatlak, az ajtóm nyitva hát, 

A szívem azt mondja, megéri várni rád.

Várjak, azt kéred. És ha nem tudok?

Félek veszíteni: férfi vagyok.

Ha akarsz, kínozz örökké tehát,

Mert, kislány, igaz: megéri várni rád.

Elhallgatott a zene, a közönség őrjöngött, én meg élveztem a jól sikerült előadás utáni kellemes borzongást.

Basszus, de hiányzott ez!

Ha mást nem is hozott a mai nap, legalább újra megtaláltam a múzsámat. Reid halálakor elhagyott, és jó ideje már nem is reméltem, hogy valaha a régi önmagam lehetek. Miközben múlóban volt az adrenalin hatása, tudtam, hogy visszatértem. Végre magamra találtam. Készen álltam rá, hogy ez a szólóalbum elindítson az újabb nagy kaland felé. Végre újra volt célom, és ez csodálatos érzés volt.

Mindezt Valnek köszönhettem.

Ez azonnal vissza is zökkentett a valóságba. Val. Vajon mi a véleménye? Nagy levegőt vettem, és felé fordultam. Engem nézett. Teljesen mozdulatlanul ült, mintha kővé dermedt volna. Elkerekedett a szeme, de ettől eltekintve nem tűnt zaklatottnak. Vagy mindent elkövetett, hogy elrejtse a gondolatait, vagy olyan sokkot kapott, hogy egyelőre képtelen volt kifejezni, mit érez.

Jó vagy rossz? Jó vagy rossz? Jó vagy rossz?

Fogalmam sem volt, mi járhat a fejében. Farkasszemet néztünk, őrületes volt, és közben megtippelni sem tudtam, mire gondolhat. Elképzelésem sem volt.

Valamit tennem kellett. Meg kellett mozdulnom, vagy másfelé néznem, vagy valami. Bármit, csak ne álljak ott dermedten, őt bámulva. Rámutattam, és azt tátogtam:

– Ez neked szólt.

Végre megtört a minket foglyul ejtő varázs. Val elfordította a fejét, és diszkréten megtörölte a szemét egy zsebkendővel. Sírt. Megríkattam. Ez már csak jót jelenthet. Ugye? Vagy rosszat?

Egyetlen lépést tehettem csak felé, mert Connie már ott is termett, átölelt, és a dalt dicsérte. Automata pilótára kapcsolt az agyam, csak Valre tudtam gondolni. Aztán meghallottam a dübörgő tapsot. Megráztam magam. Connie éppen megköszönt nekem valamit. Mire mondhattam igent?

Egy dedikálásra. A közönség minden tagja megkapta az új lemezemet, és én belementem, hogy ott maradok, és mindenkiét dedikálom. Ne, ne, ne! Val már rég nem lesz ott, mire végzek. Erről szó sem lehetett.

Felemeltem a mikrofont, hogy mindenki hallja, amit mondok.

– Persze, Connie. Boldogan itt maradnék egy kicsit, és aláírnék pár CD-t... de csak akkor, ha Szűz Val megígéri, hogy velem marad. – A legszebb mosolyomat villantottam a közönség női tagjaira. – Négy éve nem láttam. Nem hagyhatom, hogy idő előtt meglépjen.

És pont azt a reakciót váltottam ki, amit reméltem. Történjék bármi is, ha rólam és Valről van szó, a rajongók mindig mellém állnak.

Megvártam a sikoltozás végét, aztán Valre villantottam a vigyoromat. A stúdió másik végében állt, éppen a vér szerinti anyját mutatta be a szüleinek, és a neve hallatán megpördült. Hitetlenkedő arckifejezése megnevettetett. Épp, mint régen.

– Mit mondasz, Val? – cukkoltam. – Előadjuk megint a Szűz és a Rocksztár című játékot? – Ideje előcsalogatnom azt az ellenállhatatlanul szexi ajakbiggyesztést. – Csak most az egyszer? A régi szép idők emlékére? – Kiskutyaszemekkel néztem a közönségre. – Titeket nagyon boldoggá tenne, ugye?

Újra őrjöngeni kezdett mindenki. Valnek nem volt más választása, mint a magasba emelni a két kezét.

– Jól van – válaszolt mogorván –, te nyertél. Maradok.

– Szuper! – Olyan szélesen vigyorogtam, hogy elnevette magát.

– De csak most az egyszer! – figyelmeztetett.

Ha rajtam múlik, biztosan nem.

– Persze, csak most az egyszer. Esküszöm.

Keresztet rajzoltam a szívem fölé, és a fejemet ráztam a közönség felé, amitől nevetésben és éljenzésben törtek ki. Ó, igen! Mennyire hiányzott már ez!







7.

T mint találkozások

Val tíz perc szünetet kért a dedikálás előtt, ezt az időt arra használtam, hogy elköszönjek a bandám tagjaitól – mind sok sikert kívántak, miközben vég nélkül gúnyolódtak rajtam – és elrohanjak a mosdóba. Visszafelé beugrottam a vendégeknek fenntartott szobába egy üveg vízért meg némi rágcsálnivalóért, hogy valahogy túléljem a rám váró egy órát. A műsor előtt úgy izgultam, olyan ideges voltam, hogy képtelen voltam bármit is enni, és az a roskadozó asztal úgy vonzott, mint a szirének éneke. Sosem jó ötlet üres gyomorral állni a rajongók vagy, ha már itt tartunk, Val elé. Sőt – úgy általában sem jó ötlet az üres gyomor.

Földbe gyökerezett a lábam, és megfeledkeztem az éhségről, amikor belépve Valt pillantottam meg. Egyedül állt ott a sötétben, és az egyik kanapénak dőlt. Háttal volt nekem, és annyira a gondolataiba merült, hogy észre sem vett. Már szóra nyitottam a számat, hogy odavessek valami pimasz megjegyzést, például hogy biztos csak kettesben akart maradni velem, amikor nagyot sóhajtott, és egész testében remegni kezdett. Ekkor tűnt fel, hogy valójában nem nekidől a kanapénak, hanem úgy kapaszkodik belé, mintha attól tartana, különben összeesik.

Még sosem láttam így kiborulni. Régen folyton zavarba hoztam, szándékosan túlfeszítettem a húrt, hátha lehull az a kemény álarc, de sosem jött össze. Nála erősebb embert nem ismertem. Elárult valamit az érzelmi állapotáról, hogy kért néhány percet, hogy összeszedje magát, mielőtt kijön velem dedikálni.

Sejtettem, hogy egyedül akar lenni, de képtelen voltam elsomfordálni. Nem hagyhattam ott ilyen állapotban. Megköszörültem a torkomat, hogy magamra vonjam a figyelmét, mire összerezzent. Megfordult, gyorsan letörölt egy-két könnycseppet, rendezte a vonásait, és már újra az a nyugodt, fegyelmezett nő volt, akit a stúdióban láttam.

Szóra nyitotta a száját, mintha magyarázkodni akarna, de aztán becsukta. Talán rájött, hogy nem tagadhatja le, amit láttam. Inkább úgy döntött, úgy tesz, mintha meg sem történt volna.

– Kyle Hamilton – sóhajtott nagyot.

Őszintén mosolygott, a szemén láttam, hogy tényleg örül nekem, de olyan óvatosság áradt belőle, hogy nem mertem a közelébe menni. Csendben néztük egymást, mindketten arra gondoltunk, milyen változásokat hozott az elmúlt négy év. Nem tudtam, mit csináljak, hogyan törjem meg a csendet, ezért Val kezdeményezett.

– Nem hittem volna, hogy valaha viszontlátlak – csóválta a fejét.

– Én sem. – Végre magamhoz tértem, és kissé elmosolyodtam. – Megöleled régi barátodat?

Kitártam a karomat, de még mindig nem léptem közelebb. Hagytam, hogy az övé legyen a döntés. Egy pillanatig habozott, de végül már a szeme is mosolygott, és odajött hozzám.

Összeölelkeztünk, és így álltunk, amíg a feszültség elhagyta a testünket. Ő a derekamat ölelte, én a vállát szorítottam. Magas sarkú cipőjében csak néhány centiméterrel maradt el az én százkilencvenes magasságomtól, így kényelmesen a vállamra hajthatta a fejét. Ezt egy apró sóhaj kíséretében meg is tette. Lehunytam a szemem, és csak élveztem a pillanatot. Nagy sokára azt suttogtam:

– Minden oké?

Hirtelen mélyet lélegzett, és kibontakozott az ölelésből.

– Jól vagyok.

Nem hittem neki. Úgy hangzott, mintha csak magát győzködné.

– Val, ha nem akarsz itt maradni a dedikálásra, én megértem. Majd megmondom nekik, hogy nem vagy jól.

Rám bámult, teljesen megdöbbentette az ajánlat. Sokkolta, hogy simán elengedném. Máskor nem is tettem volna ilyet, de tudtam, hogy a látvány, amint összetörve, egyedül álldogál ebben a szobában, sokáig kísérteni fog.

– Ahhoz, hogy megbirkózzunk a hírnév terhével – magyaráztam –, tudni kell, mikor mondjunk nemet. A közönség mindig tárt karokkal várja, amit adunk. Csak elvesz, elvesz és elvesz, sosem elég. Észben kell tartanod, hogy mindig te vagy az első. Ha szükséged van valamire, ki kell állnod magadért.

Például úgy, hogy nem énekled el többé a legnépszerűbb dalodat, akármennyire is akasztod ki ezzel az embereket, és akárhányszor vágják a fejedhez, hogy cserben hagytad őket. Ezt nem mondtam ki hangosan, de eltűnődtem, vajon ő is erre gondol-e.

– Ha most nincs ehhez kedved, menj csak!

Val alaposan szemügyre vett, és megnyugodott. Megadtam neki a lehetőséget, hogy nemet mondjon, és úgy tűnt, csak ez kellett az igenhez.

– Nem gáz, Kyle, szívesen maradok.

Most sokkal magabiztosabbnak éreztem, de azért megkérdeztem:

– Biztos?

– Persze – bólintott. Elmosolyodott, és még a szeme is csillogott. – Nem engedhetlek ki oda egyedül. Ki tudja, milyen pletykákat indítanánk el azzal? Lehet, hogy holnap reggel arra a hírre ébrednék, hogy kórházba szállítottak, miután súlyosan sokkos állapotba kerültem a színfalak mögött kapott csóktól.

Meglepődtem, és elnevettem magam.

– Ez rád is vallana – ugrattam.

Velem nevetett. Visszaindultunk a stúdióba a ránk váró rajongókhoz.

– Talán eltelt négy év, Kyle, de ne hidd, hogy nem tudom, miben mesterkedsz.

Mielőtt benyithatott volna a stúdióba, elkaptam a kezét. Még nem akartam, hogy véget érjen a kettesben töltött idő.

– Nem gondolod, hogy azóta tanultam ezt-azt?

Gúnyosan mosolyogva rázta a fejét.

– Ha tanultál is, ugyanaz maradtál.

Lehetetlen volt nem kihívásként értelmezni a szavait. Hátrálásra kényszerítettem, míg végül az ajtónak szorult a háta, és olyan közel hajoltam hozzá, hogy éreztem a leheletét. Pont ugyanúgy kerekedett el a szeme, mint régen, amikor belemásztam az intim szférájába, és elégedetten figyeltem, ahogy nagy levegőt vesz, majd benn tartja.

– Ezúttal ez a hozzáállás lesz a veszted, Val. – Még közelebb hajoltam, és a kelleténél egy pillanattal tovább időztem ajkammal az álla vonalán, mielőtt a fülébe súgtam: – A trükkjeim a régiek, de én új ember vagyok.

Azzal arcon csókoltam, és beléptem a stúdióba. Ő csak állt ott zavartan, kellett pár pillanat, hogy összeszedje magát.

* * *

Mire visszaértem a stúdióba, a rajongók már ott sorakoztak, mellkasukhoz szorítva a CD-jüket. Izgatottságuk szinte tapintható volt.

Odaballagtam az asztalhoz, amelyet a dedikáláshoz állítottak fel, fogtam egy filctollat, és magamhoz intettem az első rajongót. Szinte ugrált örömében, elpirult, és félénken odanyújtotta a CD-t.

– Hogy hívnak, drágám?

– Laurel.

Levettem a filctoll kupakját, és a tok fölé tartottam a tollat.

– Gyönyörű neved van, Laurel. Hogy tetszett a dal?

Felsóhajtott.

– Annyira romantikus! Tényleg Valnek írtad?

Kacsintottam, mire még jobban elvörösödött.

– Ha már a kedvenc szüzemnél tartunk, ugye tudod, hogy nem írhatom alá a CD-det, amíg ide nem ül mellém? Ebben állapodtunk meg.

– Jaj, Kyle, nem férsz a gatyádba? Nyugi, itt vagyok.

A hang a hátam mögül érkezett, és éppen olyan idegesnek tűnt, mint bármikor máskor. Röhejesen széles vigyorra húzódott a szám.

– Hallottad ezt? – kérdeztem Laurelt. – Nincs két perce, hogy újra találkoztunk, és már most arra emlékeztet, hogy nem fogunk szexelni.

Színpadias sóhajjal felálltam, megrángattam az övemet és a nadrágomat. Nem esett le.

– Oké, minden megvan. Tökéletesen beleférek a gatyámba. A Szűz nyugodtan mellém ülhet, nem kell attól tartani, hogy megrontom.

– De cuki vagy – forgatta a szemét Val.

Olyan mosolyt villantottam rá, hogy az összes fogam kilátszott.

– Hiányoztál, Val. Hogyan éltem túl négy teljes évet az állandó szócsatáink nélkül?

– Azt nem tudom, de nekem békés életem volt. Szerettem.

– Persze, persze. Tudom, hogy én is hiányoztam neked. – Visszaültem a helyemre, és kihúztam a másik széket Valnek. – Ülj már le, hogy dedikálhassam végre a tündéri Laurel CD-jét!

Olyan közel húztam magamhoz a székét, hogy gyakorlatilag összesimultunk. Végre megkezdtem az autogramosztogatást.

Mint kiderült, Val éppolyan népszerű volt, mint én, és a rajongók többsége tőle is kért aláírást. Érdekesnek találtam, hogy azt írta, Szűz Val, nem pedig azt, Val Jensen.

– Ez meg mi? – kérdeztem, amikor harmadszor is ezt tapasztaltam.

Vállat vont.

– Ez a művésznevem, vagy valami olyasmi. A rajongók vele akarnak találkozni, ezért ezt írom oda nekik.

Ráfirkantotta egy újabb CD-re, hogy Szűz Val, majd odatolta nekem.

– Én imádom Szűz Valt – kezdtem, miközben az övé mellé írtam a nevem –, de azért lassan ideje lenne jobban megismerni Valerie Jensent is. Nem?

– Nem tudom. Elég rémisztő a gondolat, hogy jobban megismerjük egymást.

Még szép.

– De csak azért, mert nagyon izgalmas.

Néztem a kezemben tartott CD-t, amelyen együtt szerepelt az autogramunk, és az a zseniális ötletem támadt, hogy a két név közé egy pluszjelet tegyek, alájuk pedig az „örökké" szót írjam. Így az állt a tokon: Szűz Val + Kyle Hamilton örökké.

Az éppen sorra kerülő nőnek elakadt a lélegzete, amikor ezt meglátta. Val felkapta a fejét, hogy lássa, mi történt, én meg átnyújtottam a mesterművemet.

– Vélemény? Szerintem jól mutatunk együtt.

Val sóhajtott, de hiába rázta a fejét, elmosolyodott.

– Te tényleg nem sokat változtál.

Nem siettem válaszolni. Túlságosan élveztem a mosolyát, amelyet én varázsoltam az arcára. Ritkán sikerül megnevettetnem, úgyhogy ki kell élveznem a diadalt.

Egy pillanattal tovább időzött rajta a tekintetem a szükségesnél, úgyhogy Val összevonta a szemöldökét, és kikapta a kezemből a CD-t.

– Ha úgy akarod dedikálni, mint egy felső tagozatos, akkor lehagytad a legfontosabbat. – Hatalmas szívet rajzolt a nevünk köré, majd megmutatta az alkotását. – Tessék. Most hivatalosan is visszamentünk hatodikba.

Visszaadta a CD-t a várakozó nőnek.

– Tessék, Brenda. Jól vigyázz rá. Az az érzésem, Kyle erre különösen büszke.

Imádtam, hogy ilyen jól mulat. Erre nem mindenki volt képes. Adrianna utált a rajongóimmal beszélgetni, amikor együtt jelentünk meg valahol. Val viszont nem. Úgy tett, mint aki nem szeret a figyelem középpontjában lenni, de jól tudott bánni az emberekkel. Persze az sem volt hátrány, hogy az én rajongóim az övéi is voltak. Mindkettőnkért odavoltak. Egy magamfajta srácnak Val lenne a tökéletes barátnő.

– Úgy lesz! Nagyon köszönöm! – felelte Brenda, és ábrándozva nézett minket, mintha olyan édesek lennénk, hogy szinte belesajdul az ember szíve. Már majdnem elfordult, aztán megtorpant, és idegesen harapdálta az alsó ajkát. – Úgy örülök, hogy végre újra együtt vagytok. Tökéletesen összeilletek.

– Nem vagyunk...

Átkaroltam Val vállát, és félbeszakítottam, mielőtt még befejezhette volna a mondatot.

– Köszi, Brenda. Számunkra is nagyon izgalmas a helyzet. Ezúttal igyekszünk nem elszúrni.

Val olyan pillantást küldött felém, hogy elnevettem magam.

– Mi van? Nem csak a hátad mögött vagyok képes pletykát indítani rólunk.

– Jól van, oké. Ha ezt akarod játszani.

Olyan gonoszul villant a szeme, hogy egészen izgatottá váltam. Az emlékeimben élő Val a higgadt felszín alatt mindig is végtelenül tüzes volt. Ezért is imádtam annyira felbosszantani.

– Csak hajrá!

Várt, míg kiosztottunk még néhány autogramot. Már szinte el is feledkeztem az előbbiről, amikor két aláírás között odahajolt hozzám, és fojtott hangon így szólt:

– Persze hogy nem vetlek meg emiatt. Nem te vagy az első impotens férfi, Kyle. Szerintem tök jó, hogy úgy döntöttél, aszkéta leszel, nem számít, mi volt a döntés oka.

Nem egészen értettem, miről beszél, de aztán észrevettem az előttünk álló nőt, aki elkerekedett szemmel bámult rám.

– Csak viccel – mondtam, miközben Val rámosolygott, és a kezét nyújtotta a CD-ért.

A nő odaadta, de a tekintete újra rám tévedt. Elpirult, és félénken kinyögte:

– Nem kell szégyellni az ilyen problémát. Attól még nem leszel kevésbé férfi. Szerintem nagyon romantikus, hogy emiatt újra fel akartad venni a kapcsolatot Vallel.

Leesett az állam, és fülig vörösödtem. Ez a nő hitt Valnek! Azt hitte, azért lettem aszkéta, mert impotens vagyok!

– Jaj, igen – vágta rá Val gondolkodás nélkül –, annyira romantikus! Szegény elsírta magát, amikor elmondta, mi a helyzet vele. Nagyon meghatódtam. Csak közelebb hozott minket egymáshoz az, hogy tudom az igazságot.

Döbbenten bámultam Valt, aki rám kacsintott, majd a nőre mosolygott.

– Hogy hívnak?

– Melanie.

Esélyem sem volt eloszlatni a rémhírt, mert Melanie tovább csacsogott.

– De lehetne, hogy Chloe-nak dedikáld? – kérdezte Valt. – Ő a lányom. Gimis, és ő is vár. Eleinte nehezére esett, de aztán megnézte a filmedet, és azóta teljesen biztos magában. A születésnapjára kapott tőlem egy Szűz nyakláncot, és mindennap viseli.

– Ez csodálatos! – ujjongott Val.

Meglepett az őszintesége. Melanie történetének hallatán eltűnt a játékossága, és a szemében valódi könnyek csillogtak. Őszintén érdekelte ez a nő meg a lánya. Szerintem ezért volt akkora hatással a világra – mert tényleg érdekelték az emberek. És ezért találtam én is mindig ellenállhatatlannak, bármennyire is elleneztem a küldetését. Csodáltam őt.

Val azt írta a CD-tokra: „Chloe-nak. Légy erős! Szűz Val.”

Komoly pillantással adta oda nekem, de nem volt szükség figyelmeztetésre. Láttam, mennyire fontos ez a nőnek, és eszem ágában sem volt kigúnyolni sem őt, sem a lányát. Fogtam a CD-t, és csak annyit írtam: „Chloe-nak. Együtt könnyebb. Kyle 'A mint aszkéta' Hamilton.”

Melanie szipogott.

– Olyan sokat fog jelenteni neki, hogy te is vállaltad az önmegtartóztatást, Kyle! Nagyon köszönöm, hogy ilyen bátor vagy.

Nem bántam, hogy a nő azt hiszi, potenciagondjaim vannak, és igyekeztem éppen olyan őszintén beszélni, mint Val, amikor visszaadtam a CD-t.

– Ha ez segít az embereknek, örömmel bevállalom. Mondd meg Chloe-nak, hogy büszkék vagyunk rá, és nincs egyedül.

Chloe anyukája nagyot nyelt, és tovább szipogott.

– Megmondom – felelte rekedten. – Nagyon köszönöm!

Miután elment, Valhez fordultam, és elfintorodtam.

– Impotencia?

Vállat vont.

– Amilyen az adjonisten, olyan a fogadjisten.

– Te nyertél. Megtanultam a leckét. Fegyverszünet?

Elmosolyodott.

– Olyan fura déjà vu-m van. – Nevetett, és a fejét rázta. – El sem hiszem, hogy ezt ilyen éretten kezelted.

– Nehéz lett volna másképp, mikor itt könnyezett az a nő.

– Akkor is lenyűgöztél.

Egy nekem.

– Tényleg megváltoztam – bizonygattam, és kihasználtam a lehetőséget, hogy megfogjam a kezét. – Legalábbis a fontos dolgokban. – A csuklómra csatolt karkötőre pillantottam, és helyesbítettem: – A legfontosabb dologban. Ezt be is fogom bizonyítani neked.

Egy hosszú pillanatig a kezünket bámulta, és láttam, ahogy megváltozik az arckifejezése. Erőltetett lett a mosolya, és borús lett a tekintete.

– Örülök – mondta fájdalmas mosollyal, aztán elhúzta a kezét, és a rajongókra koncentrált.

Sokkal komorabb hangulatban fejeztük be a dedikálást, mint ahogy kezdtük. Valami megváltozott köztünk, de nem tudtam, mi. Nem értettem Valt. Sosem értettem igazán, mindig ez okozta köztünk a legnagyobb problémát.

Mindenki megkapta az autogramját, és távozott, mi meg csendben ültünk, és nem tudtuk, mit tegyünk vagy mondjunk. Úgy döntöttem, én leszek a bátrabb, és oldom ezt a fura feszültséget.

– Köszi, hogy itt maradtál velem. Szerintem a rajongók nagyra értékelték.

– Igazad lehet – mondta szomorú kis mosollyal. – Köszi, hogy megkértél rá. Rég nem volt alkalmam Szűz Valnek lenni, már el is felejtettem, mennyit jelentett az embereknek ez a mozgalom. Jólesett az emlékeztető.

Nem tudtam, mit feleljek. Ritkán adódtak ilyen pillanatok, amikor őszinték voltunk, és nem ugrattuk egymást vagy veszekedtünk, úgyhogy nem akartam elrontani.

Hosszúra nyúlt köztünk a csend, aztán az egyik díszletmunkás megkérdezte, elviheti-e az asztalt, ahol ültünk. Már csak mi maradtunk a stúdióban, úgyhogy az ajtó felé vettük az irányt. A karomat nyújtottam.

– Odakísérhetlek a kocsidhoz?

Meglepett, hogy nem ellenkezett. A kezemre nézett, elmosolyodott, és belém karolt. Szó nélkül tettük meg az utat a parkolóig, de most nem volt kínos a csend. Amikor kiléptünk az épületből a késő délutáni napsütésbe, és eljött az ideje, hogy útjaink elváljanak, megálltunk, és egymásra néztünk.

– Örülök, hogy újra láttalak, Kyle – mondta.

Megint az a fájdalmas kifejezés ült ki az arcára. Mosolygott, de a szemén láttam, hogy nem őszintén. Nagyon szerettem volna tudni, mi bántja, de nem tudtam, hogyan kérdezhetnék rá.

Csak néztem, azt kívántam, bár mondana valamit, ő meg engem nézett, és ugyanerre várt. Ez a pillanat majdnem ugyanolyan volt, mint amikor utoljára találkoztunk. Reménytelen, keserédes búcsúíze volt. Négy éve elkerülhetetlennek tűnt az elválás, de most képtelen voltam beletörődni. Megfogadtam, hogy ezúttal nem szabadul ilyen könnyen.

– Val, velem vacsorázol ma este? Kérlek!

Magam is hallottam a kétségbeesést a hangomban, de kicsit bepánikoltam attól, hogy esetleg visszautasít.

Kinyitotta a száját, de nem jött ki hang a torkán.

– Tényleg nagyon hiányoztál – folytattam.

A kezembe vettem a kezét, és megszorítottam. Viszonozta a szorítást, és újabb bánatos mosolyt villantott.

– Te is nekem – mondta végül. Körülnézett, és meglátta a szüleit meg a vér szerinti anyját. Őt várták, és nem sok sikerrel, de igyekeztek úgy tenni, mintha nem minket figyelnének. – Ma este a szüleimmel meg az édesanyámmal vacsorázom. – Elhallgatott, tépelődött. – Biztos nem bánnák, ha velünk jönnél.

Majdnem elfogadtam az ajánlatát, mindennél jobban szerettem volna. Meglepett és meg is hatott, hogy bár tétován, mégis meghívott. De tudtam, jobb, ha meghitt légkörben ismerkedik az anyjával, úgyhogy, bár majd belepusztultam, nem éltem a lehetőséggel.

– Nem akarok betolakodni. Ez családi dolog.

Val megkönnyebbült sóhaja keserédes volt.

– Köszi. – Nagy levegőt vett. – Még mindig nem fogtam fel teljesen. A vér szerinti anyám! – Maga köré fonta a karját, mintha elbizonytalanítaná a gondolat. – Azt mondta, van egy féltestvérem is, egy öcsém.

– Azta!

Bólintott.

– Aha. Azta! Örülök neki, persze, de... nem könnyű feldolgozni. Kell egy kis idő, mire elrendezem magamban az érzéseimet.

Nem örültem, hogy ilyen zaklatott.

– Sajnálom, hogy így megleptek. És sajnálom, hogy mindennek a tetejébe még engem is rád szabadítottak. Nem lehetett könnyű, hogy megint lebombáztalak egy dallal.

Olyan ideges voltam, hogy nem tudtam mosolyogni. Tetszett neki a dal? Még egy szót sem ejtett erről. Kiakasztotta, hogy viszontlátott?

Megrázta a fejét.

– Örülök, hogy itt voltál. Jó volt újra látni téged. Sajnálom, hogy nem jutott több időnk beszélgetni.

Csak most értettem meg, miért szomorú: búcsúzkodott. Nem tervezte, hogy ezek után tartjuk a kapcsolatot. Valamit tennem kellett.

– Meddig maradsz itthon?

Leolvadt az arcáról a mosoly.

– Holnap kora reggel repülök vissza. Vár a munka.

Összeszorult a gyomrom. Reggel elmegy, és abból, ahogy ezt mondta, nyilvánvaló volt, hogy számára ezzel vége a történetnek. Helló, tök jó volt találkozni, Kyle. jól éreztem magam, de már nem férsz bele az életembe, úgyhogy viszlát, Kyle.

Semmi más nem jutott eszembe, ezért előkaptam egy megmaradt CD-t a táskámból, és azt írtam rá: „A világ legcsodásabb múzsájának. Örök hálám, Kyle Hamilton." Majd aláfirkantottam: „Hívj fel!", és alá a mobilszámomat. Ezt többször aláhúztam.

– De komolyan – szóltam, miközben az üzenetemet olvasta. – Hívj fel!

Bólintott, de kételkedtem benne, hogy hívni fog. A családja felé nézett, majd egy utolsó, bánatos mosolyt villantott rám.

– Mennem kell.

Amikor hátat fordított, kis híján megállt bennem az ütő.

– Val, várj!

Elkaptam a karját, és olyan erősen szorítottam magamhoz a testét, hogy az sem lett volna meglepő, ha megfullad. Nem értettem, mi bajom, de képtelen voltam elengedni. Szorongattam, csak szorongattam, mintha valami varázslatos módon ezzel meggyőzhetném, hogy ne hagyjon itt.

Attól a pillanattól, hogy összeért a testünk, csak úgy zakatolt a szívem, fájt minden tagom. Végre újra éltem, tombolt bennem a vakmerő, szenvedélyes energia, jó érzés volt így átölelni. Erre volt szükségem. Régóta éreztem, hiányzik belőlem valami, és most rájöttem, ő volt az. Szerettem Adriannát, boldog is lettem volna vele, de mellette sosem tapasztaltam ilyet. Úgy éreztem, bármire képes vagyok, és mindent megérdemlek. Teljes egész vagyok, és az élet nem is lehetne ennél szebb.

Val zihált, az ő szíve is gyorsan vert. Éreztem.

– Val! – suttogtam fojtottan.

Nem veszítettem el a fejem. Higgadtan csókoltam meg. Nem hagyhattam, hogy elmenjen, mielőtt megértetném vele, hogy köztünk semminek sincs vége. Úgy tapasztottam az ajkamat az övére, mintha az életünk múlna rajta. És tudjátok, mit? Visz-sza-csó-kolt. Összeért az ajkunk, és minden felrobbant körülöttünk. Mintha benzin és tűz találkozott volna. Végre elszabadult az évek óta elfojtott vágy. Éhség, szenvedély és sóvárgás.

Csodálatosak voltunk.

Val szakította meg a csókot, és azt lihegte:

– Megyek.

Még szorosabban fogtam a derekát.

– Maradj!

– Mennem kell.

Olyan panaszosan mondta, hogy tudtam, elértem a célom. A csókunk még sokáig kísérteni fogja. Helyes. A miheztartás végett azért kellett még egy. Oké, lehet, hogy ez inkább nekem kellett.

A füle mögé simítottam egy elszabadult tincset, és újra megcsókoltam. Ezúttal gyengéd voltam, és kiélveztem a csók édes ízét most, hogy a szenvedély már nem vonta el a figyelmemet. Ez a csók más volt – több. A bennünk rejlő, csendesebb érzelmek kifejezése. Ezeket az érzéseket egyikünk sem ismerte el, de már nem lehetett tovább elnyomni őket. Puha volt, finom. Csontig hatoló.

Elhúzódtam tőle. Úgy nyílt ki a szeme, mintha álomból ébredne. Kedvem lett volna megint megcsókolni.

– Jól van, menned kell. – Végigsimítottam az arcát. – De ez még nem a búcsú. Ezúttal nem engedlek el.

– Kyle...

– Nem. Ezt a hibát egyszer már elkövettem, többet nem fordul elő, Val! Érezd jól magad a szüleiddel! Hamarosan beszélünk.

Mielőtt tiltakozhatott volna, faképnél hagytam.







8.

T mint terv

A Nem Mindenki Csinálja Alapítvány egy zsebkendőnyi irodát bérelt a szebb napokat látott pasadenai bevásárlóközpontban. Már a hely látványától elment az életkedvem, és akkor még a bátorságot sem gyűjtöttem össze ahhoz, hogy belépjek.

Még mindig nem tudtam, helyesen cselekszem-e – a menedzsereim őrültnek tartottak –, de nem jutott eszembe más, amivel magamra vonhatnám Val figyelmét.

Már több mint egy hét telt el a Connie Parker Show felvétele óta, és nem hívott fel. Nem lepett meg. Túlságosan magával ragadott a pillanat, így csak akkor fogtam fel, mit jelenthetett az a csók, amikor órákkal később hiába próbáltam elaludni. Persze, megcsókolt, de szinte biztos voltam benne, hogy számára ez valami olyasmi volt, ami négy évvel korábban nem jött össze nekünk: lezárás.

Először bántott, hogy nem keres. Hogy akarhatja lezárni, ami köztünk volt, egy ilyen csók után? Hogy képes távol maradni tőlem? Aztán dühös lettem. Nem ezt érdemlem – hogy lerázzon. Végül úgy döntöttem, határozott leszek. Kizárt dolog, hogy csak én érezzem a köztünk lévő köteléket. Épp elég nővel volt már dolgom ahhoz az életben, hogy tudjam, a köztünk lévő vonzalom valós, tapintható, tagadhatatlan energia. Még mit nem! Ő is érezte. Tudtam, hogy így van. És be is fogja ismerni.

A terv első lépése a mögött a koszos ablak mögött várt, amely előtt parkoltam. Mélyen a szemembe húztam a baseballsapkámat, és sietve megindultam az épület felé, mielőtt bárki felismert volna. Nem hiányzott, hogy rám szálljanak a rajongók, amikor még nem tudtam, miként felelhetnék arra a kérdésre, hogy mit keresek egy olyan szervezetnél, amely az aszketizmust hirdeti.

Belülről még kisebbnek tűnt az iroda, és tömve volt több doboz reklámanyaggal, brosúrákkal mindenféle témában a szexuális úton terjedő betegségek veszélyeitől kezdve a tinikori terhesség megelőzésén át az erkölcs ünnepléséig.

A kirakatban egy egész asztalt szenteltek az Sz mint szűznek és Val aszkétakihívásának. Volt ott egy számítógép is, hogy meg lehessen nézni a honlapot, és fel lehessen iratkozni a kihívásra. A falon emberek képei lógtak, rajtuk a nevükkel meg a fogadalmukkal, hogy tartózkodnak a szextől.

Valamennyire megértettem, miért dönt valaki úgy, hogy vár a szexszel, de hogy ennek miért kell ilyen rohadtul örülni? Lehet, hogy most már én is letettem a semmit sem jelentő, alkalmi szexről, de azért nem ugráltam örömömben újdonsült cölibátusom miatt. Tiszta szívás volt az egész.

– Kyle Hamilton?

Sikerült úgy tennem, mintha nem ijesztett volna meg a váratlan hang, de teljesen idiótán éreztem magam, már csak amiatt is, hogy ott voltam.

– Ööö, igen. – Levettem a sapkámat, és a hajamba túrtam. – A főnökkel szeretnék beszélni.

– Darla már hazament. Segíthetek valamiben?

Már majdnem nemet mondtam, hogy ezt kihasználva elhúzhassak, amikor felismertem az előttem álló nőt.

– Maga ott volt múlt héten a felvételen.

Bólintott.

– Ott bizony.

Akkora hasa volt, mint egy kipukkadni készülő lufi. A tekintete egyszerre sugárzott óvatosságot és vidámságot. Ez csak azt jelenthette, hogy ismer. Mármint nem csak azt tudja rólam, hogy celeb vagyok. Nagyobb összegben fogadtam volna rá, hogy ez a nő személyesen ismeri Valt, így a történetünket is.

– Ismerjük egymást? – Feltehetőleg igen, és ostobának éreztem magam, amiért nem tudtam felidézni, ki is ő.

Gúnyosan mosolygott.

– Szerintem sosem mutatkoztunk be egymásnak, de már többször is találkoztunk, igen. – Felém nyújtotta kövér, püffedt kezét. – Robin vagyok. Még a gimiből ismerem Valt.

Felvillant előttem egy fiatalabb, kevésbé terhes, puha, barna hajú, enyhén szeplős lány képe, amint egy számítógép fölé görnyed.

– Tényleg! Te vagy az a barátnője, aki a weboldalát kezelte.

Megdöbbent, de igyekezett ezt egy újabb gúnyos mosollyal leplezni.

– Meglep, hogy emlékszel.

Talán nem volt olyan energikus, mint Cara vagy Val, de értettem, miért barátok.

– Azzal ellentétben, amit Val mondott rólam – ugrattam –, nem csak magamra tudok figyelni.

Kérdőn vonta fel a szemöldökét, mire elnevettem magam. Leleplezett.

– Ritkán fordul elő – ismertem be. – Csak ha fontos dologról van szó.

– Ha te mondod – mért végig szkeptikusan.

Hirtelen összegörnyedt, a hasához kapott, és hosszan, mélyről kifújta a levegőt.

Amikor felfogtam, mi történik, pánikba estem.

– Megindult a szülés?

Nem tudom, miért érezte olyan viccesnek a kérdést, de elnevette magát, és egy legyintéssel elintézte az aggodalmamat, miközben egy közeli székhez támogattam.

– Kihívjam a mentőket?

Megint nevetett.

– Nyugi, Kyle, csak egy kis összehúzódás. Túl sokat álltam ma.

– De az összehúzódás nem azt jelenti, hogy jön a baba? Beviszlek a kórházba, ha kell. Van esetleg apukája a babának, akit fel kell hívni?

– A férjemre gondolsz? – Lerúgta a cipőjét, és a lábát masszírozta. Nagyjából a kétszeresére volt feldagadva. – Nyugi – ismételte meg. – Ez a baba még vagy két hónapig nem jön ki, nekem elhiheted. Ezek a jóslófájások a harmadik trimeszterben teljesen normálisak.

A bokájára mutattam.

– Az viszont biztosan nem normális. Szerintem tényleg jobb lenne, ha orvoshoz vinnélek.

Rémült pillantásomat látva elnevette magát, és végre kicsit ellazult. Amióta beléptem, óvatosan méregetett, de most szinte szeretetteljesen nézett rám.

– Már értem, mit eszik rajtad – közölte hirtelen.

Meglepett, hogy hirtelen büszkeség töltött el. Általában nem szokott érdekelni, ki mit gondol rólam, de ez a nő Val barátja volt. Az ő elismerése mégiscsak jelentett valamit. És ha őt megnyerem, talán segít megszerezni Valt.

– És mit tehet érted a Nem Mindenki Csinálja Alapítvány, Kyle?

Annyira megrémített a fájásaival, hogy elfelejtettem, hol vagyok, és mit keresek itt.

– Végre feliratkozol Val kihívására? Aszketizmust fogadsz?

Ha ez kell hozzá...

Kihúztam magam, kidüllesztettem a mellkasom. Nehogy már észrevegye, milyen ideges vagyok.

– Az a helyzet, hogy igen. – Az orra elé tartottam a karkötőmet. – Múlt héten a műsorban nem hazudtam, már nyolc hónapja aszkéta vagyok. Gondoltam, Val örülne, ha ezt hivatalossá tenném.

Robin csak pislogott, és előhúzott egy pár papucsot az asztala egyik fiókjából. Lehajolt, próbálta felvenni. Nem nagyon érte el a lábát, úgyhogy leguggoltam, és segítettem neki.

– Nahát, te csupa meglepetés vagy – mondta.

– Látod, tudok én kedves is lenni. Nem kell olyan szkeptikusnak lenned.

– Köszönöm, hogy segítettél felvenni a papucsot, de igazából az aszkétakihívásról beszéltem. Tényleg ezt akarod?

Felém nyújtotta a kezét, mintha egyedül nem tudna kikászálódni a székből. Lehet, hogy nem is tudott.

– Biztos, hogy fel akarsz állni? Szerintem inkább pihenj.

Szórakoztatta az aggodalmam.

– Lejárt a munkaidőm. Éppen menni készültem, amikor megjöttél.

– Ja, bocs. – Felsegítettem, és meglepett, milyen csalódással tölt el, hogy nem avathatom be a tervembe.

Az ajtóhoz kísért, és miközben lekapcsolta a villanyt, ismét feltette a kérdést:

– Tényleg fel akarsz iratkozni az aszkétakihívásra?

Vállat vontam.

– Miért ne? Az alkalmi szexszel már felhagytam, és szerintem Val örülne, ha ezt meglépném, szóval...

– Tehát hajlandó lennél hivatalosan, a rajongóid előtt vállalni, hogy részt veszel az Sz mint szűz kihívásban, csak hogy Val örüljön?

– Igen. – Tartotta nekem az ajtót, majd miután mindketten kiléptünk, bezárta. – Valért megtenném. Megérdemli. De mondok én neked valamit. Ha már hivatalosan is bevállalom ezt, akkor komolyan fogom venni. Tudja meg az egész nyomorult világ, hogy Kyle Hamilton nem csinálja. A szóvivőtök akarok lenni, mint régen Val.

Robin olyan hirtelen torpant meg, hogy majdnem elveszítette az egyensúlyát. Óriási hasa kis híján a földre rántotta.

– Ez most valami vicc? – kérdezte, miután elkaptam, nehogy elessen.

Robin nagyjából úgy reagált, mint a menedzsereim, amikor délelőtt közöltem velük, mik a terveim. Úgy döntöttem, ugyanazzal az érvvel győzöm meg őt is, mint a srácokat.

– Lesz egy sajtóturné az új lemezem reklámozására, és mivel úgyis fel fog merülni a kérdés, miért ne köthetném össze a kettőt?

– Tehát az új albumod sajtóturnéján akarod népszerűsíteni a Nem Mindenki Csinálja Alapítványt?

Jó, hát ez így tényleg röhejesen hangzott.

– Val miatt írtam meg az új dalomat, ami arról szól, hogy rá várok. Miatta kezdtem újra zenét írni, miatta döntöttem úgy, hogy kiadok egy szólólemezt. Azért erre nem ártana valami magyarázatot adni. Ráadásul már aláírtam, hogy a lemezeladásból származó bevétel egy részét a Nem Mindenki Csinálja Alapítványnak adományozom, ahogy annak idején Val is tette az ékszereivel, szóval ez úgyis elő fog kerülni az interjúkban. Akkor már miért ne lehetnék hivatalos szóvivő is, nem?

Robin a téglafalnak támasztotta a fejét, és tágra nyílt szemmel bámult rám.

– Basszus, te komolyan beszélsz – hüledezett.

– Megtennéd, hogy leülsz, mielőtt bajod esik? – Vajon létezik olyan, hogy valaki a döbbenettől megszül? – Lehet, hogy inkább valaki mással kellene erről beszélnem. Te sokkot kaptál. Nem szeretném, ha miattam itt, a járdán szülnél meg.

– Jól vagyok – nyugtatott meg, de még mindig nem tért magához. – Csak alig tudom elhinni. A te ismertségeddel, hírneveddel és főleg a Vallel közös történeteddel tudod te, mekkora nyilvánosságot kapnál? Tisztában vagy vele, mennyi jót tehetnél? Hány életre lehetnél hatással?

Eh, hát ezt a részt vártam a legkevésbé. Nem kellett nekem az ő hálája, sem másé. Nem akartam én, hogy szentté avassanak. Nem voltam én olyan jó ember. Nem voltam olyan, mint Val. Lehet, hogy jót akartam tenni, de a szándékaim aligha nevezhetők önzetlennek.

– Jó, figyelj, el ne olvadj! Ne hidd, hogy én valami jótét lélek vagyok. Engem nem érdekel, kire milyen hatással vagyok. Ezt Valért csinálom, senki másért. Abszolút önző érdek vezérel. A másokkal való törődést meg a világ megváltását rátok hagyom.

Most már rettentően kínosan éreztem magam, és minden vágyam az volt, hogy elhúzhassak az iroda közeléből és Robin fürkésző tekintete elől. Kivettem a tárcámból az egyik menedzserem névjegykártyáját, és odaadtam neki.

– A menedzsereim hajlandóak együtt dolgozni veletek.

Csak kérd meg a főnököt, hogy hívja fel ezt a számot. Várják a megkeresést.

Robin úgy vette el azt a kártyát, mintha Anglia egyik koronaékszere lenne. Miután valamennyire magához tért a sokkból, betette a táskájába, és aztán ismét végigmért elgondolkodva.

– Gyere velem.

– Mi van?

– Beszélnünk kell, és egy sarokra innen van egy Taco Bell, na, az értem sír. – Megsimogatta a hasát, és a mosolya kicsit sem illett a következő mondatához. – Ez a kis sátánfajzat eltökélte, hogy az érkezése előtt vízilóvá változtat.

Nevettem, de nem mozdultam. Nem akartam, hogy bárhová is gyalog menjen. Komolyan mondom, borzalmas lehet egy ilyen terhesség. Nagyon örültem, hogy pasinak születtem.

– Jó, de kocsival. Nem hagyom, hogy ilyen állapotban sétálgass.

Robin elnevette magát, és a kocsim felé vette az irányt. Besegítettem az anyósülésre, mire rám vigyorgott.

– Egy nap még jó apa lesz belőled.

– Remélem. Majd egyszer.

* * *

Együttes erővel nagyjából a teljes menüt végigettük a Taco Bellben. Szerencsére senki sem ismert fel, Robinhoz meg nem kellett mentőt hívni, úgyhogy mindketten jókedvűen láttunk a lakmározáshoz.

– Na és miről akartál beszélni? – kérdeztem, miután teletömtem a bendőmet.

Robin letette a nachost, és kemény tekintettel mért végig.

– Szerelmes vagy Valbe?

Ettől a kérdéstől félrenyeltem. Vagy egy percig köhögtem, aztán kellett egy jó nagy korty üdítő, hogy felelni tudjak.

– Nem, dehogy. Ez hülyeség.

Hátradőlt, és keresztbe fonta a karját.

– Tényleg?

Miért vert olyan gyorsan a szívem? Jó lett volna észhez téríteni Robint, addig rázni, amíg már nem kérdez ilyeneket. Val és köztem nyilván volt valamiféle kötelék, de hogy szerelmes lennék belé?

– Alig ismerem – mondtam. – Négy éve nem láttam, és négy éve se ismertem túl jól.

– Akkor minek ez a sok hűhó?

– Mert meg akarom ismerni. Van köztünk valami, amit érdemes lenne felfedezni. Csak így kaphatok tőle esélyt.

Hosszan méregetett. Nem tudom, mit keresett, mit próbált meglátni bennem, de megijesztett a tekintete. Olyan eltökéltség volt a szemében, amilyet még senkitől sem láttam, talán csak Valtől.

– Őszinte leszek, Kyle. Ez az ötlet engem kicsit megrémít – közölte Robin, és ismételt kísérletet tett a nachos elpusztítására.

Kissé megsértődtem.

– Miért? – A csalódottságom vélhetően neki is feltűnt.

– Csak segíteni akarok. Óriási nyilvánossághoz juttathatnám az alapítványt. Rengeteg jót tehetnék veletek. Val is ezt akarná.

– Pontosan erről van szó. Fogalmad sincs, mennyit jelentene ez neki.

Erre aztán végképp nem számítottam.

– Ezt hogy érted?

Felsóhajtott, és eltolta maga elől a tányért. Komor pillantásával szinte keresztüldöfött.

– Ha belevágsz ebbe, és elszúrod, úgy összetöröd a szívét, hogy abból sosem áll fel.

Nem voltam biztos benne, mit jelent ez, de azt láttam, hogy nagyon komolyan beszél. Letettem a burritómat, mert elment az étvágyam.

– Ezt fejtsd ki!

– Val elmesélte, mi történt köztetek akkor este, a koncert után. Napokig sírt a vállamon, miután elmentél. Attól félt, rosszul döntött. Kételkedett magában, aggódott, hátha túl sokat vár el másoktól, és valami különlegeset dobott el, amikor elengedett téged. Szerelmes volt beléd, Kyle.

Sokkolt, amit Robin mondott, és hogy mennyire komolyan beszélt. Minden egyes szava felért egy-egy pofonnal. Szerettem volna hinni neki, és mégsem. Utáltam a gondolatot, hogy fájdalmat okoztam Valnek.

Bántott, hogy miattam kételkedett magában. Olyan magabiztos és elszánt volt, annyira tisztában volt vele, ki ő, és mit akar – éppen ezt szerettem benne a legjobban. Ebben egyformák voltunk.

Robin nem kegyelmezett, folytatta a leckéztetést.

– Val abban bízott, hogy egyszer majd megérted és tiszteletben tartod a döntését, de arról nem is álmodott, hogy képes leszel az ő szemszögéből nézni a dolgokat. Nem is merte remélni, hogy egyszer hajlandó leszel várni rá.

– De most hajlandó vagyok. Ez miért baj?

Robin mosolyt erőltetett az arcára, de szomorú mosoly volt. Sajnálattal teli.

– Val hisz benned. Mindig is hitt. Meglátta benned a jót, akarata ellenére is. Hiába is igyekeztem meggyőzni őt az ellenkezőjéről.

– Hűha, kösz – próbáltam viccelődni, de csak kedvetlenül. Megértettem, miért akarta lebeszélni rólam Valt.

Robin csak megvonta a vállát, és könyörtelenül folytatta.

– Ha belemész ebbe, ha elkötelezed magad a céljaink mellett, megadod neki a reményt, amitől évek óta megfosztja magát. Hirtelen te leszel a tökéletes férfi, a hős, a szőke herceg fehér lovon, akivel boldogan élhet, amíg meg nem hal. Egész életében erről álmodozott. Megint be fog dőlni neked, Kyle, gyorsan és durván. Ezt gondold át! Ne játssz a szívével!

– Most azt akarod mondani, hogy ha randira akarom hívni, akkor egyből el is kell vennem feleségül?

– Nem, de...

– Én nem játszom vele – jelentettem ki halkan. Nagyon bosszantott a helyzet. Nagy levegőt vettem, igyekeztem nyugodt maradni. – Van valami köztem és Val között. Ezt te is tudod, nem? – néztem rá fürkészőn.

– Tudom – ismerte be kelletlenül, már nem volt olyan támadó a hangja.

Némi hallgatás után könyörgőre fogtam a dolgot.

– Szeretném megtudni, mi lenne, ha valódi esélyt adnánk egymásnak, de nincs esélyem nála, ha nem kötelezem el magam az aszkétakihívás mellett. Nem vagyok oda a gondolatért, de Valért megéri, és szeretném, ha ezzel tisztában volna. Ha ebbe belevágok, tudni fogja, hogy komolyak a szándékaim.

Robin megrázta a fejét.

– Ezt értem, és tök jó, hogy meg akarod próbálni. De szerintem nem fogod fel egészen, mibe vágsz bele. Azt mondtad, csak Valért teszed, ami azt jelenti, hogy még mindig nem érted teljesen. Az aszkétakihívás nem játék, nem vicc. Rengetegen vannak, akik nagyon komolyan veszik, és mivel téged mindenki ismer, a te elköteleződésed nagyon sokat jelentene egy csomó ember számára. – Vitatkozni akartam, de Robin nem hagyta, hogy közbeszóljak. – Ez más, mint a hírnév – magyarázta. – Ha elkötelezed magad egy ügy mellett, ha annak a szóvivőjévé válsz, akkor példakép leszel. Az emberek felnéznek majd rád, beléd helyezik a bizalmukat. Elég egyetlen hiba, és máris cserben hagytad őket. Volna, aki csalódna, más bizonyítva érezné az igazát. A bukásodon sokáig csámcsognának. Ha csak egyszer is elszúrnád, óriási károkat okoznál magadnak, Valerie-nek és ennek a mozgalomnak is, amiben annyi munkája van. Mindent tönkretennél, amit ő felépített. El tudsz viselni ekkora felelősséget?

– Én...

Nem tudtam, mit mondjak. Nemrég még totál magabiztosan érkeztem meg az alapítványhoz. Órákig vitatkoztam a menedzsereimmel, ami még meg is erősített az elhatározásomban, most viszont leizzadtam.

Robin átnyúlt az asztal fölött, és megszorította a kezem. Elszállt belőle a harag és a kétkedés, most csupa kedvesség volt. Nem értettem ezt a hangulatváltozást. Elfogadtam, hogy utál, és szerinte én már elkárhoztam, úgyhogy nem igazán tudtam hová tenni ezt a mosolyt.

– Jó srác vagy, Kyle – mondta. – Tudom, hogy fontos neked Val, és te is az vagy neki. Szeretem, és azt akarom, hogy boldog legyen. Ha hiszed, ha nem, szerintem te boldoggá tehetnéd. Igazad van, köztetek tényleg van valami. Mindig is volt. Én örülnék a legjobban, ha összejönne nektek. Csak szeretném, ha értenéd, hogy Vallel felelősség is jár. Tudnod kell, mibe ártod magad, és muszáj biztosnak lenned benne, hogy ezt akarod, mielőtt belevágsz. Előbb talán Vallel is beszélned kellene. Nem baj, ha kiderül, akar-e egyáltalán járni veled, mielőtt a kedvéért az egész világ előtt elkötelezed magad az aszkétakihívás mellett.

Az utolsó burritót talán már nem kellett volna megennem. Hirtelen erős hányinger tört rám.

– Szerinted nem kapok tőle esélyt?

– Nem veled van baja – vont vállat. – Az elmúlt négy évben sok fájdalmat élt át. Úgyhogy óvatos lett. Makacs, elfoglalt és elszánt nő, és jelenleg nem nagyon fér bele az életébe a randizgatás. Ha meg akarod győzni, jól fel kell kötnöd a gatyádat.

Hát ez lelombozó volt. És egyben nagyon jó volt tudni.

Hátradőltem, emésztettem az elhangzottakat. Ez az egész sokkal bonyolultabb lesz, mint gondoltam.

Egy perc múlva Robin megtörte a csendet.

– Valért tényleg megéri – suttogta, és újra megszorította a kezemet.

Amint ezt kimondta, már biztos voltam benne.

– Igen – bólintottam. – Érte megéri. – Befejeztem a töprengést, és rámosolyogtam. – Köszönöm a beszélgetést.

– Bocs, ha kemény voltam. A terhes nők türelmetlenek.

Megráztam a fejem.

– Ezt hallanom kellett. Jó barátja vagy, ha így vigyázol rá. Nagyon szeretheted.

– Így van.

Az irodához vezető rövid utat csendben tettük meg. Kisegítettem a kocsimból, majd elkísértem a sajátjához.

– Én is szeretem – mondtam. – Ahhoz eléggé, hogy akkor is vállaljam a felelősséget, ha nem akar járni velem. Majd hívja fel a főnököd a menedzsereimet.

– Biztos?

Szigorú volt a tekintete, de láttam benne a reménykedést is. Ettől mindjárt jobb lett a kedvem. Ő is ugyanannyira akarta, hogy megnyerjem Valt, mint én.

– Biztos – feleltem eltökélten. – Ne stresszelj sokat, jó? Ha valamibe belemegyek, azt jól csinálom. Király példakép leszek.

Robin bekötötte magát, és rám vigyorgott.

– Az biztos, hogy nagyon érdekessé teszed majd a mozgalmat.

– És szexivé.

Elnevette magát.

– És szexivé – bólintott. – Sok szerencsét, Kyle!

Óriási hasára mutattam.

– Neked is.







9.

B mint barátnő

Val legújabb projektje, a nonprofit örökbe adó ügynökség, amely „Cs mint család” néven futott, a kaliforniai Sunnyvale-ben működött, nem messze Stanfordtól, ahol Val már négy éve élt. A Nem Mindenki Csinálja Alapítványhoz hasonlóan ennek is egy régi bevásárlóközpont adott otthont. De itt legalább egy fogorvos és egy csontkovács fogta közre az irodát, nem pedig egy mosoda és egy zálogház. A kirakat üvege tiszta volt, és szép matrica díszítette, szóval ez is előrelépés volt.

Nagyobb volt, sokkal világosabb, sokkal vidámabb, mint az alapítvány irodája. A recepciós asztala előtt kis várót rendeztek be, hátul pedig néhány fülke kapott helyet. Ez itt komoly irodának látszott, míg a Nem Mindenki Csinálja Alapítványnak olyan hangulata volt, mintha egypár jótét lélek a szülei házának alagsorában indított volna klubot.

Az iroda láttán büszkeséget éreztem. Ezt Val csinálta. Az egész szervezetet ő hozta létre.

Van bármi, amire nem képes? (Már persze azon kívül.)

– Üdvözöljük a „Cs mint család”-nál! Segíthetek?

A recepciós hölgy felállt, úgy üdvözölt. Az ötvenes évei közepén járhatott, barna haját fenékig érő varkocsba fonva hordta, és szivárványszínűre batikolt nyári ruhájáról ordított, hogy hippi aktivista. A legkevésbé sem voltam itt elememben.

– Helló! Valerie Jensent keresem. Itt van?

A hippi hölgy elmosolyodott.

– Persze. Most épp ügyféllel van. Foglaljon csak helyet! Hamarosan véget ér a megbeszélés. Rain vagyok. Ha szüksége van valamire, csak szóljon!

– Úgy lesz, köszönöm, asszonyom.

Leültem egy kemény műanyag székre, és gondoltam, beleolvasok egy magazinba. Női egészség, Szülők lapja, Reader's Digest. Eh. Lemondtam a csodás olvasmányokról, és inkább a telefonomon játszottam.

– Időpontra jött, uram?

Rain egy igazi minden lében kanál mohó tekintetével vizslatott. Nem ismert fel, de nyilvánvalóan nagyon érdekelte, ki is ez a fiatalember, aki a főnökéhez jött.

Távol álljon tőlem, hogy megfékezzem a szaftos pletykák terjedését. A legszebb mosolyomat villantottam a nőre.

– Kyle vagyok, és nincs időpontom. Csak elviszem ebédelni.

Izgalmában felcsillant a szeme.

– Valerie-nek randevúja lesz?

Azta. Robin nem viccelt, amikor azt állította, hogy Val nem sokat jár el. A nő hangja azt sugallta, lehetetlen, hogy ilyesmi előforduljon.

Megsajnáltam szegényt, ezért úgy döntöttem, dobok neki egy csontot.

– Igazából még nem tudja, hogy randevúja lesz. Egy régi barátja vagyok. Épp a városban jártam, és gondoltam, meglepem.

Rain mosolyába csalódottság vegyült.

– Nem idevalósi?

– Los Angelesben élek.

– Lehetne rosszabb is – vélte. Összeszűkült a szeme. – Egyedülálló?

Elnevettem magam. Jó fej nő volt.

– Nagyon egyedülálló, és nagyon érdekel Val.

– Ez már valami!

Rain kihúzta a mellette álló asztalhoz tartozó széket, és megpaskolta.

– Jöjjön csak ide, Kyle, és meséljen el magáról mindent! Megkínálhatom egy kávéval?

Már fel is pattant, és a kávéskancsó felé tartott, úgyhogy megköszöntem, majd odaültem a felkínált székre.

– Tejszínnel és cukorral? – kérdezte.

– A kávé, az kávé. Minden formában jöhet.

Vigyorogva nyújtotta oda a csészét, és leült. Először végigmért, majd megcsóválta a fejét, mintha ki akarna rázni belőle valamit.

– Maga aztán igazán jóképű fiatalember. Mi szél hozta a városba? Remélem, egész hétvégére itt marad. Valerie-nek kell már egy rendes randevú. Nagyon kapós lehetne, de egy pillanatra sem áll le a munkával, ezért aztán nem marad ideje férfiakra.

– Hát, én már csak tudom.

– Igen? – Rain az ajkába harapott, így próbált úrrá lenni az izgalmán.

Közelebb hajoltam hozzá.

– Beavathatom egy kis titokba? – súgtam. Előrehajolt, a szeme izgatottan csillogott. – Nemcsak úgy erre jártam, hanem direkt azért jöttem, mert Vallel akartam találkozni. Egyetlen tervem van, az, hogy elcsavarom a fejét, és addig maradok, ameddig csak szükséges.

Rain a döbbenettől szóhoz sem jutott. A mellkasához kapott, mintha attól tartana, különben kiugrik a szíve. Mielőtt kínossá válhatott volna a helyzet, kinyílt egy ajtó, és Val lépett ki az irodájából egy könnyes szemű párral meg egy terhes lánnyal, aki nem lehetett több tizenöt-tizenhat évesnél.

Val megrázta a férfi feléje nyújtott kezét, miközben a nő egy papír zsebkendővel törölgette a szemét.

– Nem tudjuk eléggé megköszönni.

– Nem kell megköszönniük semmit. Ezért indult a program. Ne felejtsenek el időpontot egyeztetni Rainnel, mielőtt elmennek!

A tinilány váratlanul Val karjába vetette magát, és szorosan átölelte.

– Nagyon köszönöm, Miss Jensen! – zokogta.

Val viszonozta az ölelést, és hüvelykujjával végigsimította a lány könnyáztatta arcát.

– Szárítsd fel a könnyeidet, Colleen! Minden rendben lesz.

A lány bólintott, és úgy nézett Valre, mint valami hősre.

Val lenyűgöző volt. Figyeltem, ahogy ezekkel az emberekkel bánik, és valami megmozdult bennem. Már értettem, miért volt olyan bizonytalan Robin. Ez nem csak az aszkétakihívásról szólt. Val valóban képes volt megváltoztatni mások életét. Ebben segíthettem volna... vagy sem. Szó sem lehetett arról, hogy elszúrjam, sem most, sem máskor. Nem számít, mit kell beáldoznom ezért.

– Az biztos, hogy érte megéri.

Fel sem tűnt, hogy ezt hangosan kimondtam, de aztán Rain megpaskolta a térdemet, és így szólt:

– De még mennyire.

A beszélgetésünkre Val és az ügyfelei is felfigyeltek.

– Kyle? – ámult el Val.

Ebben a pillanatban a tinilány felsikoltott.

– Kyle Hamilton? Anyu, apu! Az ott Kyle Hamilton!

A lánynak megint könnybe lábadt a szeme, úgy szökdécselt oda hozzám, ügyet sem vetve a szülei tiltakozására.

– Ne haragudj, de annyira imádlak! – ujjongott.

– Köszönöm... Colleen, ugye?

Felálltam, és széttártam a karomat – jeleztem a lánynak, hogy megölelhet. Megint felvisított, és úgy rám tapadt, mintha örökre ott akarna maradni.

– Nem hiszem el, hogy élőben látlak! Te vagy a kedvenc énekesem! Olyan szomorú voltam, amikor feloszlott a Tralse!

Nevettem, és viszonoztam az ölelését. A válla fölött a szüleire kacsintottam, hogy tudják, nem bánom ezt a kitörést. Egyforma, bosszús mosollyal reagáltak.

– Hallottad már az új számot? – kérdeztem Colleent, de a tekintetem Valét kereste.

– Igen! – sikította a lány. – Láttalak múlt héten Connie Parkernél! Csodálatos! És annyira romantikus!

– Azt mondod, csodálatos? Romantikus? – Képtelen voltam fegyelmezni magam, rávigyorogtam Valre. – Még ilyet!

Nevettem, mire Colleen felemelte a fejét a mellkasomról, rápillantott a csuklómon lógó A-ra, és kis híján elájult a döbbenettől.

– Még mindig hihetetlen, hogy beszálltál az aszkétakihívásba!

Meg is sértődhettem volna a meglepetésén, de inkább megnevettetett.

– A szükséges rossz, ha az ember a szép szűzzel akar járni.

A lány szeme elkerekedett.

– Jól van, ebből elég is lesz – állt közénk Val. Dühös pillantást vetett rám, majd elnézést kért Colleen szüleitől a félbeszakadt beszélgetésért, és a recepciós asztalához terelte őket.

– Mastersonékat felvettük, és szükségük lesz egy újabb időpontra – szólt.

Rain őszintén mosolygott.

– Csodálatos!

Miután a család kilépett az ajtón, Val nekem esett.

– Mit keresel itt? – sziszegte.

– Elviszlek ebédelni. – Megadóan feltartottam a kezem. – Most miért vagyok bajban? Mit csináltam?

A kérdéseim ráébresztették Valt, hogy nem volt értelme rám támadnia, és ez úgy meghökkentette, hogy elmúlt a rosszkedve. A halántékát masszírozva felsóhajtott.

– Ne haragudj! Csak hát kicsit meglepődtem, hogy itt látlak.

– Nem hívtál. Két hetet vártam. Nekem már nincs meg a számod. Mi mást tehettem volna?

Ugyanazzal a szomorú arckifejezéssel nézett rám, mint a stúdióban.

– Nem kellett volna idejönnöd.

– Miért? – Számítottam rá, hogy megpróbál majd lerázni, de nem hagytam magam.

Val körbenézett, már közönségünk is volt. Minden irodai dolgozó kijött a fülkéjéből, és azt figyelte, mi történik. Rain megbűvölten bámult minket. Val arca megrándult, és megragadta a kezemet.

– Beszéljük ezt meg az irodámban!

Kirántottam az ujjaimat a szorításából.

– Hogy lepattinthass, mielőtt még esélyt adtál volna nekem? Ki van zárva. Ezúttal nem engedem.

– Kyle, ezt nem lehet!

Magamhoz húztam, és átkaroltam a derekát, hogy ne szökhessen el.

– Mondd, hogy nem én járok a fejedben, amióta újra találkoztunk!

Nem felelt, de a tekintete elárulta az igazságot.

Összevonta a szemöldökét, és behunyta a szemét, mintha így akarna kizárni vagy eltüntetni. Fájt, hogy még rám nézni sem hajlandó. Miért okoz neki ilyen fájdalmat a jelenlétem? Mi rosszat tettem?

– Nekünk már mindegy, Kyle – súgta. – Te is tudod. Tényleg azt akarod, hogy mindkettőnknek újra át kelljen élnie az egészet? Négy év telt el, és még mindig bele-belesajdul a szívem.

Túlbonyolította. Elszorult a szívem a hangjából áradó fájdalomtól. Véget kellett vetnem ennek. El kellett érnem, hogy megszűnjön a szomorúság, amit miattam érez.

– Mindennek megvan a maga helye és ideje. Akkor még nem álltunk készen. De most?

Egyik kezemmel erősen fogtam, a másikkal a füle mögé simítottam a haját, és felemeltem az állát. Az ujjam elidőzött az arcán. Képtelen voltam levenni róla.

Összerezzent az érintésemtől, és a mellkasomra tette a kezét, mintha el akarna lökni magától, de valójában nem próbált meg kiszabadulni.

– Most? – ismételte meg olyan halkan, hogy alig hallottam.

– Megvárlak. Egészen az oltárig várok rád, ha eljutunk odáig.

Döbbenetében megmerevedett a teste, és elakadt a lélegzete. Gyönyörű, barna szemében könnyek csillogtak, és félelmet, ugyanakkor reményt olvastam ki a tekintetéből. Abban a pillanatban sebezhető volt, és egyben a legszebb, amit valaha láttam.

– Azóta várok rád, hogy feltettem ezt a karkötőt – folytattam. – És te is rám vársz. – Kérdő tekintete láttán gúnyosan mosolyogtam. – Négy év alatt senkibe sem estél bele? Nem vagy túl rajtam. Még mindig éppen annyira akarod ezt, mint én.

Val feje egyszerre kitisztult, összeszedte magát.

– Még mindig arrogáns vagy, úgy látom – közölte, és a hangja visszanyerte erejét.

Elmosolyodtam a régi sértés hallatán.

– De már nem vagyok léha.

Mosolyra húzódott a szája, hiába is próbálta fegyelmezni magát. Ettől az ajkára tévedt a pillantásom, és bizseregni kezdett a szám. Kicsit lehajtottam a fejemet, és vártam, hogy ő felemelje a magáét. Újra meg akartam csókolni, de szerettem volna, ha ő kezdeményez. Tudnom kellett, hogy annyira akar engem, mint én őt.

– Adj nekünk egy esélyt! – kértem.

– Nem fog működni – felelte. Az ajkamat nézte, és felgyorsult a lélegzete.

– De akkor legalább elmondhatjuk, hogy nem azért nem jött össze, mert meg sem próbáltuk.

Nagyot nyelt, megnyalta a száját, de nem csókolt meg. Elviselhetetlen volt a köztünk lévő távolság.

– Csókolj meg! – suttogtam.

– De Kyle, azt hiszem...

– Nem hinned kell, csak csókolj meg!

Végre lehunyta a szemét, a vállamra csúsztatta a kezét, és az ajkamra tapasztotta a száját. Átkarolta a nyakamat, és lábujjhegyre állt, hogy minél mélyebb legyen a csók. Csak akkor engedtem el, amikor már alig kaptam levegőt. A homlokának támasztottam az enyémet, ziháltam, vártam, hogy lelassuljon a légzésem.

– Ennél több bizonyíték nem kell arra, hogy helyesen cselekszünk – szólaltam meg érzelemmel teli, fátyolos hangon.

Még mindig csukott szemmel leeresztette a karját, és a vállamnak döntötte a fejét. Úgy pihent ott, mintha ölelésre vágyna. Engedelmeskedtem, gyengéden átöleltem.

– L. A.-ben élsz, Kyle – suttogta szomorúan. – Engem ideköt az életem. Egy hónap múlva kezdem az egyetemet, te meg turnézol az új albumoddal.

– De most itt vagyok. Egy napot adj! Csak a mai napot! Ha működik, akkor a holnapot is.

Felemelte a vállamról az arcát, és felhős tekintettel nézett rám.

– Napról napra fogunk haladni – ígértem. – Csak nézzük meg, ezzel mire jutunk, aztán majd aggódunk a többi miatt.

Válaszok után kutatva fürkészte az arcom, nyilvánvalóan aggasztotta, mit tartogat számunkra a jövő. Bármit is keresett, elhatároztam, hogy megmutatom neki. Mindig olyan erős volt az élet minden területén – ebben az egyben igazán levehettem volna a válláról a terhet. Miért ne lehetnék ezúttal én az erős? Miért ne lehetnék az erős vár, ha arra van szüksége?

Nem tudtam, mi vár ránk. Fogalmam sem volt, hogyan fogjuk legyőzni az előttünk álló akadályokat. De abban biztos voltam, hogy nem fogom bedobni a törülközőt csak úgy, anélkül hogy foggal-körömmel küzdenék. A meghátráláshoz nem értettem.

Ez a nagyszerű az életben. Bármi lehetséges, ha eléggé akarjuk. Akkor és ott, Vallel a karomban, a csókja ízével az ajkamon semmit sem akartam jobban, mint hogy működjön köztünk a dolog.

– Oké – szólt végül.

A körülöttünk állók éljenzésbe kezdtek. El is felejtettem, hogy közönségünk van. Val arcáról azt olvastam le, hogy ő is. Elvörösödött, de nevetve fogadta a gratulációkat.

– Akkor... – Átkaroltam a derekát. – Elvihetlek ebédelni?

Val felsóhajtott.

– Sajnos nem. Ma délután Bryce-szal és Jacintával egy lehetséges támogatóval tárgyalunk.

Egy törékeny, fekete nő a szavába vágott, és izgatottan tapsikolt.

– Elviheted helyettem Kyle-t! – Amikor Val tiltakozni akart, a fejét csóválta. – Nélkülem is smúzolhatsz. Én csak statisztikákkal szolgálhatok, és Greshamék már ismerik a számokat. Te és Bryce vagytok a szervezet lelke. Belétek akarnak pénzt fektetni, én nem kellek oda.

Mintha láthatatlan falba ütköztem volna. Bryce? Ki a fene az a Bryce? És miért hangzik úgy, mintha Vallel aranyat érő párost alkotnának?

Val egy percig habozott, a kolléganőjére, majd rám nézett.

– Biztos, hogy nem gond? – kérdezte végül. – Greshamék nagyon konzervatívak, és Kyle...

Önelégülten mosolyogtam, és befejeztem helyette a mondatot.

– Tud viselkedni. – Szkeptikus arckifejezését látva még hozzátettem: – Ha muszáj.

– Valójában lehet, hogy még hasznos is, ha velünk jön – szólalt meg valaki mély hangon.

Ha ez a száznyolcvan centis, szőke hajú, mogyoróbarna szemű, gazdag szépfiú az a seggfej Bryce, akkor az „aranyat érő” találó kifejezés, gondoltam.

Val rámosolygott az újonnan érkezettre.

– Kyle, bemutatom Bryce Carmichaelt. Ő a „Cs mint család" jogi képviselője. Nélküle esélyem sem lett volna beindítani a szervezetet.

Bryce nevetett.

– Ez nem igaz. Megoldotta volna. Val mindig megkapja, amit akar. – Ez a barom kezet nyújtott, és vakítóan fehér, széles mosolyt villantott rám. Volt képe őszintén mosolyogni. – Örülök, hogy megismerhetlek. Val sokat mesélt rólad. Üdv a Családban!

– Köszönöm.

Igyekeztem nem szemétkedni és nem eltörni a pasi kezét kézfogás ürügyén, de azért csak kurtán válaszoltam neki, mert közel sem voltam olyan jó színész, mint Cara, és nem hiszem, hogy palástolni tudtam volna az ellenszenvet, amit első pillanattól fogva éreztem iránta. Pokoli féltékeny voltam, mert bár tudtam, hogy nem járnak, sajnos felmerült bennem a kérdés, vajon ez mindig így volt-e. Nyilvánvaló volt, hogy közel állnak egymáshoz.

Igyekeztem emlékeztetni magam, hogy két pillanattal korábban Val velem csókolózott, nem vele. Ráadásul most ment bele, hogy a barátnőm legyen. Ettől a gondolattól elmosolyodtam, és úgy döntöttem, felesleges utálnom Bryce-t. Kicsit erősebben szorítottam magamhoz Valt, mire ő rám mosolygott, majd Bryce felé fordult.

– Tényleg nem bánod, ha Kyle is velünk jön?

– Dehogy! Ő a legnagyobb Sz mint szűz sikertörténeted. Mi lehetne nála meggyőzőbb?

Val arca felragyogott.

– Kiváló érv, ügyvéd úr! – bólintott. – Mint mindig. – Csillogó szemmel nézett rám, és azt kérdezte: – Ott leszel a PowerPoint-bemutatómon ma délután?

Még jó, hogy!

B mint baseball

Val és legjobb barátja, Bryce Carmichael minden reggel együtt érkeztek munkába a pasi drága, lehajtható tetejű BMW-jével. A kocsi feltűnő és menő volt, a szüleimnek nagyon tetszett volna. Val imádta. A nők meg a kabriók. Sosem fogom megérteni.

A szűk hátsó ülésen szorongtam, mert Bryce felajánlotta, hogy ő vezet, akárhová megyünk is, én meg úriember voltam, ezért nem engedtem, hogy Val utazzon hátul.

– Először haza, Jeeves{1} – szólt Val, miközben bekötötte magát. – Át kell öltöznöm.

Mindketten elegáns ruhát viseltek: Val térdig érő, egyenes szoknyát, blúzt és magas sarkú cipőt, Bryce meg inget és elegáns nadrágot. Nyakkendő nem volt rajta, és el kellett ismernem, hogy ez megért néhány menőségi pontot.

– Jó vagy így, ahogy vagy – bizonygatta Bryce. Val komoly pillantást lövellt felé, mire a pasi felnyögött. – Nem is esik útba a házad.

– Bryce, kár a gőzért. Tudod, hogy ezt a csatát nem nyerheted meg.

– De Greshamék nagy Giants-rajongók.

– Ezt nem rovom fel nekik – felelte hetykén Val.

Bryce megint felnyögött, majd sávot váltott, hogy kijusson az ellenkező irányba tartó autópályára. Az, hogy ilyen közvetlenek egymással, legalább olyan bosszantó volt, mint az, hogy egy szót sem értettem az egészből.

– Miről van szó? – kérdeztem, és reméltem, hogy jól palástolom a bosszúságomat.

– Megint úgy lesz, ahogy Val akarja – világosított fel Bryce. – Mint mindig. Egy sapka miatt húsz perccel többet autózhatunk.

– Az a szerencsesapkám! – tette hozzá Val, mintha ezzel bármit is megmagyarázott volna. Hátrafordult, és rám vigyorgott. – Greshamék egy idősebb, gazdag pár, Palo Altóban élnek. Nem lehetett saját gyerekük, ezért több mint húsz éven át voltak nevelőszülők. Most már túl idősek ehhez, ezért szeretnének egy örökbefogadással foglalkozó szervezetet támogatni, hogy ne távolodjanak el egészen az ügytől, de nagyon határozott elképzelésük van arról, milyen ügynökséget akarnak támogatni. Csak néhány nonprofit szervezet szerepel a listájukon, és mi is ott vagyunk köztük.

– Ha meggyőzzük őket, hogy mi vagyunk a megfelelő választás – vette át a szót Bryce, és a visszapillantó tükörből rám nézett évekig finanszírozzák a kiadásaink nagy részét. Akkor sokkal több energiát fordíthatunk a gyerekek elhelyezésére, mint a talpon maradásra.

Meglepett a lelkesedése. Én aztán felismertem a szenvedélyt. Ezt az egész örökbeadósdit legalább olyan komolyan vette, mint Val – igazi jótét lélek, csakúgy, mint Val.

– És ennek mi köze a szerencsesapkához? – kérdeztem, amikor Val észrevette, hogy a homlokomat ráncolom. Ettől kétszeresére nőtt a vigyora.

– Robert Gresham nagy baseballrajongó, úgyhogy meccsre visz minket. A Giants ma az Angelsszel játszik. Nem mehetek Angels-meccsre a szerencsesapkám nélkül.

Val baseballőrült? Annyira megdöbbentem, hogy nem is tudtam, mit mondjak. Soha nem gondoltam volna róla.

– Általában véve sportrajongó vagy, vagy csak a baseball érdekel?

– Sportoló vagyok – vont vállat. – Szeretem a versengést, mindegy, milyen sportról van szó. A röplabda a kedvencem, de a baseball szorosan követi, és az Angels a kedvenc csapatom. – Jelentőségteljes pillantást lövellt Bryce felé, majd hozzátette: – Kell az a sapka. Apától kaptam, amikor kivitt az első meccsemre. Hatéves voltam. Azóta minden egyes Angels-meccsre felvettem. Az évek során sikerült aláíratnom a kedvenc játékosaimmal is.

Elmosolyodtam, annak ellenére, hogy egy tipikus gazdag pasi tipikus autójának kényelmetlen hátsó ülésén ültem. Végre van bennünk valami közös! Odavoltam a sportokért. Ha az életem múlt volna rajta, akkor sem jeleskedtem volna egyik sportágban sem, de nézni imádtam. Személy szerint a kosárlabda és a Lakers volt a gyengém, de a baseballt is menőnek találtam, és boldogan elvittem volna Valt annyi Angels-meccsre, amennyire csak a szíve vágyott.

– És a kosár? – kérdeztem reménykedve. – Bírod a Lakerst?

– Nem rajongok értük fanatikusan, de nem utasítanám vissza, ha jegyeket kapnék a meccsükre. – Összevont szemöldökkel tette hozzá: – Főleg, ha a te helyedre szólnak. Ezt érdemes lett volna kipróbálnod négy éve. Ha meglebegtettél volna az orrom előtt két, pálya melletti székre szóló jegyet, lehet, hogy igent mondtam volna egy randira.

Nem tudom, milyen képet vághattam, de mindketten elnevették magukat.

– Hogy lehet, hogy ezt nem tudod Valről? – tudakolta Bryce.

Felbosszantott a kérdése, de csak azért, mert igaza volt. Nagyon bírtam Valt, de gyakorlatilag idegen volt számomra. Igyekeztem nem lesújtó pillantással felelni:

– Sosem adott esélyt, hogy igazán megismerjem. – Leküzdöttem magamban az ellenszenvet, mosolyt erőltettem az arcomra, és hozzátettem: – De most, hogy végre hajlandó szóba állni velem, alig várom, hogy mindent megtudjak róla.

Egy kicsi, földszintes ház előtt parkoltunk le. Néhány évtizede épülhetett, de jó karban volt. Sárgára festették, az ablakokat zsalu takarta, és az utcafronti ablak alatt rózsabokrok nőttek. Olyan nagymamás ház volt, mégsem tűnt furának, hogy Val itt lakik.

– Két perc! – ígérte, majd kipattant a kocsiból, és berohant.

Kihasználtam az alkalmat, és feltettem Bryce-nak néhány kérdést. Amióta megláttam, furdalt a kíváncsiság, meg akartam tudni róla pár dolgot.

– Mióta is ismered Valt?

Ezúttal hátrafordult, nem a tükörből pillantott rám. Barátságosan mosolygott, nem látott vetélytársat bennem.

– Amióta ideköltözött. Másodéves voltam a jogi karon, és tanársegéd az egyik órán, amikor ő elsőéves volt. Ismertem Szűz Val sztoriját, ráadásul engem is örökbe fogadtak, szóval mindig is menőnek tartottam. Amint megláttam, rögtön felismertem. Meghívtam egy kávéra, elmeséltük egymásnak az örökbefogadásunk történetét, és azóta is nagyon jó barátok vagyunk.

Nagyon jó barátok? Ja persze. Nincs az a pasi, aki „nagyon jó barátja" egy nőnek.

– Régebben jártatok?

Átlátszó? Igen, de nem érdekelt. Tudni akartam.

Nevetett.

– Persze hogy jártam volna vele, ha egy pillanatra is azt gondoltam volna, hogy érdeklem, de a mi kapcsolatunk inkább plátói. Az évek során megtanultam elfogadni, hogy csak a barátom akar lenni. Eléggé fontos nekem ahhoz, hogy tiszteletben tartsam a boldogságát.

Próbáltam felmérni, pontosan mennyire lehet szerelmes Valbe, ő meg közben megfejthetetlen arckifejezéssel méregetett. Aztán a ház felé pillantott, és leolvadt az arcáról a mosoly.

– Még sosem láttam, hogy valakire úgy reagált volna, mint rád ott, az irodában – mondta, nyugtalanul ráncolva a homlokát. – Láttalak titeket együtt, és ez sok mindent megmagyarázott.

– Ezt hogy érted?

Válasz helyett csak ennyit mondott:

– Vigyázz rá! Ne bántsd meg!

– Nem áll szándékomban.

Mentegetőzésként hangozhatott, mert felemelte a kezét, mintha jelezni akarná, hogy nem akart rám támadni.

– Tudom – bólintott. – Látom rajtad, hogy komolyan gondolod a dolgot, de nem tudok nem aggódni. Bántották már, és nem szeretném, hogy ez megint megtörténjen.

Kíváncsi lettem volna erre a történetre, de mielőtt további kérdéseket tehettem volna fel, Val visszajött. Farmert és kényelmes Angels-pólót viselt, amitől azonnal elfelejtettem, miről beszélgettünk Bryce-szal. Lófarokba kötött haját áthúzta egy régi, kopott baseballsapka hátulján. A sapka valóban tele volt aláírásokkal.

Valnek ez az oldala vadonatúj volt számomra. Általában azt mondtam volna rá, hogy gyönyörű, kívánatos, isteni, szexi, most viszont egyszerűen csak aranyos volt. Elmosolyodtam, ő meg visszamosolygott rám.

– Jó a szerencsesapkád – mondtam. – Val mint sportrajongó – meg tudnám szokni.

***

Greshamék olyan ruhában jöttek a meccsre, mintha golfversenyre készültek volna. Mindössze Mr. Gresham San Francisco Giants-sapkája árulta el, hogy jó helyen járnak – ezt úgy nyomta a fejébe, ahogy a kamionosok szokták. Idétlenül nézett ki, de remek helyeket szerzett nekünk közvetlenül a vendégcsapat térfele mellett, amitől Val teljesen odavolt, úgyhogy nem róttam fel neki a stílustalanságot.

Állva vártak minket, és Val öltözéke láttán Mr. Greshamnek leesett az álla.

– Az Angelsnek szurkol? – kérdezte szinte sértetten.

Val komolyan nézett rá.

– Mr. Gresham, őszinte leszek magával. Nagyon jól jönne az ügynökségünknek a pénze, de ahhoz nem kell eléggé, hogy a Giantsnek szurkoljak, amikor az én csapatom ellen játszanak. Sem most, sem máskor.

Majdnem elnevettem magam. Bátor húzás volt, nem tudom, én megléptem volna-e, de Val már csak Val. Ha a saját jogait védte, akár a szexmentes életről volt szó, akár arról, hogy a főnök ellenében a vendégcsapatnak szurkolhasson, nem volt hajlandó feladni az elveit.

Mrs. Gresham halkan felnevetett, miközben a férje döbbenten pislogott Valre. Aztán a férfi hirtelen hátravetette fejét, és hahotázásban tört ki.

– Egy nő, aki ragaszkodik az elveihez – jegyezte meg. – Tiszteletre méltó.

Val olyan mosolyt villantott, amivel egyszer majd a választást is megnyeri, majd kedélyes beszélgetésbe fogtak. Ez egészen addig tartott, amíg a Giants át nem vette a vezetést, mert akkor Val kiabálva sértegette a csapatot. A hetediknél az Angels már hat-egy arányban állt vesztésre, és Val már nem a sértésekkel volt elfoglalva, inkább a bírókkal vitatkozott, és az Angelst leckéztette.

Greshaméket ez legalább annyira meglepte és szórakoztatta, mint engem, de Bryce csüggedt arckifejezése arra utalt, ő már sok hasonló meccset ült végig Vallel.

– Mindig ezt csinálja – mondta, mintha csak a gondolataimban olvasott volna.

Nevetve fogtam meg Val kezét, és összefontam az ujjainkat.

– Nem kérsz egy corn dogot? – kérdeztem. – Kicsit kiereszted a gőzt, mielőtt még kihajítanak minket.

Val undorral sóhajtott, és a székére rogyott, miközben az Angels egyik játékosa elhibázta az ütést.

– Ez meg csak néz! – morogta. Miközben a játékos a csapatához ballagott, bekiabálta: – Nem találod el a labdát, ha nem lendíted meg az ütőt, Trout! Ez már a második volt!

Sajnos csak két sorral ültünk a pálya mögött, vagyis jóval hallótávolságon belül, úgyhogy ezt a beszólást dühös pillantással díjazta az említett középpályás. Miután felhívta magára a srác figyelmét, Val csókot dobott neki, és azt ordította:

– Semmi baj, akkor is te vagy a kedvencem!

A pasi igyekezett továbbra is dühösen nézni, de megtört, és elnevette magát.

– Kösz, szépségem! A következőt csak a te kedvedért ütöm el. – Azzal eltűnt a csapat kispadján.

Magamban nevettem. Val ellenállhatatlan volt.

– Izgulnom kellene a vetélytársak miatt? – cukkoltam, és megcsókoltam a kezét.

– Csak ha legközelebb összejön neki a hazafutás. – A szemembe nézett, felsóhajtott, és mintha elpárolgott volna belőle az agresszió. – Bocsi. Csak bosszant, mert ennél azért jobbak. Egy dolog úgy veszíteni, hogy az ember mindent megtett, de ezek feladták a meccset.

Bryce elnevette magát.

– Az irodában is ezt csinálja. Senkit sem hagy lógni, és sosem adja fel.

– Nem én vagyok az egyetlen – felelte Val. – Te gondoskodsz róla, hogy az összes örökbefogadásunk rendben menjen.

Ezzel végre elindult a beszélgetés arról a témáról, ami miatt találkoztak. Féltem tőle, hogy unni fogom az üzleti tárgyalást, de ennek inkább olyan hangulata volt, mintha azért interjúztatnák Valt, hogy eldöntsék, bevegyék-e a családjukba. Az ismerkedős rész lenyűgöző és nagyon informatív volt. Többet tudtam meg Valről az utolsó két ütési idő alatt, mint az ismeretségünk alatt összesen.

Greshamék sokat kérdeztek a cégről, beszéltek az üzletről, de leginkább a szervezet vezetői érdekelték őket. Azt akarták, hogy jó kezekbe kerüljön a pénzük.

A kilencediknél került sor a legfontosabb kérdésre. Val BMW-s, mindenkivel barátságos, Stanfordot végzett, jótét lélek, szintén örökbe fogadott legjobb barátja így szólt:

– Nos, azt hiszem, Val mindent elárult magáról, amit csak tudni lehet róla, és mivel a csapata jelen állás szerint megalázó nyolc-egyes vereséget szenved, már a legrosszabb oldalát is látták.

Greshamékkel együtt nevettem. Val egyértelműen nem viselte méltósággal a vereséget. (Nem meglepő, ha belegondolunk, hogy ő maga képtelen volt veszíteni.)

– Már csak az a kérdés – folytatta Bryce –, hogy számíthat-e a támogatásukra a „Cs mint család".

Vonakodva ismerem be, de már értettem, hogy az a nő az irodában miért beszélt úgy Valről és Bryce-ról, mintha valami csodapáros lennének. Bryce tulajdonképpen Val férfi verziója volt, és együtt egyenesen ijesztőek voltak. Engem megvettek kilóra, de Greshamék haboztak.

– Látták a számokat – makacskodott Bryce. – Ismerik a vezetőket. Tudják, mi a „Cs mint család" célja. Mi okozza a bizonytalanságot?

Mr. és Mrs. Gresham összenézett, majd Mr. Gresham felelt:

– Úgy hallottuk, Miss Jensen azt tervezi, otthagyja a szervezetet. Így van?

Nyilvánvaló volt, hogy nem örültek a hírnek, de Val megőrizte a hidegvérét.

– Igaz – bólogatott. – Nyár végén átadom a gyeplőt Bryce-nak. Ősszel visszamegyek az egyetemre, és a diploma megszerzése után politikai karrieren gondolkodom.

– Vagyis végleg feláll?

– Az alapítvány mindig a gyermekem marad, de igen. Végleg elmegyek. Azt viszont megígérhetem, hogy ezután sem változik semmi a cégnél. Sima lesz az átadás. Önök nagyon jó kezekben lesznek.

Val merőn nézte a milliárdos házaspárt, némán kihívta őket, vitatkozzanak vele, ha tudnak. Csodáltam a bátorságát. Nála magabiztosabb nőt még sosem láttam. Nem ismert félelmet.

Ő bírta tovább a farkasszemnézést, de még mindig nem kapta meg az igent, amire várt.

– Most rajtam a sor, hogy őszinte legyek magával, Miss Jensen – mondta Mr. Gresham. – A feleségemmel éppen maga miatt figyeltünk fel az alapítványra. Ismerjük a történetét, és lenyűgözött minket mindazzal, amit eddig elért. Tetszik nekünk, amit képvisel. Mr. Carmichael jó embernek tűnik, jószívű és okos, de mi magában bízunk.

– Hát akkor bízzanak benne! – szólaltam meg. A bemutatkozás óta hallgattam, mert nem illettem a menő egyetemeken végzett, „mentsük meg a világot örökbefogadással" emberek közé, de nehéz volt csendben maradnom, amikor kételkedtek Valben.

Mindenki elhallgatott, és Greshamék, Val és Bryce is rám figyeltek.

– Most már évek óta ez az alapítvány Val élete – mondtam. – Benne van szíve-lelke. Bryce-t csak ma ismertem meg, de nem is volt szükség rá, hogy megismerjem, úgyis tudom, hogy tökéletesen alkalmas a feladatra. Kizárt, hogy Val átadja valakinek ezt a céget, ami olyan fontos számára, ha nem biztos benne, hogy a megfelelő személyre hagyja.

Bryce-t és Valt is meglepte, hogy Bryce védelmére keltem. Val tekintete kissé elfelhősödött, és hálásan megszorította a kezemet. Odahajoltam hozzá, és arcon csókoltam.

– Ez így igaz – tettem hozzá.

Mr. Gresham megköszörülte a torkát, hogy felhívja magára a figyelmemet.

– Értem, amit mond – bólintott. – De rettentő nagy bizalmat kér tőlem. Őszintén ki tudja jelenteni, hogy támogatna egy szervezetet csak azért, mert Miss Jensen is a támogatók között van, akkor is, ha már nem ő a szervezet vezetője?

Elnevettem magam.

– Már meg is tettem. Valt már csak a hírneve köti az Sz mint szűz mozgalomhoz, és bár nem igazán hiszek a célkitűzésükben, múlt héten mégis vállaltam, hogy a szóvivőjük leszek.

Val döbbenten nézett rám.

– Mit csináltál?

– Hallottad – feleltem, és nevetnem kellett az arckifejezése láttán. – Már végleges és hivatalos. Jövő héten sajtótájékoztatót tartok, ott fogom bejelenteni, és a kamerák előtt mondom el az aszkéták esküjét. Tegnap írtam alá a szerződést, amely szerint az új albumom nyereségének tíz százalékát a Nem Mindenki Csinálja Alapítványnak adományozom.

Ezért már megérte ígéretet tennem Robinnak. Val a szája elé kapta a kezét, és könnybe lábadt a szeme. Elpirult, és elfogadta Mrs. Gresham feléje nyújtott zsebkendőjét.

– Elnézést kérek – dadogta Val, miközben a szemét törölgette. – Csak... Kyle, ezt nem hiszem el! Ez komoly?

Vállat vontam.

Val nevetett, újabb örömkönnyeket hullajtott, és átkarolta a nyakamat.

– Köszönöm!

Átöleltem. Ekkor Mr. Gresham újra megszólalt.

– Látja? Ez nyűgöz le minket, Miss Jensen, az, hogy cselekvésre késztet másokat.

Val elengedett, és a férfihoz fordult.

– Ha ilyen embert keresnek, akkor a „Cs mint család"-ot kell választaniuk. Bryce-nak köszönhetem, hogy egyáltalán belevágtam. Ő ösztönzött engem.

Nem tudom, kiben ébredt nagyobb kíváncsiság, Greshamékben vagy bennem. Elég baj már az is, hogy Mr. Carmichael minden szempontból tökéletes párja lehetett volna Valnek, és minden közös volt bennük, még az is, hogy a Stanfordon végeztek, de hogy azt kelljen hallanom, hogy ő inspirálta Valt? Kész hányinger.

– Mr. Gresham, az a helyzet, hogy Bryce sokkal alkalmasabb a „Cs mint család” vezetésére, mint én. Lehet, hogy én indítottam el, de az egész Bryce ötlete volt. Övé volt a koncepció, én csak segítettem megvalósítani. Az egyetem után más területen szeretnék elhelyezkedni, de Bryce élete végéig a szervezetnél marad. Nevelőotthonban nőtt fel, csak tizennégy éves korában fogadták örökbe.

Ettől az információtól Greshaméknek elakadt a lélegzetük, és döbbenten bámultak Bryce-ra. Arcukra együttérzés és csodálat ült ki.

– Szerencsémre tizenkét éves koromban olyan ideiglenes nevelőszülőkhöz kerültem, akik megkedveltek, és úgy döntöttek, örökbe is fogadnak – mesélte Bryce. – Ötéves koromtól egyik árvaházból a másikba kerültem. Esélyem sem lett volna sikeres életre, ha Carmichaelék nem adnak nekem igazi otthont. Nézzenek csak rám! A Stanfordon végeztem jogot. Tudom, milyen fontos az örökbefogadás, az, hogy ezek a gyerekek végleges otthonba, jó szülőkhöz kerüljenek. Személyes ügy számomra ez a munka.

Val törte meg a Bryce történetét követő tiszteletteljes csendet.

– A „Cs mint család" minden egyes alkalmazottja személyesen érintett örökbefogadásban, és azért dolgozik nálunk, mert szenvedélyesen harcol az ügyért. Garantálom, hogy nálunk elkötelezettebb alapítványt nem találnak a pénzüknek, és Kyle-nak igaza van: Bryce tökéletes vezetője lesz a cégnek. Bolondok lennének másik szervezetet választani csak azért, mert nem én leszek a főnök.

Leesett az állam Val kissé nyers megfogalmazása hallatán. Greshamék is meglepődtek, de aztán összenéztek, és elmosolyodtak. Már tudtam, hogy Val győzött, és Greshamék nem fognak másik szervezetet keresni. Már meg is találták a pénzük új otthonát.

Szűz Val újra lecsapott. A következő ütésnél még Mike Troutnak is összejött a hazafutás, és ezzel két további futást szerzett az Angelsnek. Mintha nem akarta volna cserben hagyni Valt. A hazafutás után rákacsintott, és azt tátogta: „Ezt neked!" Val mindkét hüvelykujját felmutatta.

Komolyan mondom, ez a nő olyan erőt képviselt, amit nem lehetett figyelmen kívül hagyni.

És végre az enyém volt.

R mint randizás

Val belement, hogy a meccs után a győzelmét megünneplendő elvigyem egy igazi randira. Egy órát kapott lezuhanyozni és átöltözni, én meg kivettem egy hotelszobát, hogy megtehessem ugyanezt. Ha hiszitek, ha nem, ez volt az első igazi randink, és azt akartam, hogy minden tökéletes legyen.

Zakóban, kezemben egy csokor rózsával álltam a küszöbe előtt, és újra a gimiben éreztem magam. Mint amikor kilencedikben a gólyabálra készültem.

Amikor Val pánt nélküli, testhez álló, combközépig érő piros koktélruhában nyitott ajtót, végem volt. Az inggalléromat huzigáltam, hátha kiszökik a testemet elöntő forróság legalább egy kis része.

Még sosem láttam így kiöltözve. Általában csinosan, üzletasszonyosan öltözködött – elég elegánsan ahhoz, hogy a felső osztálybeli szüleim imádják. Párszor régebben is előfordult, hogy szexis, kihívó cuccokat vett fel, a klubhoz illően, de mindig arra gyanakodtam, hogy ilyenkor Cara keze volt a dologban.

Most máshogy nézett ki. Stílusos volt, ízléses, egyszerre elegáns és laza – tökéletesen ötvözte az egyszerűt és a hivatalost. Őrjítően szexi volt, és nem éreztem, hogy ez különösebben nagy erőfeszítésébe került volna. Talán nem is tudott róla. Felmerült bennem a kérdés, vajon van-e arról fogalma, milyen kívánatos.

– Kyle?

Mióta állhattam ott szótlanul bámulva őt?

– Basszus, Valerie – motyogtam. Nem tudtam eldönteni, hogy a mennybe vagy a pokolba kerültem. Csak az én kedvemért változott át lélegzetelállító szépséggé, és én nem érhettem hozzá. Attól tartottam, nem élem túl az estét. – Hogy a fenébe legyek aszkéta, ha egyszer így nézel ki?

Nem vicceltem.

A farmeremre esett a pillantása, és az alsó ajkát rágcsálva nézett végig a saját öltözékén.

– Nem mondtad, mit fogunk csinálni, úgyhogy nem tudtam, hogyan öltözzek. Megyek, felveszek valami lazábbat.

– Ne! – Kis híján rávetettem magam, amikor elfordult az ajtótól. – Kizárt dolog, hogy átöltözz! Sem most, sem máskor ebben az életben. Egészen... – hosszú ideig kerestem a megfelelő szót – lélegzetelállító vagy. – Még így sem éreztem teljesen megfelelőnek.

Elpirult a bóktól, de amikor a csípőjénél fogva magamhoz vontam, és a kezem magától felfedezőútra indult, leolvadt az arcáról a mosoly, és felsóhajtott.

– Inkább felveszek egy farmert.

– Ne, tényleg ne!

A kezem kerek fenekére tévedt, mire felszaladt a szemöldöke. Éreztem benne a kihívást. Nevettem, és valahogy lehámoztam magam róla, majd zsebre vágtam a kezem.

– Akkor melegítőnadrágban és szakadt pólóban jövök. Egy perc.

Megint hátat fordított, mire megragadtam a karját, és kihúztam a küszöbre.

– Komolyan beszélek. Nem veszed le ezt a ruhát.

Én viszont...

A fenébe! Nekem lőttek. Még ki sem lépett az ajtón, és máris nagyon csábítónak tűnt a lehetőség, hogy ugorjuk a randit, és mindjárt ágyba vigyem.

– Kyle?

Magamhoz tértem a transzból. Muszáj volt összeszednem magam.

– Jól vagyok – hazudtam. – Már nyolc hónapja tartom a fogadalmat. Menni fog. Senki sem veszi le a ruhádat. Sem te... sem én.

Még ha belehalok is.

Val pislogott. Végre felfogta belső küzdelmem igazi mélységét.

Elvonszoltam a háztól, mielőtt még sikítva elszaladhatott volna, és félszegen rámosolyogtam.

– Ha muszáj, majd a hátam mögé szigszalagozzuk a kezemet.

Végre elnevette magát.

– Remélem, erre nem kerül sor – felelte, miközben a kocsimhoz kísértem, és kinyitottam neki az ajtót –, de ne hidd, hogy nem teszem meg, ha rákényszerítesz.

Bevittem San Franciscóba. Asztalt foglaltam egy hajóra, amely gyertyafényes vacsora közben körbeviszi az embert az öbölben. Ezen a hajón még zongora és vonósnégyes is volt. Általában nem az én világom ez a fajta zene, de nagyon vártam már, hogy vacsora után lassúzhassak egyet Vallel.

Val követte a pillantásomat, amikor körbenéztem, majd elmosolyodott, mintha magában nevetne valami viccen, amit csak ő ért. Én is mosolyogtam, bár nem értettem a poént. Végül győzött a kíváncsiság.

– Mi olyan vicces?

Csillogó szemmel nézett rám.

– Azt hittem, nem bírod az olyan helyeket, ahol egynél több villát tesznek a tányér mellé.

Nevettem. Meglepett, hogy emlékszik erre.

– Többnyire nem – bólintottam –, de, gondoltam, ha már ez az első igazi randink...

Val eltűnődött, majd rám mosolygott.

– Tényleg ez az első, igaz?

– Az első, amibe önként egyeztél bele. Gondoltam, ez eléggé különleges alkalom ahhoz, hogy több villát is megérjen.

– Egyetértek. Még csak öt év telt el azóta, hogy először hívtál randira.

Szinte felfaltam a szememmel. A haját kontyba tűzte, így a nyaka és a válla szabadon maradt. Finoman csillogott a bőre a tompa fényben.

Gyönyörű volt, de amikor ránéztem, a közös emlékeinkre gondolva mosolyogtam. Örültem, hogy olyan a történetünk, amilyen, különben talán nem láttam volna tovább a szépségénél. Nem értékeltem volna őt annyira, mint így.

– Nagyon is megérte a várakozást, Val, ezt komolyan mondom.

A szavaimra megváltozott az arckifejezése. Kifürkészhetetlen tekintettel nézett rám.

– Még meg sem kérdezted, mi a véleményem az új dalodról – mondta lágyan.

Összeszorult a gyomrom, de nyugodtságot színlelve feleltem.

– Igyekeztem nem feltenni ezt a kérdést. Múltkor megtanultam a leckét.

Val elpirult. Láttam rajta a bosszúságot.

– Ezt megérdemeltem.

– Őszinte voltál – mondtam. – Ennél többet nem kérhetek tőled.

Váratlanul átnyúlt az asztal fölött, és a kezemre tette az övét.

– Imádom az új számodat, Kyle.

Észre sem vettem, mennyire akartam ezt hallani, csak most, hogy kifújtam a visszatartott levegőt, és milliószor könnyebbnek éreztem magam.

– Örülök – bólintottam.

Felfelé fordítottam a tenyeremet, az ujjaink összefonódtak. Val úgy nézte a kezünket, mintha nem értené, mi történik.

– Komolyan is gondoltad, vagy csak egy jó dalötlet volt? – kérdezte.

Rosszulesett, hogy meg kell neki magyarázni.

– Itt vagyok, nem?

– De, csak nem értem, miért. – Zavarodottnak tűnt. – Négy év telt el. Eljegyeztél valaki mást. Miért most írtad meg azt a számot? Mégis hogy a fenébe jutottam eszedbe ennyi idő után?

Hátradőltem, felsóhajtottam, és belekortyoltam a boromba. Val elvette a kezét, és várta a választ.

– Hosszú történet – figyelmeztettem –, és szinte biztos vagyok benne, hogy udvariatlanság az első randin a volt menyasszonyomról beszélni.

Val nem hagyta, hogy ilyen könnyen szabaduljak.

– Meg kell értenem. Szeretnék hinni benne, hogy őszinte vagy. Nem mintha azt gondolnám, hogy hazudsz, de akkor is Kyle Hamilton vagy. Érdekes, szertelen. Mindenben olyan szenvedélyes... nagyjából öt percig. Nem tehetek róla, kétségeim vannak, hogy mik a terveid velem.

Még mindig a régi énemet látta. Azt a fiatalabb, ostoba, arrogáns rocksztárt, aki csak a jelenben élt, és sosem gondolt a jövőre. Mégis hogyan értethetném meg vele, hogy megváltoztam?

– Azért vagyok itt, mert elegem van ezekből az öt percekből. Szeretném, ha esélyt adnánk egy igazi kapcsolatnak.

Val átgondolta a hallottakat.

– És azt hiszed, ez velem fog sikerülni?

Bólintottam.

– Nem hiszem, hogy ennél alább adnád. Nem az a típusú nő vagy, aki felszed egy pasit a bárban, és hétvégére hazaviszi. Te az a típus vagy, aki más pasikkal jár, és ettől magunkba nézünk, hogy mégis mi a fenét csinálunk rosszul.

Val dermedten ült, a szemembe bámult, miközben igyekezett felfogni, mit is jelentenek a szavaim. Nem fordítottam el a tekintetemet. Végül mosolyt erőltetett az arcára, és ivott egy kortyot.

– Még mindig nem hiszem el, hogy te vagy az aszkéták királya.

Az ugratása oldotta a hangulatot. Elnevettem magam.

– Én sem.

Vacsora után kimentünk a fedélzetre. Noha Surf Cityben születtem és nőttem fel, sosem voltam nagy szörfös. De az óceánt imádtam. Gyerekként sokat hajókáztam. A szüleimnek volt egy jachtjuk, és bár utáltam a hülye jachtklubos rendezvényeket meg a sznobokat és a kényelmetlen ruhákat, kihajózni nagyon szerettem. Imádtam a hullámok ringatását, a sós víz meg a hínár illatával teli, friss szellőt.

Kellemes volt a San Francisco-öbölben hajózni, a víz nyugodtabb volt, mint a nyílt óceánon, a látvány pedig lenyűgöző. Csodálatosak voltak a város éjszakai fényei, a kivilágított hidak.

Val a hajó széléhez lépett, a korlátnak dőlt, és a közeledő Golden Gate-et nézte.

– Gyönyörű – suttogta.

Én hátrébb álltam, és biztos voltam benne, hogy onnan nézve szebb a kilátás. Levettem a zakómat, és Val vállára terítettem. Bár június első hetében jártunk, San Franciscóban napnyugta után ilyenkor még tizenöt fokig süllyedt a hőmérséklet. Ráadásul aznap este enyhe szél fújt, amitől még hűvösebbnek tetszett az idő.

– Köszönöm – mondta Val, és szorosan összefogta magán a zakót.

– Szívesen. De azért megvan az okom erre is... – Magamhoz vontam, és átöleltem. – Ha rajtad van a zakóm, a te feladatod megmelegíteni engem.

– Áll az alku – bólintott.

Finom csókot leheltem a nyakára, amitől elakadt a lélegzete. Megborzongott, és a vállamra hajtotta a fejét. Egy darabig hallgattunk, élveztük a pillanatot.

– Fel sem tudom fogni, hogy képes ilyenekre az emberiség – mondtam, amikor a hajó átsiklott a híd alatt. Alulról néztem a masszív szerkezetet, amely egészen lenyűgözött.

Val hangjában mosoly bujkált.

– Biztosan vannak, akik ugyanezt gondolják rólad és arról, amit eddig elértél.

– Énekelek. Nem alkotok ilyen mérnöki csodákat, amik több száz évig fognak állni.

– De a dalok, amelyeket írsz, örökre megmaradnak. A zenéd máris több százezer embert megérintett, és a történelem része lesz.

Meglepett a dicséret, megmelengette a telkemet, de azért kicsit röhejesnek éreztem. Az csak zene. Közel sem akkora teljesítmény, mintha egymagam drasztikusan csökkentettem volna az országban a tiniterhességek arányát.

– Te beszélsz? – ugrattam. – Nézd meg, te mi mindent értél el az elmúlt öt évben! Olyan döbbenetes vagy, hogy még filmet is forgattak rólad.

Val a válla fölött hátrapillantva mosolygott fel rám.

– Én úgy emlékszem, abban a filmben rólad is elneveztek egy szereplőt.

– Ja, csak én a rossz fiú voltam.

Nevetett, mire lehajoltam, és az ajkára tapasztottam a számat. Gyengéd, futó csók volt, de az, hogy megtehetem, hogy Val velem van, és megcsókolhatom, amikor csak akarom, legalább olyan döbbenetes teljesítménynek tűnt, mint a híd, amely alatt éppen áthajóztunk.

Val elpirult. Félénken rám mosolygott, majd újra a vizet nézte.

– Azért kicsit furcsa, nem? – kérdezte.

Magamhoz szorítottam.

– Szeretném azt gondolni, hogy elkerülhetetlen volt. Amióta csak megláttalak, tudtam, hogy akarlak. Ez most... édes győzelem.

Rögtön tudtam, hogy ez öngól volt, és nagyon nem kellett volna, de már nem lehetett visszacsinálni.

Val elhúzódott, és rám nézett. Nem sok választhatta el attól, hogy csípőre tett kézzel toppantson.

– Édes győzelem? – ismételte meg. – És most, hogy elnyerted a hőn áhított díjat, mégis mennyi idő múlva unsz rám, és indulsz a következő kihívás keresésére?

Felsóhajtottam. Néha olyan hülye tudok lenni! Jól tudtam, hogy Val aggódik, őszinte vagyok-e. És azt is tudtam, hogy eleinte bizonytalan lesz.

– Soha – ígértem. – Sosem tudnálak megunni.

Nem úgy nézett ki, mint aki hisz nekem.

– Tényleg azt képzeled, hogy az első adandó alkalommal félredoblak? – kérdeztem. – Öt évembe került, hogy eljussak idáig. Izgalommal tölt el, hogy végre sikerült? Nyilván. A világ legszerencsésebb fickójának érzem magam, és halálra rémít a gondolat, hogy bármelyik percben ráébredhetsz, mennyivel jobbat érdemelsz nálam, és kiteszed a szűrömet.

Összeráncolt homloka kisimult, és féloldalas mosoly ült ki az arcára.

– Ez az igazság – győzködtem. Közelebb léptem hozzá, és a tenyerembe vettem az arcát. – Bízz bennem! Nem akarom elszúrni. Oké?

Egy pillanatig a tekintetemet kutatta, aztán bólintott.

– Oké.

Sikerült elhárítani a katasztrófát, úgyhogy visszatért a mosolyom.

– Jó. Most, hogy értjük egymást, ideje learatnom a babérokat.

Mielőtt tiltakozhatott volna, a szájára hajoltam. Ezúttal igazi csókot kapott. Talán nem nyilvános helyen kellett volna engednem a szenvedélyemnek, de nem érdekelt, azt akartam, hogy Val érezze. Olyan tüzet akartam gyújtani benne, ami egész éjjel perzseli.

A korláthoz szorítottam, és egészen hozzásimultam, szinte összeolvadtunk. Kezemet becsúsztattam a zakó alá, és végighúztam az oldalán. Csak a vékony ruhája választotta el egymástól a testünket, de ez sem volt elég. Megfogtam a fenekét, és még jobban magamhoz húztam. Reméltem, hogy a közelsége enyhíti a vágyamat. Val lélegzete elakadt.

– Pfuj! – hallottuk egy fiatal lány hangját.

Vihogás hallatszott, aztán egy srác hozzátette:

– Igen, menjetek szobára!

Még szerencse, hogy megzavartak minket, gyorsan lefejtettem magam Valről. Amikor megláttam döbbent arcát, elnézést kértem.

– Bocs. Kicsit elragadtattam magam.

– Aha – lehelte.

Egy harmadik hang szólt közbe:

– Nem vagytok ti öregek a nyilvános pettinghez?

Nevettem. Nem tudtam, kik ezek az önjelölt erkölcscsőszök, de abban biztos voltam, hogy nagyon szemtelenek.

– Rocksztár vagyok – fordultam feléjük. – Esetemben ez elvárás.

Hat kiöltözött tini állt előttünk, a lányokon csuklódísz, a fiúk gomblyukában virág. Eddig vihorásztak, de amikor megláttak, leesett az álluk, és elkerekedett a szemük.

– Kyle Hamilton?

– Az egyedüli és megismételhetetlen. – Legszebb mosolyomat villantottam rájuk. – Nyugodtan ugráljatok fel-alá, kicsit sikoltozhattok is, engem nem zavar.

Val felhorkant, mire derékon ragadtam, és magam mellé vontam.

– Ez rád is érvényes – mondtam neki. – Ha bármikor előtörne belőled a rajongó, csak hajrá.

– Aha, addig álljál fél lábon!

Színpadiason sóhajtottam, amitől a tinilányok elnevették magukat. Egyikük, kezében egy mobillal, közelebb lépett hozzánk.

– Kérhetünk egy közös fotót? – Elpirult, és Valre pillantott. – Ha a barátnőd nem bánja.

Lehet, hogy tök béna, de beleborzongtam az örömbe, amikor meghallottam Val új titulusát.

– Mit szólsz, kedves barátnőm? – kérdeztem, és úgy néztem rá, hogy nevetésben tört ki.

– Nem vagyok a barátnője.

Ezzel annyi is volt az örömömnek. Már nem figyeltem a tinikre, összevont szemöldökkel néztem Valt.

– Ööö, de, konkrétan az vagy.

– Ööö, konkrétan nem – felelte gúnyosan. – Ez csak egy randi.

Összehúztam a szemem. Ez most komoly? Azt hittem, hogy az ügynökségen ezt már megbeszéltük, hivatalossá vált a dolog. Megesküdtem volna, hogy ő is így gondolja. Akkor most minek vitatkozunk ezen? Hát, ha veszekedni akar, megkaphatja.

– Nagy hírem van a számodra, gyönyörű, makacs, kötődési problémákkal küzdő szívecském! Ez nem csak egy randi. Ez egy kapcsolat kezdete.

– Ez egy randi, ahol kiderül, érdemes vagy-e a kapcsolatra.

– Biztos vagyok benne, hogy megérdemellek. Csak játszod a nehezen megszerezhetőt. Lehet, hogy nem is én élvezem ezt a hajkurászást. De mindegy. Ha beismered, ha nem, tökre járunk.

Az égre emelte a tekintetét, és a kezét nyújtotta a lány telefonjáért.

– Lefotózlak titeket – mondta. Felemelte a mobilt, és hozzátette: – Zsúfolódjatok össze! Nem lesz könnyű beleférni a képbe, Kyle egója túl sok helyet foglal.

Mindenki nevetett, Val pedig egy csomó képet készített különböző mobilokkal. Még egy utolsó fotóhoz mosolyogtam, amikor a rám csimpaszkodó lány lélegzete elakadt.

– Te jó ég! Tudtam, hogy ismerős vagy! Szűz Val vagy, igaz?

Val visszaadta a lánynak a telefonját, és szégyenlősen mosolygott.

– Lebuktam.

A lány felvisított, és odarohant hozzá. Rólam már meg is feledkezett. Kissé szürreális élmény volt, nem állítanám, hogy történt már velem hasonló.

– Ezt nem hiszem el! Tudod, mióta akarok veled találkozni? Annyira megérintett a filmed! – A lány felemelte a kezét, és megmutatta Valnek a szűzkarkötőt, amelyet eltakart a csuklódísze. – Sosem veszem le. Tőled is kérhetek egy fotót? Légyszi! Nagyon sokat jelentene.

– Persze.

Val levette a zakómat, hogy nélküle pózolhasson a képhez. Miközben odaadta nekem, rákacsintottam.

– Nézzenek oda, ellopod a rajongóimat.

Önelégülten mosolygott.

– Túl fogod élni.

Amikor megfordult, a lány újra megdöbbent.

– Ó! Még a nyakláncod is rajtad van!

– Sosem veszem le – nevetett Val, és átkarolta a tinit. – Most meg, amikor Kyle-lal randizom, pláne. Állandóan emlékeztetni kell.

– Nekem úgy tűnt, ez nem annyira sikerült – motyogta az egyik srác.

Val elpirult, majd elnevette magát.

– Csoda? – kérdeztem, miközben Valre mutattam. – Látod, milyen őrülten szexi ez a nő?

Vallel is készült néhány fotó, aztán a lány, aki felismerte, átölelte, és így szólt:

– Nem hiszem el, hogy Kyle Hamiltonnal randizol.

Val sóhajtott, de én nevettem.

– Én sem – bólintottam. – Csak öt évembe meg egy cölibátusi fogadalmamba került, hogy igent mondjon.

A lánynak majd kiguvadt a szeme, és az ajkába harapott, hogy visszafojtsa a kitörni készülő visítást. Visszavettem tőle Valt, és átkaroltam a derekát.

– Ha most megbocsátotok, mivel ez az első randink, szeretném megtáncoltatni a szépséges hölgyet.

Mielőtt elvonszolhattam volna, a lány felkiáltott:

– Megcsókolod még egyszer a kedvünkért?

Megtorpantam, és önelégülten vigyorogtam.

– Micsoda? – kérdezte Val.

– Nagy duzzogva – sóhajtottam.

Felé hajoltam, de Val a számra tapasztotta a kezét.

– Várjunk csak! – nevetett. – Nem most mondtátok neki, hogy ne csókoljon meg?

A lány elpirult, de továbbra is esdeklően nézett.

– Légyszi! A nővérem is nagy Szűz Val-rajongó. Nem fogja elhinni, hogy együtt láttalak titeket.

Val megrázta a fejét.

– Mondtam már, hogy ez csak egy randi. Nem...

Elakadt a lélegzete, amikor a karomba vettem, és hátradöntöttem.

– Nem vagyunk együtt? – kérdeztem, és olyan hosszan csókoltam, hogy a lányoknak legyen idejük elkészíteni a hőn áhított fotókat.

Amikor végül elengedtem, felsóhajtott.

– Muszáj neked mindig jelenetet rendezned?

– Hát, tudod, ahogy nekik is említettem – böktem a tinik felé a hüvelykujjammal –, rocksztár vagyok. Ez is a munkám része.

M mint média

Utálatos volt másnap egyedül ébredni, de hát kénytelen az ember saját hotelszobát bérelni, ha olyan nővel randizik, akivel nem szexelhet.

Eddig azt hittem, tudom, mit jelent a kísértés. Az elmúlt nyolc hónapban többször is nagy volt a kísértés, hogy levegyem a karkötőmet, de mindig sikerült kitartanom. Ám olyankor mindig idegeneknek mondtam nemet mindenféle kötöttség nélküli szexre. Val nem volt idegen, és köztünk nem volt hiány kötöttségekben sem.

Amikor a randi után hazavittem, olyan erősen tört rám a vágy, hogy kis híján térdre kényszerített. Az ajtófélfának dőltem, és nem mertem megkockáztatni, hogy bemenjek, és csókkal kívánjak neki jó éjszakát.

Felhívtam a figyelmét, hogy alaposan lakatolja le az ajtót, miután elmentem, hátha néhány óra múlva, amikor már az aszketizmus fájdalmas mellékhatásaitól szenvedek, meggondolom magam. Elfelhősödött a szeme, és azt mondta, nagyon sokat jelent neki, hogy megértem, és hajlandó vagyok megpróbálni. Ekkor a hotelhez hajtottam, és vettem egy jó hideg zuhanyt. Aztán eljött a reggel, és azon tűnődtem, képes leszek-e valaha is meleg vízzel zuhanyozni.

A Val házához legközelebb eső hotelben nem volt szobaszerviz, viszont ingyenreggeli igen. Sosem volt jellemző rám, hogy kihagyjam az ingyenkaját, úgyhogy fél kilenc körül lefelé vettem az irányt, és reméltem, hogy találok egy jó kis gofrit meg némi tojást.

Alighogy kitöltöttem magamnak a kávét, meghallottam Val hangját. Eltartott egy másodpercig, mire rájöttem, honnan jön, mert eszembe se jutott a tévében keresni. A hotel előterében a helyi hírek mentek a tévében. Az igen mérges Val pizsamában, kócosan állt a háza ajtajában.

– Ne haragudjanak, de mit keresnek itt? – morogta.

– Láttuk a fényképét a ma reggeli Celebrity Gossip címlapján – felelte a riporter. – Igaz, hogy kibékült Kyle Hamiltonnal, és most együtt járnak?

Elnevettem magam. Szóval a tegnap esti rajongóknak volt üzleti érzékük. Részesedést kellett volna kérnem a képeink eladásából befolyó összegből.

– Kyle-lal több mint négy éve kibékültünk, és igen, tegnap este vele randiztam. Még mindig nem értem, ez miért vezet sajtókonferenciához szombat reggel fél kilenckor az ajtóm előtt.

Felnevettem. Val ezek szerint nem pacsirta típus. Ezt nem is gondoltam volna róla. Azt hittem, az a fajta nő, aki mindig tettre kész és összeszedett.

– Hol van Kyle? – kérdezte egy pasi kezében egy hatalmas kamerával. – Beszélhetünk vele? Miért döntött úgy, hogy megszegi a fogadalmát, miszerint vár az esküvőig?

Val szeme elkerekedett, amikor rájött, mitől olyan izgatott mindenki. Nagyot sóhajtott, és a halántékát dörzsölte, mintha megfájdult volna a feje.

– Nem szegtem meg a fogadalmamat – felelte. – Randizni voltam. Ennyi. Kyle elvitt vacsorázni, majd fél tizenkettő körül hazahozott. Aztán lefeküdtem. Egyedül.

– Akkor kinek a kocsija áll a háza előtt?

– A lakótársamé.

A Val tekintetében tükröződő fájdalmat látva rögtön elfeledkeztem a reggeliről. Meg kellett mentenem. Nagyon igyekezett visszafogni magát a kamerák kereszttüzében, de sértették a kérdések.

A háza csak három sarokra volt a hoteltől, úgyhogy alig öt perc alatt odaértem. Dudáltam, hogy magamra vonjam a figyelmet, leparkoltam, és kipattantam a kocsiból.

– Oké, emberek, oszoljanak! Nincs itt semmi botrány. Ha Val kidob, amiért maguk kételkedtek az erényeiben, nagyon dühös leszek.

A maroknyi paparazzo felbolydult. Kérdésekkel bombáztak, de utat nyitottak nekem Val ajtajához, miközben fotóztak, és vettek a kamerájukkal.

Val kilépett a teraszra, és a karját dörzsölgette. Talán fázott, vagy igyekezett leplezni, hogy nincs rajta melltartó. Melegítőnadrágot és atlétát viselt. Mezítláb, smink nélkül, kócosan állt ott. Ezt a „most keltem ki az ágyból" külsőt nagyon szexinek találtam. Bárcsak gyakrabban gyönyörködhetnék benne!

– Jó reggelt, szépségem. – Összehúztam magamon a zakómat, és arcon csókoltam. – Tudtad, hogy élő adásban vagy? – A Kilences Csatorna furgonjára mutattam, amely a háza előtt parkolt. – A hotelben láttalak a tévében, és nem hiszem, hogy túléltem volna, ha engem kihagysz a mókából.

A homlokát ráncolta, de a karomba omlott.

– Kösz, hogy idejöttél. Hogy kell ezektől megszabadulni?

Elnevettem magam.

– Mosolyogsz, és felelsz a kérdésekre.

Ez újabb morcos tekintetet ért, de Val lenyelte a mérgét.

– Jól van – sóhajtott, és mosolyt erőltetett az arcára, majd a kamerák felé fordult. – Mit akarnak tudni?

Mindenki egyszerre kiabálta be a kérdéseit, de az egyik megütötte a fülemet.

– Igaz, hogy Val miatt szakított Adrianna Pascallal?

– Azért szakítottam Adriannával, mert a születésnapom estéjén nem velem bújt ágyba. Oké, tudom, hogy Brian játszott engem az Sz mint szűz című filmben, de azért ennyire nem hasonlítunk.

– Akkor hivatalosan is együtt vannak?

Val ugyanabban a pillanatban vágta rá, hogy nem, amikor én azt, hogy igen, mire mindenki elnevette magát.

Széles mosolyt villantottam a körülöttünk állókra, és azt mondtam:

– Ha megbocsátanak egy percre. – Valhez fordultam. – Ne már! Nem érezted jól magad tegnap este?

– De.

– Nem akarsz többet randizni velem?

Habozott, mintha azon gondolkodna, hol a csapda. Azt említettem már, milyen intelligens nő?

– De... – felelte lassan.

Elvigyorodtam. Erre van a kelepce, Ms. Jensen – gondoltam.

– És nem lennél iszonyú dühös, ha most valaki mást vinnék randizni?

Nem felelt, összeszorította a száját, és résnyire húzott szemmel meredt rám. Bingó! Játék. Szett. Meccs. A győztes: Kyle Hamilton. A barátnő: Szűz Val.

– Nagyon szexi, amikor féltékeny vagy – ugrattam. – Most, hogy tisztáztuk, nem randizhatok másokkal, és egyébként te sem, csak szólok, lennél olyan drága, és elismernéd ezeknek a kedves embereknek, hogy a barátnőm vagy?

A szemét forgatta, és bosszúsan sóhajtott.

– Jó. – Fapofával a kamerába nézett. – A jelek szerint hivatalos.

Úgy vigyorogtam, mint egy idióta, és magamhoz húztam.

– Köszönöm. – Futó csókot nyomtam az ajkára, majd bemutattam őt a kameráknak: – Ismerjék meg az új... – Valre néztem. – Melyik szót is keresem? Mim is vagy te nekem?

Grimaszolt, de azért kicsit elmosolyodott.

– A barátnőd vagyok. Majd kiírom a Facebookra is.

Ki a király?

Újabb kérdésekkel bombáztak minket. A Kilences Csatorna riportere az orrom alá tolta a mikrofonját, és azt kérdezte:

– Hogyan fogják kezelni a szexkérdést?

Fintorogva felemeltem a csuklómat, és vártam a döbbent sóhajokat.

– Tényleg belement, hogy lemondjon a szexről?

Vállat vontam.

– Másként nem volt hajlandó járni velem.

– Nem lesz ez túl nehéz?

Felröhögtem.

– Ez vicc? Olyan durva volt tegnap este, hogy nem érhettem hozzá, hogy kis híján meg sem álltam vele Las Vegasig, hogy azonnal elvegyem, és megkapjam, amit akarok.

Ettől totál megőrültek a riporterek. Közelebb nyomakodtak, kattogtatták a fényképezőgépeiket, és további kérdéseket kiabáltak be – a legtöbb arra vonatkozott, eljegyeztük-e egymást. Nevettem, de aztán Val a karomra csapott.

– Kyle! – visította.

– Mi van? Mondtam, hogy nagy volt a kísértés. Persze eszem ágában sem volt engedni neki.

Dühösen nézett rám, mire elnevettem magam. Mindig imádtam, amikor haragudott.

– Oké – mondtam. – Ne haragudj. – A riporterek felé fordultam. – Vallel nem jegyeztük el egymást titokban. Csak randiztunk, mindenki megnyugodhat. Szó sincs Las Vegas-i esküvőről. Azt sem tudjuk, működni fog-e köztünk a dolog. Igen, rettenetesen nehéz lesz, hogy nem szexelhetek a barátnőmmel, de megteszem, ami tőlem telik. Most, ha nem bánják, beviszem Valerie-t, és főzök egy forró kávét. Gyakorlatilag jégcsappá fagyott idekint mezítláb.

Val megkönnyebbült, amikor kinyitottam az ajtót, és belökdöstem a házba, mit sem törődve a még mindig felénk záporozó kérdésekkel.

* * *

Azt hittem, jól sikerült az interjú, de amint becsukódott mögöttünk az ajtó, nyilvánvalóvá vált, hogy csak én élveztem. Val hosszan felnyögött, miközben levette a bőrdzsekimet, és lerogyott a kanapéra.

– Nem volt olyan szörnyű – ültem mellé.

Kitártam a karom, szerettem volna, ha hozzám bújik, de ő dühösen meredt rám.

– Vegas, Kyle? Most mindenki azt hiszi, hogy titokban eljegyeztél, és nemsokára elveszel, csak hogy lefektethess.

Őszintén mondhatom, nem értettem, mi ezzel a baj.

– Kit érdekel?

– Engem!

– Hű, valaki nagyon morcos ma reggel. – Kicsit rám is átragadt a hangulata, nehezen tudtam uralkodni a dühömön. – Figyelj, engem ismernek az emberek, oké? Téged is. Lehet, hogy azt gondolják, képes vagyok ilyesmire, de azt senki egy percig sem hiszi, hogy megszöknél velem Vegasba. Csak vicceltem.

– Nem. Lenyomtál egy show-t. Mint mindig. – Felállt, és az ablakhoz lépett. Félrehúzta a függönyt, és komor arccal kinézett. – Még huszonnégy órája sem vagy az életemben, és már a házam előtt tanyázik a média. – Elengedte a függönyt, és felém fordult. – Szeptemberben kezdem az intenzív kurzust az ország egyik legerősebb egyetemén. Esélyem sem lesz elvégezni, ha éjjel-nappal zaklatni fognak a fotósok.

Megint a halántékát masszírozta, iszonyú feszült volt. Szerettem volna segíteni, de hát mit kezdjek a paparazzókkal és a riporterekkel? Mindenhol ott lesznek, ez nyilvánvaló. Hozzátartoztak az életemhez.

Felálltam, odamentem hozzá, és nagyon megkönnyebbültem, amikor hagyta, hogy megfogjam a kezét.

– Ez csak azért van, mert számukra újdonság a kapcsolatunk – nyugtattam meg. – Még a suli kezdete előtt véget ér a médiafelhajtás.

Komoly pillantással nézett rám.

– Nem fog. Feltűnő vagy, Kyle, hergeled őket. Teszed magad a kamerák előtt, ezért úgy loholnak a nyomodban, mint a kutyák, akik abban bíznak, hátha kapnak még egy falatot. Neked mindig ilyen lesz az életed. – Az ajtó felé intett, a ház előtt táborozó riporterek felé. – Nekem erre nincs szükségem. Utálom a felhajtást.

Dühösen, vádlón beszélt, és ez legalább annyira sértett, mint amennyire feldühített.

– Ja, mert veled járni aztán fáklyásmenet lesz, mi?

Összerezzent, úgyhogy igyekeztem visszafogni magam.

– Le akarok veled feküdni – ismertem be. – Mindennél jobban. – Val erre megdöbbent, mire széttártam a karom, és tanácstalanul vállat vontam. – Legszívesebben most rögtön bevinnélek a hálószobádba, és olyan dolgokat csinálnék veled, hogy eksztázisban sikoltoznád a nevemet. Még soha életemben semmit sem akartam ennél jobban. Utálom, hogy nem érhetek hozzád. Utálom.

Val elhúzta a kezét, és elhátrált tőlem.

– De... – a csuklómra csatolt karkötőre nézett – már eddig is aszkéta voltál. Önként mondtál le a szexről.

– Az egyéjszakás szexről – pontosítottam. – Lemondtam arról, hogy bárkivel lefeküdjek. Mert senki sem érdekelt igazán. Azt akarom, hogy a szeretkezés jelentsen valamit. Ha komoly kapcsolatban vagyok, az mindent megváltoztat.

Döbbenten nézett rám.

– Bocs, Val, de történetesen azt gondolom, hogy a szexuális intimitás fontos része egy kapcsolatnak. Most már belátom, hogy a szex különleges, és meg kell vele várni azt az embert, aki igazán fontos nekünk, de sosem fogom megérteni, miért kell hozzá házassági anyakönyvi kivonat. Az biztos, hogy sosem fogok ezzel egyetérteni. Szerintem ostoba döntést hoztál. Értelmetlen a házasságig várni.

Val szeme könnybe lábadt. Nem akartam megbántani, de azt akartam, hogy tudja, mit érzek. Őszintének kellett lennem. Nyilvánvaló volt, hogy nehéz lesz nekem ez az egész, és muszáj volt tudnia róla.

– Akkor mit keresel itt? – kérdezte. – Ha annyira utálod az egészet, és szerinted ostoba vagyok, akkor minek jöttél vissza? Miért akartad ezt a kapcsolatot?

Jó kérdés, mi?

– Mert érted megéri.

Közelebb léptem hozzá, és amikor megpróbált elhátrálni, addig közeledtem, amíg végül a falhoz szorítottam. Elfordította a fejét, de felemeltem az állát, és kényszerítettem, hogy a szemembe nézzen. Ha volt valami, amit meg kellett értenie, amit el kellett hinnie, az ez volt.

– Hajlandó vagyok meghozni ezt az áldozatot, mert érted érdemes. Nem fogok mindent szeretni benned, ahogy te sem fogsz mindent szeretni bennem, de ez nem jelenti, hogy nem fog működni köztünk a dolog.

Val lehunyta a szemét, hogy elrejtse a könnyeit. Bántott, hogy elszomorítom, de attól még gyönyörű volt, ahogy a szempilláin megcsillantak a könnyek. Egy csepp legördült az arcán, letöröltem a hüvelykujjammal.

– Van köztünk valami különleges – súgtam. – Én érzem, és szerintem te is. Ezért aztán elfogadom a jó mellé a rosszat is, és téged is ugyanerre kérlek. Nem tehetek róla, hogy híres vagyok. Ez a munkámmal jár, ráadásul szeretem is. Súlyos feltűnési viszketegségben szenvedek, tudok róla. Nem tagadom. Arra kérlek, fogadd ezt el. Tudom, hogy utálod, de ez éppen annyira hozzám tartozik, mint hozzád ez a szüzesség dolog.

Val lassan bólintott.

– Oké. – Halkan, fojtott hangon beszélt. – Igazad van. Nem várhatom el tőled, hogy csak te hozz áldozatokat. Igyekszem megbarátkozni a hírnévvel.

Nagy kő esett le a szívemről, eddig nem is éreztem a súlyát, csak most, amikor kifújtam a visszatartott levegőt.

– Köszönöm – bólintottam, és gyengéden megcsókoltam.

Végre kinyitotta gyönyörű, barna szemét, és rám nézett.

Bizonytalanság és félelem tükröződött a tekintetében, de a sebezhetősége mellett reményt is láttam benne.

– Remélem, megéri érted – suttogta.

Akár fájhatott is volna a kételkedése, de inkább megnyugtatott. Nem volt biztos benne, hogy működni fog köztünk a dolog, de hajlandó volt megpróbálni. Ehhez bátorság kellett, és abban Val sosem szenvedett hiányt. Ez volt az egyik dolog, amit a legjobban szerettem benne.

Elmosolyodtam.

– Mindent megteszek – ígértem, és újra megcsókoltam. Ezúttal hosszabban, és ő átkarolta a nyakamat. Elhúztam a faltól, szorosan átöleltem, mert most nagy szükségem volt az érintésére, ahogy neki is az enyémre, ebben biztos voltam. Hangos szipogás vetett véget az ölelkezésnek.

– Ez gyönyörű volt – szólt valaki sírós hangon. – Tuti, hogy együtt fogtok maradni.

Megfordultam. Egy köntösbe burkolózott szőke mosolygott ránk az előszoba ajtajából. Zsebkendővel törölgette a szemét, és odanyújtotta nekünk a dobozt. Val nevetve vett belőle. Egyértelmű volt, hogy csak én nem értem a poént.

A két nő átölelte egymást, aztán Val felém fordította a barátnőjét.

– Kyle, bemutatom a lakótársamat, Stephanie-t. Néhány hete jegyezte el a barátja, azóta kicsit érzékeny. Mindenen sír, filmeken, dalokon, könyveken, csajos beszélgetéseken... Egyszer még mosás közben is elsírta magát.

Stephanie játékosan meglegyintette.

– Csak annyira boldog vagyok – mondta. – Austinnal három éve vagyunk együtt, és már azt hittem, sosem kéri meg a kezem. Teljes meglepetésként ért az eljegyzés.

Nem kérdeztem semmit. Cara és Adrianna is totál érzelgősek lettek, miután gyűrűt húztak az ujjúkra. Aztán elmúlt ez az időszak, és átmentek menyasszörnybe. Persze nem akartam tudatni a rossz hírt Stephanie-val, hogy hamarosan elapadnak az örömkönnyek, és idegbeteg kontrollmániássá fog változni, úgyhogy csak kezet nyújtottam neki.

– Gratulálok.

Stephanie elpirult, és megszorította a kezem.

– Örülök, hogy végre megismerhetlek. Bár én is ott voltam az utolsó évünkben szinte minden eseményen, de biztosan nem emlékszel rám. Akkoriban csak Valre figyeltél.

Rögtön Valre pillantottam, és elmosolyodtam, látva, mennyire elpirult.

– A jelek szerint nem sok minden változott.

Amikor rájöttem, hogy majd kiesik a szemem, nevetve húztam magamhoz Valt.

– Azért van, ami megváltozott. Például most már bármikor megcsókolhatom.

Ezt mindjárt be is bizonyítottam.

– A hétvégéről még nem is beszéltünk... – kezdtem.

Val vállat vont.

– Hétfőn dolgozom, más tervem nincs.

Pontosan ebben reménykedtem.

– Helyes. Rengeteg mindent terveztem, de sajnos előbb le kell zuhanyoznod, és fel kell öltöznöd. – Nem tudtam megállni, hogy egy vigyor kíséretében még hozzátegyem: – Segítsek?

– Aha – nevetett Stephanie. – Most már biztos, hogy ugyanaz a Kyle vagy.







13.

I mint interjú

Megörültem, amikor a farzsebemben rezegni kezdett a telefonom. Napok óta erre vártam.

Helló, rocksztár. Hogy ment az interjú?

Val írt végre. Csodálatos hétvégét töltöttünk együtt, aztán hétfőn hazarepültem, és az azóta eltelt három napban csak egy-két SMS-t kaptam tőle. Ki sem látszott a munkából, rám meg várt ez az interjú, ezért kellett visszautaznom. Val nem mondta, mikor találkozhatunk legközelebb.

Még várok– írtam vissza. – Nem tudom, miért tart ennyi ideig.

Mondanám, hogy sok szerencsét, de semmi szükséged rá. Minden szuper lesz.

Még sosem volt távkapcsolatom. Nem tetszett, hogy nyitva hagytunk egy csomó kérdést. Valt teljesen beszippantotta az őrült, „teljes gőzzel előre” életmód. Szerintem észre sem vette, hogy három napja nem beszéltünk. Lehet, hogy ez neki nem volt furcsa egy kapcsolatban, de én inkább abban hittem, mindent vagy semmit. Nem akartam konkrétan rákérdezni, eljönne-e L. A.-be a hétvégén, de mégis hogyan lehetne erre célozgatni?

Bárcsak itt lennél! Jó lenne, ha veled interjúzhatnék.

Az tényleg jó lenne. Hiányzol.

Jó, hát ez nem válasz. De legalább hiányzom neki. Legalább egyszer-kétszer eszébe jutottam, mióta eljöttem. Újabb SMS érkezett tőle.

Ez most béna? Hogy azt mondom, hiányzol? Tudom, hogy még csak három nap telt el.

Mosolyra húzódott a szám. Ez volt az aznapi első mosolyom. Azon aggódott, béna, ha kimondja, hiányzom neki, miközben én alig bírtam megállni, hogy felszálljak az első gépre.

Nem béna – írtam vissza. – Te is hiányzol nekem. Az itteni csajaim nem olyan jó fejek, mint te.

HAHA. Nem vicces.

Nevettem.

Szexi, amikor féltékeny vagy.

Mennem kell. Ma a másik pasimmal ebédelek.

Igazad van. Nem vicces.

Ugye?

De ugye igazából nem valami pasival ebédelsz?

Óóó, de cuki, amikor féltékeny vagy!

Oké, te nyertél.

Helyes. De tényleg mennem kell. Mindjárt lemaradok a tárgyalásról. Nemsokára beszélünk, jó?

Alig várom.

Eltettem a mobilomat. Tudtam, hogy csak poén volt a másik pasi, de attól még rossz érzés volt. Főleg, miután megismertem Bryce Carmichaelt, a „Cs mint család" Supermanjét.

Körülnéztem a stúdióban, és azon tűnődtem, mi lehet a csúszás oka.

A menedzsereim elhíresztelték, hogy vállalom az Sz mint szűz programhoz kapcsolódó aszkétakihívást, és meghívtak egy csomó embert a médiából, hogy a fogadalmam szemtanúi legyenek. A Celebrity Gossip felkért, hogy szerepeljek a címlapon, és készítsek velük egy négyoldalas, képes interjút. Ki gondolta volna, hogy aszketizmussal a címlapra kerülök?

Nagyon készültek – mindenütt reflektorok és kamerák voltak. Három különböző helyszínt rendeztek be, egy büfét, plusz saját várószobát nekem. Legalább ennyi. Várakozás közben nem lihegett a nyakamba a sajtó. De most komolyan, mi van már?

Türelmetlenné váltam, és megint elővettem a telefonomat. Jó lenne, ha elkezdhetnénk már ezt a hülyeséget, akkor nem kellene itt üldögélnem, és azt képzelnem, hogy Bryce „T mint tökéletes" Carmichael egy finom margarita mellett azt tervezgeti a barátnőmmel, hogyan tehetnék jobb hellyé a világot.

Vagy ugyanez Mike Trouttal, ha már itt tartunk.

– Ideges vagy?

Felnéztem. Robin vigyorgott rám.

A fenébe már ezzel a hülye idegeskedéssel! Még azt hiszik, félek. Egy csomó riporter ült a stúdió másik felében, és a fél karjukat odaadták volna, ha világgá kürtölhetik, hogy ideges vagyok.

Próbáltam nyugodt maradni.

– Nem az interjú miatt.

– Akkor amiatt, hogy végre aszketizmust fogadhatsz? – cukkolt.

– Ja, amiatt. Miből jöttél rá?

Mosolyába némi gúny vegyült.

– Mivel húzott fel Val?

Elfintorodtam.

– Ennyire látszik?

– Messziről felismerem a párkapcsolati drámát. Mi a baj? Azt hittem, minden oké volt Észak-Kaliforniában.

Most komolyan ez lesz a téma? Körülnéztem. Azt kívántam, bárcsak kezdődne már az interjú, de mindenki csak állt ott.

Robin karba tett kézzel állt velem szemben, és a tekintetéből kiolvashattam, hogy nem szabadulok.

Felsóhajtottam, eltettem a telefonomat, és a mellettem lévő üres székre mutattam.

– Foglalj helyet, helyezd magad kényelembe!

Robin elmosolyodott. Nehézkesen huppant le mellém. Körülnézett, és lehalkította a hangját.

– Megszegek valami szabályt azzal, ha megszólítom a hírességet?

Önelégülten vigyorogtam.

– Ha személyes ismerősöd, akkor nem. Örülök, hogy eltereled a figyelmemet.

– Szóval mi történt köztetek?

– Remélem, benéztél a büfébe – feleltem. – Elvileg tele van mogyoróvajjal meg savanyúsággal. Szóltam nekik, hogy egy terhes nő is lesz itt.

Robin nevetett, és ösztönösen megsimogatta a hasát. Bevált a taktikám, sikerült témát váltanom.

– Sajnos egy ideje már mást kívánok. Csak a banánpuding és a benzinkúton kapható taquito mozgat meg. Tudom, undorító, de hát...

– Jaj, a Pepper Jack sajtos? Azt imádom.

Megint elnevette magát, és átkarolta a vállamat.

– Kyle, lehet, hogy rokon lelkek vagyunk.

Robin jó fej volt. Odahajoltam hozzá, és halkan beszéltem hozzá, mintha valami nagy titokba avatnám be.

– Mutassak valami nagyon menőt? Ezt nézd!

Odaintettem magamhoz az első embert, akit megláttam.

Egy tizennyolc év körüli srác volt, a keze tele összegubancolódott kábelekkel. Nagyon lelkes lett, amiért felfigyeltem rá.

– Mit tehetek magáért, Mr. Hamilton?

Robinra kacsintottam, és így szóltam:

– Terhességi vészhelyzettel állunk szemben. Valakinek el kellene rohannia a legközelebbi kisboltba, és hozni két Pepper Jack sajtos taquitót meg egy banános pudingot.

Önelégülten mosolyogtam, miközben a srác egy másik háttérmunkás kezébe nyomta a kábeleket.

– Ezt odaadnád az operatőrnek? Nekem el kell rohannom, Mr. Hamilton megkért valamire. – Ismét hozzám fordult. – Két taquito és egy banános puding?

– Pepper Jack sajtos taquito.

– Intézem.

Mielőtt elindulhatott volna, megállítottam.

– Tudod, mit? Legyen négy. – Megpaskoltam a hasamat, és elmosolyodtam. – Szolidaritásból én is kívánós lettem.

Miután a srác eltűnt, Robin elnevette magát.

– És most komolyan megy?

– Naná. Rohan.

Robin a fejét rázta.

– Erre semmi szükség nem volt. – De azért látszott az arcán, hogy jól szórakozik.

– Ugyan, ne aggódj! Nem ingyen csinálja. Ráadásul feldobtam a napját. Most majd hazamegy, és elmeséli a családjának, hogy találkozott Kyle Hamiltonnal, és együtt taquitóztunk meg pudingoztunk.

Robin hitetlenkedve nézett rám, mire elvigyorodtam.

– A sztárság örömei.

– Látom. – Robin nagyot nyújtózott, és lehunyta a szemét. – Sajnos hiába próbálsz kajával megvesztegetni, nem szabadulsz. Gyerünk, vallj színt!

– Te még Caránál is rosszabb vagy – nevettem. Már láttam, hogy elveszítettem a csatát. – Nincs semmi baj. Hülyeség az egész.

– De akkor is bánt – vont vállat Robin.

– Hát ja, eléggé bánt. Hat óra repülőútra élünk egymástól, és mielőtt visszajöttem, nem beszéltük meg, hogyan fog működni ez a távkapcsolatosdi. Nála pattogott a labda, de nem mondott semmit. Három nap telt el, és még mindig nem dobta fel a témát. Nem szoktam így ráakaszkodni senkire, csak sosem ér rá. Mi van, ha legközelebb csak egy hónap múlva férek bele a programjába?

Meglepett, hogy mindezt bevallottam. Tök hülyének éreztem magam, de Robin nem nevetett ki. Egy darabig hallgatott, majd nagyot sóhajtott.

– Nem fogok hazudni neked, ez Vallel mindig probléma lesz. Már nem állunk olyan közel egymáshoz, mint a gimiben. Még mindig jóban vagyunk, Facebookon tartjuk a kapcsolatot, évente párszor találkozunk, és amikor egyetemre ment, átvettem tőle az Sz mint szűz programot, szóval elég sokat dolgozunk együtt. Tudom, hogy működik. Sosem ér rá, mindig túl sok a dolga. A tabletjén van egy határidőnapló, aszerint él. Nem kizárt, hogy mindig versengened kell majd az idejéért.

Összevontam a szemöldökömet. Nem úgy volt, hogy egy csajos beszélgetéstől jobban érzi magát az ember? Nem ezért van az, hogy a nőknek be nem áll a szájuk?

– De – folytatta Robin, amikor meglátta az arckifejezésemet – mindig ott van, amikor igazán szükséged van rá. És számára nincs lehetetlen. Szerintem még okozhat neked meglepetést.

Éreztem a hangjában az őszinteséget, és ezt értékeltem is.

Ismerte Valt, és ha ő úgy gondolta, működhet köztünk a dolog, akkor én is bízhattam benne.

Ebben a pillanatban kivágódott az ajtó, és egy pár magas sarkú cipő kopogott végig a padlón nagy sietve. Nem értettem, Robin miért mosolyodott el ettől olyan szélesen, de aztán meghallottam Val hangját:

– Itt vagyok! Nagyon sajnálom! Baleset volt a Grapevine-on. Majdnem két órán át állt a forgalom az autópályán. Mit lehet tenni?

Robinra néztem, és úgy éreztem, mintha elárultak volna.

– Te végig tudtad, hogy jön?

Nevetett, élvezte, hogy úgy megdöbbentem. Megpaskolta a lábamat, kacsintott, és feltápászkodott a székéről.

– Én szerveztem meg.

Köpni-nyelni nem tudtam. Robin otthagyott, odament Valhez. Átölelték egymást, beszélgettek egy kicsit, majd Robin felém mutatott, és Val odanézett. Gondolom, még mindig tátott szájjal bámultam, mert Val összeszorította az ajkát, nehogy elnevesse magát.

Felálltam, hogy odamenjek köszönni. Ő is megindult felém.

– Helló!

– Meglepetés... – mondta kissé bizonytalanul.

Alig jutottam szóhoz. Átöleltem, és gyors csókot leheltem az ajkára.

– Idejöttél, hogy végigcsináld velem az interjút? – A hitetlenkedés helyét lassan átvette a hála, és végre elmosolyodtam.

– Hát... – Habozott, az alsó ajkát rágta. – Bryce rábeszélt, hogy nyáron már ne dolgozzak. A szüleim beleegyeztek, hogy a suli kezdetéig náluk lakjak. Odavoltak, amikor kiderült, hogy hazajövök.

Ezt nem hiszem el!

– Otthagytad a munkádat?

Megvonta a vállát, mintha nem lenne nagy ügy, de közben elpirult.

– Úgyis megkezdtem már az utódom betanítását, mert eleve úgy volt, hogy az egyetem miatt átadom a szervezetet. Csak most néhány hónappal korábban léptem ezt meg. Őszintén szólva nem fog ártani egy kis pihenés.

Várta a választ, de nem tudtam, mit mondjak. Csak egy óriási határidőnaplót láttam magam előtt, amiből minden programot kiradíroztak, és a helyükre nyomtatott nagybetűkkel azt írták, KYLE.

Mivel torkomon akadt a szó, Val hadarni kezdett:

– Persze azért lesz néhány konferenciahívásom, és Stephanie esküvőjével is van dolgom, mert én vagyok a tanúja, és azt muszáj...

Egy csókkal szakítottam félbe. Ez a nő a kedvemért kilépett a munkahelyéről. Muszáj volt átölelni. Fülig pirulva, félénk mosollyal az arcán nézett rám.

– Akkor nem baj, hogy eljöttem?

– Baj-e, hogy a barátnőm velem egy városban akarja tölteni a nyarat? – Úgy tettem, mint aki gondolkodóba esett. – Valahogy túlélem.

Most már magabiztosabban mosolygott.

– És nem baj, hogy osztozom ma veled a rivaldafényben? Rengetegen kerestek a házam előtti kis sajtótájékoztató óta, és arra gondoltam, sok kérdést tisztázhatnánk, ha együtt csinálnánk meg ezt az interjút. Amikor Robin felvetette ezt az embereidnek, teljesen lázba jöttek.

– Előbb ellopja a rajongóimat, aztán az interjúmat is – sóhajtottam teátrálisan. – És még nekem van feltűnési viszketegségem.

Val az égnek emelte a tekintetét, nekem meg muszáj volt újra megcsókolnom.

– Köszönöm, hogy eljöttél.

* * *

Azzal kezdték, hogy leültettek minket egy interjúra, amelyben bejelentettük, hogy hivatalosan is egy pár vagyunk. Elmeséltem, hogy a kedvéért lemondtam a szexről, és együttműködöm az Sz mint szűz mozgalommal és a Nem Mindenki Csinálja Alapítvánnyal. Megmutattam a karkötőmet, elmondtam, hogy az albumból befolyó összegnek mekkora hányadát ajánlottam fel, majd elénekeltem a Megéri várni rát is, ezúttal háttérzenekar nélkül.

Aztán egy rövid kérdezz-felelek következett. A kérdések többségét Val kapta. Mi a véleménye az új dalról? Hol találkoztunk először? Hogy érezte magát, amikor viszontlátott? Hogyan nyertem el a szívét?

– Ó, az könnyen ment – felelte. – Akkor hódított meg, amikor négy éve megláttam a fotóit, miután neki ítélték a legszexibb férfi címet.

Val színpadiason legyezgette magát, mire az egész stúdió nevetésben tört ki. Én is velük nevettem, de belül kicsit megdöbbentem. Hány éve ismerem már, és még sosem flörtölt velem. Én vele igen, mást sem tettem, de ő sosem viszonozta. Egyszer sem mondta, hogy jóképűnek tart. Tudtam, hogy vonzódik hozzám, mert a teste mindig reagált rám, akár akarta, akár nem, de még sosem ismerte be.

– De komolyra fordítva a szót – folytatta, amikor elcsendesült a terem –, nem tudnám megmondani, mikor nyerte el a szívem.

Elgondolkodva rám nézett, majd alig láthatóan megrázta a fejét.

– Az agyamra ment, de tulajdonképpen kezdettől fogva kedveltem. Az egója mögött csodálatos ember rejtőzik. Szenvedélyes, céltudatos. Ebben hasonlítunk, csak mindkettőnk szeme előtt más cél lebeg. Néha még most is kiakaszt, de így, hogy a szex már nem téma köztünk – felvonta a vállát, és elpirult –, elég nehéz neki ellenállni.

Rám mosolygott, én meg rá, miközben igyekeztem leplezni a hirtelen rám törő érzéseket. Ezt az oldalát még sosem mutatta meg nekem. Tudtam, hogy érdeklem, azt is, hogy másokkal ilyen, de nekem személy szerint még sosem volt szerencsém a flörtölős, kedves Valhez, aki jó véleménnyel van rólam, és meg is dicsér. Egészen mostanáig tartotta a három lépés távolságot velem szemben.

– Nagyon hallgatag vagy, Kyle.

Bár kijelentésnek hangzott, inkább kérdés volt, és a közönség soraiból kiabálta be valaki. Fogalmam sem volt, mióta ülhetek ott a gondolataimba merülve.

– Csak kicsit megdöbbentem – próbáltam viccelődni. – Nem tudom, ki ez a hihetetlen nő itt mellettem, és mi lett azzal a harapós, szarkasztikus, állandóan csak hárító lánnyal, akire négy évvel ezelőttről emlékszem.

Val megszorította a kezemet, és szívből jövő őszinteséggel válaszolt:

– Felnőtt.

Megdobbant a szívem, alig kaptam levegőt. Kénytelen voltam lezárni az interjút, mert Val teljesen kicsinált.

Felvették, amint aláírom az Sz mint szűz hivatalos aszkétafogadalmát, és magam adom át Valnek.

– Tessék – mondtam, olyan arccal, mintha most írtam volna alá a halálos ítéletemet. – Hivatalosan is aszkéta lettem. Te nyertél.

Úgy ragyogott, mint még soha, miközben átvette a dokumentumot. Mosolygott, amikor rápillantott a papírra, aztán átkarolta a nyakamat, és megcsókolt.

– Hivatalosan is a tiéd vagyok, úgyhogy szerintem te is nyertél.

* * *

Az interjú után elküldték a sajtó képviselőit, és közös fotókat készítettek rólunk, amelyeken Val a V-s nyakláncot viseli, én meg az A-s karkötőt. Az évek során rengeteg fotózáson vettem már részt, de még sosem éreztem magam annyira jól, mint aznap Vallel.

Én már megszoktam az őrült fotósokat, ő viszont még nem. A pasi többször is azt kérte tőle, nézzen mélyen a szemembe, majd körülugrált minket, és kiabálva utasítgatott: „Nagyon boldogok vagyunk! Nagyon szerelmesek!", vagy „Most szexisek vagyunk! Az aszketizmus szexi!" Val ilyenkor alig bírt magával. Amikor már hatodszor kapott nevetőgörcsöt, szegény fotós meg tudta volna fojtani. Órák óta tartott a munka, amikor végül feladta, kijelentette, Val reménytelen eset, és hozzátette, ha rémesek lesznek a képek, arról nem ő tehet. Megnyugtattam, hogy tökéletesek lesznek.

Egy örökkévalóságnak tűnt, mire végre végeztünk, és kettesben maradtunk. Vacsorához még túl korán volt, ezért úgy döntöttünk, a stúdió parkolójában hagyjuk a kocsit, és sétálunk egyet. Nem mintha Burbank belvárosa olyan izgalmas lenne, de nekem amúgy is jobb volt távol tartani magam a felkapott helyektől, és különben is gyönyörű napunk volt.

– Szóval – kezdtem, miközben kéz a kézben andalogtunk az utcán – akkor a szüleidnél fogsz lakni, amíg itt vagy? Még mindig Huntington Beachen laknak?

Val elgondolkodva bólintott.

– Nekem az az otthonom.

Felsóhajtottam, mire Val a szeme sarkából rám nézett.

– Miért? Te hol laksz? A Mulholland Drive-on?{2}

Úgy tettem, mint akit sért a feltételezés, bár nem sikerült túl hihetőre, miután így kellett felelnem:

– Malibuban, a tengerparton.

Val felhorkantott, és a fejét csóválta.

– Nyilván.

– Most mi van? Tök szép hely.

Nevetett.

– Biztos vagyok benne.

– És jó messze esik Huntington Beachtől.

Val felsóhajtott – el kellett ismernie, hogy igazam van.

– De még mindig nem olyan messze, mint Sunnyvale-től – vágott azért vissza.

– Igaz. – Az ajkamhoz emeltem a kezét. – Örülök, hogy itt vagy. Köszönöm, hogy eljöttél.

Belefutottunk egy őstermelői piacba, és ráérősen nézegettük a standokat. Érdekes volt megfigyelni Valt. Én mélyen a szemembe húztam a sapkámat, és nem nagyon szóltam semmit, örültem, hogy elnyel a tömeg, de Val szinte mindenkivel szóba állt.

Megállt, hogy gügyögjön egy kisbabának, megsimogasson egy kutyát, és mindenkihez volt egy kérdése vagy egy őszintének tűnő bókja. Mindenféle árussal szóba elegyedett, dicsérte a díjnyertes paradicsomot, vagy megkérdezte, milyen az idei termés. Olyan volt, mint a napsugár, mindenki arcára mosolyt csalt, bármerre járt. Soha nem ismertem hozzá hasonlót.

– Lakj nálam! – bukott ki belőlem hirtelen, amikor Val éppen limonádét vett egy kislánytól, aki a szülei gyümölcsösbódéja mellé állított kis, piros utánfutóról árult.

Még mindig a kislány előtt guggolt, de felhúzott szemöldökkel nézett fel rám.

– Legalább néha ott alhatnál – tettem hozzá.

Megvártam, míg fizet, aztán megdicséri a kislány kitűnő limonádéját, a visszajárót nem kérte el. Felállt, és nagyon komolyan a szemembe nézett.

– Szerintem ez nem jó ötlet, Kyle.

Arrébb tereltem, távol a kislány kíváncsi fülétől, majd azt suttogtam:

– Nem kell meztelenkedned előttem, saját szobát is kaphatsz. Egy csomó időt megspórolnánk, ha nem kéne utaznunk.

Egy percig hallgatott, aztán megrázta a fejét. Elszorult a szívem a csalódottságtól.

– Sajnálom, Kyle.

– Nem bízol bennem?

– A legkevésbé sem. – Kinevetett, amiért összevontam a szemöldökömet. – Biztos vagyok benne, hogy félmeztelenül jönnél-mennél a házban, irtó szexi és kívánatos lennél, és direkt megpróbálnál az őrületbe kergetni. Nem csak magában nem bízom, uram. Lehet, hogy kettőnk közül én vagyok az erősebb, de az én önuralmam is véges. Ha nálad laknék, az igazi katasztrófa lenne, és ezt te is jól tudod.

Meglepett, hogy beismerte a gyengeségét. Ugyanakkor fel is izgatott. Megálltam, magamhoz vontam, és átkaroltam a derekát.

– Ne haragudj! Az egészből csak annyit hallottam, hogy szerinted félmeztelenül szexi és kívánatos vagyok.

Az égnek emelte a tekintetét, de azért nevetett.

– Ez szerinted címlapsztori?

– Nekem igen. Fogalmam sem volt róla, hogy neked is vannak hormonjaid.

Megint nevetett.

– Szűz vagyok, de azért ember, ráadásul nő. Nincs olyan heteroszexuális nő a világon, aki ne gondolná úgy, hogy félmeztelenül szexi és kívánatos vagy.

– Ez igaz. – Megjelent az arcomon a védjegyem, az önelégült vigyor. – Én amolyan atléta aszkéta vagyok, igaz?

Rám nézett, egy pillanatig szóhoz sem jutott, aztán a kezébe temette az arcát, és a fejét rázta. Nagyon igyekezett, hogy visszafogja a nevetést, de nem sikerült neki.

– Te mindig elképesztesz – mondta, majd azt üzente a pillantásával, röhejes vagyok, és továbbindult.

Összekulcsoltuk az ujjainkat, és éreztem, hogy még mindig rázkódik a nevetéstől.

– Van egy ötletem – szóltam. – Menjünk le a partra!

Lesújtó pillantást küldött felém.

– A partra? Ez komoly? Hogy úszónadrágban páváskodhass? Ennyire éhezik az egód?

– Most viccelsz? – vigyorogtam. – Miután kiderült, hogy ha leveszem az ingemet, teljesen leizzadsz és kiakadsz? Kedvem lenne most rögtön lekapni.

– És pontosan ezért nem fogok nálad aludni. Soha.

A lehető legmeggyőzőbb ajakbiggyesztéssel igyekeztem felébreszteni a lelkiismeretét, de csak nevetett, és visszafordult arra, amerről jöttünk.

– Gyere, menjünk vissza! Megígértem a szüleimnek, hogy ma velük vacsorázom.

 







14.

K mint klip

Val néhány napot Huntington Beachen töltött a szüleivel, pénteken pedig megismerkedett a féltestvérével, de szombaton feljött L. A.-be, hogy ott legyen a Megéri várni rá klipjének forgatásán.

Nagy izgalommal vártam ezt a forgatást. A dal eszméletlen lett, Carlos Gutierrez rendezte a videót – ő jegyezte a legtöbb listavezető klipet a zeneiparban –, és a legszexibb díjnyertes (délutáni) színésznő volt a partnerem. Mivel már a Pokoli kár klipjében is Cara szerepelt, rávettem, hogy ezt is vállalja el. Kitűnő színésznő volt, ráadásul gyönyörű is. Nyilvánvaló volt, hogy mindent vinni fog ez a klip, ennek megfelelően nagy volt az izgalom is a forgatáson.

Amikor odaértem, Cara már a szólójeleneteket vette. Beállították egy szélgép elé, és több mint szexi volt abban a férfiingben. Csak az öltöztetés meg a smink választott el attól, hogy csatlakozzam hozzá.

Shane oldalt állt, és a feleségét nézte, miközben egy csésze kávét iszogatott. Odamentem hozzá, és játékosan hátba vertem. Szemtelenül rábámultam Carára, majd így szóltam:

– Basszus, de szeretem a munkámat!

Shane a szeme sarkából nézett rám.

– Gyökér. Legalább tegyél úgy, mintha nem ugranál ki a bőrödből örömödben, amiért az egész napot egy ágyban fogod tölteni a feleségemmel.

A klip arról szólt, hogy egyedül fekszem az ágyban, és fantáziálok. Ott van mellettem szívem hölgye, álmaimban kísért, aztán egyedül ébredek. Művészileg tökéletesen illett a dalhoz, és tudtam, hogy csodálatos lesz. A gyakorlatban viszont azt jelentette, hogy az egész napot félmeztelenül kell töltenem az ágyban, miközben Cara rajtam csüng, csókolózunk, és az ingemen kívül nem visel semmit.

– Borzalmas lesz ez a nap – jelentettem ki kifejezéstelen arccal.

A haverom a fejét rázta, de azért elmosolyodott.

– Szexi, mi? Szerinted hazavihetek egy ilyen szélgépet?

Nevetve néztem a mobilomra. Val azt mondta, valamikor ebéd előtt érkezik, de én már most látni akartam. Ki hitte volna, hogy ilyen nehéz lesz külön tölteni tőle három napot? Még rosszabb volt így, hogy tudtam, a közelemben van, csak nincs lehetőségünk találkozni.

– Vajon meddig fog tartani a forgatás? Val utána veletek akar vacsorázni, de kettesben is szeretnék lenni vele, viszont nem hajlandó nálam aludni. Ezt elhiszed? Még azt is felajánlottam, hogy külön szobát kap. Erre az arcomba vágta, hogy nem bízik bennem.

Shane felhorkant.

– Ez van, ha az ember okos nővel jár. Ezek átlátnak a szitán.

– Hé! Tudnék parancsolni a kezemnek.

A kávéjába kortyolt.

– Erre ma nagyon számítok, haver. – Kézfejével hasba vágott, de olyan erősen, hogy elakadt a lélegzetem. – Ne csinálj semmi olyat, amiért szét kell vernem a fejed!

– Mi a fene? Senki sem bízik bennem?

– De, én igen – vigasztalt Cara, odalépve hozzánk. Shane nyakába ugrott, és meztelen lábaival átkulcsolta a derekát. – Helló, szerelmem! Ne féltékenykedj! Kyle csak álmában kaphat meg, te viszont ébren is. – Megcsókolta, majd gonosz vigyort villantott rám. – Befejeztük a jeleneteimet. Készen állsz egy jó kis fantáziálásra?

Végignéztem a farmernadrágomon és a pólómon, majd széles mosoly terült szét az arcomon.

– Naná! Csak felveszek valami kényelmesebbet.

– Kérlek, mondd, hogy ezt a dumát igazából nem használod csajozásra!

– Nem ő volna a nagy Pomponlány-hódító, ha nem lennének ennél jobb szövegei – kelt a védelmemre Shane.

Egészen az öltözőig ezen nevettem, ahol megkaptam a selyem pizsamanadrágomat, majd belöktek egy fülkébe. Ezután nekem esett a fodrász és a sminkes. El sem hinné az ember, mennyi munkába kerül „szexin elaludt hajat" varázsolni valakire. Legalább a sminket nem vitték túlzásba. Bevallom, a szemceruzát bátran használom a koncertek előtt, de azért nagyon hülyén festenék kihúzott szemmel, amikor állítólag éppen alszom.

Gyorsan eltelt a délelőtt. Mindenki jó hangulatban volt, Cara csodásan játszott, és Carlos állította, hogy Cam meg köztem izzik a levegő – Shane meg is fenyegetett, hogy leveszi a dartstáblájáról Rico arcát, és az enyémet tűzi a helyére.

Minden simán ment, gyorsan haladtunk a felvételekkel. Már letudtuk a könnyebb jeleneteket, most jöttek az erotikusabb részek. Az egyiknél például Carának négykézláb kellett végigmásznia az ágyon, míg végül terpeszben a csípőmre ült. Megcsókolta a mellkasomat, és lassan eljutott a számig. Mindent lassan, érzékien és iszonyúan szexin kellett csinálnia.

Egy különösen fülledt jelenet után Carlos azt kiáltotta:

– Vágás!

Mindenki éljenzett.

– Ez lesz az! – jelentette be Carlos. – Ez kell ide! Már csak a másik szögből kell felvenni. Így maradnátok egy percre, amíg megtaláljuk a szöget? Aztán kaptok tíz perc szünetet.

Carára pillantottam, és önelégülten vigyorogtam.

– Nagy duzzogva.

– És te mit mondasz, Cara? – kérdezte Carlos. – Nem bánod, ha pár percre így kell maradnod? Nem zsibbad el a lábad?

– Semmi baja a lábamnak – felelte. Rám kacsintott, majd hozzátette: – Ennél kellemetlenebb helyzetben is ragadhattunk volna.

Shane a helyiség túlsó felében felnyögött.

– Ennyi! Cara soha többet nem forgathat veled, seggfejkém!

Carával nevettünk. Tudtuk, hogy ez gonosz dolog, de Shane könnyű préda volt.

– Ne aggódj, kicsim! – kiáltotta Cara. – Mindjárt szünet, aztán megmutathatod Carlosnak, milyen az, amikor igazán izzik a levegő. Kyle aranyos meg minden, de hozzád képest a kanyarban sincs, édes!

– Úgy is van, kicsim! – felelte Shane. – Jobb, ha elismered, Kyle! Lehet, hogy te vagy a frontember, viszont nálam a tehetség.

Túllőtt a célon. Ezt nem hagyhattam annyiban.

– Te, Shane, hallottál már a gitárosról, aki fel volt hangolva?

– Nem.

– Aha, én sem.

Cara mellkason vágott.

– Ez tök béna volt – állapította meg, de azért nevetett.

Shane bemutatott a középső ujjúval.

– Miért kopogtat az ajtódon az énekes? – kérdezte. – Nem találja a kulcsot, és nem tudja, mikor kell belépni.

– Kösz, seggfej.

Nem tudom, hogy zseniális visszavágásom vagy az ő poénja nevettetett-e meg mindenkit a forgatáson, de legalább Shane is nevetett. Carával szerettük szívatni, de azért nem akartam kikészíteni.

– Úgy hallom, itt már megy a buli.

Vigyorogtam, mint egy idióta, amikor meghallottam Val hangját.

– Végre!

Val lassan közeledett felém az asszisztense kíséretében. Csinos kosztümöt viselt – ezúttal nadrágot, nem szoknyát –, és magas sarkú cipőjében akadt némi gondja a padlón kígyózó kábelek kerülgetése közben. A sarka elakadt az egyik zsinórban, és megbotlott. Mosolyogtam magamban. Ha nem láttam volna Valt mint baseballrajongót, el se tudtam volna képzelni, hogy van egyáltalán farmernadrágja.

Cara teljesen ledöbbent.

– Te idehívtad Valt? Ma?

– Miért ne? Mondta, hogy el akar jönni.

Cara úgy nézett rám, mintha én lennék a bolygó legnagyobb hülyéje.

– És nem tudtad volna tegnapra hívni, amikor csak te meg a banda forgattatok?

– De, tegnapra hívtam, csak programja volt a vér szerinti anyjával. Nagyon bántotta, hogy lemaradt a forgatásról, ezért mondtam, hogy még ma is tart. Nem is gondolkodtam, csak mondtam, hogy jöjjön.

Cara a fejét rázta.

– Hát sok sikert, te idióta. Úgy kidob, észre sem veszed.

– Ja, persze. Val megérti. Ez a munkámmal jár, és ezt tudja.

Carát nem győztem meg.

– Hát majd kiderül. – Széles mosolyt erőltetett az arcára. – Val! Hát eljöttél! Kicsit meglep, hogy itt látlak. – Újabb jelentőségteljes pillantást lövellt felém, amely azt üzente, tiszta hülye vagyok. – De örülök, hogy el tudtál jönni.

Val ekkor látott meg minket, és hirtelen megtorpant. Kis híján elesett, úgy kapta el az asszisztense.

– Helló, édes! Jöhettél volna tornacipőben – viccelődtem. – Hollywoodban elég lezserek a munkakörülmények.

Val egyikünkről a másikra pislogott.

– Azt látom – lehelte.

Elsápadt, mire felsóhajtottam.

– Szólhattam volna, hmm?

Nagyot nyelt, és még mindig kissé erőtlen hangon azt felelte:

– Nem lett volna rossz.

– Még csak nem is szóltál neki? – sziszegte Cara.

– Nem jutott eszembe.

– Barom.

Bosszús pillantást vetettem Carára, aztán ismét Val felé fordultam. Nem nagyon láttam az arcát, mert elvakítottak a reflektorok, miközben néhányon körülöttünk zsongtak, és az új szöget tesztelték.

– Bocs! – szóltam. – Egy pillanat, és végzünk, aztán lesz egy kis szünet, és körbevezetlek. Oké?

Val bólintott, és szó nélkül hagyta, hogy az asszisztense elvonszolja onnan. Széket kerestek neki.

– Most már biztos, hogy kihajít – motyogta Cara.

Nem vághattam vissza, mert az operatőr szólt, hogy felkelhetünk. Gyakorlatilag lesöpörtem magamról Carát, majd átöleltem Valt, mielőtt még leülhetett volna.

– Helló! – húztam magamhoz, hogy megcsókoljam. – Örülök, hogy itt vagy.

Udvarias volt a csókja, és kissé erőltetettnek tűnt a mosolya. Az aggodalomtól összeszaladt a szemöldököm, és még szorosabban vontam magamhoz.

– Ne haragudj, amiért nem figyelmeztettelek előre! Eszembe sem jutott. Csak hát annyira örültem, hogy jössz! Jól vagy?

– Hát persze – felelte.

Ebben azért nem voltam biztos, de nagyon igyekezett tartani magát. Nem akartam, hogy így történjen, de egy pillanatnyi gondolkodás után arra jutottam, jobb, hogy így alakult. Ez sajnos a munkámmal járt. Velem persze nem fordult elő olyan gyakran, mint Carával, de azért időnként mégis. Úgy gondoltam, minél előbb szembesül vele Val, annál kevésbé fogja zavarni. Shane sem volt oda ezért, de elviselte.

– Biztos, hogy minden rendben?

Bólintott.

– Semmi baj, csak meglepődtem.

– Akkor mutatok neked valamit, hogy több meglepetés ne érjen.

Összekulcsoltam az ujjainkat, és magammal húztam Valt az óriási parafa táblához, amelyre a storyboardrajzoló felragasztotta a videó egyes jeleneteinek vázlatát. Mindegyik vázlat fölé odatűzték a dalszöveg oda vonatkozó részletét. Elnagyolt skiccek voltak, de azért el lehetett képzelni az egész projektet, látni lehetett, milyen lesz a végeredmény.

– Cara a fantáziámban élő lányt játssza – magyaráztam.

– A történet szerint álmodozom, mert várnom kell, vagyis valójában nem lehetünk együtt, és ez megőrjít. A való életben nem érhetek hozzá, ezért az álmaimban kísért. Látod? A végén egyedül ébredek.

Az utolsó rajzokra mutattam, és vártam, hogy Val reagáljon valamit. Csendben nézte végig a vázlatokat, én meg alig bírtam kivárni, hogy végre megtudjam, mit gondol. Nekem nagyon tetszett, de ez az ő dala volt. Azt akartam, hogy neki is tetsszen. A Pokoli kárt ki nem állhatta, és előre rettegett a kliptől. Nem akartam, hogy ez megismétlődjön. Nagyon sok munkám volt benne, hogy olyat alkossak, amit tényleg értékelni fog, ezért dolgoztam, amikor leültünk a csapattal, és átbeszéltük a terveket.

– Nagyon izgalmas az egész – szólaltam meg újra, miközben ő továbbra is a táblát nézte. – Visszafogott klip, nem harsány. Nagyon örültem, amikor belementek, hogy kicsit kísérteties, szinte misztikus legyen a hangulat, és ne hozzuk előtérbe a szexualitást, hogy aztán olyan ízléstelen legyen, mint sok más klip. A dal sokkal többről szól annál, mint hogy ágyba akarok bújni a lánnyal. Mélyebb jelentése van. A pasi igyekszik megtenni, amit a lány kér tőle, de ez nem könnyű. A klip erre a küzdelemre koncentrál. Az érzelmeket fogja bemutatni.

Val végre levette a tekintetét a tábláról, a szemembe nézett, de még mindig nem szólt semmit. Mintha nem találná a szavakat. Összevonta a szemöldökét, és az alsó ajkát rágta, mintha valami aggasztaná.

– Carlos remek rendező – biztosítottam. Csak találgathattam, hogy ezzel van-e gondja. – Már máskor is dolgoztunk együtt. Sokat beszélgettünk a dalról, arról, mit jelent nekem. Tényleg megértette, és ez érződni is fog a klipen. Fantasztikus lesz! Semmi gagyi, ígérem. Tizenkettes karika lesz rajta.

Val nagyot nyelt, és mosolyt erőltetett az arcára.

– Nem tetszik? – kérdeztem picit csalódottan.

Gyorsan megrázta a fejét, és kissé felélénkült.

– De igen – felelte. – Biztosan szuper klip lesz.

– Akkor mi a baj? Van valami.

– Nincs semmi. Tényleg. Csak... másra számítottam. Azt hittem, lesz zenekar, lesznek villódzó fények, néhány füstgép. Azt hittem, ma annyiszor fogom végignézni egymás után, ahogy elénekled a dalt, hogy egy hónapig azzal fogok álmodni.

Nevetve öleltem át, megkönnyebbültem, hogy csak azért csalódott, mert nem hall majd énekelni.

– Az tegnap volt, de ha nagyon akarod, felhívom a srácokat, és eljátsszuk neked, ha végeztünk.

Végre őszintén elmosolyodott, és hozzám bújt. Hagyta, hogy megöleljem. A vállamra hajtotta a fejét, és átkarolta a derekamat. Amint rájött, hogy nincs rajtam ing, és a csupasz bőrömhöz ért, megdermedt. Egy szempillantásnyi szünet után lassan végigsimította a hátamat. Teljesen felizgatott ez a finom érintés.

Őrületes volt, hogy Val egyszerű érintése is olyan hatással van rám, amilyet egy csapat Lakers-pomponlány sem tud elérni. Reméltem, nem veszi észre, hogy beleborzongtam, és próbáltam uralkodni a kezemen. Még szorosabban öleltem, és végül egyszerűen muszáj volt megcsókolnom.

Sokkal szenvedélyesebben viszonozta a csókot, mint amire számítottam, vissza kellett fognom magam, nehogy felkapjam, és a stúdió túlsó végébe állított ágyra dobjam. Hála az égnek, Carlos megzavart minket, mielőtt sor kerülhetett volna erre.

– Biztosan ő a múzsa – mondta mosolyogva.

Büszkén toltam közelebb hozzá Valt.

– Az egyedüli és megismételhetetlen. Csak kellett még egy adag inspiráció, mielőtt folytatjuk a forgatást.

Carlos nevetett, és az egyik sarok felé mutatott.

– Gondolom, Cara magyarázata is ugyanez.

Követtük a tekintetét, Cara éppen letámadta Shane-t.

– Nem! – vigyorogtam. – Ők már csak ilyenek. Mindig ezt csinálják.

Carlos elfintorította az orrát, amitől még jobban nevettem.

– Hát – mondta –, akkor szólj nekik, hogy folytatjuk a munkát. Jobban állunk idővel, mint ahogy terveztük. A többiek azon a véleményen vannak, hogy hagyjuk ki az ebédszünetet, mert akkor már háromra végezhetünk.

– Nekem oké. – Valre néztem. – Baj lenne?

Megrázta a fejét.

– Csak ha nem bánod, hogy meghívom vacsorára Robint és Alant. Robin telefonált, mert a Celebrity Gossip elküldte neki a rólunk szóló cikket, hogy nézzük át.

– Jól van – bólintottam.

– Akkor szólok a többieknek. – Carlos elrohant.

Val vissza akart menni a székéhez, de nem hagytam megszökni.

– Na jó – húztam magamhoz ismét –, rendben van, hogy négyesben vacsorázunk, de csak akkor, ha utána elvihetlek valahová. Csak te meg én.

Val úgy tett, mint aki gondolkodóba esett.

– Lehet róla szó. Ha nagyon muszáj.

Ezzel elsöpörte minden aggodalmamat. Ha már ugrat, akkor nincs semmi baj. Magamhoz szorítottam, és csókot nyomtam a füle alatti érzékeny pontra.

– Naná – suttogtam. – Nagyon-nagyon muszáj.

Elöntött a forróság, amikor az ajkam a bőréhez ért. Végigcsókoltam a nyakát, aztán az álla vonalát. Teljesen beindultam, képtelen voltam türtőztetni magam. Sajgott mindenem a vágytól. Kapkodva szedtem a levegőt. Félrehúztam a blúzát, és végigcsókoltam a kulcscsontját is.

– Kyle, elég! – nyögte. – Nem vagyunk egyedül.

A mellkasomra tette a kezét. Azt hiszem, el akart tolni magától, mégis belemélyedtek az ujjai a bőrömbe, és ezzel csak még jobban feltüzelt.

– Bocs – mondtam, vagy inkább nyögtem. – Az ilyen szexi forgatások mindig sok feszültséggel járnak.

Val keze ellazult a mellkasomon.

– Most beindultál?

Halkan, rekedten nevettem.

– Nem csak én. Láttad Carát? Neki legalább van kin levezetni a feszkót. – Még jobban magamhoz szorítottam. – Órák óta majd belepusztulok, hogy láthassalak. Komolyan mondom, hogy a forgatás után segítened kell megszabadulni ettől a feszültségtől. Viszont be kell majd vezetnünk a ragasztószalag-szabályt, mert kizárt, hogy ne fogdossalak.

Ez már most sem ment. Többször is elkalandozott a kezem, csak arra vigyáztam, ne tévedjen olyan helyre, amiért pofon járhat.

– Ha jobban belegondolok, lehet, hogy a bilincs biztonságosabb lenne. Ne aggódj, van is, azt használhatod.

A jelek szerint a bilincses megjegyzés már túl sok volt neki, mert elernyedt a karomban.

– Csak siess, essünk túl ezen! – mondta, és az ágy felé lökött.

Még szerencse, mert nekem nem lett volna elég erőm visszamenni.

A mint akaszkodás

Aznap este a fellegekben jártam. Még soha egyetlen forgatás sem sikerült olyan jól, mint ez, és utána a legjobb barátaimmal és Vallel tölthettem az időt. Leültünk a pasadenai étteremben, ahol Robinnal és a férjével kellett találkoznunk, és azonnal magamhoz vontam Valt. Az asztal fölött Carára és Shane-re vigyorogtam.

Amióta felvettem a karkötőt, és újra elkezdtem dalokat írni, a kapcsolatom lassan, de biztosan ugyanolyan lett velük, mint Reid halála előtt volt. Fel sem fogtam, mennyire hiányzik a legjobb barátom, amíg vissza nem kaptam. Mintha az utóbbi néhány évben fekete-fehér lett volna az életem, ami fel sem tűnt, amíg Val hirtelen ki nem színezett mindent.

– Tudjátok, én már akkor is erre vágytam, amikor összejöttetek. Erre, hogy négyesben lógjunk – mondtam.

– Én is – bólintott Cara. – Hányszor próbáltam összehozni! – Óvatosan mosolygott Valre. – Nagyon örülök, hogy itt vagy. Nélküled nem volt az igazi.

Val csak halványan mosolyodott el, ami elszomorított. Cara és én mindig arról ábrándoztunk, hogy egyszer működni fog ez a négyes, de Val ezt sosem akarta. Cara és Val kapcsolatát éppen az tette tönkre, hogy túlságosan erőltettük ezt a négyest. Az ő barátságuk sérülékenyebb volt, mint az enyém és Valé.

Igyekeztek helyrehozni a kapcsolatukat. Ez valamennyire ment is, de már nem volt ugyanaz. Nem álltak olyan közel egymáshoz, és nem tudtak úgy ellazulni egymás társaságában, mint azelőtt. Nem tudtam, meg fog-e ez változni valaha is.

Sajnáltam, hogy ilyen feszültség van köztük, és szerettem volna, ha Robin és a férje nem vacsoráznak velünk, mert akkor több időnk lett volna rendbe hozni a dolgokat, de ezt nem mondhattam meg Valnek. Tudtam, hogy még barátkozik az új élettel, amelyet az én kedvemért vállalt. Úgy sejtettem, Robin a híd a régi és az új között.

És a sejtésem be is igazolódott, amikor megérkezett Robin, és láttam, milyen lelkesen öleli át Val, mintha a viharos óceán közepén csapott volna le a mentőövre. Nagyon megkönnyebbült, amikor Robin és a férje befutott. Csak azt nem értettem, miért kell neki a biztosítókötél.

– Amikor megírtad a helyszínt, azt hittem, viccelsz. Egy rocksztár meg egy tévésztár délután négykor együtt eszik a Coco'sban? – mondta Robin, miután lehuppant az egyik székre. – Nem mintha panaszkodni akarnék. Tényleg jó a pitéjük.

Elnevettem magam – egyszer régen Val is így reagált.

– Nem sok helyre ülhet be egy rocksztár meg egy tévésztár, ha nem akarja, hogy felismerjék – feleltem. – A hatvanöt év felettiek nem a mi célcsoportunk. Legalábbis nem az én célcsoportom. Miss Szappanopera azért tarthat attól, hogy megrohamozzák a nénikék.

– Irigyled tőlem a nénikéket, Kyle? Nem is tudtam, hogy műfogsorra meg a rózsaillatú parfümre izgulsz.

Val megköszörülte a torkát, és ezzel véget vetett a szócsatánknak.

– Srácok, Robint már ismeritek, de bemutatom a férjét, Alant. Alan, bemutatom Kyle-t, Carát és Shane-t.

Val még mindig kicsit ideges volt, ezért úgy döntöttem, jól fogok viselkedni. Felálltam, és kezet nyújtottam Alannek. Udvariasan üdvözölt minket, de érezhetően bizalmatlan volt kis csapatunkkal. Nem hibáztattam. Úgy nézett ki, mint a kisvárosi amerikai álom élő szobra. Kissé kopaszodott, volt már egy kis pocakja, és fogadni mertem volna rá, hogy irodában dolgozik, ahová fehér ingben, nyakkendőben jár be mindennap. Nem mintha ezzel bármi baj lenne, csak az a világ éppen az ellentettje volt annak, amelyben Cara, Shane meg én éltünk. Nyilvánvaló volt a köztünk lévő különbség, arról meg igyekeztem tudomást sem venni, hogy Valben sokkal több a közös Alannel és Robinnal, mint velünk.

Kicsit furcsán éreztük magunkat, de legalább a pincérnő elég hamar felvette a rendelésünket, és ez valamennyire oldotta a feszültséget. Amikor Robinhoz ért, meglepett a válasza:

– Én nem kérek semmit, köszönöm.

– Nem kérsz semmit? – tört ki belőlem. Amióta megismertem, egyszer sem fordult elő, hogy ne evett volna valamit, amikor találkoztunk.

Nevetve felelte:

– Nem jó a gyomrom, nem vagyok valami éhes, úgyhogy csak eszem pár falatot Alan spagettijéből.

– Dehogyis – tiltakozott Alan. A pincérnőre pillantott, és azt mondta: – Két spagettit kérünk.

Robin a homlokát ráncolta.

– Szívem, nekem nem kell egy egész adag.

– Dehogynem. Szeretnék nyugodtan vacsorázni, és ha te nem rendelsz semmit, betolod az egész kajámat.

– Nem is.

– Mindig ezt csinálod. – Újból a pincérnő felé fordult, és felmutatta két ujját. – Két spagettit kérünk.

– És egy csokoládékrémes pitét.

– Nincs pite – jelentette ki Alan szigorúan, mire a felesége összevonta a szemöldökét. De Alant a mogorva tekintet sem ingatta meg. – Tudod, mit mondott az orvos. Nem sok választ el a terhességi cukorbetegségtől. Nem kapsz édességet.

– A „nem sok választ el" azt jelenti, nem vagyok beteg – morgott Robin.

Alan fejcsóválva nézett a pincérnőre.

– Nem kérünk pitét, köszönjük. Csak spagettit.

– Abból kettőt – mosolygott a pincérnő.

Nem tudom, mi mosolyognivaló volt ezen. Robint és Alant nézni olyan volt, mint egy szédítő pingpongmeccs. Belefájdul a fejem, ha egész este ezt művelik. Vajon Shane és Cara is ilyenek lesznek-e egyszer?

– Szóval – kezdte vidáman Robin, miután a pincérnő eltűnt a konyhában. Úgy vigyorgott, mintha nem is vitatkoztak volna a férjével. – Élvezed a szabadságodat, Val? – kuncogott, mintha ez irtó vicces lenne. Nem is értettem.

Val felnyögött.

– Ismersz.

Robin nevetett, én viszont lebiggyesztettem a szám. Akármi volt is a poén, én lemaradtam róla. Még egy ember, aki jobban ismeri Valt, mint én. Nem volt jó érzés.

– Esetleg minket is beavattok?

– Ja, semmi. – Val a vállamnak dőlt, és megszorította a kezemet, amitől kicsit ellazultam. – Csak néha nem bírok magammal.

– Néha? – nevetett Robin. – A csaj képtelen leállni. Egyszerűen képtelen. Már négy teljes napja itthon van, ami azt jelenti, majd megőrül attól, hogy nincs tennivalója.

Tuti, hogy megint a homlokomat ráncoltam.

– Hogyhogy semmi tennivalód? – kérdeztem Valt. – Annyi dolgod van, hogy három napot kellett várnom az újabb randira.

– Tök jó a családdal meg a barátokkal találkozni, de attól még... lustálkodásnak érzem. Ráadásul már mindenkivel találkoztam, szóval teljesen üres a határidőnaplóm. Nem sokáig bírom a tétlenséget. Se munka, se suli, muszáj lesz csinálnom valamit a nyáron.

– Azt hittem, én leszek az, amit csinálsz.

Cara és Shane röhögésben tört ki, Val megsemmisítő pillantást vetett rám. Átgondoltam, mit is mondtam. Tényleg kissé kétértelmű volt, bár nem szándékosan.

– Nem is úgy értettem.

– Kivételesen – szúrta oda Cara.

Bosszúsan néztem rá, aztán a számhoz emeltem Val kezét.

– Azt hittem, azért jöttél haza, hogy velem legyél.

Val úgy mosolygott rám, mintha végtelenül aranyosnak tartana. Nem volt leereszkedő, de azért kicsit felbosszantott. Mintha egy nyűgös gyerek kedvére akarna tenni.

– Így is van – nyugtatott meg. – Rengeteg időnk lesz egymásra, de te napközben nem érsz rá. A turnépróbák hamarosan megkezdődnek, és tele leszel sajtóprogramokkal az albumod miatt.

– De mindenhová velem jöhetsz. Tök jó lesz! Mint ma.

Val arcáról leolvadt a mosoly.

– Szerinted a mai nap tök jó volt? – kérdezte halkan.

– Miért, nem? – Összezavarodtam.

Val arcából kifutott a vér, de ha agyonvernek, sem tudtam volna kitalálni, mi a gond. Nem egyszerűen tök jó nap volt, hanem egyenesen csodálatos. Hosszú ideje a legjobb napom.

– Kyle, a mai nap... – Az ajkába harapott, mintha nem akarná kimondani, mire gondol, aztán újrakezdte a mondatot. – Az nem fog működni, hogy egész nyáron téged követlek, és a partvonalon üldögélek órákon át, amíg te dolgozol. Sírnék az unalomtól.

Nem gonoszkodni akart, mégis olyan volt ez, mint egy arculcsapás, és még azt is elfelejtettem, hogy nem válaszolt a kérdésemre.

– Szerinted az, amit csinálok... a zeném... unalmas?

– Dehogyis! – vágta rá. Megrándult az arca, mintha megfájdult volna tőlem a feje. – Csak arra utaltam, hogy semmiben sem tudtam segíteni neked, míg ott voltam. Nem vehettem részt semmiben. Te dolgozol, én meg csak ülök ott. Az egy dolog, hogy néha elmegyek egy ruhapróbára vagy interjúra, de hogy egész nyáron azt nézzem, ahogy próbáltok? Az legalább annyira nem menne, mint hogy őszig a tengerparton olvasgassak és margaritát kortyolgassak.

Újra megszorította a kezem, amikor összevontam a szemöldökömet.

– Teljesen rendben van, hogy dolgozol, Kyle. Nem kell minden nap minden másodpercében veled lennem. Megleszek. Csak ki kell találnom, mit csináljak. Kell nekem valami projekt.

Őszintén nem értettem ezt a nőt.

– Szerinted azért hívtalak el a próbákra, mert azt hiszem, szórakoztatnom kell téged?

– Mégis mi másért cipelnél magaddal, amikor dolgozol? – döbbent meg.

Egyértelmű volt, hogy nem egy nyelvet beszélünk. Ő legalább annyira összezavarodott, mint én.

– Ööö... Mondjuk, mert szeretem a társaságodat, és azt akarom, hogy ott legyél?

Csak pislogott, mintha legalábbis megőrültem volna.

– Kyle, a csaj nem rajongó.

Mindketten Carára néztünk, aki alig bírta visszatartani a nevetést.

– Ne haragudj rá – mondta Valnek –, a legutóbbi barátnője rajongó volt, és nulla-huszonnégyben rajta lógott. Újdonság neki egy olyan barátnő, akinek megvan a saját élete, akinek nem körülötte forog minden gondolata.

Mindenki jól szórakozott rajtam. Igyekeztem jó képet vágni hozzá, de nem örültem. Cara eszembe juttatta Adriannát, és az sosem volt kellemes. Azzal már tisztában voltam, hogy nem vagyunk egymáshoz valók, de azt mindig is nagyon szerettem benne, hogy sokat jelentett neki a zeném. Éveken át ő volt a legnagyobb rajongóm. Mindig velem volt – szeretett, bátorított, elismerte a munkámat.

Val más volt. Ő nem volt a rajongóm, sosem nyűgözte le a munkám. Cara többször is mondta, hogy ezt ne vegyem magamra, mert Valt egész egyszerűen általában véve sem érdekli a zene. Ha szól valami, meghallgatja, még a fejét is ingatja egy fülbemászó dallamra vagy egy ismerős dalra, de nem olyan fontos neki a zene, mint Carának, Shane-nek és nekem.

Tudtam, hogy Val tiszteli a munkámat és a sikereimet. Örült annak, hogy szeretem, amit csinálok. Tisztában volt vele, mindez milyen sokat jelent nekem, de őt személy szerint nem érdekelte különösebben. Ezt tudtam róla, el is fogadtam, mégis lehangolt. Szerettem volna megszerettetni vele is.

Reménykedtem, hogy az új számommal célt érhetek nála – végre valódi kötődés alakul ki benne a zene iránt. Azt mondta, imádta a dalt, és belement, hogy járjunk, szóval valami haszna csak volt, de a mai forgatást egyértelműen utálta.

Megérkezett a vacsoránk, ez kizökkentett a gondolataimból – amiért hálás voltam. Rögtön hozzáláttam, és amikor bekaptam az első falatot, Val halkan felnevetett mellettem. Ez kicsit felvidított. Aznap nem sokat nevetett, valami bántotta.

– Mi olyan vicces? – súgtam.

Csillogó szemmel vigyorgott rám.

– Hogy milyen édesszájú vagy. – Azzal elcsent a francia pirítósom tetejéről egy kis tejszínhabot.

Kiszáradt a szám, ahogy néztem, amint lenyalja az ujjáról. Csak cukkolt, de nem úgy sült el, ahogy ő akarta. Fogalma sem volt, milyen hatással van rám. Úgy éreztem, a naivitása mindkettőnkre nézve veszélyes, ezen változtatni kell.

– Sosem lopjuk el egy férfi tejszínhabját. – Fenyegetően néztem, mire elnevette magát. – Próbáld csak meg még egyszer. Meglátod, mi lesz.

Mérlegelte a fenyegetést, majd a tányérom felé nyúlt. Elkaptam a kezét, és tejszínhabot kentem a szájára. Mielőtt letörölhette volna, odahajoltam hozzá, és gyengéden lecsókoltam róla az édes habot.

Teljesen megdöbbent. Nyilvánvalóan még sosem játszott az étellel. Látszott rajta, hogy idáig eszébe sem jutott, hogy ezt is lehet, hát még ilyen szexin.

Tényleg nagyon szexi volt az egész – annyira hihetetlenül szexi, hogy képtelen voltam uralkodni magamon. Totál felizgatott, ahogy a döbbenettől elakadt a lélegzete. Kihasználtam, hogy elnyílt az ajka, és megcsókoltam, úgy igazán.

Ellökött magától, fülig vörösödve rázta a fejét.

– Lehetne, hogy ezt ne csináld nyilvánosan? – suttogta.

Újra magamhoz húztam, és azt mormoltam:

– Oké. Akkor menjünk valahová, ahol nem vagyunk szem előtt!

Kívántam. Ott, azonnal akartam. Legalábbis annyit, amennyit hajlandó volt adni magából.

Meglepett a dühös pillantása, de gyorsan úrrá lett a haragján, mintha nem akarta volna kimutatni az érzéseit. Kisimult az arca, megfejthetetlen kifejezéssel nézett maga elé, és amikor rákérdeztem, nem adott magyarázatot.

– Nincs nyilvános smárolás – figyelmeztetett nevetve, de biztosra vettem, hogy nem őszinte a nevetése.

Robin horkantva felnevetett.

– Ja, tényleg ne legyen. Hányok tőled, Kyle, és ha elmegy az étvágyam, megnézheted magad.

Ami persze szörnyű lett volna, de nem fenyegetett az a veszély, hogy ne egyen. Gúnyos mosolyom láttán az ég felé emelte a tekintetét.

– Jó. Miről is beszélgettünk, mielőtt megpróbáltad forrón szeretni az én veszélyesen ellenállhatatlan barátnőmet?

Val vágott egy grimaszt, egyáltalán nem találta viccesnek, de legalább a többiek nevettek, és megszűnt a kínos hallgatás.

– Arról volt szó, hogy Valnek kell valami projekt a nyárra – segített Cara.

Alan egész este elég szótlan volt, de most megköszörülte a torkát, és megszólalt.

– Dolgozhatnál Robinnal az alapítványnál. Kicsit úsznak, amióta Christina elfogadta azt az állást keleten.

Robin fellelkesült.

– Igen, gyere hozzánk! Egy csomó mindent elintézhetnék még a segítségeddel, mielőtt ez a kis rémálom megérkezik. Fel kell vennünk valakit arra az időre, amíg otthon leszek a babával. – A gondolatra kirázta a hideg.

Val felsóhajtott és hátradőlt. Hozzá sem ért a tányérjához. Még mindig mérges volt valami miatt, bár igyekezett titkolni. Azért, mert megcsókoltam? Nem tartottam valószínűnek, bár nem tudtam, mi más lehetne az oka.

– Néha lehetne róla szó – felelt Robin kérdésére. – Csak nagyon messze van Huntingtontól ahhoz, hogy naponta bejárjak.

– Mint mondtam, az ajtóm mindig nyitva áll – vetettem közbe.

Ettől a poéntól nem lett jobb a kedve, sőt csak rontottam a helyzeten.

– Ezt már megbeszéltük, szó sem lehet róla – közölte bosszúsan. – Ráadásul Malibu legalább olyan messze van Pasadenától, mint Huntington Beach.

Összevont szemöldökkel meredtünk egymásra, mire Shane átkarolta Carát, és azt mondta:

– Pasadena nincs olyan messze Laurel Canyontól. Ha nálunk akarsz lakni, van egy szabad szobánk.

Cara szeme elkerekedett, és felvisított.

– Ez komoly? Nem bánnád?

Shane vállat vont.

– Miért bánnám?

Elismeréssel tartoztam a srácnak. Nem vallotta volna be, de azon volt, hogy helyrehozza Cara és Val kapcsolatát. Ezt én is szerettem volna, ezért oldalba böktem Valt.

– Ez szuper ötlet.

– V, csináljuk! – kiáltotta Cara.

Elmosolyodtam a becenév hallatán. Egyedül Cara szólította Valt V-nek, de mióta újra találkoztak, egyszer sem nevezte így. Úgy látszik, Val is örült neki, mert végre halványan elmosolyodott.

– Rendben. Jó lenne több időt tölteni együtt.

– Király lenne.

– Ó! – kiáltott fel hirtelen Robin. – Megvan! Beindíthatod a „Cs mint család" Los Angeles-i irodáját, amiről hónapok óta beszélsz.

Ez a javaslat felkeltette Val figyelmét, gondolkodóba esett. Forogtak az agyában a kerekek. Jól ismertem ezt a nézést – elszántság és izgalom sugárzott a szeméből. Végre megtalálta a projektjét.

– Szerinted be lehet indítani két hónappal az egyetem kezdete előtt? – kérdezte Robin.

– Nem lenne könnyű – ismerte be Val. – De ha valahogy kijárom az engedélyeket és a támogatásokat, eljuthatnánk odáig, hogy Jacinta át tudja venni, mire kezdődik a suli. Úgyis vissza akar jönni Dél-Kaliforniába.

Örültem, hogy Valnek jobb lett a kedve, de nem tetszett, amit hallottam.

– Nem is tudom, Val. Nekem ez nem projektnek tűnik, sokkal inkább mindent behálózó, időigényes, egész életet beszippantó, barátnőtolvaj rémálomnak.

Val végre rám mosolygott, igaz, halványan, és megpaskolta a kezemet.

– Majd szakítok időt rád is, de Robinnak igaza van. Hónapok óta készülök erre, és ez a tökéletes lehetőség. Nem hagyhatom ki.

– De mi lesz a szabadságoddal? Hogy pihensz így a suli előtt?

– A felbukkanásod előtt olyan hosszú ideig nem randiztam, hogy be sem merem vallani neked, Kyle. Így is olyan lesz, mintha pihennék, ígérem.

– De...

– Kyle, ne akaszkodj már rá ennyire! – vágott közbe Cara.

– Nem akaszkodom rá.

Erre kinevetett. Ahogy Shane is, az a rohadék áruló.

– Nem ismerek olyat, aki nálad jobban akaszkodna valakire – közölte együttérző mosollyal. – De ne izgulj, így is szeretünk. Nem a te hibád, hogy elkényeztetett, rémes celeb vagy, aki mindig mindent megkap, akkor, amikor csak akarja, ezért nem tud úgy élni, hogy ne teljesüljön azonnal a szíve vágya.

Eltátottam a számat.

– Nem vagyok díva!

– Nem – értett egyet Cara. – Csak akaszkodsz, és ha nem az történik, amit te akarsz, felhúzod az orrodat.

Bosszúsan néztem Valre, aki megint csak megpaskolta a kezemet.

– Nem akaszkodom – jelentettem ki, mire mindenki nevetett.

– Hé! – vigyorgott rám Shane gúnyosan. – Mi a különbség a frontember és isten között?

Fintorogtam. Ezt már vagy milliószor hallottam, de mindenki más várta a csattanót.

– Isten tudja, hogy nem frontember.

Míg a többiek nevettek, én a középső ujjammal bemutattam a legjobb barátomnak. Pedig elhihetitek, hogy jó sokáig tartott a röhögés. Szemetek.

P mint prűd

Valnek egyre jobb kedve lett a vacsora alatt, ráadásul imádta a Celebrity Gossip cikkét, de én tudtam, hogy zavarja valami. Igazából, azt hiszem, ezt mindenki érezte, mert gyanúsan hamar elsöpörtek, és kettesben hagytak minket az étterem előtt.

– Végre egyedül – sóhajtottam, és reméltem, hogy vidám marad a hangulat. – Most mi legyen? Menjünk hozzám? Még nem is láttad a házamat.

Val erre elsápadt.

– Tudod, mit? Inkább hazamennék, ha nem bánod. Fáj a fejem.

Az este folyamán többször is láttam, hogy a halántékát masszírozza, de ez attól még csak kifogás volt, mindketten tudtuk.

– Val, mi a baj?

Szerettem volna átölelni, de ellépett tőlem.

– Csak nincs kedvem semmihez. Hazamegyek. Majd holnap hívlak.

Miután sarkon fordult, egy darabig csak álltam ott ledöbbenve, és néztem a távolodó alakot. Akkor tértem magamhoz, amikor odaért a kocsijához, és gyorsan utánarohantam.

– Val!

– Ne most, Kyle! – szólt fáradt hangon, és elővette a kulcsát.

Mielőtt kinyithatta volna a kocsiajtót, megfogtam a kezét, és kényszerítettem, hogy a szemembe nézzen. Nem láttam könnyeket a szemében, de tudtam, hogy sírással küzd. Gombóc nőtt a torkomban, mert felfogtam, hogy valamivel nagyon kiborítottam, viszont dühös is voltam rá.

– Én nem tudok lányul. Kénytelen leszel elárulni, miért akadtál ki rám ennyire, ha azt akarod, hogy jóvátegyem.

Csak rontottam a helyzeten azzal, hogy beismertem, fogalmam sincs, miért haragszik. Lehunyta a szemét, végiggördült az arcán egy könnycsepp. A karomba zártam, de ellökött magától.

– Légyszi, ne! – kérte. – Most nem akarom, hogy hozzám érj.

Hátrébb léptem. A szemem elkerekedett, a karom többtonnás súlyként lógott a testem mellett. Akár azt is mondhatta volna, hogy gyűlöl, és többé látni sem akar. Undorodott tőlem. Ez egyértelműen kiderült abból a néhány futó pillantásból, amit rám fecsérelt.

Meg sem tudtam szólalni. Csak álltam ott. Nem igazán tudtam, milyen érzések kavarognak bennem. Aztán győzött a sértett büszkeség, és sarkon fordultam. Hallottam, hogy utánam kiált, de nem érdekelt. Mit mondhatnék neki? Ennyire még semmi nem sokkolt azóta, hogy Adrianna a születésnapomon a Pokoli kárt akarta elénekeltetni velem.

Miért képesek ennyire megdöbbenteni azok a nők, akik tényleg érdekelnek? Száz nőt is elcsábítottam már. Mindig büszke voltam arra, hogy tudom, mit akarnak, és azt hogyan adhatom meg nekik. Vicc!

Az étterem bejárata előtt két pad állt, forgalmasabb estéken itt lehetett várni az asztalra. Még korán volt, egyiken sem ült senki. A közelebbi felé vettem az irányt, és lehuppantam rá. Karba tettem a kezem, és a lábamat bámultam. Duzzogtam, ezzel tisztában is voltam. De mégis mit kellett volna éreznem egy ilyen visszautasítás után?

Cara és Shane már öt éve voltak együtt, és kívülről úgy tűnt, felhőtlen a kapcsolatuk. Aztán ott volt Robin, aki nemsokára megszüli a második gyerekét, és a férjével egy pite miatt vitatkoztak, mert a pasi annyira szerette, hogy aggódott a baba és az ő egészsége miatt. Két teljesen különböző kapcsolat, mégis mindkét pár fényévekre volt tőlem. Igazi hülyének éreztem magam, aki képtelen mélyebb kapcsolatra egy alkoholmámorban úszó, őrült szexszel töltött egyéjszakás kalandnál.

Egy pár fekete, magas sarkú cipő jelent meg a látóteremben.

– Kyle, ne haragudj! Igyekszem megbirkózni ezzel, de sokkal nehezebb, mint hittem.

Először rá sem akartam nézni, de aztán az arcáról mégis megpróbáltam leolvasni a magyarázatot. Tudtam, hogy dühös a tekintetem, de nem volt erőm elrejteni az érzéseimet. Dühös voltam. Sértett. Zavarodott.

– Mivel kell megbirkóznod? – csattantam fel. – Csak megcsókoltalak, és azóta ahányszor hozzád akarok érni, elhúzódsz tőlem. Belementem, hogy ne legyen szex, de nem tehetek az érzéseimről. Nem tudom megtagadni önmagam. Hidd el, ha képes volnék rá, már megtettem volna. Tényleg ilyen borzasztó, hogy kívánlak?

Felismerés csillant a szemében. Irigyeltem, amiért rájött valamire. Mit nem adtam volna azért, hogy én is értsem, mi történik!

Megenyhült a pillantása, és leült mellém. Nem húzódtam közelebb hozzá. A lábamra tette a kezét, én meg összeszorítottam a fogam. Szóval ő hozzám érhet, de fordítva már nem oké?

– Mit érezzek – kérdezte –, amikor tudom, hogy legszívesebben le sem vennéd rólam a kezed, mert annyira felizgatott, hogy egész nap egy másik nővel csókolóztál?

Felsóhajtottam. Végre megértettem, miről van szó.

– Ennyire kiakasztott a forgatás?

Tudhattam volna. Milyen hülye vagyok, hogy nem jöttem rá rögtön, de legalább elszállt belőlem a sértettség és a harag. Nem engem utasított vissza, hanem magát érezte visszautasítva.

A kezéért nyúltam. Megkönnyebbültem, amiért hagyta, hogy megfogjam. Egymásba fontam az ujjainkat.

– Ez csak munka, Val. Nem jelentett semmit sem nekem, sem Carának.

– Tudom – vágta rá. – Én is ezt hajtogattam magamban egész délután. Igyekszem nem féltékenykedni, de jól érezted magad. Jó volt vele csókolózni. Igaz?

Hazudhattam volna – tágra nyílt szeme egyenesen könyörgött, hogy tagadjam le –, de sosem ment valami jól a hazudozás. Ha azt mondjuk valakinek, amit hallani akar, azzal hosszú távon csak fájdalmat okozunk. Ezért is voltam mindig egyenes azokkal a nőkkel, akikkel eddig randiztam, még akkor is, ha ettől igazi rohadéknak tűntem. Mind tudták, hogy csak egy éjszakára kellenek, és sosem lehet köztünk ennél több. Így lehetőségük volt arra, hogy lelépjenek, ha ezt nem bírják elviselni. És nem tört össze a szívük.

Vallel ugyanez volt a helyzet. Mondhatnék valamit, amitől most jobban érezné magát, de ha később kiderül, hogy nem tudok az a tökéletes pasi lenni, akinek kiadtam magam, az sokkal jobban fájna neki. Jobb őszintének lenni és megadni az esélyt arra, hogy még most kiszálljon, ha nem tudja elfogadni.

– Mit akarsz, mit mondjak? – Reméltem, hogy gyengéd hangom kissé elveszi a mondandóm élét. – Persze hogy jó volt. Gyönyörű nő, kellemes vele csókolózni. Ilyen az emberi természet. Bejön. Nem tehetek róla. De lélekben nem voltam ott, Val. Egész nap csak rád gondoltam.

Elfordította a fejét, de a kezét nem húzta el. Megszorítottam.

– Sajnálom, ha ez nem elég, de nem tudok bocsánatot kérni a munkámért. Nem is akarok. Büszke vagyok arra, amit csinálok, és arra is, milyen király lesz az a klip.

Val lassan felém fordult.

– Tudom – súgta. – És én is büszke vagyok rád, Kyle. Tudom, milyen sokat jelent neked a karriered, mennyire szereted, és azt is, hogy bizonyos dolgok mindig zavarni fognak. Az eszemmel felfogom. Attól még fájt végignézni, hogy csupa olyasmit csinálsz a volt legjobb barátnőmmel, amit én talán nem tudnék fesztelenül csinálni veled. Te ma közelebb kerültél Carához egy emberekkel és kamerákkal teli helyiségben, mint én valaha bárkihez is.

Megdöbbentem. Ez eddig nem jutott eszembe. A szemébe néztem, és láttam, ahogy eluralkodnak rajta az érzelmek.

– Cara annyira szép – mondta. – Mindegyikük az. És már annyi gyönyörű lánnyal voltál, én meg... – Elakadt a szava, könnybe lábadt a szeme. – Tisztában vagyok önmagommal, oké? Tudom, hogy a nyomukba sem érek, és nem adhatok meg neked mindent, amire vágysz.

Annyira sokkolt, amit mondott, hogy köpni-nyelni nem tudtam.

– Val... – De hirtelen nem tudtam, mit mondhatnék. Hogy hihet ilyet? Hogy lehet ennyire kevés önbizalma?

– Miközben néztelek, ostoba, naiv kislánynak éreztem magam. Csak azok a nők jártak a fejemben, akikkel eddig voltál. Olyan sokkal, hogy semmit sem jelent neked, ha félmeztelenül csókolózol az ágyban a legjobb barátod feleségével a barátnőd szeme láttára. Annyira nem jelentett semmit, hogy fel sem merült benned, hogy engem esetleg felzaklat. Számodra ez a normális. Képzelem, milyen prűdnek tarthattok ti engem a barátaiddal együtt!

Csak ültem ott, és a fejemet ráztam. Szólni próbáltam, de hang nem jött ki a torkomon.

Nem nézett rám. Elvette a kezét, és kissé elfordult tőlem a padon, mint aki szégyelli magát.

Elöntött a szenvedély. Annyira szerettem volna megértetni vele, mit is jelent számomra, hogy alig bírtam uralkodni magamon, beleremegett az egész testem.

– Val, nem. – Magam felé fordítottam, két tenyerem közé fogtam az arcát. – Oké, a klipben Cara játssza a szerepet, de az a dal rólad szól. A szöveg, az érzések, amelyeket szavakba öntöttem, valódiak, és neked szólnak. Neked írtam ezt a számot. A te kedvedért vállaltam az aszketizmust.

Gyengéden megcsókoltam, mire lehunyta a szemét, és kicsordult a könnye.

– A múltamat nem tudom megváltoztatni – folytattam halkan. – Sok mindent csináltam sok nővel, de soha egyikükre sem vártam.

Elhallgattam, és megvártam, hogy kinyissa a szemét. Amikor végre rám emelte gyönyörű, meleg barna tekintetét, elmosolyodtam.

– Hát nem érted? Te vagy az egyetlen. Ez nekem is új, úgyhogy mindketten kezdőnek számítunk. Ezt csak miattad, érted teszem. Nincs még egy nő a világon, akinek a kedvéért eszembe jutna ilyen áldozatot hozni. Azért lettem aszkéta, mert ez az egyetlen ajándék, ami megértetheti veled, hogy sokkal többet jelentesz nekem, mint bármelyik nő, akivel eddig voltam.

Letöröltem a könnyeket az arcáról, és a füle mögé simítottam a haját. Még mindig könnyes volt a szeme, de már remény is csillogott benne.

Elolvadtam a pillantásától. Megpuhított, olyanná formálhatott, amilyenné csak akart. Gyurma voltam a kezében.

Annyi mindent akartam mondani, annyi érzést akartam megértetni vele. De sosem voltam a szavak embere. Dalban tudom kifejezni magam, ezért azt csináltam, amihez a legjobban értek – halkan elénekeltem neki a róla szóló dalt.

 

A fejemben rólad száguld a gondolat,

Szívem kalapál, nyugton nem marad,

A test üvölt, hogy megkapjalak,

Kellesz, kívánlak, az enyém leszel,

Kislány, mennyi időt vesztegessek el?

 

Várjak, azt kéred. És ha nem tudok?

Félek veszíteni: férfi vagyok.

De nem hagyhatlak, az ajtóm nyitva hát,

A szívem azt mondja, megéri várni rád.

 

A szád forró, bőrömön leheleted,

Érints, érintlek, ha bőn is, élvezet,

Próbáljuk meg, csak nyernünk lehet.

Kellesz, kívánlak, az enyém leszel,

Kislány, mennyi időt vesztegessek el?

 

Várjak, azt kéred. És ha nem tudok?

Félek veszíteni: férfi vagyok.

De nem hagyhatlak, az ajtóm nyitva hát,

A szívem azt mondja, megéri várni rád.

 

Örökké várok, bár kikészülök,

Még nem is emlék, és beleőrülök.

Te meg én: ez az ígéret éltet,

A remény magasba szárnyal érted.

 

Várjak, azt kéred. És ha nem tudok?

Félek veszíteni: férfi vagyok.

De nem hagyhatlak, az ajtóm nyitva hát,

A szívem azt mondja, megéri várni rád.

 

Várjak, azt kéred. És ha nem tudok?

Félek veszíteni: férfi vagyok.

Ha akarsz, kínozz örökké tehát,

Mert, kislány, igaz: megéri várni rád.

 

– Ez te vagy, Val, nem Cara. Nem akármelyik nő a múltamból. Én nem egy ostoba kislányt látok, hanem egy hihetetlen nőt. Számomra a prűdséged és a naivitásod tesz különlegessé.

Kissé összehúzott szemmel nézett rám. Elmosolyodtam.

– Bocs, de nem tagadhatom, hogy naiv és prűd vagy. Mindketten tisztában vagyunk vele, hogy az vagy – cukkoltam. – De ezt szeretem benned. Az ártatlanságod olyan... hogyan is fogalmaztál? Szexi és kívánatos.

Elpirult, mire megint elnevettem magam.

– De komolyan – biztosítottam. – Ezért vagyok képtelen levenni rólad a kezem. A világon senki sem olyan szexi és kívánatos, mint te. Még én sem, akkor sem, amikor nincs rajtam ing.

Végre elmosolyodott, én pedig megcsókoltam.

– Itt az én mosolyom! – Összekulcsoltam az ujjainkat, és felsóhajtottam, amikor biztatóan megszorította a kezemet. – Mit tehetnék még, hogy jobban érezd magad? Hogyan segítsek?

Val maga elé meredt, és vállat vont.

– Nem tudom. Vegyél nekem karácsonyra egy dartstáblát, és ragaszd rá a Lakers pomponlányainak képét.

Kitört belőlem a nevetés.

– Ez már örökre rajtam marad, mi?

– Örökre.

Mindketten nevettünk, de aztán felsóhajtottam.

– Akkor rendben vagyunk? – kérdeztem. Nagyon reméltem, hogy igennel válaszol.

Hozzám hajolt, és gyors csókot nyomott az ajkamra.

– Rendben vagyunk. Sajnálom, hogy egy önbizalom-hiányos roncs vagyok.

– Hát... – karoltam át a derekát. – Nem hibáztatlak. Végül is Kyle Hamiltonnal jársz. Akad vetélytársad.

Val a nyakam köré fonta a karját, és végre egy igazi csókot is engedett.

– Akkor most Kyle Hamiltonnal vagy az egójával járok? – kérdezte aztán.

– Kéz a kézben járunk – vigyorogtam. – Micsoda mázlista vagy! Mindkettőnket megkapod.

– Micsoda mázlista vagyok!

Egymásba feledkeztünk, mindkettőnknek szüksége volt erre a veszekedés után. De végül le kellett állnom, különben ledöntöttem volna a padra, és mindkettőnket lecsuktak volna közszeméremsértésért.

– Akkor – kezdtem, és ezúttal én voltam az, akiből hiányzott az önbizalom – még mindig haza akarsz menni?

Val felsóhajtott, és a vállamra hajtotta a fejét.

– Nem. Megnézünk egy filmet?

Vagyis nem jött össze a csendes éjszaka nálam, de belementem.

– Csak ne legyen benne Brian Oliver.

B mint bratyók

Észre sem vettem, és eltelt egy hónap. Nyakunkon volt július negyedike. Cara és Shane óriási bulit szervezett, de én kettesben akartam tölteni az estét Vallel. Szükségem volt egy kis törődésre.

Miután beköltözött Cara és Shane házába, beleszokott az új életébe, és egyre elfoglaltabb lett. Fejest ugrott a „Cs mint család" irodájának létrehozásába, és jó sok időt töltött Robinnal is a Nem Mindenki Csinálja Alapítványnál. Kétszer is visszarepült Észak-Kaliforniába egy-egy megbeszélésre, amit nem lehetett Skype-on intézni, és sok dolga volt a legjobb barátnője esküvőjével is.

Azért mindig szánt rám időt, még ha úgy is kellett beszuszakolnia a határidőnaplójába. Nem volt valami romantikus, de legalább megkaptam a Google Naptára jelszavát, hogy beírhassam magam, ha azt akartam, velem legyen valamilyen eseményen, vagy csak arra vágytam, hogy kettesben legyünk. Számára ez egyenértékű volt azzal, mintha lakáskulcsot cseréltünk volna.

Ezen a hétvégén nagyon nagy szükségem volt rá, hogy velem legyen. Lefoglaltam a péntek estéjét, a szombatot és a vasárnapot, és odaírtam, hogy ha bármin is változtat, az súlyos büntetést von maga után. (Robinnak is megvolt a Google Naptára jelszava, és előszeretettel pakolászta ide-oda a nevemet.)

Valahogy sikerült fenntartani magamnak az egész hétvégét, egészen péntek délelőttig, amikor is Val vér szerinti anyja azt javasolta, töltsük együtt a július negyedikét vele meg a fiával. Tudtam, hogy Val aggódik a féltestvérével való kapcsolata miatt, úgyhogy lemondtam a kettesben töltött időről, és rábólintottam.

A nő nagyon messze lakott, Lancasterben. Jó hosszú volt az út odáig, de a városi parkban óriási fesztivált rendeztek tűzijátékkal, oda készültünk. Együtt vacsoráztunk Val szülőanyjával és az öccsével, Brodyval, aztán a tűzijáték kezdete előtt pár órával kimentünk a parkba.

Brody tizenöt éves volt, és szélsőséges hangulatember. Attól a pillanattól kezdve, hogy megérkeztünk, duzzogott. A vacsoránál szinte a szavát sem lehetett venni, és ha mégis szólt Valhez, akkor valami rosszindulatú megjegyzést tett. Még rosszabb lett a helyzet, amikor kimentünk a fesztiválra, és összefutott egy csomó iskolatársával. Egyre nehezebb volt elviselni.

Éppen egy bódénál álltunk, ahol kosárlabdával kellett betalálni a karikákba, hogy az ember nyerjen egy játék mackót, amikor idősebb Val századszor is megpróbálta megtörni a jeget. (Nem tudom, a nőknél is szokás-e használni az idősebb és ifjabb titulusokat – Val mindig nevetett, amikor így tettem –, de így lehetett őket a legkönnyebben megkülönböztetni.) Miután Brody zsinórban háromszor is betalált, és ezzel egy röhejesen nagy plüsskutyára tett szert, az anyja így szólt:

– Val, tudtad, hogy Brody idén benne van az egyetemi kosárcsapatban? Öt éve az első tizedikes, aki bekerült.

– De szuper!

Valt őszintén lenyűgözte ez az eredmény, de Brody nem értékelte a lelkesedését. Gúnyosan rávigyorgott, amitől kedvem lett volna orrba vágni. Val arcáról leolvadt a mosoly, de azért nem adta fel, eltökélte, hogy kedves lesz.

– Én is szeretem a sportot. Kosárlabdában nem vagyok valami jó, de a Stanfordon röpiztem.

– Milyen jó neked – mormolta Brody, majd elhúzott, vissza sem nézett.

Ha én lettem volna az anyja, leverem a fejét, de a nő csak sóhajtott, és nézte, ahogy a fia duzzogva elvonul. Könnybe lábadt a szeme.

– A férjem tudott Valről, de Brodynak semmit sem mondtam, csak amikor a filmet láttam – ismerte be. – Azóta is küzd ezzel. Nagyon hűvös Vallel.

– Észrevettem – feleltem.

Meglepett, milyen nehéz magamon uralkodni. Nem vagyok egy túlféltő alkat, de tudtam, mennyire szeretne Val jó kapcsolatot kialakítani az öccsével, mennyire igyekszik. Dühített, hogy a srác esélyt sem ad neki.

Val átkarolta a derekamat, ami kicsit oldotta bennem a feszültséget.

– A Connie Parker Show óta szívatják a többiek a suliban – mondta. – Még a csapattársai is.

– Nagyon bántó, sértő dolgokat mondanak Valről és rólam – magyarázta idősebb Val könnyes szemmel. – Gonosz hozzászólásokat írnak a Facebookjára, és folyton gúnyolják. Szörnyű a helyzet.

A kamaszok kegyetlenek. Sajnáltam a srácot, de akkor sem Valen kellene kitöltenie a dühét. Nem ő tehetett róla.

– Nem hibáztatom érte, hogy utál – mondta szomorúan Val. A sóhajtásából tudtam, már beletörődött, hogy sosem lesz jó a kapcsolata az öccsével.

Fogalmam sem volt, mit mondhatnék vagy tehetnék, hogyan segítsek, de mindketten olyan bánatosak voltak, hogy valamit muszáj volt csinálni. Ránéztem a kosárlabdás bódéban dolgozó srácra.

– Mennyibe kerül egy labda? – kérdeztem.

– Bocs, nem eladó.

Előhúztam a kabátzsebemből egy százdollárost, és meglobogtattam. A srác szeme majd kiguvadt. A válla fölött hátrasandított, nem nézi-e a főnöke, aztán eltette a pénzt, és odaadta a labdát.

– Később találkozunk – mondtam, és arcon csókoltam Valt.

Hálás mosolya épp elég motiváció volt.

Óriási volt a park. Minden vásári játékot meg lehetett itt találni, és ameddig a szem ellátott, mindenütt bódék álltak a többholdnyi füves területen. De oldalt, a mosdókon és a játszótéren túl volt néhány tenisz-, röplabda- és kosárpálya, ahová már nem ért el a vásári forgatag zsibongása. Biztosra vettem, hogy leginkább ez utóbbi keltette fel Brody érdeklődését, miután faképnél hagyott minket.

Miután elköszöntem a két Valtől, a kosárpályák felé indultam, nyomomban egy csapat gimis rajongóval – többségük persze lány volt. Erre mindig számíthattam, ha megjelentem a nyilvánosság előtt, de szokatlan volt, hogy eddig még senki sem jött oda hozzám. Csak követtek, és igyekeztek feltűnés nélkül fényképezgetni.

Talán azért fogták vissza magukat, mert együtt láttak Brodyval és az anyjával. A kölykök többsége nyilván Brody iskolatársa volt. Miután néhány osztálytársa észrevett minket, futótűzként terjedt a hír, és az este folyamán egész horda gyűlt körém.

Máskor leálltam volna beszélgetni velük, de Brody olyan bunkó volt Vallel, hogy nem volt kedvem. Küldetésem volt, és tudtam, jobb, ha kerülöm Brody ismerőseit. Tudomást sem vettem róluk, egyenesen a srác felé tartottam.

Egy padon üldögélt az egyik kosárpálya mellett. Javában ment a játék, de a srác nem szállt be.

– Vigyázz!

Egy pillanattal az előtt kapta el a neki dobott labdát, hogy levitte volna a fejét. Amilyen gyilkos pillantást küldött felém... Talán túl erős volt a passzom, barátságosnak éppen nem mondható.

– Mi bajod van neked?

– Én is ezt akartam kérdezni tőled – feleltem.

Odamentem hozzá, és leültem mellé. Gyanakodva méregetett, de nem küldött el a francba.

Alaposan megnéztem magamnak, miközben igyekezett úgy tenni, mintha ott sem volnék. Nem nagyon hasonlított Valre – sötétebb volt a bőre, és a haja nem szőke, hanem barna de a szeme ugyanolyan barna volt, mint a nővéréé, és ő is jó magasra nőtt. Még csak tizenöt múlt, de már százkilencvenöt centi volt, nem csoda, hogy kosarazott.

Végül gúnyos kérdéssel törte meg a csendet.

– Téged küldtek, hogy beszélj velem?

– Nem. Ennél is rosszabb a helyzet. Magamat küldtem, mert a barátnőm kiborult.

Kérdő pillantására csak elfintorodtam, és magamra mutatva így szóltam:

– Tök papucs.

A fejét rázta, de azért halványan elmosolyodott.

Mindketten a pályán folyó játékot figyeltük. Rövid hallgatás után azt mondtam:

– Nagyon menő csaj, tudod? Adhatnál neki egy esélyt.

A srác előrehajolt, és a két térde között pattogtatta a labdát.

– Minek? – kérdezte. – Tönkreteszi az életemet.

Gúnyosan felhorkantam. Csak nyafog, mint egy óvodás!

– Nem! Ha tönkremegy az életed, az csak azért van, mert hagyod, hogy tönkretegyék. Azt hiszed, Valt sosem szívatták? Basszus, még én is gúnyt űztem belőle, mégpedig az egész világ előtt. Volt idő, amikor a rajongóim azt állították, ő Amerika legjobban utált csaja. Megrongálták a házukat. Halálos fenyegetéseket kapott. Hazugságokat írtak róla a bulvárlapok. Hazugnak, képmutatónak, ribancnak nevezték. – Brody felszisszent a durva szavak hallatán. – Szerinted hagyta, hogy tönkretegyék az életét? Nem. Kiállt magáért, kivívta az emberek tiszteletét, nem csak duzzogott, mint valami hülye kis liba.

Brody kezében megállt a labda, sértetten meredt rám. Val nagyon kiakadt volna, ha hallja, hogy így lehordtam a srácot, de komolyan úgy éreztem, hogy össze kellene már szednie magát.

– Mit tudsz te erről? – morogta, újra a meccset figyelve. – Lefogadom, hogy még soha életedben nem gúnyoltak ki.

Elröhögtem magam, és szégyenkezés nélkül be is ismertem.

– Soha, egyszer sem. Van, aki ekkora király. – Újabb dühös pillantás volt a válasz, ezért hozzátettem: – Oké, fogalmam sincs, min mész keresztül. De tudod, miben vagyok profi? A népszerűségben. Most azonnal meg tudom oldani a problémádat, ha akarod.

Brody úgy bámulta az ölében tartott labdát, mintha sértené az ajánlat, de erre nem mondhatott nemet. Végül kihúzta magát, gyanakodva végigmért, és megpörgette a labdát az ujja hegyén.

– Tényleg segítenél?

– Persze. De csak egy feltétellel: adsz Valnek egy esélyt.

Feldühített a gúnyos horkantása.

– Erről nem ő tehet – csattantam fel. – Nem ő kereste meg anyádat, éppen fordítva. Anyád döntött úgy, hogy kilép a nyilvánosság elé. Ő tehet arról, hogy a barátaid szívatnak, nem a nővéred.

Ha tekintettel ölni lehetne, Brody ott helyben szénné égetett volna.

– Nem a nővérem.

Nem hátráltam meg.

– Szeretne az lenni. Nincs más testvére. Olyan izgatott volt, amikor megtudta, hogy van egy öccse, te meg egy hálátlan idióta vagy, ha nem tudod értékelni, hogy egy ilyen csodálatos ember szeretne az életed része lenni. Ne legyél ilyen önző kis köcsög, haver!

Könyökömmel a pad háttámlájára támaszkodtam, és azt sem bántam volna, ha egész éjjel itt kell lógnom, miközben Brodyt bámulom, akkor sem, ha ő többé egy szót sem szól. Egy percig hallgatott, majd gúnyosan elvigyorodott.

– Seggfej vagy.

Elmosolyodtam.

– Seggfejek egymás közt.

Végre elnevette magát.

– Jó, oké. Leállok. De remélem, nem totál béna a csaj.

– Ember! – Felálltam, kinyújtóztam, és ránéztem. – Egy kicseszett szupersztár vagyok. Annyi nőt kaphatok meg, amennyit csak akarok, anyádat is beleértve. Szerinted lecövekelnék egyetlen nő mellett, és lemondanék a szexről, ha nem ő lenne a világ legmenőbb csaja?

Brody figyelmeztetés nélkül az arcomba vágta a labdát. Nem sokon múlt, hogy elkaptam, és nem tört be az orrom.

– Anyámat hagyd békén, te barom!

Próbált keményen nézni, de nem nagyon sikerült neki. Végül elmosolyodott, mire kitört belőlem a nevetés. Aztán a kosarazok felé pillantottam.

– Ismered őket? – kérdeztem.

Követte a pillantásomat, és bólintott.

– Néhányukat. Páran benne vannak a csapatomban.

– És őket? – biccentettem a lányok csoportja felé. Végig a sarkamban voltak, amíg a parkban sétáltam, mintha hirtelen leküzdhetetlen vágy ébredt volna bennük, hogy lássanak egy amatőr kosármeccset.

Brody végigpásztázta a tömeget, és közben elvörösödött.

– A többségük a sulimba jár, de nem ismerem őket személyesen. Idősebbek nálam. Népszerű csajok.

– Tökéletes.

Ördögi vigyort villantottam rá, amitől kifutott az arcából a vér.

– Mire készülsz?

– Megoldom a gondodat. Mindjárt olyan menő leszel, hogy többé senki sem szívat.

– Várj csak! – ugrott fel. – Én ezekkel egy suliba járok. Nem hiszem...

Rá se hederítettem. Megindultam az egyik szabad kosárpálya felé. A lányhorda izgatottan kuncogott, amikor a büntetővonal mögül dobtam, és szerencsére be is találtam.

Még egy ziccer is összejött, mire Brody utolért. Passzoltam neki a labdát – ezúttal rosszindulat nélkül.

– Huszonegyezünk, bíró nincs.

– Játszani akarsz? – döbbent meg Brody.

Vetettem egy pillantást a lányokra, akik lassan a pálya köré gyűltek. A srác is észrevette, mi történik, és megint elvörösödött. Szegény kölyöknek esélye sem volt – legalábbis a nőknél. Kosárlabdában viszont nem volt kétséges, hogy feltörli velem a padlót.

– Vagy vissza is mehetünk a vásárba – vetettem fel bocsánatot kérsz anyádtól, és puncsolsz a nővérednek.

Brody újra a lányokra sandított, aztán visszadobta a labdát. Végre magabiztosan elvigyorodott.

– Te kezdesz feldobással. Véged van, szupersztár.

Jó fiú! – gondoltam. Mutasd meg a hölgyeknek, milyen magabiztos vagy!

Letettem a labdát, és lehajoltam, próbáltam megérinteni a lábujjaimat.

– Kezdhetjük is – mondtam –, csak előbb nyújtok egy kicsit.

– Ez komoly? – kérdezte a srác, de azért hátrahúzta az egyik karját.

– Ja, komoly. Tudod te, mit kapok a személyi edzőmtől, ha egy utcai kosármeccsen meghúzom a térdemet?

– Neked van személyi edződ?

Nevettem.

– Ember! A hírnév nem csak bulikról meg nőkről szól. Jó, szinte csak arról, de azért, hogy ilyen tested legyen... – ezen a ponton levettem az ingemet, és elhajítottam. A visító lánycsordára kacsintottam – ...tenni is kell. Minden áldott nap két órán át kínoz a személyi edzőm, de előbb lefuttat velem három kilométert bemelegítésképpen.

Brody elképedve pislogott, és csendben fejezte be a bemelegítést. Aztán, ahogy azt előre sejtettem, földbe döngölt. Jó volt a srác, és attól, hogy én meg béna, még királyabbnak tűnt. Mire végeztünk, a csajok mind neki szurkoltak, és a másik pályán abbamaradt a játék, mert a srácok is kíváncsiak voltak, mi ez a nagy üdvrivalgás.

Azért mindent beleadtam, és a végére jól leizzadtam és kifáradtam. Miután Brody megszerezte a győzelméhez szükséges utolsó két pontot, a bámészkodók csoportjától nem messze lerogytam a fűbe kicsit hűsölni, és, persze, hogy magamhoz térjek.

Brody szerényen fogadta a gratulációkat, aztán mellém ült, és azt súgta:

– Direkt hagytál nyerni?

Nevettem, és eszem ágában sem volt halkan felelni.

– Jó lett volna. Énekes vagyok, nem kosaras. Tényleg ennyire béna vagyok minden sportágban. Az a szomorú, hogy a nővéred már kikötötte, hogy röpiznem kell vele a parton azon a grillezésen. Arra te is jössz, nem?

A szüleim úgy döntöttek, ideje megismerniük Valt. A legegyszerűbb dologra sem voltak képesek magamutogatás nélkül, ezért meghívták Val családját – a vér szerinti anyját és a nevelőszüleit – a Huntington Beach-i klubjukba egy grillezésre.

Brody olyan bűnbánóan nézett rám, hogy egyértelmű volt, egészen idáig úgy tervezte, kihagyja a bulit.

– Aha, mintha anyám azt mondta volna, elmegyünk.

– Helyes. Akkor majd helyettem játszol Vallel, és megmentesz attól a megaláztatástól, hogy a saját barátnőm lekörözzön.

Brody nevetve bólogatott.

– Lehet róla szó. Elég jó vagyok strandröpiben.

Vártam egy pillanatot, majd a szükségesnél hangosabban megkérdeztem:

– Kosaras úr, Lakers-rajongó vagy?

Felvonta a szemöldökét.

– Szűz a nővérem?

Vigyorogtam. Nem is olyan szörnyű ez a kölyök, amikor nem nyafog, mint egy óvodás.

– Történetesen én is nagy rajongójuk vagyok. Véletlenül bérletem van a szezon összes meccsére, de nem ám a kakasülőre szól. Egy köpésre ülök Jack Nicholsontól.

– Ne bassz! – kiáltott fel Brody. Aztán némi undorral rázta a fejét. – Kifizetődő gazdagnak és híresnek lenni.

Megveregettem a srác vállát.

– Az is kifizetődő, ha az ember gazdag és híres embereket ismer. A következő szezonban sok meccsről lemaradok, mert turnéra megyek. Gondoltam, esetleg melegíthetnéd a helyemet, amíg nem vagyok itt.

Brodynak leesett az álla, egy ideig szóhoz sem jutott. Miután elmúlt a sokk, újra felordított:

– Basszus, ez komoly?

– A Lakersszel sosem viccelek, kölyök – feleltem szigorúan. – Néha elviheted anyádat is, vagy a csajodat.

Brody lehajtotta a fejét, mert fülig vörösödött.

– Nekem nincs csajom – motyogta.

– Mi? Nincs csajod? – kiáltottam, majd a fejemet forgatva több helyes lánynak is a szemébe néztem. – Hát ezen gyorsan segíteni kell. Eljössz a lemezbemutató bulimra?

– Huh... Aha?

A bámészkodókra nézett, és újra elpirult. Állhatott körülöttünk vagy harminc-negyven kölyök, és mind a beszélgetésünket hallgatta. Mind tátott szájjal bámulta Brodyt.

– Király. Felvegyek még valakit a vendéglistára? Van esetleg valami sztárocska, akivel szívesen találkoznál?

A srác hitetlenkedve meredt rám.

– Ööö...

– Az A listához is hozzáférek, haver. Használd ki!

– Ööö... – Egy pillanatig törte a fejét. – Miley?

Elnevettem magam.

– Magasra tetted a lécet, látom. Ez tetszik. Mindig azt mondom, merjünk nagyot álmodni.

Felálltam, és felhúztam Brodyt is.

– Miley már visszajelzett, hogy jön – közöltem, és leporoltam a nadrágomat. Kikaptam a labdát a srác kezéből. – Ott lesz. A nővéred viszont sajnos kinyírna, ha pont vele hoználak össze. Mi a helyzet Bella Thorne-nal? Úgy hallom, nagyon cuki csaj.

Brody ajakbiggyesztése reménykedő vigyorba ment át.

– Bella Thorne? Még jó, hogy!

– Megdumáltuk. – A fejemet csóváltam. – Ha már úgyis arról a félelmetes nővéredről beszélünk, aki olyan rövid pórázon tart engem, menjünk, keressük meg, mielőtt bajba kerülnék, amiért egész estére megszabadultunk tőle.

M mint meglepetés

Morogva huzigáltam a galléromat, és magamban mindennek elmondtam azokat, akik arra kényszerítenek, hogy nyakkendőt vegyek fel. A lemezbemutató buli kissé sznobra sikerült. A menedzsereim úgy döntöttek, egy új, hipszter szusiétteremben rendezzük meg, így aztán nem volt kötelező szmokingban megjelenni, viszont főleg koktélt meg nyers halat kínáltak. Ölni tudtam volna egy sajtburgerért, de nem panaszkodhattam, végül is Valerie kis fekete ruhájáért megérte.

A dekoráció elég menő volt, ezt be kellett látnom. Az egész hely tele volt akváriumokkal, ettől az ember úgy érezte, mintha valami rejtélyes, romantikus, víz alatti világban lenne. Még füstgépeket is szereztek, úgyhogy olyan volt, mintha térdig felhőben járkálnánk. Remek volt a hangulat, a hangszórókból az új albumom számai üvöltöttek, és mivel beleszólásom volt a vendéglistába, szuper társaság jött össze. Csak a hülye nyakkendő, a kényelmetlen cipő meg a felvágós kaja ne lett volna – akkor tökéletes lett volna a buli.

– Hadd találjam ki! – súgta Val, amikor végre visszatalált hozzám. Igazi társasági ember volt, és aznap este nagyon népszerű. – Azon töprengsz, mennyire lenne bunkóság levenni a nyakkendőt és pizzát rendelni.

Győzött. Elmosolyodtam. Amikor eltűnt az arcomról a duzzogós grimasz, odahajolt, és megcsókolta a vigyoromat.

– Ez az arckifejezés sokkal jobban áll – jelentette ki.

Átkaroltam, mielőtt elhúzódhatott volna.

– Ha azt akarod, hogy megmaradjon, nem hagyhatsz itt állandóan.

– Csak jó házigazda szeretnék lenni. Te vagy az, aki folyton elbújik a vendégei elől.

– Ez nem is igaz, csak megpróbáltalak idecsalni ebbe a sötét sarokba. És odanézzenek! Ördögi tervem bevált. Eltartott egy darabig, de megérte a várakozást.

Az ölembe ültettem. Ügyet sem vetettem a lesújtó pillantására, inkább újra megcsókoltam. Ez az angyal még jobban a kedvemben akart járni, mint gondoltam, és vagy egy percig úgy smároltunk, mint két szerelmes tini.

Megújult energiával pattantam fel, és vonszoltam vissza Valt a vendégek közé. Volt számára egy meglepetésem, és az illető épp az előbb írt rám, hogy megérkezett.

– Richards képviselő urat bírod, nem?

Val pislogott, és furcsán nézett rám.

– Ezt most nem értem. Honnan tudtad?

Elvigyorodtam.

– Jó barátom, a Google elég jól ismer téged.

– Te rám kerestél a Google-ben?

– Reméltem, hogy találok egy-két meztelen fotót, de...

– Kyle!

Nevettem. Mindig bedőlt nekem.

– Na de... – folytattam, miközben egymásba fontam az ujjainkat. – Tudtad, hogy a nagyszerű képviselő úr legfiatalabb lánya tizenöt éves, és történetesen óriási rajongója Kyle Hamiltonnak?

– Azt tudtam, hogy van egy tinilánya, és sejthettem volna, hogy rajongó, mint a tinilányok többsége, de azt nem értem, te honnan szeded mindezt.

Átvágtunk a tömegen, és ekkor lépett be az ajtón a képviselő meg a csillagszemű lánya.

– Onnan szedem, hogy amikor telefonon meghívtam a mai eseményre a kedves papát, azt mondta, több helyet foglalok a lánya szobájának falán, mint a One Direction.

Val úgy tett, mintha elakadt volna a lélegzete.

– A One Directionnél is többet? Ez lenyűgöző... Várj, azt mondtad, felhívtad telefonon, és meghívtad a bulira?

Nevetve fordultam a férfihoz, aki éppen mellettünk állt.

– Val, bemutatom...

– Richards képviselő úr! – dadogta Val. Elpirult, és lelkesen rázogatta a férfi kezét. – Nahát! Elnézést... Csak nagyon meglepődtem. Nagyon örülök, hogy megismerhetem.

A férfi mosolygott.

– Nem gondoltam volna, hogy egy ilyen eseményen bárki is felismer.

– Megtisztelő, hogy eljött. Azóta kísérem figyelemmel a karrierjét, amióta megválasztották Huntington Beach polgármesterének.

A képviselő meglepetten vonta fel a szemöldökét.

– Akkoriban legfeljebb tízéves lehetett.

Val megint elpirult.

– Kilenc voltam. Apám önkéntes volt a kampánya idején. Elvitt az egyik vitára, és én osztogathattam a kitűzőket. Azóta is politikamániás vagyok. Most szereztem diplomát a Stanfordon politikatudományból, és az utolsó félévben önről írtam esszét a politikapszichológia-órámra.

Végül már nem tudtam visszafojtani a nevetést. Annyira furcsa volt ilyennek látni Valt. Sikeresen magamra vontam mindkettőjük figyelmét, úgyhogy megráztam a fejemet, és felsóhajtottam.

– Nemzetközi szupersztár vagyok, erre Val önt rajongja körül.

Val elpirult, mi pedig nevetve fogtunk kezet.

– Képviselő úr, bemutatom végtelenül okos barátnőmet, a jövendőbeli első női elnököt, Valerie Jensent. Nagyon igyekeztem lenyűgözni őt ma este, és mivel Hollywood „A" listájával ezt nem értem el, nagy köszönettel tartozom önnek, amiért eljött.

– Örömömre szolgál, nagyon kedves, hogy Monicát is meghívta.

Maga elé tolta a lányát, és a mosolya a politikuséból hirtelen a büszke apáévá változott.

– Köszönöm, hogy eljöttél, Monica – mondtam. A lány elfojtott egy sikolyt, amikor kimondtam a nevét, és remegve fogott velem kezet. – Nagy szívességet teszel nekem. Itt van egy barátom, aki nagyon aggódott, hogy nem lesz itt senki maga korabeli, akivel beszélgethet.

Val öccsére mutattam. A srácot nem volt nehéz kiszúrni, mivel mindenki másnál jóval magasabb volt. Hagytam Monicának egy másodpercet, hogy szemügyre vegye, aztán gyengéden megböktem a könyökömmel.

– Jóképű, mi? – A lány elpirult, és hallgatott, de a tekintete újra Brodyra tévedt. – Kedves is. Csak kicsit félénk. – Ismét Monicára néztem, és hozzátettem: – Mint te, ha jól sejtem.

A lány az ajkába harapott, és bólintott. Elengedtem Valt, és megfogtam Monica kezét.

– Gyere, bemutatlak, a felnőttek meg csak beszélgessenek az unalmas politikáról.

Val még mindig Richards képviselővel beszélgetett, amikor visszatértem. A félénk tinilányt Brody gondjaira bíztam.

– Ne aggódjon, uram. Ígérem, jó kezekben lesz. A srác Val öccse, majd ő vigyáz a lányára.

Mindannyian a két gyerek felé fordultunk. Brodyt egy egész csapat lány rajongta körül, de amint megemlítettem neki, hogy Monica félénk, és kicsit izgul, rögtön székkel kínálta, és csak rá figyelt. Éppen bemutatta néhány lánynak, akiket Monica nyilvánvalóan ismert.

– Egész konkrétan hány híres tinilányt hívtál meg? – érdeklődött Val.

Gyanakvó hangjától elnevettem magam.

– Egypárat – ismertem be.

– És hány tinifiú van itt? Híresek és nem híresek összesen?

Megint nevettem.

– Egy.

Val a szemét forgatta, de hálásan mosolygott.

– Csodát tettél vele. Valerie a héten többször is sírva hívott fel. Azt mondja, mintha kicserélték volna a srácot.

Vállat vontam.

– Csak egy kis figyelemre volt szüksége. Veled nehéz versenyezni, Val.

– Ennél többről van szó – mondta. – Annyira jól kezeled! Elgondolkodhatnál a mentori szerepen. Nagyon beválnál egy ilyen programban. Vagy tudod, mit? Akár a saját programodat is beindíthatnád, ha akarnád.

Veszélyesen csillogott a szeme, úgyhogy csírájában fojtottam el ezt a beszélgetést.

– Jaj, nem, kizárt. Te már nem indíthatsz több programot.

– De ezt együtt csinálhatnánk.

Ez érdekes gondolat volt, és nem is hangzott olyan rémesen.

– Majd esetleg meggondolom – feleltem. – Néhány év múlva. Most épp elég dolgod van a „Cs mint család" L. A.-i irodájával.

Ez felkeltette Richards képviselő érdeklődését.

– Ezen dolgozik? – kérdezte meglepetten Valt.

– Igyekszem – bólintott Val. – Még várunk a támogatásra, és egy-két engedély is hiányzik. Tudja, hogy megy ez.

A férfi nevetett.

– Meghiszem azt. Küldje el nekem a kérvényeket! Meglátom, meggyorsíthatom-e a folyamatot.

Val szóhoz sem jutott.

– Én... én... az hihetetlen lenne! – motyogta döbbenten. – Köszönöm.

– Boldogan segítek. Sokat hallottam a lányomtól az Sz mint szűz mozgalomról. Amióta megkaptuk a meghívást, megállás nélkül Kyle-ról csacsog. Megmutatta azt a cikket, amelyben arról írnak, hogy együtt vállalják az aszkétakihívást. Miss Jensen, én egy tinilány apja vagyok. Nincs a világon még egy nő, akit szívesebben támogatnék, mint önt. Sőt... Hívja fel az irodámat, és egyeztessen időpontot! Hamarosan megkezdődnek az interjúk, van néhány üres pozíció az újraválasztási kampányom csapatában. Nagyon jól jönne nekünk olyasvalaki, mint maga.

Valnek tátva maradt a szája. Át kellett karolnom a derekát, mert attól tartottam, összecsuklik.

– Nagyon kedves öntől – mondta, amikor újra rátalált a hangjára. – Egy álom válna valóra, ha együtt dolgozhatnánk, de néhány héten belül kezdődik az egyetemen a mesterképzés.

Ha ez egyáltalán lehetséges, a képviselőnek most még jobb véleménye lett róla.

– Ez az én szempontomból sajnálatos. De azért csak tegye el a névjegykártyámat, és majd jelentkezzen, ha végzett.

Val elvette a kártyát, én meg udvariasan kimentettem magunkat: azt mondtam, hogy sokkos állapotba került miatta a barátnőm, le kell ültetnem, mielőtt még elájulna. Nem is túloztam olyan nagyon. Val észre sem vette, amikor egy asztalhoz vonszoltam, és lenyomtam egy székre.

– Ez most komolyan megtörtént?

Elnevettem magam. Kótyagos barátnőm a következő pillanatban letámadott. Átkarolta a nyakamat, és ajkát az enyémre tapasztotta. Boldogan engedtem, hogy csókoljon, ameddig csak akar.

– El sem hiszem, hogy ezt megtetted értem – mondta, miközben majd kiszorította belőlem a szuszt.

Amikor elhúzódott tőlem, láttam, hogy a szeme megtelt könnyel. Végem volt. Több száz nő nézett már rám csillogó szemmel, de Valtől most először kaptam meg ezt a pillantást, és ez egészen más élmény volt. Az ő rajongása nem volt üres. Az ő arcára valódi érzések ültek ki. Ezek az érzések jelentettek valamit – összeszorult tőlük a torkom, és kiszáradt a szám.

– Val – suttogtam, és gyengéden megcsókoltam. – Menjünk innen! Menjünk el valahová, csak mi ketten. – Elnevette magát, mintha azt hinné, viccelek. – Komolyan mondom.

– Kyle, nem lehet.

– Dehogynem! Ez csak egy parti.

– De a te partid.

Ebben igaza volt, de azért felmerült bennem, hogy talán csak kifogást keres. Elszállt a jókedvem, és lerogytam a székemre. Nagyon untam már ezt. Még csak nem is a szexről volt szó. Úgy éreztem, egyáltalán nem akar kettesben maradni velem. Mintha valami szabály tiltaná. Már hat hete jártunk, és csak akkor voltunk egyedül, ha randiztunk, azt pedig mindig valami szép nyilvános helyen tettük. Összesen kétszer látta a házamat, és mindkétszer velünk volt Shane és Cara is. Sohasem voltunk igazán kettesben.

Tudtam előre, hogy ez a kapcsolat nem lesz egyszerű, de lassan mégis megkeseredtem. Valahogy többre számítottam. Nem akartam elszúrni a dolgot. Val csodálatos volt, tökéletes nő. Nála többre sosem vágytam. Teljesen beleestem, de valami nem működött köztünk, és nem tudtam rájönni, mi. Pedig éreztem, hogy ha nem hozzuk helyre nagyon hamar, nem maradunk együtt.

Val észrevette a csalódottságomat. Aggodalmasan összevont szemöldöke és bocsánatkérő mosolya elárulta, hogy valójában nem azért nem akar megszökni a buliról, mert ez udvariatlanság lenne. Nem bírtam tovább.

– Mi folyik itt, Val?

Látszólag meglepte a kérdés.

– Hogy érted?

– Úgy értem, mi történik velünk? Azért vagy ebben a kapcsolatban, mert akarod, vagy azért, mert nem tudod, hogyan szabadulj meg tőlem?

Val döbbenten hajolt közelebb. Kezébe vette a kezemet. Egy percig csak nézett, aggodalmasan kutatta a tekintetemet.

– Te komolyan nem tudod a választ? – kérdezett vissza suttogva.

Zavarba jöttem, mert tényleg nem tudtam. Eljutottunk arra a pontra, ahol nem lett volna szabad kételkednem. Utáltam, hogy megerősítésre van szükségem. Lehajtottam a fejem, és megrántottam a vállamat.

– Végül is mondhatni, hogy belekényszerítettelek.

Egész nyáron úgy éreztem, hogy nincs meg a kapcsolatunkban az egyensúly, mintha nekem fontosabb lenne ő, mint én neki. Az egyértelmű volt, hogy nekem nagyobb szükségem van rá, mint neki rám. Ezt egyetlen ismerősünk sem vitatta volna. Eleinte csak izgalmas volt, hogy egyáltalán velem van. Most viszont, hogy övé volt a szívem, ennyi már nem volt elég. Többet akartam tőle. Azt akartam, hogy ő is kötelezze el magát mellettem, és nem voltam biztos benne, hogy ez így van.

– Kyle! – Az arcomra tette a kezét, így kénytelen voltam a szemébe nézni. – Te aztán mindenkinél jobban tudhatnád, hogy soha nem teszek olyat, amit nem akarok. – Szemtelenül mosolygott, ami nála ritkaságszámba ment. – Nyugodtan nemet mondhattam volna neked. Képzeld, igenis ellen lehet állni a nagy Kyle Hamiltonnak, még akkor is, ha azt hiszed, hogy nem.

Nem volt kedvem nevetni, de azért felfelé görbült a szám. Val szeme felcsillant a mosolyom láttán.

– Azért vagyok L. A.-ben, mert itt akarok lenni – folytatta. – Azért vagyok veled, mert ezt akarom. Nálad jobb pasit nem is kívánhatnék.

Ezt a választ akartam hallani, mégsem tudtam szabadulni a rossz érzéstől. A szavak nem sokat jelentenek, ha nem támasztják alá őket tettek.

– Oké? – kérdezte, amikor nem feleltem.

Nem voltam biztos benne, hogy minden oké köztünk, de azért bólintottam. Nem dőlt be nekem. Néha utáltam, hogy olyan okos.

Felsóhajtott.

– Ez most nem a legmegfelelőbb alkalom egy ilyen beszélgetésre, de egyértelmű, hogy beszélnünk kell. Holnap elmegyünk a szüleid grillpartijára, de estére nincs programunk. Addig tudsz várni?

Nem tudtam, mit mondjak. A „beszélnünk kell" sosem jelent jót. Az járt a fejemben, vajon hamarosan ismét olyan tragikus véget ér-e a kapcsolatunk, mint négy évvel korábban. Ezt nem akartam, de néha úgy éreztem, elkerülhetetlen. Mindig is kissé reménytelennek tűnt számomra ez az egész.

– Kyle, bármi bánt is, szeretném helyrehozni. Nem szeretlek szomorúnak látni.

Legalább nem tervezte, hogy kidob. Ez persze nem jelenti azt, hogy nem fog megtörténni, de az mindenképp vidámságra adott okot, hogy nem állt szándékában megtenni. Mély levegőt vettem, igyekeztem összeszedni magam. Megcsókoltam a kezét, és meggyőző mosolyt erőltettem az arcomra.

– Oké – bólintottam. – Holnap, a grillezés után. Csak te meg én.

Val tetőtől talpig végigmért, mintha aggódna, nem fogok-e összetörni. Átmentem a vizsgán, elmosolyodott.

– Csak te meg én. Ígérem.

B mint baba

A szüleim a „kis nyári grillezésen” házhoz rendelt kaját szolgáltak fel. Ez annyira jellemző volt rájuk, jelezték, hogy szeretnék megismerni Val szüleit, ezért felvetettem, hogy grillezzünk a parton, aminek az lett a vége, hogy a jachtklubjukban rendezték meg az összejövetelt. Attól eltekintve, hogy volt homok és víz is – vagyis mehettem úszónadrágban és papucsban –, még sznobabb esemény volt, mint az előző esti lemezbemutató bulim.

Nem volt rövid a vendégek listája sem. Minden ismerősüket meghívták. Sohasem rendeztek bulit nekem és Adriannának, akkor sem, amikor eljegyeztük egymást, de gondolom, arra végre büszkék voltak, hogy egy nonprofit szervezeteket beindító, Stanfordon végzett, politikai terveket dédelgető jótét lélekkel járok.

Sznobok.

De hát ők a szüleim, és bár sokszor úgy éreztem, őrületbe kergetnek, nem állíthatom, hogy ők lettek volna a világ legrosszabb szülei. Szeretem őket, ezért is egyeztem bele, hogy megszervezzék ezt az előkelő partit, és összeszorított foggal tűrtem, hogy Orange megye összes említésre méltó lakójának eldicsekedjenek a barátnőmmel.

– Jaj, Valerie drágám, gyere ide! Be kell mutatnom a polgármestert.

Igen, anyám Valt kizárólag Valerie-nek volt hajlandó szólítani.

Val szélesen rámosolygott anyámra, majd az alacsony, kövér, kopasz férfihoz fordult, aki khakiszínű nadrágban és galléros pólóban állt mellette.

– Lambert polgármester úr, hát persze – üdvözölte vidáman. – Örülök, hogy megismerhetem.

Anyám ragyogott a büszkeségtől, amiért Val tudja a pasi nevét.

Hagytam, hadd csevegjenek, és odaoldalogtam a pár méterre felállított svédasztalhoz.

– A fiam végre megtalálta az igazit. Valerie a Stanfordon végzett – hencegett anyám. – Közgazdaságtan-politikatudomány szakpáron, mégpedig kitüntetéssel, és néhány héten belül megkezdi a mesterképzést. Nem árt, ha szemmel tartja, különben pár éven belül ellopja a munkáját.

– Ó, a polgármester úr biztonságban van – viccelődött Val. – Másik irodát szemeltem ki magamnak.

– Nem ovális alakút, ugye?

Val megvonta a vállát.

– Nos, a szögletes olyan unalmas.

Mindhárman udvariasan nevettek.

Sajnos Val szemmel láthatólag remekül érezte magát. Elnéztem, ahogy ott áll anyám mellett, és a sok fontoskodóval smúzol, mintha közéjük tartozna, és ijesztő felfedezést tettem. Azt leszámítva, hogy anyám mekkora sznob, miután gazdag és előkelő családban nőtt fel, Valről pedig ezt nem lehetett elmondani, a két nő bizony nagyon sok mindenben hasonlított. Még a nyári ruhájuk és a pántos szandáljuk is hasonló volt.

Shane odasomfordált mellém, és követte a pillantásomat.

– Komolyan jól érzi itt magát – szólt eltöprengve.

Felsóhajtottam.

– Az anyámmal járok.

Shane felhorkantott.

– Van ebben valami költői igazságszolgáltatás, ami engem nagyon szórakoztat.

Val gyorsan körbetekintett, engem keresett. Amikor találkozott a pillantásunk, elmosolyodott, aztán az égre emelte a szemét, jelezve, hogy csak anyám kedvére akar tenni. Be kell vallanom, ettől sokkal jobb lett a kedvem.

– Jó, azért nem ugyanolyan, mint anyád. Menj, mentsd meg!

– Ja persze. Anyám ki is nyírna.

– Akkor majd én – szólalt meg valaki a hátunk mögött.

Megfordultunk. Brody állt ott, és éppen a grillszószt nyalogatta az ujjáról.

– Boldogan megzavarom őket, hogy ellopjam a nő értékes kis póniját. – Összevont szemöldökkel nézett rám, és hozzátette: – Sértésnek ne vedd!

– Nem állt szándékomban – nevettem.

Nem bántott, hogy a srác ellenséges a szüleimmel. Sőt csodáltam, amiért van bátorsága szembeszállni velük. A szüleim udvariasak voltak idősebb Vallel és Brodyval, de alig leplezték, hogy megvetik az egykori terhes tinilányt és jelenlegi egyedülálló anyát. Aznap este párszor már kedvem lett volna megfojtani őket egy kanál vízben, amiért olyan lekezelően bántak velük.

– Ha van valami ötleted, kérlek, csak rajta! Szeretném látni, milyen képet vág.

A srác a kezembe nyomta az üres tányért.

– Figyelj és tanulj, haver!

Még egyszer lenyalta az ujjait, majd odasétált anyámhoz, közé és a polgármester közé lépett, majd karon ragadta Valt.

– Elnézést, Mrs. Hamilton – szólt ugyanolyan megjátszott udvariassággal, ahogy anyám beszélt vele egész este. – Nem bánja, ha elrabolom a nővéremet? Megígérte, hogy röpizik velem, és hamarosan mennem kell. – Széles, erőltetett mosolyt villantott a polgármesterre. – Tudta, hogy benne van az egyetemi csapatban? Szélső ütő.

– Ráadásul egyetemi csapatban játszó sportoló! – kiáltott fel a polgármester, és meglepetésében felszaladt a szemöldöke. – Lenyűgöző, Miss Jensen.

– Majd meglátjuk, mennyire lenyűgöző – felelte Brody.

– Mit szólsz, tesó? Te és Kyle ellenem és anya ellen? A vesztes ruhástul beugrik az óceánba.

Anyám rémült arckifejezése láttán alig bírtam megállni, hogy ne vigyorogjak, de amikor a polgármester lelkesen helyeselt az ötletre, kitört belőlem a nevetés. Val az öccsére mosolygott, tekintetében őszinte izgalom és szeretet tükröződött.

– Hát, szerintem hosszú és kellemetlen út vár rátok hazáig – ugratta a srácot. Aztán anyámra és a polgármesterre mosolygott, mintha minden a legnagyobb rendben volna.

– Ha megbocsátanak, úgy látszik, el kell simítanom egy kis családi vitát.

Anyámnak esélye sem volt ellenkezni, Val már ott sem volt.

– Sok sikert! – kiáltott utána a polgármester.

Brody volt az új példaképem, egészen addig, amíg Val arcon nem csókolt, és azt mondta:

– Remélem, készen állsz egy mocskos menetre. Kihívtak minket. Beszólogatás is volt, és a becsületem forog kockán, úgyhogy nem hátrálhatunk ki.

A homlokomat ráncoltam, mire szájon csókolt. Remélte, hogy ezzel megnyer az ügynek. Be is jött.

– Légyszi!

– Most rebegteted a szempilláidat? – kérdeztem, és igyekeztem nem elvigyorodni.

Hosszú szempillája alól nézett rám, az alsó ajkát lebiggyesztette.

– Működik?

Ha azt akarta elérni, hogy a szülei és a Huntington Beach-i Jachtklub tagjai előtt támadjam le, akkor igen, működött.

– Már a mocskos menetnél megnyertél.

Az égre emelte a tekintetét, aztán maga után vonszolt a homokos partra, ahol több röplabdahálót is kifeszítettek.

– Agyonvertek minket – siránkozott Val negyvenöt perccel később, miközben a homokban állva néztük a hullámokat.

– Téged vertek agyon – helyesbítettem. – Gondolhattam volna, hogy idősebb Val sportolóalkat, ez végül is családi örökség, Brody meg nagyon jól tudta, mennyire béna vagyok minden sportban.

Val szomorúan sóhajtott.

– Honnan sejthettem volna, hogy létezik olyan, amiben nem vagy jó?

Brody nevetve tette a vállunkra a kezét.

– Indul a séta, lúzerek!

Val elfintorodott.

– Rosszkor szólok, hogy félek az óceántól?

– Mi? – döbbent meg Brody. – Három kilométerre a parttól nőttél fel, és nem mersz bemenni?

– És ha cápák vannak benne? Meg lehet ott egy csomó nyálkás izé. Mi lesz, ha egy hal hozzáér a lábamhoz?

Még sosem láttam ilyen kislányosan viselkedni.

– Ne félj, Val, majd én elkergetem a halakat. – A víz felé rángattam, mire a homokba vájta a sarkát. – Fogadtál, kicsim, és vesztettél. Viseld férfiként a vereséget!

– Visszavágó! – kiáltotta Val Brodynak. – Csak te meg én. Ha nem kell hátránnyal indulnom, kicsináltalak volna, te is tudod!

– Én? Hátrány? – horkantottam fel. – Annyira rossz azért nem voltam.

Val lesújtó pillantást küldött felém. A jelek szerint a stressz elvette a humorérzékét.

– Kyle, még Robin is jobban játszott volna, mint te, és ő két nappal ezelőttre volt kiírva.

– Robin?

Na, ezt nem ússza meg, bármilyen aranyosan szenved is a pánikrohamtól. Felkaptam, és besétáltam vele a vízbe. Nevettem, miközben ő sikoltozott, és jó erősen kellett fognom, annyira rúgkapált.

– Nézzenek oda! – viccelődtem. – Még a végén kiderül, hogy az izmaim jók is valamire, nem csak nézegetni lehet őket.

– Kyle, komolyan mondom, ne merészelj elej...

Egy hullámba dobtam, ő meg sikított. Csak a derekáig ért a víz, amikor néhány másodperccel később prüszkölve előbukkant.

– Kyle! – kiabálta. – Te szemét!

Ki akart rohanni a partra, de átkaroltam a derekát, és szorosan fogtam.

– Nem vagy vicces – közölte, miközben igyekezett kitépni magát a szorításomból.

– Fogadást kötöttél, te nő. Az komoly dolog.

Amikor rájött, hogy nem tud szabadulni, átölelte a nyakamat, és úgy kapaszkodott belém, mintha az élete múlna rajta.

– Jó, most már tetőtől talpig csuromvizes vagyok, légyszi, vigyél vissza a partra! Nagyon-nagyon utálom az óceánt.

– Szó sem lehet róla. Ússzunk!

Magammal vonszoltam – befelé.

– Kyle, ne! Nem viccelek! Ki akarok menni.

– Vigyázok rád, nem engedlek el. Csak egy percig maradj itt velem, jó? Csak itt vagyunk biztonságban anyámtól.

Val lehunyta a szemét.

– Oké. Csak egy perc, és ne merészelj elengedni.

– Soha többé.

Felkaptam, a lábát a derekam köré fontam, és megindultam vele befelé, egészen addig, míg már a vállamig ért a víz. Jóval a combja fölé kellett gyűrnöm a ruháját, hogy lépni tudjak. Elakadt a lélegzete, tiltakozni akart, de aztán jött egy óriási hullám, és fel kellett ugranom, hogy ne csapjon át a fejünk fölött. Val úgy tapadt hozzám, mint egy polip, mintha az élete múlna rajtam.

– Semmi baj, Val – suttogtam, és egyik kezemmel kisöpörtem a homlokából vizes haját, míg a másikkal erősen tartottam. – Foglak.

Mély levegőt vett, és a vállamra hajtotta a fejét.

– Kyle, ha hozzám ér valami nyálkás izé, esküszöm, kiakadok.

– Jól van, mindjárt kiviszlek. Csak még néhány percig hadd fogjalak!

Felemelte a fejét, és kutató pillantással nézett rám.

– Tényleg ilyen kétségbeesetten vágysz a figyelmemre, hogy az óceánban kell túszul ejtened?

Komolyan kérdezte, kicsit zavarba is jött, ezért úgy döntöttem, őszinte leszek hozzá.

– Igen.

Becsukta a szemét, felsóhajtott, és a homlokát az enyémhez döntötte.

– Sajnálom – suttogta. – Szörnyű barátnő vagyok.

– Ha így lenne, nem vágynék olyan kétségbeesetten a figyelmedre, nem?

Egy eleinte puha, majd lassan forró csókkal felelt. Megindult a kezem lefelé a hátán, meztelen bőrt keresett, de nem talált. Átkoztam a fogadást, amely szerint ruhástul kellett bejönnie a vízbe.

– Vedd le a ruhát – mormoltam. Mélyen a hajamba túrt, már alig tudtam gondolkodni. – Egész nap arra vártam, hogy láthassam a bikinidet.

Azt hittem, tiltakozni fog, ehelyett megmerevedett a teste, és még mélyebben csókolt. Amikor elengedett, hogy levegőt vehessek, a mellkasomhoz tapadt ruhámra tette a kezét. Megrángatta, és azt mondta:

– Csak akkor, ha leveszed a pólódat, Mr. Atléta Aszkéta.

Egy pillanatra elengedtem, és áthúztam a fejemen a pólómat.

– El fogod hagyni – lehelte Val, amikor elhajítottam.

– Nem érdekel – hörögtem. Szenvedélyesen megcsókoltam, és egymáshoz simult a testünk.

Végigsimítottam kerek fenekét, és végre megtaláltam csupasz combját. Még feljebb toltam a ruháját, így már a dereka is meztelen volt. Megálltam, vártam, hogy Val ellökje a kezemet, de nem tette. Összezavarodtam, de eszemben sem volt panaszkodni.

– Val! Kyle! Gyertek vissza!

A távolból hallottuk a hangokat, még a fülemben dübörgő vér és a szaggatott lélegzetvételünk is hangosabb volt náluk. Egyikünk sem törődött velük.

– Srácok! Robinnál megindult a szülés!

– Szuper! – kiáltotta vissza Val, és felemelte a karját, hogy levehessem a ruháját. Mielőtt megtehettem volna, eljutott a tudatomig a szülés szó.

– Azt mondta, Robinnál megindult a szülés?

– KYLE! VALERIE!

Abbahagytuk a csókolózást, és a part felé fordultunk, ahol többen vadul ugráltak, igyekeztek magukra vonni a figyelmünket. Anyám összevont szemöldökkel nézett minket.

– A barátodnál megindult a szülés. Azt mondja, te hoztad ide kocsival. Kórházba kell vinni.

Amikor végre felfogtam, káromkodtam egyet.

– Robinnál megindult a szülés!

Sietve kimentünk a partra, ahol anyám törülközőkkel várt minket. Nem tudtam volna megmondani, a rosszalló pillantást azzal érdemeltem-e ki, hogy az óceánban csókolóztam a barátnőmmel, vagy azzal, hogy meghívtam a partijára egy terhes nőt, akinek volt képe az esemény kellős közepén megkezdeni a szülést.

– Hol a pólód? – sziszegte, miközben a klub épülete felé rohantunk.

Nem is emlékeztem, mi történt vele. Anyám felsóhajtott.

– Elvihetitek a törülközőket, majd én beszélek a tulajjal. Már kiálltak a kocsiddal. És a barátaid is várnak.

Átrohantunk a teraszon, elnézést kértünk mindenkitől, és sietve búcsút intettünk. Gyors léptekkel átvágtunk a klub épületén, összevizezve mindent. A bejárat előtt ott állt az Escalade-em, mellette pedig Cara és Shane.

– Ez durva lesz – közölte Cara mosoly nélkül, és a hátsó ülésen egymással kiabáló párra mutatott.

Shane elvigyorodott, és kinyitotta nekem a vezetőoldali ajtót.

– Reménykedj, hogy nem lesz nagy forgalom!

– Forgalom? – kiabált kétségbeesetten Alan. – Ez Dél-Kalifornia! Itt mindig nagy a forgalom! Én szóltam, Robin! Megmondtam, hogy maradjunk otthon!

– Én meg megmondtam, hogy képtelen vagyok akár csak egy percet is eltölteni abban a házban az anyáddal, aki a nyakamba liheg! Elviselhetetlen az a nő! Megmondtam, hogy ne hívd oda!

– Ő az anyám! Nem hívtam! Csak úgy megjelent! Mit kellett volna csinálnom?

– Bezárhattad volna az ajtót, és elküldhetted volna a legközelebbi hotelbe!

Azta! Shane-hez fordultam, aki most már nem vigyorgott. Komor arccal nézett.

– Sok sikert, haver! Nem lennék a helyedben.

Nagy levegőt vettem, és beültem a kocsiba.

Val arcon csókolta anyámat, elnézést kért, aztán ő is beszállt.

Összenéztünk, aztán a gázra léptem.

– Menjünk a huntingtoni kórházba – kérte Alan, miközben kiálltam a klub elől.

– Ne! – tiltakozott Robin.

– Szívem, Pasadena nagyon messze van.

– Nem lesz baj. Asherrel tíz órán át vajúdtam. Hatperces fájásaim vannak.

– És ha dugó lesz? – makacskodott Alan. – Az út szélén akarod megszülni a fiunkat?

Feltehetőleg újabb fájás jött, mert Robin felnyögött, és előrehajolt.

El sem hittem, hogy ez tényleg megtörténik. A hátsó ülésen egy szülő nő, én meg vezessek? Előkaptam a telefonomat, gondoltam, talán jobb lenne mentőt hívni, de mintha csak olvasott volna a gondolataimban, Robin gyilkos pillantást küldött felém a visszapillantóból.

– Vezess! – ordította.

Vezettem.

– A helyi kórházba menjünk! – ismételte meg Alan.

Erre Robin ijesztő szörnyeteggé változott.

– Nem fogom egy idegen kórházban megszülni a gyerekemet, egy órára a lakásomtól egy éppen ügyeletes sarlatán kezei között! – kiabálta vissza. Kivörösödött arcát felém fordította, és vérfagyasztó pillantással nézett rám. – Pasadenába viszel, a Huntington Memorialbe, különben halott ember vagy, Kyle! Hallod? Ne kezdj ki egy szülő nővel!

Együttérzőn néztem Alanre. Megértette az üzenetet. Pasadena felé vettem az irányt, mert kedves volt az életem, és meg akartam tartani.







20.

Sz mint szerelem

Ennyit a tízórás vajúdásról. Robinnak Monrovia környékén folyt el a magzatvize, teljesen eláztatta a bőrülésemet. Abba inkább bele sem gondoltam, mi lehetett abban a folyadékban. Éreztem, hogy új kocsit kell majd vennem, de legalább odaértünk a kórházba, mielőtt megszületett a baba.

Robin azt kérte, maradjunk – valahogy úgy fogalmazott, Val nem hagyhatja egyedül azzal az idiótával, aki ezt tette vele –, úgyhogy a kórházban kerítettek nekem egy inget, és megkezdődött életem leghosszabb két órája.

Alan Robin mellett ült, fogta az egyik kezét, Val a másik oldalán a másikat, én meg a szoba túlsó végében álldogáltam, és imádkoztam, nehogy elhányjam magam, vagy elájuljak. Le kellett ülnöm, amikor gyengült a baba szívhangja, aztán hozták a vákuumot, és szabályszerűen kiszippantották a kissrácot. A nővérek a térdem közé nyomták a fejemet, aztán kaptam narancslevet.

Val megsajnált, és odajött hozzám, hogy az én kezemet fogja. Mivel akkor már kint volt a baba, Robin beleegyezett.

Már éppen elhatároztam, hogy nekem soha, de soha nem lesz gyerekem, amikor Robin kisbabája felsírt. Alig lehetett kivenni, mi az a véres, magzatmázas kis csomag, de aztán odaadták Robinnak, aki olyan csodálattal ringatta, mintha legalább a nap, a hold és az összes csillagok volnának bebugyolálva abba az apró takaróba.

Robin elsírta magát, aztán Val, és még Alan arcán is legördült egy-két könnycsepp. Robinnal egész nap megállás nélkül veszekedtek. A csaj borzalmas dolgokat vágott a fejéhez, és többször is kasztrációval fenyegette. Most sápadt volt, izzadt, a szeme fátyolos, de Alan ott állt mellette, és úgy mosolygott rá, mintha még soha életében senkit sem szeretett volna annyira, mint őt. Annyi érzelem volt a levegőben, hogy attól tartottam, belefulladok.

– Kyle, gyere, nézd meg – suttogta Robin, de egy pillanatra sem vette le a tekintetét a babáról.

Nem voltam biztos benne, hogy fel tudok állni, de Val megfogta a kezem, és odahúzott az ágyhoz. Kicsit megdöbbentem.

– Mi lett a fejével? – suttogtam. – Jól van? Mitől ilyen lila?

Mindenki kinevetett.

– A vákuum miatt van – magyarázta Robin. A fiára mosolygott. – Normális, és hamarosan elmúlik, igaz, szépségem?

– Gyönyörű – súgta Val. – Gratulálok, srácok.

– Köszönjük.

Val megszorította a kezemet, és a kicsire mosolygott, nekem meg furcsán bizsergett a szívem környéke.

Robin odaadta a gyereket a férjének, aki teljesen elolvadt tőle. Ringatta, és legalább annyit gügyögött neki, mint a felesége. Aztán hirtelen Robinhoz hajolt, és óvatosan megcsókolta.

– Szeretlek, szívem – mondta. – Gyönyörű kisbabákat szülsz.

– Én is szeretlek. Gyönyörű kisbabákat adsz nekem.

Mi mintha ott sem lettünk volna. Teljesen belefeledkeztek egymásba és a kisfiúkba. Még sosem láttam náluk boldogabb párt. Addig a pillanatig nem is tudtam, hogy létezik ilyen szerelem. Azt hittem, tudom, mi a szerelem, de kiderült, fogalmam sincs róla.

– Hát akkor mi most megyünk, hagyunk titeket, élvezzétek csak ki a pillanatot – szólaltam meg. – Gratulálunk.

Robin és Alan szinte fel sem néztek, úgy búcsúztak el, és köszönték meg, hogy behoztuk őket a kórházba. Val megígérte, hogy másnap, ha már nem lesz csupa sós víz és homok, visszajön, és megdédelgeti a kicsit.

Némán tettük meg az utat a kocsimig, és egy darabig csak ültünk ott a parkolóban, próbáltuk feldolgozni, amit átéltünk.

– Hihetetlen volt, nem? – kérdezte Val halkan.

Nem tudtam, mi mást felelhetnék, ezért helyeseltem.

– Aha. Őrület.

Val rám mosolygott.

– Már jobban vagy?

Kicsit még émelyegtem, de azért bólintottam.

– Ti, nők, kemények vagytok.

– Ti, pasik meg igazi puhányok. – Megszorította a kezemet. – De ezért szeretünk titeket.

Val csillogó szemmel mosolygott rám, és egy pillanatra el tudtam képzelni, milyen lenne Robin és Alan helyében lenni. Persze közel sem álltam készen a gyerekvállalásra – sőt az élmény hatására jó húsz évvel későbbre került ez a terveim közt de rájöttem, hogy olyan kapcsolatot szeretnék, mint az övék. Nem csak szerettem volna, készen is álltam rá. Azt akartam, amit Robin és Alan él át egymással, és Vallel akartam. Csak azt nem tudtam, hogyan csináljam.

Végül beindítottam a kocsit. Kényelmes csendben, egymás kezét fogva utaztunk, egészen addig, amíg el nem hajtottam a Cara és Shane házához legközelebb eső kijárat mellett.

– Itt kellett volna lemennünk – állapította meg Val.

– Ha Caráékhoz akarnánk menni – feleltem de tegnap megígérted, hogy eljössz hozzám, még ha csak néhány órára is.

Val szóra nyitotta a száját, mondani akart valamit, aztán meggondolta magát, és újra az ablak felé fordult. Nem tudtam eldönteni, örül-e, vagy sem. Úgy éreztem, nem akar eljönni hozzám, de nem hiszi, hogy vitatkozni tudna velem.

Megint összeugrott a gyomrom, alig kaptam levegőt. Majdnem megfordultam, és hazavittem, de végül úgy döntöttem, szembe kell néznünk ezzel a problémával, akkor is, ha ez azt jelenti, elveszítem őt. Képtelen voltam tovább ebben a félig-meddig kapcsolatban létezni.

Csendben tettük meg a hazáig vezető utat, és Val nagyon feszült volt, amikor beléptünk az ajtón. Utáltam, hogy ilyen ideges vagyok. Végül is ő a barátnőm, már több mint hat hete jártunk. Igenis haza kell tudnom vinni őt úgy, hogy közben ne érezzem azt, hogy elraboltam.

– Akkor... – megköszörültem a torkomat, hogy eltüntessem belőle a gombócot. – Éhes vagy? Rendelhetünk kaját.

– Ha nem bánod, előbb lemosnám magamról a tengervizet.

Veszélyes képek villantak fel a fejemben, elképzelt jelenetek, amelyek semmiképp sem válhattak valósággá.

– Ööö... – újra krákognom kellett. Úgy kiszáradt a hülye torkom, hogy elment a hangom. – Ebben segíthetek.

Magammal húztam, végig a házon a hátsó kertben lévő medencéig. Mivel a hegyoldalba épült a ház, nem volt túl nagy a kertem, a terasz és a medence szinte az egészet elfoglalta. A feszített víztükör azt az illúziót keltette, mintha az ember könnyedén átúszhatna a szélén, bele az óceánba. Csodálatos volt a kilátás.

Lemenőben volt a nap, amitől csak még gyönyörűbb lett a látvány. Tudtam, tíz perc múlva eléri a láthatárt, élénk narancssárgára és lilára festve az eget. Nincs szebb a Csendes-óceán fölött lenyugvó dél-kaliforniai napnál.

– Mit csinálunk? – érdeklődött Val, miután gyönyörködött kicsit a kilátásban.

Levettem az inget – zöld, kórházi holmi volt, amit a dolgozók erőltettek rám –, és a vízbe dugtam a lábamat.

– Lemossuk magunkról a tenger sóját. Nem félsz a víztől, ugye?

– Nem, csak az óceántól, a tavaktól, attól, ami nem átlátszó, de...

– Nyugi, fűtött medence. Sokkal melegebb a víz, mint amiben délután úsztunk.

Val szkeptikusan nézte a vizet, én meg belecsusszantam. Lebuktam, és jó erősen megmostam a hajam, mielőtt ismét felbukkantam.

– Gyere úszni, Val! Csak megnézzük a napnyugtát, utána lezuhanyozhatsz.

Val felsóhajtott, de azért halványan elmosolyodott.

– Csak látni akarsz bikiniben.

Elvigyorodtam. Hálásan, hogy oldjam picit a feszültséget.

– Átfutott az agyamon a gondolat.

Vártam. Eltökéltem, hogy én bírom tovább a farkasszemnézést. Szerencsére Val tört meg előbb, és levette a sós víztől kemény ruháját.

Kiszáradt a szám. Miss Egyetemi Sportoló pontosan olyan volt, amilyennek elképzeltem. Gyönyörű, világos bőre egyszerre tűnt puhának és feszesnek. Izmos volt, de nem túlságosan, tökéletes alakja volt. Tudtam, hogy zavarja a melle, de szépen kitöltötte a bikinifelsőt. A bal csípőcsontján, a bikinialsója fölött volt egy kisebb, sötét rózsaszín anyajegy. Amikor elképzeltem, amint megcsókolom azt a foltocskát, belesajdult az egész testem.

Val rajtakapott, amint megnyaltam a szám szélét, és elpirult. Ettől csak még jobban megkívántam.

– Gyönyörű vagy – szóltam rekedt hangon. – Annyira gyönyörű!

Szerintem csak azért csobbant bele a medencébe, hogy elrejtőzzön mohó tekintetem elől. Megint lebuktam, hátha kitisztul a fejem. Uralkodnom kellett magamon, bármennyire reménytelennek és lehetetlennek tűnt is a feladat.

Amikor feljöttem, Val karnyújtásnyira volt tőlem. Szerettem volna magamhoz vonni, de ellenálltam a kísértésnek. Még mindig kényelmetlenül érezte magát. Felé nyújtottam a kezemet, és reméltem, magától jön oda. Meglepődtem, amikor így tett.

– Gyere, ezt nézd! – Kézen fogva a medence széléhez vezettem. Bizonytalannak éreztem, ezért kicsit közelebb húztam magamhoz. – Tökéletes biztonságban vagy. Nem tudsz lezuhanni.

– Tudom, csak olyan veszélyesnek tűnik.

– Ebben a medencében egyedül a fürdőruhád veszélyes.

Erre bosszúsan felsóhajtott, aztán elmosolyodott.

Elértük a medence szélét, és a peremre mutattam, amely padként is funkcionált. Val megkönnyebbült a stabil beton tapintásától. Innen már látszott a szikla széle, alig volt két méterre tőlünk, ott eltűnt a talaj, és utána már csak a végtelen óceánt láttuk.

– Lélegzetelállító – suttogta.

Közelebb csúszott hozzám, odabújt, és szavak nélkül kérte, hogy karoljam át. A hátát a mellkasomhoz szorítottam, ő pedig a lábam közt ült a peremen. Hátradőlt, és az egész teste ellazult. Egy pillanattal később végtelenül elégedetten felsóhajtott.

– Köszönöm, Kyle. Ez kellett a mai nap után.

Nevettem.

– Nekem is. Mondtam, hogy anyám kicsit sok.

Val hangjában cinizmus bujkált.

– Jót akart.

– Csak azért, mert bír téged. Ha valaki nem tetszik neki, kegyetlen tud lenni.

– Hát akkor szerencse, hogy engem kedvel.

– Tényleg az – bólintottam. – Azt hiszem, te vagy az első lány, aki tetszik neki. Most már sohasem dobhatsz. Csak te kárpótolhatod értem.

– Jaj, ez nem igaz. Szeret téged. Egész nap veled dicsekedett.

– Inkább azzal, hogy sikerült felszednem egy ilyen nőt, mint te. Szóval tulajdonképpen veled.

– Hát – nevetett Val –, igazából tényleg én vagyok az egyik legjobb tulajdonságod. De azért van több is. Egy csomó. Még olyan is, ami kárpótol a rosszakért.

– Például? – nevettem el magam én is.

A horizontot nézve elgondolkodott.

– A szenvedélyed, a kreativitásod – felelte. – A zenéd, a dalaid, az, ahogy kifejezed magad. Én ezeket szeretem benned a legjobban. Belém egy csepp kreativitás sem szorult, és iszonyú bénán megy az érzelmeim kifejezése. Bár úgy tudnék bánni a szavakkal, mint te!

Meglepett ez a bók – kívül-belül megmelengetett. Sosem hittem volna, hogy figyel ilyesmire, még kevésbé, hogy értékeli. Majd kiugrott a szívem, úgyhogy szorosan fogtam Valt, mintha ő egyben tarthatna. Ettől kicsit lelassult a szívverésem, de ezután már képtelen voltam uralkodni magamon, meg kellett csókolnom. A vállához érintettem az ajkamat.

Mély levegőt vett, oldalra hajtotta a fejét, és ezzel engedélyt adott rá, hogy folytassam, amit elkezdtem, szabaddá tette a nyakát.

– És te vagy a legfigyelmesebb ember, akit ismerek. Amikor akarod – tette hozzá. – Mi mindent meg nem teszel csak azért, hogy örüljek! Segítettél az öcsémnek, összehoztál egy találkozót az egyik példaképemmel. Ez sokkal több, mint amit egy átlagos ember megtenne. – Érzékeny pontot érintett az ajkam, mire összerezzent. – Meg sem érdemellek – suttogta elfúló hangon.

Felemelte a fejét, és édes csókban forrtunk össze. Lassú, érzéki tűzben égtünk. Minden csókunk egyre hosszabb és mélyebb lett, míg végül teljesen eggyé váltunk, és már képtelenek voltunk elengedni egymást.

Oldalra fordult, így a karomba zárhattam. Kezével felfedezte a testemet, finom érintése nyomán mindenhol libabőrös lettem, ahol csak hozzám értek az ujjai. Elképesztő érzés volt.

Igyekeztem fegyelmezni a kezemet, mert eddig akárhányszor smároltunk, mindig elhúzódott tőlem, amikor felfedezőútra indultam, de végül nem bírtam uralkodni magamon. Érezni akartam őt, és akartam, hogy érezze az érintésemet.

A kezem az arcáról a vállára csúszott, és végigsimította a karját. Megtaláltam meztelen hasát, és végighúztam az ujjamat a köldöke fölött. Hiába tompította az érzékelést a víz, még így is reagált az érintésemre. Elakadt a lélegzete, ívbe hajlott a háta a váratlanul kellemes érzéstől. Lehunyta a szemét, és a keze lassan megállt. Ellazult.

Gyönyörű volt így, elragadó, ahogy fürdött a gyengédségemben, mintha még sosem élt volna át hasonlót. Hirtelen rájöttem, hogy valóban erről van szó, és elakadt a lélegzetem.

Tudtam, hogy a teste bizonyos pontjait még sosem érintette senki, vannak örömök, amelyeket még sosem élt át, és meg akartam neki mutatni ezeket. Nem fekhettünk le egymással, de ez nem jelenti azt, hogy nem kaphat tőlem új élményeket. Megmutathattam neki, mi vár még rá. Átérezhette, milyen nagyon fontos nekem. Meg akartam tenni ezt érte. Közelebb akartam kerülni hozzá. Szükségem volt az intimitásra.

Lejjebb csúsztattam a kezemet a hasán, végig a bikinialsóján. Amint megérintettem, nagyot nyelt, és eltolt magától.

– Kyle, ne!

Magamhoz tértem a kábulatból, amibe ő ejtett, és ösztönösen átöleltem. Kalitkába zártam, mielőtt megszökhetett volna tőlem.

– Mi a baj? – kérdeztem fojtott, rekedt hangon. – Megígérem, bírok magammal. Rajtad marad a ruha. Ismerem a szabályt, nincs szex.

Kibontakozott az ölelésemből, és végtelenül szomorú arccal fordult felém.

– Ennél többről van szó. Nem akarom, hogy csak üres frázis legyen, hogy meg akarom tartani a szüzességemet. Nemcsak a szüzességemet védem, hanem az erényeimet is.

– Vagyis? – Nem akartam tiszteletlen lenni. Őszintén nem értettem, mit mond.

Val az arcomat fürkészte. Látta, mennyire összezavarodtam, és sajnálat költözött a tekintetébe.

– Vagyis semmi játszadozás – felelte. – A petting is ugyanúgy ki van zárva, mint maga a szex.

Tudhattam volna. Egész nyáron jártunk, mégsem jutottunk el idáig. Sejthettem volna, hogy ez vár rám, mégis meglepett. Mégis fájt. És nem csak a kielégítetlen lüktetés. Úgy éreztem, nem velem akarja megtenni, nem érez irántam semmit. Hogy tud ilyen hűvös lenni, amikor én olyan rohadtul odavagyok érte?

Tudtam, hogy nem kéne magamra venni a visszautasítást, de nem tehettem róla. Ökölbe szorult a kezem, és gyorsan kimásztam a medencéből.  Kellett egy kis távolság.

Felkaptam egy törülközőt az egyik napozóágyról, és igyekeztem kicsit megnyugodni, miközben a hajamat töröltem. Gyengéd kéz érintette meg a vállam.

– Ne haragudj! – súgta a fülembe.

Ezt nem bírtam tovább. Valami elpattant bennem, és nekiestem.

– Én ebbe belepusztulok! – Kifutott arcából a vér, ezért vártam egy kicsit, hogy valamivel nyugodtabban tudjam folytatni. – Még sosem éreztem ilyet, Val. Még Adriannával sem. Nem érted? Szerelmes vagyok beléd! Annyira szeretlek, hogy már nem tudom, mihez kezdjek magammal.

Val teljesen ledermedt, elkerekedett és könnybe lábadt a szeme. Fogalmam sem volt, mi járhat a fejében, miért okoznak neki fájdalmat az érzéseim, de képtelen voltam elhallgatni. Ha már belekezdtem, végigcsinálnom, még ha ez katasztrófához vezet is.

– Még csak nem is a szexről van szó – folytattam. – Megőrülök, mert ahányszor közel kerülök hozzád, mindig ellöksz magadtól. Totál felszínes a kapcsolatunk. Sekélyes. Folyton próbálok belemerülni, de te nem jössz velem. Félek, hogy te nem vagy benne annyira, mint én, és már nem tudom, mit gondoljak.

Az utolsó szavakat alig hallhatóan mondtam ki. Leeresztettem. Nem tudtam, mit mondhatnék még, hogy megértsen.

Val csak állt ott egy hosszú, fájdalmas pillanatig, az arcán végigfolytak a könnyek.

– Kyle – súgta fojtott hangon. – Annyira benne vagyok, hogy majd belefulladok. – Összezavarodtam, de a szívem mélyén remény ébredt. – Én is szeretlek téged.

Megállt bennem az ütő, szóhoz sem jutottam. Letörölte a könnyeit, és bizonytalanul közelebb lépett. Mindketten meglepődtünk, amikor elhátráltam tőle.

Kellett egy pillanat, mire feldolgoztam, amit hallottam. Kimondta azt a bizonyos szót, és ezzel olyan pontra érkeztem, ahonnan már nem lehetett visszafordulni. Azt akartam, hogy igaz legyen. Muszáj, hogy igaz legyen, mert éreztem, ha valaha is visszavonná, azt nem élném túl. De nem voltam biztos benne, hogy komolyan mondta, ezért még nem fogadhattam el.

Val idegesen nyelt egyet.

– Őrülten, kétségbeesetten szerelmes vagyok beléd, és ez iszonyú félelmetes. Már akkor beléd szerettem, amikor először játszottuk ezt a játékot, és megszakadt a szívem, amikor elmentél. Négy éven át győzködtem magam, hogy túl vagyok rajta, de amint megláttalak a Connie Parker Show-ban, rögtön tudtam, hogy sosem múltak el az érzéseim.

Annyi érzés kavargott bennem egyszerre, hogy le kellett hunynom a szemem. Nagyokat lélegezve igyekeztem megnyugodni.

– Nem értem – mondtam végül. – Ha így érzel, miért nem engeded, hogy viszontszeresselek?

– Mert félek – suttogta. – Olyan sok pasival randiztam a gimi óta, és mind olyan volt, mint te. Mint te régen – tette hozzá gyorsan, amikor összerezzentem. – Lehuppant az egyik napozóágyra, és keserűen folytatta: – Én vagyok a híres szűz. Nem tudtak ellenállni a kihívásnak, és amikor felfogták, hogy nem nyerhetnek, elhagytak. – Rám nézett, könnyben úszott az arca. – Akivel eddig jártam, mind dobott. Legelőször még a gimiben Zach, akinek azt a hülye videót is köszönhetem. Hányszor néztem végig, ahogy a barátaim megtalálják a szerelmet... Robin, Isaac, Cara, Stephanie... Én meg egyetlen sikeres kapcsolatot sem tudok felmutatni.

Megtörölte az arcát, és akkorát sóhajtott, mintha reménytelen lenne minden.

– Te mondtad nekem egyszer, hogy tévhitbe ringatom magam. Hogy lehetetlen elvárásaim vannak. Azt mondtad, olyan pasit keresek, aki nem is létezik.

Kedvem lett volna behúzni magamnak egyet, amiért ilyen baromságokat mondtam. Végre megmozdult a lábam, és odaültem mellé.

– Val, akkoriban idióta voltam. Önző, arrogáns seggfej, és csak haragudtam, amiért nem kaphattam meg tőled, amit akartam.

– De igazad volt – erősködött. – Milliószor bizonyítottam az elméletedet. Aztán belefáradtam, hogy minden randi kudarcba fullad, és inkább hagytam az egészet a francba.

– Nem volt igazam – győzködtem. – Egész nyáron azt próbálom bebizonyítani neked, mekkorát tévedtem. Talán mostanra kiérdemeltem egy kis bizalmat.

Lehunyta a szemét, és bólintott.

– Ez így van – ismerte el –, és pont ez rémít meg annyira. Engem már annyiszor megbántottak, hogy össze sem tudom számolni. Erre hirtelen a semmiből felbukkan az a pasi, akit mindegyiknél jobban akartam, de azt hittem, semmi esélyem nála, és készen áll lemondani értem a szexről? Kyle, senki sem tudja, hogy milyen csodálatos vagy. Lehetetlennek tűnt, hogy egy ilyen pasi, mint te, mellettem maradjon. Még mindig annak tűnik. Úgy érzem, előbb-utóbb végleg belefáradsz ebbe a játszmába, és kisétálsz az életemből, mint a többi. Mint ahogy egyszer már megtetted.

Olyan szorítást éreztem a mellkasomban, hogy elállt a szavam. Minden erőmre szükségem volt, hogy egyetlen mondatot kipréseljek magamból.

– Ezúttal nem megyek sehová, Val. Esküszöm.

– Szeretnék hinni neked. Igyekszem. De kénytelen vagyok tartani a távolságot, mert hiába szeretek beléd egyre jobban, állandóan azt várom, mikor töröd össze a szívemet.

Éreztem, hogy ha még egy szót szól, végem van. Az ajkára tapasztottam a számat, és úgy csókoltam, ahogy addig soha. Leomlott köztünk a fal, és minden csepp szerelmemet belesűrítettem abba a csókba. Biztos akartam lenni benne, hogy többé már nem arra vár, mikor bántom meg. Mert ez után a csók után tudnia kellett, hogy sosem tennék ilyet.

Megálltam, hogy levegőhöz jussak, a homlokának támasztottam a magamét. Összeszorítottam a szemem, de hallottam szaggatott lélegzetét. Éreztem, hogy az ő mellkasa is úgy zihál, mint az enyém.

– Val, előbb-utóbb adnod kell valamit – szóltam lihegve. – Nem akarom összetörni a szívedet, de folyton ellöksz magadtól, és ezt már nem bírom. Be kell engedned. Bíznod kell bennem. – A két tenyerem közé fogtam az arcát, és hátrasimítottam a haját. – Tudom, hogy nem szexelhetünk, de akkor is muszáj, hogy közelebb érezzem magam hozzád. Kell, hogy felnőttebbnek érezzem ezt a kapcsolatot. Nem tudok mit kezdeni a tizenkettes karikával. Ha nem lehetsz velem testileg, akkor legyél velem itt. – A fejére mutattam, aztán a szívére. – És itt. Bármi legyen is a következő lépésed, én is azt akarom. Kellesz nekem.

Hangtalanul sírt. Egy örökkévalóságnak tűnő, fájdalmas pillanat után felnézett rám nedves pillái alól.

– Itt maradok éjszakára.

Lefagytam, biztosra vettem, hogy rosszul hallottam.

– Rendelünk kaját, megnézünk egy filmet, és itt töltjük az estét... csak te meg én. – Nagy levegőt vett. – És ha akarod, itt alszom. Szerintem menni fog.

Leállt az agyam. Amint felkínálták neki ezt a lehetőséget, rövidzárlatot kapott.

Tudtam, hogy azt kellene mondanom, erre semmi szükség. Tudtam, hogy csak azért ajánlotta fel, mert arra kértem, adjon nekem valamit. Nem úgy értettem, hogy töltse velem az éjszakát, mégis azt akartam, hogy így legyen. Még soha semmit sem akartam ennyire egész életemben, pedig végtelenül önző ember vagyok.

– Biztos? – Ennél jobb kibúvót képtelen voltam adni.

Idegesnek tűnt, és kicsit remegett a hangja, amikor azt kérdezte:

– Petting sem lesz?

– Nem lesz – ígértem. – Bírok a kezemmel. És továbbra is érvényes a ragasztószalag-szabály.

Ezen elmosolyodott, és elszántság jelent meg a tekintetében.

– Akkor maradok. Maradni akarok. – A mellkasomra tette a kezét, és hosszan, mélyen beszívta a levegőt. – Tényleg bízom benned, Kyle.

A nyakam köré fontam a karját.

– Nem foglak megbántani – mondtam, miközben átkaroltam a derekát, és magamhoz húztam. – Képtelen lennék rá. Ahhoz túlságosan szeretlek.

– Én is szeretlek – suttogta, és először, amióta megismertem, elhittem, hogy ez igaz.

K mint képzelet

A medence mellett csókolóztunk, míg fel nem tűnt, hogy lement a nap, és fázunk, mert vizesek vagyunk. Megmutattam neki a zuhanyzót, és előszedtem egy melegítőnadrágot meg egy pólót. Aztán rendeltem kínai kaját, és nagyon igyekeztem elterelni a gondolataimat arról, hogy Val a zuhanyzómban van.

Éppen kifizettem a futárt, és behoztam a dobozokat, amikor Val megjelent a konyhában. Elveszett a ruháimban. A tengerészkék tréningemet és a kedvenc Lakers-pólómat viselte, nedves haját kócos kontyba kötötte. Ennél szexibbnek még sosem láttam.

A mosolyom láttán elpirult, és végignézett magán.

– Röhejesen festek.

Megráztam a fejem.

– Szexi vagy.

– Mindig ezt mondod.

– Mert mindig szexi vagy. De most különösen.

Vágott egy grimaszt, aztán odalépett mellém, és szemügyre vette a választékot. Én meg átkaroltam, és rávigyorogtam.

– Jobban vagy?

– Sokkal. A tusfürdődnek hála pasiszagom van, de legalább tiszta vagyok.

 

Muszáj volt nagyot szimatolnom. A nyakába fúrtam az arcomat, mély levegőt vettem, aztán nevetésben törtem ki.

– Igazad van, pasiszagú vagy. Hát ez... fura.

– Azért jobb, mint a sós víz vagy a klór szaga, úgyhogy köszi. Nagyra értékelem, hogy adtál a férfias tusfürdődből.

– Bármikor használhatod a zuhanyzómat. És a ruháimat is felveheted. Vagy... le. Azt sem bánnám, egy kicsit sem.

Felsóhajtott, de játékosan.

– Hol tartod a tányérokat? Előkészítem a vacsorát, és választok egy filmet, amíg te zuhanyozol. – Bekapott egy darab tésztát, és hozzátette: – Öt perced van, különben nélküled eszem.

– Rabszolgahajcsár – feleltem, én is játékosan nagyot sóhajtva. – Kénytelen leszek jéghideg vízben zuhanyozni, szóval öt perc sem lesz az egész.

Nevetett, pedig nem vicceltem.

Amikor kijöttem a fürdőből, Val már a kanapémon ült felhúzott térddel, kezében a távirányítóval. Két, kínai kajával megrakott tányér várt a dohányzóasztalon, mindkettő mellett egy-egy üdítő.

– Remélem, éhes vagy – mutatott arra a tányérra, amelyiken kétszer annyi kaja volt, mint a másikon. – Nem tudtam, mit kérsz, ezért mindenből kaptál egy kicsit.

– Kezdetnek megteszi – vigyorogtam. – Találtál valami filmet?

Fülig elpirult, ami kíváncsivá tett.

– Ne legyél dühös – mondta, miután leültem mellé –, de észrevettem, hogy megvan neked, és mindig is úgy gondoltam, poén lenne együtt megnézni.

A képernyőre néztem, és magamban felnyögtem.

– Az Sz mint szűz? Ez komoly?

Még jobban elvörösödve bólintott, és idegesen harapdálta az ajkát.

– Kérlek! Te már láttad?

Ezúttal hangosan nyögtem.

– Én vagyok benne a főgonosz, és Hollywood legnagyobb seggfejével játszattak el.

Val nevetett, és már el is indította a filmet.

– Tulajdonképpen tényleg főgonosz voltál akkoriban – közölte –, és szerintem tökéletes volt a szereplőválasztás.

Amint ez elhangzott, megjelent a már említett seggfej a képernyőn.

– Brian Oliver? – kérdeztem kicsit sértődötten. – Neked tetszik ez a pasi?

Val kinevetett, amiért duzzogok.

– Hé, tudom, mit művelt veled, de nagyszerű színész. Remek alakítást nyújt ebben a filmben.

Nem hittem a fülemnek. Biztosra vettem, hogy Val csak szívat.

– Most poénkodsz. Komolyan tetszik neked?

Val megvonta a vállát.

– Nehéz nem szeretni. Ha ő nincs, lehet, hogy nem kaptunk volna második esélyt.

Vissza akartam vágni, de elakadt a szavam. Hogy lehet a logikával vitatkozni? Lassan felfelé görbült a szám, a duzzogásból kelletlen mosoly lett.

– Jó válasz. – A barátnőmre néztem, aztán újból a képernyőre. Szinte hálás voltam annak a rohadéknak.

Felsóhajtottam. Új ősellenséget kell keresnem.

– Lehet, hogy tényleg nem olyan szörnyű – ismertem be.

Val felnevetett, megcsókolt, és elvette a tányérját. Én is lecsaptam a magaméra, és azon kaptam magam, hogy már alig várom, hogy megnézhessem ezt a filmet Vallel. De azért volt még valami, amit ki kellett mondanom.

– Viszont állati béna hangja van. Kénytelenek voltak alákeverni a hangomat.

Val megint nevetett. Nekiláttunk a vacsorának, és néztük a filmet. Mindketten legalább annyit ettünk, ahány kilót nyomunk, és nem kellett hozzá sok idő, hogy Val elbólintson. Még mindig elég korán volt, de iszonyú hosszú napunk volt, és végre egyszer úgy voltunk együtt, hogy semmi feszültség nem volt köztünk.

A vállamnak döntötte a fejét, a keze kicsúszott az enyémből. Amikor észrevettem, hogy elaludt, leállítottam a filmet, és azon dilemmáztam, vajon felkeltsem-e, vagy sem. Az ágyban kényelmesebben aludhatna, de fogalmam sem volt, hogy tervezte az alvást. Ha képes volna bezárkózni a vendégszobába, jobb, ha nem ébresztem fel. Akkor inkább ülök egész éjjel a kanapén, és boldogan vállalom, hogy reggelre teljesen elgémberedjenek a tagjaim.

A fejére hajtottam a fejemet, lehunytam a szemem. Kész lettem volna egész éjjel a karomban tartani, de sajnos csak öt perc kellett hozzá, hogy megtörjek, és megcsókoljam. Erre felébredt, ösztönösen viszonozta a csókot, de még kellett néhány perc, mire teljesen magához tért. Mielőtt ez megtörtént volna, a hátára fektettem. Megszakította a csókot, és felült.

– Bocsi – mosolyogtam rá sután. – Úgy tűnik, sosem leszek vámpírosan hátborzongató. Nézni akartam, ahogy alszol, de a jelek szerint ehhez nincs elég önuralmam.

Halványan elmosolyodott, ebből tudtam, hogy nagyon fáradt.

– Ne haragudj – dörzsölte meg a szemét. – Ha a parton töltöm a napot, mindig teljesen kimerülök.

– Engem inkább a babadráma vágott földhöz.

Nevetett.

– Hosszú volt a nap.

– Igaz. – Nem akartam, hogy ilyen hamar véget érjen az esténk, de láttam, mennyire fáradt. Felálltam, és a kezemet nyújtottam. – Gyere! Van itt néhány vendégszoba. Választhatsz, bár én azt javaslom neked, amelyik zárható, különben megeshet, hogy reggel arra ébredsz, nem vagy egyedül.

Magammal húztam a hátsó folyosó felé, de megállított. Amikor kérdőn néztem rá, úgy mosolygott, mintha valami hihetetlenül aranyosat mondtam volna.

– Nem is akarok egyedül lenni – közölte.

Ennél több érvelésre nem is volt szükség.

– A világ legjobb barátnője vagy – mondtam, és szenvedélyesen megcsókoltam.

Aztán irányt változtattam, a hálószobám felé indultam, és olyan tempóban húztam Valt magam után, hogy elnevette magát.

Találtam neki egy új fogkefét, gyorsan megmostam én is a fogamat, aztán lekaptam az ágytakarót az ágyamról. Általában csak bokszerben szoktam aludni, de most Val kedvéért pizsamanadrágban és pólóban feküdtem le.

Hirtelen elöntött az energia. Tudtam, hogy csak aludni fogunk, de ez a testemet nem érdekelte. Reszkettem a várakozástól, ha csak arra gondoltam, hogy egy ágyban fogok aludni Vallel.

Mélyeket lélegeztem, igyekeztem megnyugodni. Ha Valnek sejtelme lenne róla, milyen nehezen fogom megállni, hogy hozzáérjek, sikítozva rohanna ki a házból, és többé nem bízna meg bennem.

Éppen önuralomért imádkoztam, amikor Val megköszörülte a torkát. Felnéztem, és – te jó ég!

Nyilvánvalóan a szekrényemben matatott. Ott állt a gardrób ajtajában, és mindössze egy fehér inget viselt, olyasmit, mint Cara a klipemben. Carának is jól állt, de Valnek, akinek végtelenül hosszú lába volt... Nem kaptam levegőt.

Karja elveszett a hosszú ingujjban, és a felső két gombot nyitva hagyta. Biztosra vettem, hogy rajta van a fürdőruhaalsó, és szinte biztosra, hogy a felső már nem. Végigsimította az inget, aztán a szemembe nézett. Sebezhetőnek tűnt.

Nagyot nyeltem. Képtelen voltam megszólalni. Mégis mi a fenét művel velem ez a nő?

Ahogy lassan megindult felém, és le sem vette rólam a szemét, olyan volt, mint egy démon, aki arra született, hogy a végzetükbe csábítsa a férfiakat. Megállt az ágyam végében.

– Val – suttogtam rekedten. Felültem, fejemet a támlának döntöttem. – Mit csi...?

Teljesen elakadt a lélegzetem, amikor feltérdelt az ágyra, és lassan mászni kezdett felfelé a lábamon. Amikor terpeszben a csípőmre ült, a számat is eltátottam. Fogta a pólómat, és levette rólam.

– Ilyesmit képzeltél, igaz? – kérdezte, és kezét meztelen mellkasomra tette.

Összeszorítottam a szemem, és olyan erősen markoltam a lepedőt, hogy belefájdult az ujjam.

– Basszus, Val! – Szinte könyörögtem. Az egész testem reszketett, miközben igyekeztem fegyelmezni magam.

Puha kezébe fogta az arcomat, és gyengéden megcsókolt.

– Egész nyáron nagyon jó fiú voltál, Kyle – suttogta. – Megérdemelsz egy kis tizenkettes karikás tartalmat.

A tűzzel játszott, sokkal többet nézett ki belőlem, mint ami indokolt lett volna.

Mivel nem reagáltam, ajkával szétnyitotta az ajkamat. Olyan szenvedéllyel csókolt meg, mint még soha. Amikor a nyelve behatolt a számba, és keze a hajamba túrt, megtörtem. Átkaroltam, és összeolvadt a testünk.

Szenvedélyesen, mohón csókoltam. Végigsimítottam puha, meztelen combját, csípőjét, és benyúltam az ing alá. A hátát simogattam, és megérintettem meztelen melle oldalát.

Összerezzent, és alig hallhatóan felnyögött, de nem lökött el magától. Nem kérte, hogy álljak le. Ő is éppannyira elveszítette a fejét, mint én, és tudtam, ha nem segít valami csoda, a magamévá teszem.

– Val – kérleltem –, muszáj lesz leállnod.

– Semmi baj, Kyle – lihegte. Őt is annyira magával ragadta a szenvedély, mint engem. – Jól vagyok. Jól vagyunk.

– Basszus, Val, én nem vagyok jól!

Döbbenten húzta el a fejét, hogy a szemembe nézzen, de én gyorsan a szájára tapasztottam a magamét. Erősen magamhoz rántottam a csípőjét, mire újra felnyögött. Tudtam, hogy le kell állnom, de képtelen voltam rá. Esélytelen volt. Teljesen elveszítettem a fejem.

– Akarlak – hörögtem. Ez figyelmeztetés és kijelentés is volt egyben. – És körülbelül két másodperc múlva el is veszem, amit akarok, ha nem állítasz le.

Végre megértette.

– Oké – bólintott, és leszállt rólam.

Csendben, bizonytalanul ült az ágyon, felhúzott térdét átkarolva. Én meg igyekeztem megnyugodni. Hosszú időbe telt, hogy sikerüljön. Észre sem vettem, hogy kiborult, amíg azt nem súgta:

– Sajnálom. – És elcsuklott a hangja.

Magamhoz húztam.

– Ne sajnáld – öleltem át. – Én nem sajnálom. Fogalmad sincs, milyen sokat jelent nekem az, amit most csináltál.

– Akkor is sajnálom, hogy nem adhatok ennél többet.

Homlokon csókoltam, és a mellkasomon összekulcsoltam a kezünket.

– Ennyi is elég – mondtam. – Elég nekem a ma este. Aludjunk, Val. – Végre ellazult a karomban, és miközben újra magamhoz szorítottam, azt suttogtam a fülébe: – Szeretlek, Szűz Val Jensen.

Szipogva súgta vissza:

– Én is szeretlek, Kyle.

H mint házasság

Amikor felébredtem, azt hittem, az egész csak álom volt – a medence, az, hogy Val szerelmet vallott, az együtt töltött este a kínai kajával meg az élete filmjével, az, hogy Val eljátszotta azt, amiről fantáziáltam, míg végül majd szétvetett a vágy, és aztán a karomban aludt el. Túl szép volt, hogy igaz legyen. Nem mertem kinyitni a szemem, mert nem akartam egyedül találni magam. De akkor kicsit megmozdult mellettem az ágy, és tudtam, hogy minden igaz volt.

Még ki sem nyitottam a szemem, már mosolyogtam. Val valamikor éjszaka elfordult tőlem, és most összegömbölyödve feküdt az oldalán. Odakúsztam mellé, a hátához bújtam, és átkaroltam a derekát, hogy szorosan magamhoz ölelhessem. Motyogott valamit, aztán a másik oldalára fordult, és hozzám simult. Kinyújtotta hosszú lábát, az enyémre kulcsolta, és békésen aludt tovább.

Előző este nem volt türelmem nézni, ahogy alszik, de most úgy éreztem, örökké ott tudnék feküdni. Őrületes volt, milyen kipihenten és elégedetten ébredtem, pedig olyan fájdalmasan frusztráltan aludtam el.

– Ne vigyorogj olyan szélesen – szólalt meg hirtelen Val. – Nem szabad ilyen élénknek lenni korán reggel. Teljesen természetellenes. – Meg sem moccant, és a szeme is csukva volt.

– Nem is vigyorgok – füllentettem.

– Úgy vigyorogsz, hogy ide érzem. Nem bírok aludni tőle.

Elnevettem magam, és megcsókoltam a feje búbját.

– Mondtam már, hogy szerintem rettenetesen vicces, mennyire nem bírod a reggeleket?

– Az viszont kiábrándító, hogy te ilyen jól bírod őket – morogta. – Rocksztár vagy. Elvileg átbulizod az éjszakákat, és átalszod a nappalokat.

– Általában nem bírom a reggeleket, de ma érdemes volt felébredni.

Val felemelte a fejét a mellkasomról, és rám nézett. Igyekezett közömbös arcot vágni, de amikor nevetségesen széles vigyort villantottam rá, nem sikerült neki. Rám mosolygott, és felemelte a fejét, hogy megcsókolja az arcomat.

– Jó reggelt!

– Életem legjobb reggele.

Ezt viccnek szántam, de amikor Val elnevette magát, rá kellett jönnöm, hogy ez az igazság. Nagyon régen éreztem magam utoljára ilyen elégedettnek. Nagyon-nagyon hosszú ideje először voltam boldog – igazán boldog. Val tett azzá.

– Ezt akarom – mondtam, és úgy szorítottam magamhoz, mintha attól elmúlna a mellkasomból a hirtelen támadt bizsergés. – Minden reggel így akarok ébredni veled.

– Kifejezetten nem jó ötlet – nevetett. – Néha-néha egy kis kísértés belefér, de ha mindennap eljátszanánk ezt, egy hétig sem bírnánk. Kyle, kis híján tegnap este sem bírtuk ki.

– Akkor gyere hozzám!

Még fel sem fogtam, hogy megfogalmazódott bennem ez a gondolat, amikor már ki is mondtam. Mindketten megdermedtünk. Val felült, tágra nyílt szemmel bámult rám, mint aki nem tudja eldönteni, valóban kimondtam-e azt a mondatot.

– Mi van? – kérdezte.

Kavarogtak fejemben a gondolatok, de miközben próbáltam rájönni, mi a fene történik velem, ráébredtem, hogy nem pánikot érzek. Inkább izgalmat. Tényleg akartam.

– Gyere hozzám! – ismételtem meg. Pont olyan meglepett volt a hangom, mint amilyennek éreztem magam, de helyesnek tűnt a döntés. Az is volt. Amikor újra megszólaltam, már határozott voltam: – Légy a feleségem, Val! Legyél az a nő, aki ezentúl minden reggel ebben az ágyban ébred. Veszekedj velem, ahogy Robin és Alan! Szeretkezzünk! Legyenek gyerekeink! – Annyira elkerekedett a szeme, hogy elnevettem magam. – Jó, majd egyszer, valamikor.

– Kyle... én... ez most komoly?

Nem akartam megkérni a kezét, de most, hogy megtettem, tudtam, hogy ha nemet mond, belehalok.

– Nem szívesen ismerem be, de elég nővel volt már dolgom ahhoz, hogy tudjam, nincs még egy olyan, mint te. Nekem te vagy a nagy ő, Val. Akár elfogadsz, akár nem, én többé már senkivel sem leszek.

Egy örökkévalóságba telt, mire végre megszólalt. Visszafojtott lélegzettel vártam a válaszát.

– De hamarosan el kell búcsúznunk egymástól. – Val aggodalmasan ráncolta a homlokát, szinte csak suttogott. – Ez téged nem aggaszt egy kicsit?

Egész nyáron ettől féltem, de nem volt bennem kétség. Elvigyorodtam.

– Val, hányszor mondjam még? Megéri várni rád.

Nem értékelte a viccet.

– Kyle, komolyan beszélek!

– Én is. Majdcsak kibírjuk. Csak néhány hónap a turné, és ha akarsz, minden hétvégén eljöhetsz hozzám. Hosszú szünetek lesznek az amerikai meg a külföldi koncertek között, és megoldhatom, hogy mindig akkor legyek szabadságon, amikor te. Olyan sok dolgod lesz az egyetemen, hogy csak úgy repül majd az idő. – Felhorkantam, majd hozzátettem: – Egyébként meg lehet, hogy csak úgy állhatsz szűzen az oltár elé, ha a jegyesség teljes időszakát külön töltjük.

Meglepett, hogy Val felnevetett.

– Ez nagyon igaz – motyogta.

Nem tudtam, mire véljem ezt. Akkor most igent mondott? Reméltem, hogy igen. Reméltem, hogy érti, amit mondok, mert minél többet beszéltem róla, annál inkább meggyőződésemmé vált, hogy ennek így kell lennie. Szinte szédültem, amikor megfogtam a kezét, és azt mondtam:

– Val, ha túlélünk egy kapcsolatot szex nélkül, akkor elég erősek vagyunk hozzá, hogy bármilyen kihívást túléljünk, amit csak az élet elénk állít. Annyira szeretlek! Azt akarom, hogy örökké az enyém legyél. Mondd, hogy hozzám jössz!

Még mindig habozott, ezért felvontam az egyik szemöldökömet, hogy lássa, nem viccelek.

– Ne kényszeríts olyan drasztikus lépésre, hogy például élő adásban kelljen megkérnem a kezedet, amikor csak igennel felelhetsz. Tudod, hogy képes vagyok rá.

Hisztérikus nevetésben tört ki, aztán sírva fakadt, és a karomba vetette magát.

– Ne! – kiáltotta, bennem meg megállt az ütő, de aztán így folytatta: – Abszolút nemet mondok az élő adásban történő lánykérésre! Meg is öllek! Ez a lánykérés tökéletes volt, és csak erre az egyre volt szükség.

Elhúzódtam, hogy a szemébe nézhessek.

– Akkor ez egy igen?

A könnyein keresztül mosolygott rám.

– Akkor ez egy igen.

Valami mást is akart még mondani, de már nem volt kedvem beszélgetni. Elöntött a szenvedély. Annyira elhatalmasodott rajtam a szerelem, hogy abban a pillanatban meg kellett csókolnom.

Úgy terveztem, sosem hagyom abba a csókolózást, de Val elrontotta a pillanatot az állandó vihogásával. Észre sem vettem, és már mindketten annyira nevettünk, hogy lehetetlen volt tovább csókolózni.

– Tetszem neked – ugrattam a réges-régi viccel. – Száz százalékban tetszem neked.

Elnevette magát, és megrázta a fejét.

– Legfeljebb nyolcvankilenc százalékban tetszel. De száz százalékban szeretlek.

Igyekeztem sértetten nézni, de képtelen voltam letörölni a vigyort az arcomról.

– Megfelel.

Egy percig csak ültünk ott, és úgy vigyorogtunk egymásra, mint két idióta. Val elnyomott egy ásítást, és kinyújtózott.

– Kérlek, mondd, hogy van itthon kávéd!

– Igen.

– Gyakorolsz? – vihogott.

Felsóhajtottam a béna vicc hallatán. Mióta jegyesek lettünk, mindketten teljesen meghibbantunk.

– Na akkor, Nembíromareggeleket kisasszony, mit csináljunk ma? – Megcsókoltam a kezét. – Menjünk el vásárolni, hogy rendes gyűrűt húzhassak az ujjadra? Neveletlenség volt úgy megkérni a kezed, hogy még nem szereztem be a gyűrűt.

– Hé, ne szóld le a spontán lánykérést! – figyelmeztetett. – Nem neveletlenség volt, hanem tökéletes. Megszólalt a szíved, mielőtt az agyad leállíthatta volna. Teljesen hű voltál önmagadhoz.

Ezzel újabb csókot érdemelt ki.

– A kávéfőző a konyhában van, és mellette találod a kávét. Kapcsold be a gépet, addig én felöltözöm, aztán elmegyünk vásárolni. Szerzünk neked valami ruhát is, mert nincs kedvem előbb hazavinni téged.

– Jó ötlet.

Val mosolyogva ölelt át. Újra megcsókolt, én meg ördögi vigyort villantottam rá.

– Én választom ki a bugyidat.

Játékosan a karomba bokszolt, de miután kiment a szobából, rájöttem, hogy nem is mondott nemet.

Val a teraszon kávézott, amikor leértem a földszintre. A korlátnál állt, és az óceánt nézte. Csak az ingem volt rajta. Egy pillanatig csak élvezkedtem hosszú lábai látványában, de ettől elfogott a vágy, hogy megérintsem. Úgyhogy mögé léptem, és így is tettem.

– Látod, ennek tényleg így kell lennie – simítottam végig a csípőjét, majd a lábát. – Máris tudod a rendet. Minden reggel idekint kávézom.

Összerezzent az érintésemre, és a mellkasomnak dőlt.

– Gyönyörű a kilátás.

– És tegnap óta rengeteget javult.

Rám mosolygott.

– Hadd találgassak! Szexi vagyok ébredés után?

– Tudod, hogy az vagy. És azt is tudod, hogy a lábad a gyengém. Mostantól öltözz mindig így! – Erre megcsókolt. Sejtettem, hogy sosem fogom megunni a csókjait. Még az apró puszikat sem. Még ötven év múlva is azt akarom majd, hogy megcsókoljon, ahányszor csak meglátom.

Gőzölgő bögrével a kezünkben leültünk a teraszon, és egy darabig szótlanul élveztük a békét. Val törte meg a csendet.

– Szóval gondolkodtam ezen az egész házasságkötés témán.

– Már most beijedtél? – cukkoltam. – Gyáva nyúl.

Mosolygott, de nem engedte kizökkenteni magát. Eszébe jutott valami, és nem hagyta, hogy másra tereljem a szót.

– Mi a véleményed az esküvőkről?

Jaj! Már most az esküvőről beszélünk? Majdnem felnyögtem, és emlékeztettem magam, hogy Valért megéri.

– Hogy érted?

– Van valami kívánságod? Nagy legyen, vagy kicsi? Hol legyen? Esetleg valami tematika?

Tematika? Kirázott a hideg, és rásandítottam.

– Azt akarom, amit te.

Felhorkant.

– Igazi férfibeszéd.

– Nem, inkább egy olyan férfi beszéde, aki látott már menyasszonyt. Az esküvő a nő ünnepe, a te napod, Val. Olyan lesz, amilyennek te szeretnéd.

Elhallgattunk. Az óceánt bámultam, és közben azon töprengtem, vajon milyen esküvő tetszene Valnek. Nem gondoltam, hogy olyan őrült, mint Adrianna, de miután láttam, hogyan viselkedett előző nap anyám partiján a seregnyi vendéggel, felderengett előttem a jövő: óriási, politikai rendezvényeket megszégyenítő esküvő menő esküvőszervezővel, és anyám dirigál mindenben. Földre szállt pokol.

De a szervezés nagy részét szerencsére úgyis ki kell hagynom a turné miatt, szóval majd rájuk bízok mindent, remélhetőleg nem lesz túl sok dolgom vele.

Val kizökkentett rémálomszerű töprengésemből.

– És ha nem akarok esküvőt?

Nem tudtam, mit feleljek. Ez meg mit jelentsen? Az előbb csak vicceltem, de mi van, ha most tényleg kihátrál az egészből? A gondolatra felgyorsult a pulzusom.

– Hogy érted? Nem akarsz összeházasodni?

Megkönnyebbültem, amikor elnevette magát.

– Dehogynem, de mi lenne, ha kihagynánk az esküvőt? Csalódott lennél?

Nem lesz esküvő, csak házasság? Most viccel? Nem is mertem felelni.

– Ez beugratás kérdés? Valami csajos teszt?

Nevetve rázta a fejét.

– Nem teszt. Csak tudom, mennyire utálod a nagy partikat, és gondolom, ebbe az esküvő is beleértendő. Ráadásul azt mondtad, minden reggel mellettem akarsz ébredni, és szerintem ez jó ötlet. Miért ne ugorjunk fejest a házasságba?

– Várj, most azt mondod, titokban házasodjunk össze? – Bár szinte kizártnak tartottam. Ennyire szerencsés nem lehetek.

Val vállat vont.

– Tudod te, mi lesz, ha bejelentjük az eljegyzésünket? Komplett médiacirkusz. Állandóan a sarkunkban lenne egy csomó ember, minden apró részletet tudni akarnának, és ítélkeznének minden egyes döntésünk fölött. Valószínűleg azt akarnák, hogy valóságshow-t csináljunk az esküvőnkből. Én viszont azt akarom, hogy az esküvőm csak az enyém legyen. Nem akarom megosztani az egész világgal.

Könnyen el tudtam képzelni, hogy tényleg így történne. És Valnek igaza volt, nehezen viselné a felhajtást.

– Lehetne kis esküvőnk – vetettem fel. – Nem muszáj teljes titokban csinálni. Ha szeretnéd, hogy ott legyen a család és néhány barát, biztosan meg lehet oldani, hogy ne menjen híre.

Val megrázta a fejét, és belekortyolt a kávéjába.

– Szűz Val vagyok, Kyle. Tudod te, mit jelentene a világ számára a házasságom? Azt jelentené, hogy a szűz végre szexelni fog. Az emberek teljesen meg fognak őrülni. Még ha sikerülne is kizárni az esküvőről a médiát, a nagy napig állandóan a nyakunkban lihegne egy csomó ember, és olyan kérdésekkel bombázna, amelyekre nem akarok válaszolni. Állandóan utánunk leselkednének. Velünk jönnének a paparazzók a hotelbe a nászéjszakán, és a hallban táboroznának, hogy övék lehessen az első interjú a szűzzel a szex után.

Felsóhajtottam, mert igaza volt. Bárcsak azt mondhattam volna, hogy meg lehet akadályozni, de tudtam, hogy kizárt. Már nagyon régóta kellett elviselnem a paparazzókat, úgyhogy nem voltak illúzióim azzal kapcsolatban, mire képesek. Az sem lepne meg, ha valahogy kiderítenék, melyik a mi szobánk, és sikerülne kattintaniuk néhány képet rólunk aktus közben.

Val az egész nászéjszakát idegeskedéssel töltené. Semmi szüksége a pluszstresszre. Azt akartam, hogy élvezze az első alkalmat, ne amiatt aggódjon, hogy másnap reggel szembe kell néznie a világgal.

– Ezt én nem akarom – jelentette ki. – Nem akarom, hogy a média tönkretegye az első szeretkezésünket.

Az agyam ismét rövidzárlatot kapott. A mi szeretkezésünk – és ezt Val mondta. Arról beszélt, hogy szeretkezni fogunk, én meg hirtelen képtelen voltam bármi másra gondolni. Csak ültem ott, és elképzeltem, milyen is lesz az első alkalom.

– Tudom, hogy meg fogják kérdezni – folytatta Val. – Nem bujkálhatok örökké a sajtó elől. Én vagyok Szűz Val, és legalább egy kicsit beszélnem kell majd róla. De ha nem szólunk senkinek, csak összeházasodunk, legalább egy-két hétig titokban lehetne tartani. Lenne időnk élvezni egymást, mielőtt megkezdődik a médiahiszti.

Csak mondta-mondta, mintha nem venné észre, hogy nyitott kapukat dönget. Pedig már abban a percben meggyőzött, amikor felvetette, hogy ne tartsunk nagy esküvőt.

Letette a földre a bögréjét, és felém fordult. Megfogta a két kezem, és olyan kutató pillantással nézett rám, hogy átéreztem a nyugtalanságát.

– Azt akarom, hogy amikor neked adom magam, csak te járj a fejemben. Azt akarom, hogy kettőnkön kívül senki másra ne tudjak gondolni. El akarom felejteni a világot. Ez rólunk szól. Lehet, hogy sokak számára példakép vagyok, de én neked tartogattam magam, nem nekik. Sőt magamnak tartogattam magam. Ezt akarom. Ha te is beleegyezel. Ha te is ezt akarod.

Szerintem még életemben nem sírtam. Legalábbis felnőtt életem során még egyszer sem. Most sem sírtam el magam, de nagyon közel álltam hozzá. Gombóc nőtt a torkomban, égett a szemem, bizsergett az orrom. Tökéletes volt ez a nő. Teljesen tökéletes, és az enyém. Vagyis nagyon-nagyon kis idő kellett már csak hozzá, hogy az enyém legyen.

Nevetéssel lepleztem az érzelmek viharát.

– Val, azt kéred tőlem, hogy hagyjak ki pár hónapot, amikor azon lehet aggódni, milyen lesz az asztali dísz, menyasszörnnyé változik az arám, az anyám valami sokkal-sokkal rosszabbá, és az egészet egy olyan buli koronázza meg, ahol egész nap szmokingban kell lennem? Cserébe azt felajánlod, hogy csak az enyém leszel, és senkivel sem kell osztoznom rajtad. Megőrültél? Még mindig a csattanót várom.

Val elgondolkodott, a tekintetemet kutatta. Amikor végre elhitte, hogy benne vagyok, ördögi vigyor terült szét az arcán. Gyakorta néztem rá úgy, mint most ő rám. de tőle eddig még sohasem láttam ezt a tekintetet, és ettől őrülten felforrt a vérem.

– Akkor mondom a csattanót – suttogta. Megnyalta az ajkát, amikor pillantása a számra esett. Ettől elakadt a lélegzetem. – Vegyél el még ma, és akkor ma is nálad alszom, csak most nem azt fogom kérni, hogy állj le, hanem azért fogok könyörögni, hogy eszedbe se jusson abbahagyni.

Nagyot nyeltem. Egészen állatias módon rántottam magamhoz, és szenvedélyesen megcsókoltam. A kezem rátalált csodálatosan meztelen combjára, és felnyögtem.

– El sem jutunk Las Vegasig – hörögtem, miközben az ölembe húztam.

– Jó lesz a helyi jegyző irodája is – lehelte Val.

Az bizony sokkal közelebb volt a házamhoz. Ez tetszett.

– Oké. Most rögtön induljunk!

– Hétfő reggel van. Néhány óra múlva kezdődik a próbád.

– Majd beteget jelentek. Úgy érzem, elkaptam valamit, és legalább egy hét lesz, mire kigyógyulok belőle.

– Nincs mit felvennem.

– Útközben keresünk egy plázát. És most már aztán tényleg én választom ki a bugyidat.

Sz mint szex!

Nem vesztegettük az időt. A neten töltöttük ki a házasságkötési kérelmet, és kiválasztottuk az első szabad időpontot. Még éppen elég időnk maradt ruhát venni Valnek az odafelé vezető úton. Szerettem volna rábeszélni, hogy az ingemben jöjjön hozzám, de nem sikerült.

A Macy'snél álltunk meg, és miközben Val felpróbált néhány ruhát, én felvásároltam a fél fehérneműosztályt. Túl sok jó cuccuk volt. Nehéz volt nemet mondani arra a sok csipkére és selyemre. Úgy sejtettem, minden csodásan mutat majd Valen.

És aztán már ott is voltunk a jegyző irodájában. Remegő térddel ültem a váróban, Val meg a mellettem lévő széken fészkelődött.

– Ideges vagy? – kérdeztem kíváncsian.

Meglepett a bosszús pillantás, amit válaszul kaptam.

– Nem vagyok ideges, csak irtó kényelmetlen ez a tanga – morgott, és újra mocorogni kezdett.

– Hmm. Fekete, csipkés, tudom. Én választottam. – Végighúztam az ujjamat a combján. Sajnos most nem volt meztelen, mert Val egy vádliig érő, lila nyári ruhát választott az esküvőnkre. – Alig várom, hogy megnézhesselek benne.

Ezt egy szemforgatással díjazta, és rácsapott a kezemre, mert veszélyesen közel kerültem a kérdéses ruhadarabhoz.

– Csak szólok, hogy nem rajongok a tangáért. Túl ribancos, és rettenetesen kényelmetlen.

Odahajoltam hozzá, és a fülébe súgtam:

– Akkor jó ötlet lenne nagyon hamar levenni rólad.

Teljesen zavarba jött, de rögtön meg is feledkezett a zavaráról, amint megcsókoltam a nyakán, éppen a füle mögött azt az érzékeny pontot. Lehunyta a szemét, elakadt a lélegzete. Majd megőrültem a vágytól. Ha egyetlen csók ilyen hatással van rá, alig vártam, hogy lássam, hogyan reagál mindarra, amit tenni akartam vele.

Végighúztam az ajkam az állán, és megcsókoltam. Abból, ahogy visszacsókolt, éreztem, hogy ő is éppen annyira készen áll, mint én. Egy pillanatra mindketten elfelejtettük, hogy nyilvános helyen vagyunk.

Valaki megköszörülte a torkát, mire szétrebbentünk, és szégyenlősen mosolyogtunk a felvont szemöldökkel minket figyelő, ötvenes évei közepén járó, nagydarab nőre.

– Gondolom, maguk, gyerekek, jöttek házasságot kötni.

Erre idiótán elvigyorodtunk.

– Igen, asszonyom.

Valami oknál fogva a nő nem lett olyan izgatott, mint mi.

– Itt van a kérelmük?

Előhúztam a zsebemből a papírt, és büszkén átnyújtottam.

– Friss, ropogós.

Átnézte a dokumentumot, majd felsóhajtott.

– Jöjjenek!

Közel volt a házasságkötő terem, mégis egy örökkévalóságnak tűnt, mire odaértünk. Kis helyiség volt, legfeljebb harmincon fértek el benne, de mivel csak mi voltunk ott Vallel, plusz az anyakönyvvezető, éppen megfelelt a célnak.

A terem mindkét oldalún egy-egy sor műanyag szék állt, a két sor között pedig folyosó vezetett az apró emelvényhez. Az emelvény mögött egy rácsos ívre művirágokat erősítettek. Más díszt nem láttam.

Az anyakönyvvezető az ajtóban várt minket. Alacsony, ősz hajú férfi volt, makulátlan öltönyt és hagyományos, piros nyakkendőt viselt. Ordított róla, hogy a kormánynak dolgozik, de legalább őszinte mosollyal üdvözölt minket.

– Isten hozta önöket! Kerüljenek beljebb, ne szégyenlősködjenek!

Val kuncogott. Mintha viccesnek találná a gondolatot, hogy én bármikor bármi miatt is szégyenlős lehetek.

A férfi szívélyesen kezet rázott mindkettőnkkel.

– Gordon Pierce vagyok, és nekem jutott a megtiszteltetés, hogy ma a házasság szent kötelékében egyesítsem önöket.

– Nekem megfelel, Gordon – feleltem. – Köszönöm, hogy ilyen rövid határidővel fogadott minket. Essünk túl rajta minél hamarabb, és még némi borravalót is kap.

Gordon nevetett.

– Siet valahová, fiam?

– Nem is sejti, mennyire. Eleget vártunk.

A férfi felvonta a szemöldökét.

– Mire vártak?

Azt akartam, hogy Val mondja ki, de ő elpirult, elfordította a tekintetét, úgyhogy átkaroltam a vállát, és így feleltem:

– Vártunk a házasságig, hogy... tudja, khm...

A szemöldökömet emelgettem, és szélesen elvigyorodtam. A férfi felvonta a szemöldökét, és nevetett.

– Értem. Nos, jól tették.

– Nagyon sokáig vártunk. Négy évig.

Gordon egyikünkről a másikra nézett, majd felnevetett.

– Akkor jó, úgy látom, valóban sietnek. Igyekszünk. Van tanújuk?

Ezt el is felejtettem. Megfordultam, és rámosolyogtam a kedves hölgyre, aki idekísért minket.

– Wanda? – kérdeztem, miután leolvastam a nevét a kitűzőjéről. – Van kedve vállalni a tanú szerepét?

Még a szempillámat is rebegtettem, mégsem mosolyodott el. Talán nem is tudott mosolyogni.

– Harminc dollárba kerül, ha a megyének kell tanút biztosítania – közölte.

Előkaptam a tárcámat. Odaadtam neki a harminc dollárt, majd felmutattam még ötvenet meg a telefonomat.

– Akar videós is lenni?

A pénzre nézett, majd rám.

– Azt akarja, hogy ötven dolcsiért felvegyem az esküvőt a telefonjával?

– Van valami gond ezzel?

Nyilvánvalóan őrültnek tartott, de kikapta a kezemből a pénzt. Gordonra sandított, aki már az emelvényen állt, és a papírokkal babrált.

– Szívem – súgta oda –, ötven dolcsiért azt a csinos, fehér popódat is megcsókolom.

Vallel csak pislogtunk, aztán elnevettük magunkat.

– Mosolyog! – örvendeztem, amikor Wanda ajka felfelé görbült. – Maga gyönyörű nő. Mosolyogjon gyakrabban!

Erre elpirult, és intett, hogy menjünk előre.

– Gyerünk, őrült tubicák! Házasodjanak össze, aztán húzzanak el, mielőtt még az egész épületben mindenkit rávesznek a mosolygásra!

Nem kellett kétszer mondania. A keskeny folyosón az emelvényhez sétáltunk, ahol Gordon már várt minket. Wanda megkerülte a férfit, hogy jó felvételt készíthessen rólam és Valről a telefonommal. Rákacsintottam, mire puszit dobott.

– Esetleg álljak félre, és hagyjam, hogy inkább ti ketten fussatok neki ennek? – ugratott Val.

Úgy tett, mint aki el akar hátrálni, de megragadtam, és magamhoz vontam.

– Eszedbe ne jusson! Itt vagy, végre az enyém vagy, és ma igent fogsz mondani nekem, még ha csikizős kínzással is kell rávennem téged.

Gordon elnevette magát.

– Akkor kezdhetjük is.

– Csak röviden – emlékeztettem. A kezem máris elkalandozott Val derekáról. – Az asszonykával terveink vannak délutánra. – Még szorosabban öleltem Valt. – Sok-sok-sok forró, fülledt, vad, szexis tervünk.

Val és Gordon is döbbenten pislogott.

– Elnézést. Kicsit túlpörgött az agyam.

Gordon felocsúdott, és elkezdett a feladatára koncentrálni.

– Rendben, akkor rendkívül rövid változat következik. Van esetleg fogadalmuk, amit el akarnak mondani?

Valre néztem, ő meg rám.

– Igen? – kérdezte.

Elmosolyodtam. Már régebben bevallotta, hogy nem kreatív, és nem bánik jól a szavakkal, de ez az egy akkor és ott tökéletes volt.

– Igen – feleltem.

Mindketten várakozva néztünk a férfira.

– Ez milyen volt? – érdeklődtem.

Meglepetten mosolygott, aztán kicsit nevetett is.

– Nagyon... lényegre törő. Gyűrűjük van?

Hoppá. Vallel összenéztünk.

Nevetett a szeme, miközben a szája legörbült.

– A gyűrűket elfelejtettük.

Gyorsan Gordonra pillantottam.

– A gyűrű mindenképp kell ahhoz, hogy hivatalos legyen?

Egy pillanatig attól tartottam, később majd vissza kell jönnünk. Hajlandó lettem volna kérni Wandától egy gemkapcsot, némi celluxot vagy akár egy darab rágót is, bármit, amit az ujjunk köré lehet tekerni. De Gordon csak nevetett, és a fejét rázta.

– Csak hagyomány.

Megkönnyebbülten sóhajtottam, de olyan hangosan, hogy Wandát is megnevettettem.

– Király. Akkor később megvesszük a gyűrűket. Mi a következő lépés?

Gordon mosolygott.

– Kalifornia állam által rám ruházott hatalmamnál fogva férjnek és feleségnek nyilvánítom önöket. Megcsókolhatja a... oké, látom, megy ez egyedül is.

Vallel egymás szájába mosolyogtunk, de nem hagytuk abba a csókolózást. Átkaroltam a feleségemet, ő meg felugrott, és a derekam köré fonta a lábát. Egyszer-kétszer körbeforogtam vele, és a csók egyre forróbbá vált, míg végül Wanda újra megköszörülte a torkát. Felé fordultunk, és mosolyogtunk a képhez.

– Gratulálok, bolond fiatalok.

– Köszönjük, Wanda.

A miheztartás végett még egyszer megcsókoltam Valt, aztán letettem. Ideje volt lelépni.

– Minden rendben – közölte Gordon. – A hivatalos házassági anyakönyvi kivonatot két héten belül postán kapják meg. Gratulálok. Azt hiszem, ez volt pályafutásom eddigi legrövidebb esküvője.

– Tökéletes volt – biztosította Val.

Meglepett a hangjában vibráló érzelem, és amikor megláttam a szemében az örömkönnyeket, elszorult a torkom.

– Szeretlek – suttogta.

– Én jobban szeretlek – mondtam, és újra átöleltem, mert hirtelen kellett még egy csók. – Húzzunk innen!

Most az egyszer Val mosollyal felelt a felvetésre, és bólintott is.

– Húzzunk!

– Sok szerencsét! – szólt utánunk Gordon. Valre kacsintott, aki fülig vörösödött.

Pajkosan rámosolyogtam a feleségemre, és azt súgtam neki:

– A szerencsének ehhez semmi köze nem lesz.

Egészen a kocsiig jutottunk, mire újra elbizonytalanodtunk. Volt még egy része ennek a zseniális tervnek, amit nem dolgoztunk ki előre.

– Hová akarsz menni? – kérdeztem, miközben bekötöttük magunkat. – A világon bárhová elviszlek, ahová csak menni akarsz... holnap. De ma minél hamarabb meg akarlak kapni. Marina Del Rey nincs messze, vagy ismerek egy jó kis nyaralóhelyet a határon túl, Tijuanában.

Val a sebváltóra helyezett kezemre tette a kezét.

– Miért nem megyünk csak vissza hozzád? – kérdezte. – Őszintén szólva szebb, mint akármelyik hotel, a kilátás verhetetlen, van egy csomó kaja, és csak mi használjuk a medencét meg a jacuzzit.

Csak pislogtam, és alig akartam elhinni, hogy létezik ennyire tökéletes nő.

– És most, hogy egy életre elég kurvás fehérneműm is van – folytatta napokig ki sem kell tennünk a lábunkat otthonról.

– Szexi fehérneműid vannak – helyesbítettem –, te meg egy zseni vagy. Megyünk is haza.

A Malibuba vezető utat hosszabbnak éreztem, mint az előző tíz hónap aszketizmusát összesen, de abban a pillanatban tudtam, hogy megérte, amikor megálltunk a ház előtt, és rádöbbentem, hogy ez már nem csak az én házam. Ez már a mi házunk. Val kérdőn nézett rám, amiért nem a garázsban parkoltam.

– Meg kell adni a módját – jelentettem ki.

A bejárathoz sétáltunk, és amint elfordítottam a kulcsot a zárban, felkaptam Valt.

– Isten hozta itthon, Mrs. Hamilton – szóltam, és átemeltem a küszöbön.

Val szeme könnybe lábadt ettől a gesztustól. Fölé hajoltam, hogy megcsókoljam, és szinte sokkolt a reakciója. Úgy csókolt, ahogy még soha azelőtt. A jelek szerint eddig visszafogta magát. Mindent beleadott abba a csókba – az ajkát, a nyelvét, a karját, a lábát, egész testét, szívét, eszét, szenvedélyét és annyi vágyat, hogy nem is tudtam, ennyi lakozik benne. Szó szerint térdre kényszerített, és kis híján ott, az előszoba kövén tettem magamévá.

Aztán eszembe jutott, hogy neki ez lesz az első alkalom, és sikerült lehiggadnom. Igen, rettenetesen kívántam, de ez róla szólt. Erre a pillanatra tartogatta magát, így megérdemelte, hogy mindent jól csináljunk. Újra felkaptam, és szó nélkül a hálószobába vittem.

Amikor letettem az ágyra, kissé idegesnek tűnt, ezért nagyon gyengéden megcsókoltam, és melléfeküdtem. Az alkaromra támaszkodva rámosolyogtam – reméltem, nem a vágyat, inkább a szerelmet látja a tekintetemben.

– Készen állsz? – kérdeztem.

– Bízom benned.

Pontosan ezt kellett hallanom.

Nem siettem el semmit, lassan vezettem be őt a szeretkezés rejtelmeibe. Könnyű volt nem magamra gondolni, amikor minden érintés, minden csók, minden simogatás új élmény volt számára. Először félénk volt, és olyan rettenetesen sebezhető, hogy úgy éreztem, igazi csoda, hogy rám bízza a testét.

Leírhatatlan, milyen érzelmeket éltem át, miközben ezen az új módon is megismerkedtünk egymással. Rengeteg nővel voltam már – olyanokkal, akiket szerettem, olyanokkal is, akiket csak öt perce ismertem, olyanokkal is, akik százféle módon elégítettek ki, sőt még néhány olyan nővel is, akiről tudtam, hogy szűz. De olyan intimitást még sosem tapasztaltam, mint Vallel.

Bizonyos értelemben vele együtt én is valami újat éltem át. Annyiszor szexeltem már, hogy évek óta nem is számoltam, de még sosem szerelmeskedtem, azt hiszem, legalábbis olyan nővel nem, akit annyira szerettem, hogy szó szerint belesajdult a szívem.

Amikor először voltam Vallel, megértettem, miért akart várni. Mert ahányszor ránéztem, csak arra tudtam gondolni, hogy ez a gyönyörű angyal a feleségem. Nekem ígérte élete hátralévő részét. Felvette a nevemet, és vállalta, hogy ő lesz az új családom. Félelemnek nyomát sem fedeztem fel magamban, a legkevésbé sem kételkedtem benne, hogy szeretem őt, és ő is szeret engem.

Végül is örültem, hogy vártunk. Persze ezt a kis vallomást félretettem egy olyan napra, amikor majd baromként viselkedem, és nagy bajba keverem magam – elkerülhetetlen, hogy ez egyszer megtörténjen. (Biztosra vettem, hogy sor fog rá kerülni, mert én továbbra is én maradtam.)

B mint bejelentés

Vallel négy napig ki sem léptünk a házból, de aztán az élet ment tovább. Még volt dolgom a turné előkészületeivel, próbákra kellett járnom, és maradt néhány médiamegjelenés is, valamint lányos illatú samponokat és szappanokat kellett venni, mert Val utálta, ha férfiszaga volt, ráadásul ott volt a család és a baráti kör, akikkel közölni kellett a nagy hírt, mielőtt még a média megneszelné, és megtenné helyettünk.

Először Carának, Shane-nek és Robinnak mondtuk el. Cara tíz percig megállás nélkül visított, aztán jól megütött, amiért nem hívtuk meg. Amikor Valre kentem a titkolózást, kaptam még egyet. Nem is tudott megnyugodni, amíg meg nem mutattuk az esküvői videónkat. Furcsa módon, bár az egész tök komikus volt, Robin és Cara is úgy bőgték végig, mint két csecsemő. (Mind a három percet.)

Ezek után Val szüleit látogattuk meg, akik meglepő módon megkönnyebbültek. Gyanították, hogy lassan sor kerül a lánykérésre, és éppen annyira aggódtak az országosan közvetített esküvő miatt, mint Val. Rázóson indult velük a kapcsolatom, de lassacskán megkedveltek, miután rájöttek, eléggé tisztelem Valt ahhoz, hogy várjak. Most pedig csak örültek a lányuk boldogságának.

Az én szüleimmel már egészen más volt a helyzet. Kiakadtak, de Val lecsillapította a kedélyeket, amikor megígérte, hogy a hálaadást otthon töltjük, és megkérte anyámat, hogy szervezzen nekünk egy fogadást. Mivel nekem turnéznom kellett, ő meg előre tudta, hogy nyakig fog ülni a tanulnivalóban, teljesen anyámra bízta a részleteket. Nagy hiba volt ezt meglépni, de így legalább anyu leszállt rólam a titkos esküvő után, úgyhogy befogtam a számat, és eldöntöttem, hogy csendben szenvedem majd végig azt a rémálomba illő partit, amit minden bizonnyal szervezni fog.

Ezek után már csak a nyilvánossággal kellett megosztanunk a nagy hírt, és én pontosan tudtam, hogyan akarom csinálni. Val sosem ment volna bele, ezért nem mondtam el neki.

A debütáló szólóalbumom címe Szólóban repülök volt, és az esküvő óta állandóan azzal viccelődtem, hogy meg kellene változtatni, mert már soha többé nem repülök szólóban.

A turné első koncertjén nagyon jó érzés volt újra színpadon állni, de teljesen szürreális volt az egész. Megint a Staples Centerben került sor az eseményre, ugyanabban a stadionban, ahol annak idején az Sz mint szex turné első állomása is volt, és megint buzgott bennem az energia, mert volt egy dalom Val számára.

A koncert remekül sikerült. A közönség imádta az új anyagot, és a jelek szerint éppen annyira örültek annak, hogy visszatértem, mint én. Ráadásul minden dal után, amikor oldalra néztem, Val mosolygott rám a színfalak mögül. Carával végig ott álltak és énekeltek, mi meg Shane-nel a lelkünket is beletettük az előadásba. Sosem akartam ennél többet az élettől.

Még a rám váró, rémálomszerű esküvői fogadás ellenére is jól éreztem magam a bőrömben.

A show végén kirohantam a színpadról, és Val karjába vetettem magam. Miután hülyére csókoltam, a farmerjára néztem, és felsóhajtottam.

– Ma este egyedül Sassy hiányzik.

Sassy az a szexi miniszoknya volt, amit Val akkor viselt, amikor először megláttam. Akkor is az volt rajta, amikor legutóbb felvonszoltam a színpadra. Elszomorított, hogy a feleségemet úgy fogom most közszemlére tenni, hogy nem lesz jól látható a kedvenc testrésze – a lába.

– Tudom, hogy csalódott vagy – gúnyolódott –, de kicsit öreg vagyok már ahhoz, hogy miniszoknyában szaladgáljak.

– Ó, Val, ebben nem értünk egyet.

– Ebben biztos voltam. – Nevetve csókolta meg az arcomat. – A te nevedet sikoltozzák, rocksztár. Rohanj vissza újrázni!

Hallgattam a tömeg skandálását, és elvigyorodtam. Imádtam ezt a hangot. Val egy búcsúcsókkal visszaküldött a színpadra, és ráhúzott egyet a fenekemre. Ez annyira nem volt rá jellemző, hogy még mindig nevettem, amikor a közönség elé léptem.

– Csak szeretném megköszönni, srácok, hogy ma este eljöttetek. Eltelt néhány év, és nagyszerű érzés visszatérni.

A közönség egyetértett velem, dübörgött a taps. Megvártam, hogy elcsendesedjenek, aztán azt kérdeztem:

– Hányan voltatok itt velem négy éve az Sz mint szex turnén?

A hangokból ítélve a többség ott volt. Ennek örültem.

– Talán még emlékeztek, hogy akkoriban írtam egy számot egy lányról, és ha hiszitek, ha nem, most is így tettem.

Akkora üdvrivalgás következett, hogy nevetnem kellett.

– Tetszik nektek az új szám? – Erre megint megőrültek. – Aha – vetettem közbe, amint lehetett –, Valnek is. Sőt szerintem egész este azt várta, hogy hallhassa a most következő nótát.

Oldalra fordultam, és megtaláltam, akit kerestem. Csókot dobott, én meg intettem neki.

– Gyere ide hozzám, Val! Köszönj a közönségnek!

Val csúnyán nézett, de hamar mosolyt erőltetett az arcára. Amikor kisétált mellém, és megfogta a kezemet, a tömeg őrjöngött. Ugyanúgy kántálták a nevét, mint nemrég az enyémet.

– Szűz Val! Szűz Val! Szűz Val!

– Na ki is a rocksztár? – ugrattam, miközben a szájához emeltem a mikrofont. – Köszönj nekik, Val!

– Helló, mindenki!

Ettől a rövid köszöntéstől is sikítozásban törtek ki, ami megnevettette Valt.

– Mit szólsz? – kérdeztem, amikor az egyik színpadrendező hozott neki egy széket. – Énekelhetek neked egy dalt? A régi szép idők emlékére?

Val, aki nem mindig szerette a rivaldafényt, mindig jól bánt a közönséggel. Arrébb lépett tőlem, mutatóujját az állára nyomta, és úgy tett, mintha gondolkodóba esett volna. Aztán kikapta a kezemből a mikrofont.

– Mit gondoltok, hölgyek? – kérdezte a közönséget. – Megengedjük neki, hogy még egyszer, utoljára szerenádot adjon nekünk? – A visítás hallatán hozzátette: – Szerintem ezt igennek vehetjük.

A mikrofonért nyúltam, ő meg rám mosolygott.

– Mi van? – kérdezte. – Ez kell neked az énekléshez? – Huncutul vigyorogva még távolabb lépett. – Akkor gyere, vedd el! – dugta a háta mögé.

Olyan gyorsan vetettem rá magam, hogy megijedt. A karomba zártam, és egy mozivászonra kívánkozó csók kíséretében kicsavartam a kezéből a mikrofont. A tömeg felbolydult, és elindult a zene. Csak akkor szakítottam meg a csókot, amikor már muszáj volt, így majdnem lemaradtam a dal első soráról.

Val leült a székére, és titokzatos mosollyal az arcán hagyta, hogy énekeljek neki – a mosolya láttán nagyon örültem, hogy csak másnap utazunk el. Már csak néhány órát tölthettem vele, aztán néhány hónapig egy-két heteket távol kellett töltenünk egymástól. Eszem ágában sem volt elvesztegetni ezt a kevéske időt.

Amikor véget ért a dal, meghajoltam, majd felhúztam Valt a székről. Álltunk ott, egy percig hagytuk őrjöngeni a közönséget, aztán Val ki akart menni a színpadról. Megragadtam a csuklóját, és visszahúztam.

– Mit csinálsz? – kérdezte zavartan.

– Még nem végeztünk.

Val arcára kiült a pánik – imádtam ezt a nézést, arra utalt, hogy tudja, jelenetet fogok rendezni.

– Mire készülsz?

Ha volt valaha megfelelő idő az ördögi vigyorra, akkor az most jött el.

– Azt mondtad, nem kérhetem meg élőben a kezedet – közöltem –, de azt nem tiltottad meg, hogy élőben tegyek bejelentést.

Akkorára tágult a két szeme, mint egy-egy csészealj, és vadul rázta a fejét.

– Kyle, ne! Ne most, ne így!

– Dehogynem – bólogattam, és tudomást sem vettem a tiltakozásáról. – Mindennek megvan a maga helye és ideje, Val. Itt és most bizony annak jött el az ideje, hogy tudassuk a világgal az igazságot.

A számhoz emeltem a mikrofont.

– Hahó, srácok, hahó, elcsendesednétek egy pillanatra? Mondani szeretnék valamit, mielőtt hazamentek.

Elképesztő volt, milyen gyorsan elnémult a zsúfolásig teli stadion. Mindenki rám figyelt. Még utoljára Valre kacsintottam, aztán megtettem a bejelentést, amelyet azóta szerettem volna világgá kürtölni, hogy férj és feleség lettünk.

– Négy évvel ezelőtt ugyanebben a stadionban indítottam be az Sz mint szex turnéját, és itt, ezen a szent helyen kötöttünk békét Vallel. – A nyomaték kedvéért nagyot toppantottam. – Aznap este térdre kényszerített, és úgy illik, hogy ma este is letérdeljek előtte.

Így is tettem, és a közönségre mosolyogtam.

– Nos – folytattam –, lehet, hogy ezúttal fél térdre ereszkedni is elég.

Pózt váltottam, így fél térden álltam Val előtt. A közönség azt hitte, meg fogom kérni a kezét, szinte dübörgött a stadion. Olyan hangosan sikítoztak és ujjongtak, hogy beleremegett az épület. Olyan sokáig kellett várni, hogy elhallgassanak, hogy már megfájdult a térdem.

– Val – szóltam, amikor végre megint hallottak a jelenlévők –, van egy kérdésem hozzád.

Ettől persze újra tombolt mindenki, így még egy kicsit várnom kellett. Azért nem bántam, mert nagyon élveztem a Val arcára kiülő értetlenséget. Fogalma sem volt, mire készülök.

– Val! – kezdtem újra, amikor meguntam a várakozást. Egy pillanat alatt elhallgatott a tömeg, miután megszólaltam. – Azt akarom kérdezni... – Megálltam, és az egész stadion egy emberként tartotta vissza a lélegzetét, úgy várta a folytatást. Megint elvigyorodtam. Éreztem, hogy ez jó poén lesz. – Végre elárulhatjuk a világnak, hogy múlt héten összeházasodtunk? Már unom, hogy nem dicsekedhetek a feleségemmel.

Kellett egy pillanat, mire leesett a tantusz, majd felhördült a közönség, és olyan üdvrivalgásban tört ki, hogy zengett bele egész Los Angeles. Felálltam, megcsókoltam Val kezét, aztán előretoltam őt.

– Hadd mutassam be a feleségemet, Mrs. Val Hamiltont! – Olyan hangosan ordítottam, ahogy csak a torkomon kifért. Azt hiszem, izgatottabb voltam, mint a tömeg. – Múlt héten megkértem a kezét, mire beültetett a kocsiba, és elvonszolt a jegyzői hivatalig. Alig várta, hogy alaposan megfogdoshasson – tettem hozzá, mire Val grimaszolt, én meg rákacsintottam.

Tudtam, hogy aggódik a szextéma miatt, ezért úgy gondoltam, az a legjobb, ha ezt is tisztázom, persze a magunk feltételeivel.

– Persze mondanom sem kell, Szűz Val Jensen már nem szűz. Erről én magam gondoskodtam. Nem is egyszer, nem is kétszer.

A tömeg zúgott, ordított és ujjongott, Val meg elpirult, és a karomra csapott. De ő is velem nevetett, mert jó fej volt, mint mindig.

– Na, Val, most, hogy ezen túlestünk, már csak egy dolgunk maradt. – Odatartottam elé a markomat. – Kérem. Megérdemlem.

Val tudta, miről beszélek. Nevetve megcsóválta a fejét, és lecsatolta a nyakából a hírhedt láncot.

– Igen, szerintem is megérdemled – szólt a mikrofonba, és a kezembe tette a fehérarany V medállal díszített ékszert. Majd fanyarul hozzátette: – Nem is egyszer, nem is kétszer, nem is háromszor.

Ezúttal a tömeggel együtt nevettem el magam. Lecsatoltam a karkötőmet, és Val orra elé tartottam.

– Egyértelmű, hogy többé nekem sem kell ezt hordanom. Tudom, a tiéd, de már olyan régóta használom szerencsehozó talizmánként, hogy megtartom. De azért készültem valamivel a nyakláncodért cserébe.

A zsebembe csúsztattam a karkötőmet, és elővettem a nyakláncot, amit a régi helyett vettem Valnek. Fehérarany volt ez is, de a V helyett egy csillogó K betű lógott rajta.

Felmutattam, és Val szemét elfutotta a könny. Ebből tudtam, hogy jól választottam. Az alsó ajkát rágcsálta, miközben a nyakába csatoltam a láncot, és végigsimított a K betűn.

– Gyönyörű – mondta a mikrofonba. – De mit jelent a K?

A közönség nevetett, én meg magamhoz vontam.

– Kyle csókot kér.

Ez lehetett válasz is a kérdésére, vagy csak egyszerű felszólítás, mindenesetre azt felelte, oké, és átkarolta a nyakamat.

Még mindig buzgott bennem a koncerten felszabadult adrenalin, és tudtam, hogy ettől a csóktól el fogom veszíteni a fejem. Ideje volt befejezni a show-t és kiélvezni az éjszakánkat.

– Szerintem zárjuk le ezt az estét egy igazán nagy durranással! – kiáltottam a közönségnek a csók után. – Shane! Csapjunk bele, öcsém! Visszaszámlálás!

Shane-re pillantottam, aki szélesen rám mosolygott, és azt kiabálta:

– És egy! Két! És egy, két, há', négy!

 

Szíveket gyújt, mindet megperzseli, 

vadság van benne, nevét nem ismeri. 

Ha feldühödik, az vérciki. 

Jeee! Jeee! Jeee! Odavagyok.

Jeee! Jeee! Jeee! Megkattanok.

 

A közönség teljesen bezsongott, amikor felismerte a Pokoli kár intróját. Akkor adtam elő utoljára ezt a számot, amikor legutóbb ezen a színpadon álltam Vallel. Kizártam az életemből, amikor Val kizárt engem a magáéból, de most, hogy visszatért, nem lett volna helyes, ha nem éneklem el. Valnek írtam a Megéri várni rá című számot, de tudtam, hogy mindig, de mindig a Pokoli kár lesz az ő dala.

A közönség reakciójából ítélve úgy tűnt, a turné minden állomásán ezzel kell majd zárnom a show-t.

Mit is mondhatnék? Tényleg ez a legjobb dalom.

 

 

– VÉGE -


 






 

A kiadó könyveit kedvezménnyel
megrendelheti webáruházunkban:
www.mora.hu






{1} P. G. Wodehouse történeteiből ismert inas.

{2} David Lynch Los Angelesben játszódó thrillerje, magyarul: A sötétség útja – Mulholland Drive.





000001.png





000002.png
Kelly Oram

A mint
aszkéta

A rajongcknak!

MORA KONYVKIADO





cover.jpg





